
INTRODUCERE 
DOAR GÂNDURI ! 


Istoria şi filosofia istoriei desemnează nu doar un domeniu al ştiinţei, al cunoaşterii în 
general, cât mai ales buletinul, cartea de identitate a devenirii umane. Istoria ca poveste, ca ştiinţă 
sau nu (pentru unii), ca mod de interpretare şi de aflare a adevărului este o interesantă construcţie 
umană, consemnată în epoca în care a fost scrisă. Mai multe istorii ? Răspunsul poare fi uneori şi 
Da! Fiecare epocă sau tip de regim politic şi-a scris şi interpretat istoria în funcţie de propriile 
interese. Dincolo de acest orizont există o istorie unică, sedimentată în epocile revolute, care va fi 
scrisă şi rescrisă, indiferent de ce parte a baricadei adevărului ne-am situa. 

Critica raţiunii istorice este tocmai arcul, puntea de legătură dintre civilizaţii, deoarece 
oamenii coexistă dar nu trăiesc, întotdeauna, împreună. Toţi vedem, observăm acelaşi lucru, dar îl 
interpretăm diferit. Paradoxal, aceasta ar fi şi salvarea în cunoaştere, ca un pact prin care oamenii s- 
au pus de acord. Altfel spus, istoria este laboratorul uman în şi prin care ne testăm consecinţele 
gândirii şi ale acţiunii noastre. Dacă istoria ar fi doar un tribunal, mulți dintre foştii şi actualii semeni 
ar trebui să trăiască după gratii, ca urmare a nesesizării abisului dintre educaţie şi catastrofă. 
Ignoranţa noastră, conştientă şi de multe ori nedisimulată, ne determină să falsificăm istoria, 
împingând-o în planul zvonurilor, convenite ca fiind un consens. Dacă D-zeu nu modifică istoria, de 
ce o face omul? poate şi pentru faptul că deştepţii sfătuiesc, iar proştii hotărăsc! 

Istoria nu poate fi niciodată Biblia omenirii, întrucât ea este consumată, interpretată şi scrisă 
într-o manieră pluralistă, ca o istorie a istoriilor, în care nu există un „reţetar al ingredientelor 
amestecate”. Istoria se învaţă plecând de la un manual ca început, ce urmează este o răspântie de 
drumuri înfundate, cu borne ce ne duc de multe ori spre „Nicăieri”, ca o întrebare a întrebărilor. 
Foamea de sensuri ale omului contemporan se poticneşte între globalizarea informațională, 
economică şi politică pe de o parte, şi fărâmițarea culturală, pe de altă parte. 

Nu credem că putem atinge adevărul ca oameni, dar ne putem apropia de el. Dacă biserica şi 
ştiinţa şi-ar reuni albiile, devenirea noastră ar căpăta noi sensuri. Ne întoarcem retoric la formula că, 
deşi coexistăm, nu trăim în acelaşi spaţiu al comunicării. Comunicăm închişi în propriile noastre 
prejudecăţi, înțelegând istoria ca o succesiune a punctelor noastre de vedere personale. 

De la cauză la efect, trecând prin condiţii, istoria depăşeşte modelul cognitiv al ştiinţelor 
exacte, bazate pe explicaţie şi demonstraţie, punând accentul pe interpretarea faptelor, fenomenelor 
şi proceselor istorice. Istoria traversează trecutul şi prezentul, prospectând viitorul cu încărcătura sa 
etică, motivată ca scriere/interpretare de gradul de cunoaştere, de tipul de regim politic sau de 


ideologie. Cert este că studierea istoriei, cunoaşterea lumii trecute, face prezentul mai suportabil, 

învăţându-ne (sic!) să nu repetăm aceleaşi greşeli. Cu toate acestea, în mod implacabil şi de mii de 


ani, omul ca „zoon politikon” păcătuieşte prin repetabilitatea limitelor obişnuinţelor sale. 


Doar gânduri ! fără de sfârşit. 


ADDENDĂ: 

Filiala de la Câmpina a S.Ş.I.R. a împlinit în 2012 60 de ani de activitate, pentru ca din 2007 
să obțină acest statut — prin validarea oferită de Consiliul Naţional. Apariţia Anuarului pe 2012 a fost 
posibilă, ca şi în 2010 şi 2011, prin sprijinul financiar oferit de Consiliul Local în cadrul bugetului 
stabilit pentru manifestările culturale ale municipiului, prilej cu care ne simțim „obligați” să le 
transmitem mulţumirile noastre. 

Şedinţele filialei se desfăşoară în Sala de Consiliu din cadrul Casei Tineretului, de regulă în 
ultima vineri a fiecărei luni, de la ora 10,30. La şedinţele Societăţii de Istorie, pe lângă membrii 
permanenţi, pot participa şi alte persoane. Tematica intervențiilor şi a comunicărilor este 
diversificată, pe subiecte de istorie locală, naţională şi universală, componenţa filialei cuprinzând: 
profesori de istorie, membri ai cultului eroilor, veterani de război, ofiţeri în rezervă şi în retragere, 
muzeografi, pensionari, reprezentanţi ai cultelor, scriitori şi jurnalişti. 

Tiparul a fost posibil prin colaborarea cu S.C. Premier Ploieşti, tirajul din 2010 fiind de 330 
de exemplare, iar pentru 2011 de 275. 

Dorinţa referenţilor şi a membrilor societăţii este unanimă, de cunoaştere a istoriei locale şi 
naţionale, popularizarea istoriei în rândul comunităţii locale şi nu numai, contribuţia la „deschiderea 
sertarelor” istoriei încă nescrise, de readucere în actualitate a unor evenimente, persoane şi 
personalități peste care cortina vremii s-a aşternut în mod implacabil. 

Numărul din 2010 al Anuarului Filialei Câmpina a fost premiat de Societatea de Ştiinţe 
Istorice din România, prin Biroul său Executiv cu premiul „Aurelian Iordănescu”, în 18 iulie 2011, 
pentru ca aceiaşi onoare să-i fie acordată şi Anuarului din 2011 la data de 15 iulie 2012. 

Anuarul cu nr.3 pentru anul 2012 va fi lansat cu ocazia manifestărilor culturale dedicate celor 


510 ani de la prima atestare documentară a localităţii Câmpina ( 8 ianuarie 1503). 


Preşedinte filială, 


Prof. dr. Râncu Gheorghe 

Sublocotenentul DUMITRESCU HARITON VIOREL 


- Un erou din Cimitirul de onoare al eroilor, Câmpina 


Colonel (r) Marian Dulă 


Sublocotenentul DUMITRESCU HARITON VIOREL a făcut parte din Regimentul 20 
Dorobanţi/Divizia 4 Infanterie. 

S-a născut în anul 1914, în judeţul Teleorman. Ultimul domiciliu, înainte de plecarea pe front 
l-a avut în oraşul Câmpina, pe str. Grivitei la nr. 38. 

Doi fraţi ai săi au luat parte şi ei la campania din est a celui de-al doilea Război Mondial: 
Marin Dumitrescu, căpitan, preot militar la B. 7 V.M. (care a trăit până în anul 2007, decedând la 
vârsta de 98 de ani) şi sergent t.r. Mircea Dumitrescu, căzut în luptele de la Dalnic. 

Viorel Dumitrescu a absolvit facultatea de drept din Bucureşti. A urmat cursurile Şcolii de 
ofiţeri de rezervă, pe care a absolvit-o cu gradul de sublocotenent. La mobilizarea din anul 1941 a 
fost încadrat în Regimentul 20 Dorobanţi Teleorman, deoarece aparținea comunei Atârnaţi, de lângă 
oraşul Roşiorii de Vede. 

La 26 aprilie 1941 se căsătoreşte, în Câmpina, cu TEODORA PANDELE. Luna de miere a 
fost foarte scurtă, deoarece a trebuit să se prezinte la Regiment. 

Regimentul 20 Dorobanţi a fost dislocat în garnizoana Turnu Măgurele şi avea, ca bazin de 
colectare a resurselor umane şi materiale, judeţul 'Teleorman. La începerea războiului, comandant al 
regimentului era colonelul Ducea. 

Regimentul 20 Dorobanţi Teleorman a făcut parte din Divizia 4 Infanterie, alături de 
Regimentul 5 Vlașca, Regimentul IV Ilfov nr.21, Regimentul 2 Artilerie, Regimentul 10 Artilerie. 

În dimineaţa zilei de 1 iunie 1941, regimentul s-a pus în marş pe direcţia: Turnu Măgurele, 
Alexandria, Videle, Titu, Ploieşti. Până la începerea războiului unităţile au trecut la paza petrolieră 
împreună cu mari unităţi de Artilerie Antiaeriană germane, pe marginea de vest a Ploieştiului. 
Regimentul a fost cartiruit în localitatea Târgşor, în pădurea de la Crângul lui Bot şi în cazarma 
Regimentului 32 Infanterie Mircea, care era în zona de frontieră, apoi pe front. 

La începerea războiului se îmbunătăţeşte organizarea şi dotarea regimentului. În paza 
petrolieră avea misiunea să lupte contra desantului aerian, a eventualilor diversionişti şi chiar 
împotriva avioanelor care ar fi bombardat instalaţiile petroliere. 

În luna septembrie Regimentul 20 Dorobanţi pleacă pe front. Divizia 4 Infanterie a ajuns pe 
front prea târziu pentru a mai putea fi folosită în operaţii şi, fiind la dispoziţia Marelui Cartier 


General, a primit misiunea să se constituie în trupe de ocupaţie, în Transnistria cu misiuni de pază, în 

cadrul Corpului 2 Armată. Deja căzuse Odessa şi frontul era destul de înaintat. Succesiv au fost 
cercetate şi curățate de ostaşi inamici rămaşi în spatele frontului, localităţile: Tighina, Tiraspol, 
Berezovska. Până în ianuarie 1942 regimentul a executat asemenea misiuni. 

Ruşii nu reuşesc debarcarea din Crimeea. Frontul ajunsese la Marea de Azov. În aprilie 1942, 
Divizia 4 Infanterie este introdusă în luptă, a trecut Bugul, dincolo de Nipru, pe la Nipropetrovsk. La 
4 mai a ajuns la sud de Harkov, fiind subordonată Corpului 6 Armată, al generalului Corneliu 
Dragalina. A luat parte la bătălia de la Harkov din mai 1942 (înfrângerea ofensivei sovietice) şi apoi 
a înaintat împreună cu Armata 1 şi apoi Armata 4 Panzer, cărora Corpul 6 le-a fost subordonat 
operativ. A înlocuit trupele germane care luptaseră toată iarna, pentru refacere. Până la 1 iunie s-au 
dus lupte de apărare pe poziţii, duelurile de artilerie nu mai conteneau, frontul fiind stabilizat. 
Sublocotenentul Viorel Dumitrescu ajunsese să recunoască distanţa de la care se trăgea şi tipul 
armamentului de artilerie rusesc după şuieratul pe care-l scoteau proiectilele ce treceau pe deasupra 
poziţiilor româneşti. Regimentul a fost, după aceea, implicat în lupte date pentru corectarea liniei 
frontului în acea zonă. 

În primele zile ale lunii iulie 1942, Regimentul 20 Dorobanţi, alături de întreaga divizie trece 
la atac. Ritmul ofensivei este susținut deoarece în față erau unități moto-mecanizate nemţeşti şi 
româneşti. Lupte crâncene s-au dat pentru cucerirea localităţii Orelka. Cu toata viteza impusă de 
detaşamentele înaintate, infanteriştii nu se puteau ţine după ruşii care pur şi simplu fugeau din cale 
unităţilor româno-germane. Alături de Regimentul 5 Dorobanţi — Vlaşca şi Regimentul 21 Dorobanţi 
— Ilfov, regimentul sublocotenentului Viorel Dumitrescu, forțează Doneţul şi cu pierderi însemnate 
cuceresc un cap de pod pe malul stâng al râului. Câmpul era plin de morţi în descompunere, ruşii 
nemaiavând timp să şi-i îngroape. În retragere, ruşii luau populaţie civilă din localităţile prin care 
treceau. Sublocotenentul Viorel Dumitrescu împreună cu ţăranii-soldaţi şi ofiţerii-învăţători s-au 
purtat omeneşte cu populaţia civilă. Populaţia ieşea în întâmpinarea trupelor române, mai întâi copiii, 
care erau mângâiaţi pe creştet de către soldaţii români, apoi bătrânii şi femeile. Copiii primeau 
bomboane, iar bătrânii pâine şi ţigări. În comunicarea cu populaţia din zonă se foloseau de translatori 
ad-hoc din rândul basarabenilor, care completaseră efectivele regimentului. 

Sublocotenentul r. Viorel Dumitrescu este rănit într-una din luptele de pe Don. Cu toate 
îngrijirile date de personalul medical, decedează în Spitalul Diviziei 4 Infanterie, la 11 august 1942. 
Fratele său Marin, căpitan preot la Batalionul 7 Vânători de Munte, apoi la Ambulanţa 38 Vânători 
de Munte pleacă în căutarea mormintelor fraţilor săi Mircea şi Viorel. Pe al sergentului t.r. Mircea 
Dumitrescu îl găseşte la liziera de salcâmi de pe marginea şanţului antitanc din comuna Dalnik. 
Mormântul sublocotenentului Viorel Dumitrescu nu este de găsit în zona unde a dus lupte înaintea 
morţii, probabil fiind înmormântat într-o groapă comună. Este posibil ca Preotul Marin Dumitrescu 


să fi adus soţiei fratelui său, ţărână de pe acele locuri, în aşa fel încât Teodora, soţia eroului 

sublocotenent Viorel Dumitrescu i-a făcut loc de veci în parcela eroilor din cimitirul oraşului, de pe 
strada Bobâlna. 

La 23 decembrie 1943, prin Decretul Regal Nr. 3315, Regele Mihai conferă Ordinul Militar 
„Mihai Viteazul” clasa a III-a, Drapelului Regimentului 20 Dorobanţi „Teleorman”, „Pentru actele 
de bravură săvârşite de ofiţerii, subofiţerii şi trupa acestui regiment, pe timpul operaţiunilor 
întreprinse între 1 mai şi 31 august 1942, în luptele de la Orelka. De aceeaşi bravură au dat 
dovada în ofensiva de la Donet, în defensiva pe Oskol”. După decorare efectivele regimentului 
aveau dreptul să poarte Furajera (1) „Mihai Viteazul” însemn al apartenenţei la o unitate care fusese 
decorată cu Ordinul Militar. 

Sublocotenentul Viorel Dumitrescu îşi merită cu prisosinţă această decorație, ca aparținând 


Regimentului 20 Dorobanţi, ca participant activ la bătăliile de la Orelka. 


„Nu-l uitaţi pe cel căzut în război, 
Lăsaţi-i din când în când un loc liber la masă, 
Ca şi cum ar fi viu între noi, 


Ca şi cum s-ar fi întors acasă. 


Nu-l uitaţi pe cel căzut în război, 
Strigaţi-l din când în când pe nume, 
Ca şi cum ar fi viu printre noi 


Şi atunci el va surâde în lume.” 
Nichita Stănescu, din poezia „Nu-l uitaţi” 

O stradă din municipiul Câmpina poartă numele eroului sublocotenent Viorel Dumitrescu, 
prin Hotărâre de Consiliu Local. Strada este situată în Cartierul Veteranilor, acolo unde 


municipalitatea a atribuit loturi de teren veteranilor de război. 


Nota bibliografică: (1) Furajeră: eghilet 

ISTORIE SI HABITAT LA MARGINENII DE JOS 


Prof. Eliza Furdui, 
Scoala Gimnaziala Marginenii de Jos 

Satul Marginenii de Jos este situat în zona de contact dintre Dealurile Subcarpatice şi Câmpia 
Înaltă a Ploieştilor, la o distanţă de 26 km.faţă de Ploieşti şi 25 km. de Câmpina, pe malul stâng al 
râului Provita. 

Mărginenii de Jos aparține de comuna Filipeştii de Târg, care se află la o distanţă de 4 km., 
din această comună făcând parte şi satul Brătăşanca. 

Satul este mărginit de următoarele localităţi: - Nord-Sat Minier şi Diţeşti 

- Est-Filipeştii de Târg 
- Sud-Mărginenii de Sus 
- Vest-Ghirdoveni. 

Relieful este alcătuit în cea mai mare parte din câmpie înaltă, în partea de Vest a localităţii 
existând şi o zonă de deal. 

Denumirea localităţii este strâns legată de regiunea unde este aşezată, „Parte a ţării de la 
hotar,, (1) Paza acestei zone ar fi fost asigurată de boieri, numiţi căpitani de margine, iar potrivit 
legendei, ar fi existat un anume Căpitan Mărgineanu, care împreună cu soldaţii lui asigura 
securitatea negustorilor care se deplasau de la Braşov înspre Târgovişte şi care treceau prin acest 
ținut ce era acoperit cu păduri întinse. 

O dovadă importantă a circulației intense prin această zonă este dată de existenţa „Hanului 
Săpunarului,, despre care se ştie că a existat în Mărgineni şi că era numit aşa deoarece hangiul 
vindea săpun produs de el negustorilor aflaţi în trecere.Astăzi, podul peste pârâul Cervenia se 
numeşte Podul Săpunarului. 

Strâns legat de denumirea localităţii este şi faptul că în zonă ar fi coborât oieri din 
Mărginimea Sibiului şi Făgăraşului. Se ştie că una din preocupările de bază ale locuitorilor a fost 
creşterea oilor, iar unele din familiile localităţii susţin că sunt urmaşi ai acestora. 

Satul a fost aşezat pe moşia boierilor Mărgineni, iar prima menţiune documentară apare la 
data de 27 mai 1510, (2) când Domnitorul Vlad Voevod a dat hrisov :,,preacinstitului Vlastelin al 
domniei mele Jupan Neagoe a lui Drăghici ...să le fie satele , anume Mărginenii toţi şi cu muntele 
lor Buceag şi cu locuinţa de la câmp de la Sărata şi Stăneşti toți cu muntele lor de la Florei şi 
Filipeştii toţi şi cu poiana de sub vii...,,(3) 

Boierii din Mărgineni sunt printre cei mai puternici boieri ai Ţării Româneşti în secolele XV 
şi XVI.Din neamul acestora este amintit documentar Drăghici Vornicul, care din anul 1493 devine 


primul boier al ţării.(4) Acesta urcă treptele ierarhiei sociale , ocupând în 1471 funcția de postelnic, 

în 1475 aceea de spătar, este sol al lui Laiotă Basarab la Braşoveni unde semnează tratatul din 1507, 
iar în 1482 este vornic al lui Vlad Călugăru.(5) 

A fost căsătorit cu jupâneasa Calea şi a avut cinci fete şi patru băieţi:Maria, Neacşa, Chera, 
Slavna, Boba, Stoican, Neagoe, Drăghici şi Drăghici II. 

Drăghici Vornicul este ctitorul mănăstirii Margineni, probabil ridicată undeva pe la mijlocul 
sec. al XV-lea.Referindu-se la aceasta, Nicolae Iorga scria:,„,Mă gândesc că-n vremurile tulburi pe 
care le-a trăit şi Drăghici Vornicul, un lăcaş, într-un loc ferit şi aproape de Transilvania, gata oricând 
să primească şi să lase să plece pribegii, ar fi fost binevenit.,, (6) 

La începutul secolului al XVII-lea Mărginenii au trecut din mâna boierilor Mărgineni în 
mâna postelnicului Cantacuzino, fire cumpătată şi cu multă chibzuinţă.Era descendent al unei familii 
cu mari relaţii la Poartă, cu multă pricepere în relaţiile sociale ale vremii, cu o pregătire aleasă şi o 
educație pe măsură.Având o vastă cultură, Constantin Cantacuzino îi va trimite la şcoli înalte pe 
descendenţii familiei, punându-le la dispoziție un mare volum de cărți şi manuscrise , adăpostite în 
valoroasa bibliotecă ce a existat la Mărgineni. 

Se căsătoreşte cu Elena de Mărgineni, sau Elina, cum este menţionată în unele documente.. 
Elina era fata lui Udrişte, Banul de Mărgineni, nepoata lui Udrişte Vistiernic şi strănepoata lui 
Drăghici Vornicul de Mărgineni. (7) Din această căsătorie a rezultat o familie numeroasă, şase băieți 
şi şase fete:Drăghici, Şerban, Constantin, Mihail, Matei, Gheorghe, Florica, Soţia lui Pană Filipescu, 
soţia lui Papa Brâncoveanu, soţia Catargiului ‚soția Banului Corbeanu Vintila precum şi o alta fată ce 
a decedat la o vârstă fragedă(8). 

În satul Mărginenii de Jos s-au aflat casele familiei Cantacuzino şi o biserică destul de 
impunătoare după ruinele care s-au păstrat şi despre care a publicat Alexandru Zagoritz.Astăzi se 
mai pot vedea decât urmele beciurilor fostelor case care prezintă elemente de construcție foarte 
asemănătoare cu cele întâlnite la ruinele palatului Postelnicului de la Filipeştii de Târg. 

Existenţa elementelor comune ne face să tragem concluzia că aceste construcţii au fost ridicate în 
aceaşi perioadă. 

Grigore Zagoritz arată că „la Mărgineni au stat în picioare până acum câteva decenii cele mai 
luxoase palate vechi şi mai de artă din bisericile întregii regiuni.Palatul avea frize sculptate în piatră, 
biserica a avut capiteluri, brâuri şi fresce sculptate de asemenea în piatră.Sculpturile sunt toate în stil 
italienesc.Capitelurile au figuri curioase de animale ca şi capitelurile mănăstirii Colțea din 
Bucureşti.,, (9) 

De la biserică au mai rămas astăzi pe locul unde era aşezată doar trei cruci, atât de mult 
măcinate de scurgerea timpului încât nu se mai poate descifra nimic. 

Marele postelnic Constantin Cantacuzino i-a înzestrat pe cei mai mari fii ai săi cu avţii, în 


afara faptului că a reuşit să le trezească interesul de a-şi însuşi o cultură vastă.Lui Drăghici, fiul cel 

mare, îi cumpără Măgurenii, unde acesta îşi construieşte un palat de o mare frumuseţe, lui Şerban îi 
oferă Drăgăneştii, iar lui Constantin îi lasă averea la Filipeştii de Târg. Se pare că cei mai mici ar fi 
urmat să primească domeniile de la Mărgineni şi Coiani. 

La jumătatea secolului al XVII-lea o parte din moşia de la Mărgineni este dăruită de 
jupâneasa Elina mănăstirii Mărgineni pentru pomenirea sa după moarte, aşa cum rezultă din actul de 
danie din 14 aprilie 1665(10) 

Către mijlocul secolului următor au loc neînţelegeri între Mihai Postelnicul, fiul Ancuţei 
Cantacizino, fiica lui Mihai Cantacuzino şi mănăstirea Mărgineni.(11) 

La începutul secolului al XIX-lea o parte a moşiei Mărgineni ce nu aparținea mănăstirii se 
afla în proprietatea căpitanului Nicolaie Nicolescu. (12) Acesta a avut conacul aşezat lângă ruinele 


care s-au păstrat de la casele Cantacuzinilor şi a ctitorit biserica ce se menţine şi astăzi. 


NOTE: 

CĂLĂTORI STRĂINI DESPRE CÂMPINA LA SFÂRŞITUL SECOLULUI AL 
XVIII-LEA ŞI ÎN PRIMA JUMĂTATE A SECOLULUI AL XIX-LEA 


Prof. Cristina Modoianu - Liceul Tehnologic Mecanic, Câmpina 
Prof. Gheorghe Modoianu - Liceul Tehnologic Energetic, Câmpina 


Relatările călătorilor străini care au străbătut de-a lungul timpului spaţiul românesc, conținute 
în diverse memorii, corespondenţă, rapoarte ştiinţifice, jurnale de campanie etc. reprezintă o sursă de 
documentare de importanță majoră. 

Această categorie de izvoare istorice a fost puțin valorificată în istoriografia locală. Astăzi, 
grație activității desfăşurate timp de mai multe decenii de câteva colective de autori, mereu 
reîntinerite, sub egida Institutului de Istorie Nicolae Iorga, pasionaţii de istorie dispun de o imensă 
bază documentară oferită de colecţia „Călători străini în Ţările Române”(1) 

În paginile acestei colecţii se întâlnesc și succinte sau mai ample relatări despre Câmpina. 
Ele vin să completeze puţinele informaţii cuprinse în alte surse istorice despre Câmpina din perioada 
abordată. 

Punct de vamă timp de secole, loc obligatoriu de trecere pentru călătorii care traversau Valea 
Prahovei în drumurile lor între Ţara Românească şi Transilvania, micul târg de la poalele Carpaţilor 
nu putea să nu lase impresii, cele mai multe pozitive, în însemnările acestora. 

Sub termenul generic de călători străini care au făcut referiri la Câmpina se ascunde o 
diversitate de tipologii umane, de profesiuni și mentalități: diplomaţi, oameni polititici, profesori, 
medici, clerici, funcționari și ofiţeri ai imperiilor vecine, țarist şi habsburgic, jurişti, geografi, geologi 
şi mineralogi, artişti dar şi oameni de condiție socială modestă precum o calfă de croitor şi un 
caretaş. 

Relatările lor oferă cititorului de astăzi informații despre cadrul natural în care este aşezată 
Câmpina, despre bogăţiile subsolului, despre organizarea administrativă, numărul de locuitori şi 
numărul de gospodării, despre punctul vamal şi mentalitățile balcanice ale funcționarilor vamali, 
despre moravurile localnicilor proveniţi din familile boierilor din partea locului, despre prezența la 
Câmpina a unor reprezentanţi ai unor minorităţi etnice (maghiari, saşi), despre diverse evenimente 
istorice în care a fost implicată şi Câmpina. 

O primă informație semnificativă se întâlneşte în lucrarea generalului Frederic Wilhelm von 
Bauer, „Memoire sur la Valachie” (1778). Ofiţer în armata rusă care a ocupat Prinicipatele române în 
timpul războiului ruso-turc (1768-1774), Bauer menţionează Câmpina, ca fiind „un târg închegat ce 
are şi biserică de zid”(2) 

În contextul desfăşurării războiului ruso-austro-ture (1787-1791/1792), când au avut loc mai multe 


ciocniri militare şi pe Valea Prahovei, un ofițer austriac, von Cyntznyo, redacta un raport detaliat 

despre înaintarea în fruntea unei unități de trupe imperiale până la Câmpina (3). Redăm integral acest 
text bogat în informații: 
„1788, februarie 22, Sinaia 
...Cam pe la ora opt dimineaţa, în ziua de 21 februarie am ajuns cu trupa de recunoaștere la vama 
întâi, după trecătoarea îngustă de la Comarnic, unde au venit boierii Constantin Cantacuzino, 
Constantin „Lupini”, Constantin „Lupu lanos”(4) şi vătaful „Mihaladi”, împreună cu vreo şaizeci de 
plăieşi şi slujitori, toţi bine înarmaţi, şi atunci boierul Costantin Cantacuzino a ţinut o cuvântare al 
cărei tâlc era acesta: că ei nu puteau mulțumi îndeajuns lui Dumnezeu că pot acum se se arate ca 
supuşi adevăraţi ai monarhiei noastre şi că el se socoteşte cel mai fericit să fie primul <ei> supus. I- 
am îndemnat la credinţă şi i-am asigurat de înalta milostivenie a Preamilostivului nostru monarh; ei 
au alcătuit atunci cu oamenii lor o a doua avangardă cu care am patrulat până departe înaintea lor şi 
m-au asigurat că nu ar fi primejdie nicăieri. Boierii nu s-au îndepărtat niciodată de lângă mine. Am 
înaintat spre Câmpina foarte încet, căci din cauza râului Prahova erau multe defilee pentru infanterie. 
La orele 11, spre amiază am întâlnit în dreptul satului Breaza, aproape de Câmpina, o mulțime de 
supuşi ai noştri cu care şi cai de povară care m-au încredinţat că numai vătaful „Mihaladi” a 
împiedicat, prin pregătirile sale, ca ei să fie mânaţi spre Bucureşti în robie. Acest lucru mi-a dat mai 
multă încredere în toți, aşa că mi-am urmat mai departe recunoaşterea mea şi din împrejurarea că m- 
au asigurat asigurat cu toţii că ar fi mai mulți supuşi împărăteşti în Câmpina. Trebuie să spun, spre 
lauda acestor boieri şi a vătafului Mihaladi că mai apoi au patrulat până la 300 de oameni înarmaţi, 
care asigură că vor ocupa toate drumurile, iar eu să vin după ei doar până la Ploieşti. De asemenea, 
au căutat unde se află caii cei mai buni pentru a-l întâmpina pe Gheorghe Armaşul, care a spetit în 
aşa hal pe supușii noștri, dar lucrul nu a fost cu putință. Vătaful mi-a făgăduit să ocupe îndată până 
într-o oră toate potecile şi urmarea a arătat că avea într-adevăr acesta intenţie. Cum trebuia să-mi 
încep retragerea şi cum rămăsesem pe loc aproximativ de la ora 1 din prânz până la 7 seara, am dat 
de ştire tuturor celor adunaţi acolo că aveam poruncă să mă retrag în defileu şi mulți şi-au strâns 
lucrurile şi au venit după mine , dar deocamdată nu pot da numele nimănui decât pe al lui Constantin 
Cantacuzino şi al vătafului care se află aici cu nevestele lor şi cu ce au mai putut lua cu ei. După cum 
am putut recunoaște, întreaga zonă, localitatea Câmpina, poate fi suficient acoperită cu un batalion și 
un escadron de cavalerie şi cu tunurile necesare, în timp ce s-ar ține sub observaţie mai departe 
Ploieştii şi şesul, dacă în prealabil regiunea de la pasul Timiş până la Breaza va fi pusă în stare de 
siguranţă cu o divizie. 

După ce am pus în siguranţă pe toți supuşii monarhiei din partea de dincoace şi i-am pornit la 
drum, m-am întors seara, pe la ora 7 fără a întâmpina cea mai mică piedică 

Trupa era, ce e drept, slăbită din cauza marşului forţat de şase ore, însă cum ei căpătaseră 


carne la Câmpina şi cavaleria își hrănise caii cu prudenţa cuvenită, am sosit noaptea, la ora două din 

ziua de 22, la casa vămii, pentru a întâmpina pe Gheorghe, am pus cavaleria să defileze, iar 
infanteria să facă focuri şi să bivuacheze până la şase dimineaţa. În afară de o casetă (5) care a căzut 
în apă, nu s-a pierdut nimic. Tocmai vin din Ploieşti <cei> trei boieri, adică Constantin Câmpineanu 
şi doi Cantacuzini care au declarat că, atunci când turcii au auzit ieri că eu voi înainta spre Câmpina, 
ar fi fugit de acolo, deci au avut vânt despre aceasta... Asadar, pentru a ocroti pe românii şi boierii ce 
vor veni, voi ţine o trecătoare <deschisă> la Valea Podului (6) pentru ca să pot trimite patrule 
înainte, căci boierii se temeau că nu vor fi lăsate bagajele lor să treacă încoace” 

Desfăşurarea aceluiaşi conflict militar între cele trei imperii vecine cu Principatele Române 
readuce Câmpina în paginile jurnalului redactat de colonelul baron Karl von Götze (1743-1806), 
care din ordinul regelului Prusiei, Frederic Wilhelm II a călătorit într-o misiune diplomatică secretă 
la Constantinopol. La întoarcere a trecut prin Bucureşti unde a avut o întrevedere cu domnitorul 
Mihail Şuţu. La jumătatea lunii decembrie 1791 a poposit pentru două zile la Câmpina. Remarcăm 
preocuparea zilnică de a nota starea vremii: 

„Miercuri, 14 decembrie 

Totul tot aşa, fără ploaie.S-a luminat pe la amiază. M-am dus până la Câmpina, unde am 
ajuns după amiază pe vremea cea mai frumoasă şi cum am aflat că mai erau două etape grele până la 
Braşov, am hotărât să las ziua de joi pentru odihnă. 

Joi, 15 decembrie 

Vântul din Vest, vreme călduroasă şi clară de aprilie. Zi de odihnă. M-am plimbat puţin şi aş 
fi vrut să merg la locurile unde izvorăşte ţiţeiul dar era prea departe. După amiază am primit printr- 
un tătar al domnului, scrisori de la el şi în sfârșit de la von Knobelsdorf, la care am răspuns îndată și 
le-am şi expediat. 

Vineri, 16 decembrie 

Dimineaţa ceaţă groasă și întunecoasă. Apoi, vreme frumoasă. Am pornit cam atunci când s-a 
luminat de ziuă şi am sosit seara la Sinaia” (7) 

Intr-o altă variantă a manuscrisului lui Karl von Gotze sunt consemnate informaţii mult mai 
importante (8):,,La Câmpina sunt de acum munţi în toată legea şi aici se află ocna, unde se taie sare 
şi unde răufăcătorii sunt osândiți la extragerea sării. Mai înainte de Câmpina se află trei izvoare din 
care țâşnește ţiţeiul în cantitate apreciabilă. Câmpina este un orăşel în care este şi o mănăstire 
devastată (9). Acolo poţi vedea foarte bine muntele Sinai”. Muntele „Sinai” este un exemplar tipic 
de Alpi Stâncoși, foarte abrupt şi acoperit cu zăpada. Mai jos de el se află o mănăstire cu totul 
devastată. Aici mai sunt doar puţine case. Cam pe la 2 ore de Câmpina începi să sui pe munte. Treci 
de 10 ori Prahova cruciş şi curmeziş. Acest râu trebuie să fie foarte repede, căci, deşi pe atunci era 
mic şi am putut să trec prin el, avea totuşi o albie foarte lată de unde puteai vedea că el putea să 


pricinuiască mari distrugeri. Mergi de-a lungul lui până la Timiş. Acest drum este unul din cele mai 


15 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


anvoiase, mai primejdioase şi mai înfricoşătoare, pe care le-am urmat vreodată. Mai întâi, atât de 
prăpăstios, încât este o minune cum au putut caii să meargă până sus. Odată sus, coteşte foarte în 
scurt, merge de-a lungul Prahovei, care curge pe sub un turn foarte povârnit, din care, când priveşti 
Jos te cutremuri ”. 

În primul deceniu al secolului al XIX-lea, în timpul războiului ruso-turc (1806-1812), Pavel 
Gavrilovici Divov, funcționar al administraţiei militare ruse, întocmea „Scurte însemnări despre Țara 
Românească” (1808), în care enumerând principalele localități ale Principatului, menţiona şi 
„Câmpina, în care îşi are reşedinţa vătaful sau comandantul de graniță” (10). 

Informații mult mai importante pot fi desprinse din catagrafia (recensământul) întocmită de 
aceeaşi administrație de ocupaţie rusă în anul 1810. Conform acestei catagrafii, Câmpina era 
împărțită în două: 

„1.Câmpina Vistierului - cu o biserică de zid, cu doi preoţi şi un ţârcovnic, case de români 81, de 
tigani 11, total 92. Total suflete: de români 266,de țigani 47, total 313. 

2. Câmpina Stolnicului - cu o biserică de zid, cu doi preoţi şi un ţârcovnic, şi case de români 37, de 
țigani 4, total 41. Total suflete: de români 158, de țigani 14, total 172” (11). 

Câmpina avea deci, în anul 1810, un total de 133 de gospodării şi 485 de locuitori. De reţinut 
ŞI existența a două biserici de zid, cunoscut fiind faptul că actualele biserici au fost ridicate în 
decenile trei şi patru ale secolului al XIX-lea. 

Feodor Karacsay (1787-1859), scriitor şi ofiţer în armata austriacă, a călătorit în Moldova şi 
Bucovina în anul 1814 sau 1815 şi a doua oară în 1817. Nu este sigur dacă a vizitat şi Ţara 
Românească, dar a consemnat principalele târguri şi oraşe din acest principat, printre ele amintind: 
„Câmpina (târg) are izvoare sărate” (12). 

O personalitate care a cunoscut foarte bine realitățile din cele două Principate Române a fost 
diplomatul rus, Ignati lakovenko (?-1870). A ajuns pentru prima dată în Ţara Românească în 
anul1812, cu ocazia semnării Păcii de la Bucureşti apoi, începând cu anul 1820 a devenit funcționar 
la consulatul rus din Bucureşti şi după 1833 a ocupat funcţia de director al serviciului poştelor din 
Ţara Românească. S-a stabilit definitiv la Bucureşti, căsătorindu-se cu Elena, fiica doctorului D. 
Caracaş. 

A publicat lucrările: „Starea actuală a Principatelor turceşti Moldova şi Țara Românească şi a 
regiunii ruse a Basarabiei” (1828) şi „Moldova şi Țara Românească de la 1820 la 1829 în scrisorile 
lui Ignati lakovenko” (1834). 

În „Scrisoarea a 5-a” din 18 mai 1820, Ignati lakovenko enumera mănăstirile şi bisericile din 
Țara Românească: 

„Prahova: 2 mănăstiri: Mărginieni şi Lupoieni la Câmpina. 


9 metohuri: Sinaia, Lespezi, Poiana, Bucur, Mislea, Târgșor, Prahoviţa, Brezoia şi Corlăţeşti 

97 de biserici printre care 6 la Ploieşti, două la Finteşti si două la Câmpina. Total 108”(13). 

În „Scrisoarea a 8-a” (10 iunie 1820) sunt consemnate salinele, precizand că : 

“1. Ocna Slanic <se află> între localităţile Câmpina şi Văleni din judeţul Săcuieni pe moşiile 
mănăstirii Colțea 

2. Ocna Telega <se găseşte> în judeţul Prahova, aproape de localitatea Câmpina, nu mai 
departe de o oră <de mers> spre nord-est pe moşiile mănăstirii Mărgineni” (14). 

În „Scrisoarea a 11-a” (28 iunie 1820), Ignati lakovenko, prezintă organizarea administrativă 
a Țării Româneşti în judete, plăşi şi plaiuri: “Judeţul Prahova (Ploieşti) este aşezat spre nord de 
Bucureşti pe ambele maluri ale râului Prahova, între judetele Săcuieni, Ialomița, Dâmboviţa şi 
graniţa Transilvaniei. Localitatea principală este Ploieşti, aflătoare la o distanţă de 13 ore (de mers) 
de la Bucureşti. Ispravnicii au reşedinţa acolo. Dar mai sunt încă două târguri: Filipeştii de Târg şi 
Câmpina. Ultima se află într-un loc minunat la însăşi poalele Carpaţilor. Acest judeţ este împărțit în 
5 plăşi şi 1 plai cu următoarele nume: Plase: Câmpulung cu 13 sate, Râfovului cu 20 sate, 
Târgşorului cu 17 sate, Filipeştilor cu 27 sate, Telega cu 16 sate. Plaiuri: Prahova cu 19 sate. 112 
sate (total). 

În acest plai sunt 9 cărări prin munţi spre Transilvania şi un drum mare, care trece de la 
Bucureşti prin Câmpina spre vama austriacă din Timiş şi de acolo spre Braşov. Vama Ţării 
Româneşti se află la Câmpina” (15). 

În octombrie 1825, Ignati Iakovenko a întreprins o călătorie pe valea Prahovei, pe traseul 

Brașov-Câmpina-Bucureşti, călătorie descrisă în „Scrisoarea XLV” (30 octombrie 1825): 
„ [...] De la Sinaia, urmând pe jos firul râului Prahova, am traversat de câteva ori râul în cursul său 
şerpuitor. Din toate părțile mi se înfățişau privelişti încântătoare, în unele locuri se ridicau coastele 
stâncoase ale munţilor şi împreună cu zgomotul făcut de cursul iute al râului, făceau aceste variate 
locuri încă şi mai minunate. 

În cele din urmă am ajuns în localitatea Breaza remarcabilă atât prin poziţia sa pitorească, cât 
ŞI datorită comodității pe care o au cei care vin să se odihească. Ea este situată la 25 de verste de 
Sinaia. 

De la Breaza până la târguşorul Campina nu sunt mai mult de zece verste, poziția acestuia mi 
s-a părut la fel de încântătoare, îndeosebi pe partea sudică unde curge în vale râul Prahova; la 
zgomotul acestuia omul cade fără să vrea într-o dispoziție melancolică şi aruncându-şi privirile cât 
este partea înaltă a Carpaţilor, vede în ea imaginea cu adevărat măreață a Palatului celui 
Atotputernic. 

La 3 verste de Câmpina se găseşte mănăstirea Slobozia, care ocupă o poziție minunată la 
poalele muntelui de lângă ea având loc joncţiunea celor două râuri” Doftana şi Prahova. Izvoarele cu 


apă limpede într-o abundență extraordinară şiroiesc din înalțimi către mănăstire şi cred că nici omul 

cel mai nepăsător nu ar putea să nu fie încântat de aceste locuri fermecătoare. Aici se sfârşesc 
lanţurile principale ale Carpaţilor şi după ce treci peste Prahova începe deja câmpia care se întinde 
până la însuși Bucureşti”(16). 

În anul 1822, în lucrarea „Noi observaţii asupra Ţării Româneşti”, descriind bogăţiile 
naturale, F. G. Laurengon, menționează „puţurile de păcură, mai ales cele de lângă Câmpina par 
nesecate” (17). 

În acelaşi an, căpitanul Radisitz, austriac de origine croată, fără a fi călătorit în Principate a 
realizat în lucrarea „Structura topografică şi statistică a Moldovei şi a Ţării Româneşti” o descriere 
completă a Principatelor dunărene. 

Prezentând resursele minerale, Radisitz aminteşte că „nu departe de târgul Câmpina în 
judeţul Prahova, pe drumul spre Braşov, există o vamă cu numele Telega, de unde se extrage sare 
cristalizată în mare cantitate”(18). 

În septembrie 1830 trecea prin Câmpina un caretaș german, Ernst Cristoph Dăbel care, după 
ce povestea pe larg peripeţiile traversării Văii Prahovei, se mărginea să consemneze faptul că „după 
amiază (22 septembrie) am ajuns într-un mic oraşel” (19). 

Un incident violent petrecut la Câmpina l-a impresionat neplăcut pe P.D.Holthaus, calfă de 
croitor, originar din Westfalia, care în anul 1830 efectua prima călătorie în Ţara Românească: 

„Primii indivizi pe care i-am descoperit călătorind în poştalionul nostru tras de opt căluți, în 
această câmpie plăcută, dar puțin populată și prost cultivată, erau români, atât de mojici şi de 
bădărani de parcă ar fi fost şi mai proşti. Am ajuns în primul orășel <numit> Câmpina, unde 
poştalionul nostru a pătruns în plin galop. Când am intrat <în el>, am văzut numeroşi români, 
îmbrăcaţi în haine turceşti care şedeau pe uliţe și-și urmau jocurile lor <de noroc>. Deodată a 
izbucnit un țipăt şi o ciomăgeală groaznică la vedere. Amândoi surugii noştrii ungureni au fost trași 
cu forţă de pe cai şi târâți pe ulite de către sălbatecii care-i apucaseră de păr. Ei au luat ciomegele 
cele mai groase şi au bătut atât de straşnic pe bieții oameni încât credeam că sunt snopiţi în dușmănie 
şi că nu-şi vor mai reveni de pe urmă <loviturilor> cât vor trăi. După această <sălbatică> 
întâmpinare i-au dus la judecătorul turc unde au găsit dreptate turcească şi unde probabil, după un 
asemenea interogatoriu problemele au fost repede lămurite. Dar cum noi am fost de față la această 
scenă şi am văzut cât de îngrozitor şi de barbar s-au purtat cu oamenii, ne-a străbătut un fior rece, 
mai ales pe tovarășul meu. Prinsesem în Sibiu, ce-i drept, câteva vorbe româneşti, spre binele 
stomacului ca „pecine, radgio, win, und, sara, lapte” pentru pâine, rachiu, vin,unt, sare şi lapte, dar 
din sunetele asemănătoare mugetelor pe care le scoteau aceşti oameni, n-am putut înțelege un 
cuvânt. Chiar cu surugii noştri nu puteam vorbi, ei erau ungureni mojici şi vorbeau numai ungureşte 


şi româneşte. Aici nu putea fi găsit nici un suflet german, nu putea fi auzit nici un sunet german. Cu 

toate păţaniile mai sus povestite, poştalionul a plecat totuși în ziua următoare cu surugii noștri bine 
batuţi, aşezaţi pe căluţii lor, târând pe pământ picioarele lor lungi” (20). 

Peste ani P.D.Holthaus va mai trece prin Câmpina, fără a lăsa relatări deosebite. În martie 
1844, în drumul spre Braşov consemna că „în ziua a treia am trecut prin târgul Filipeşti unde vezi pe 
un munte o ruină, un castel domnesc ars apoi am trecut peste râuşorul Cricov şi <am mers> până la 
Câmpina [...]'21). 

Medicul rus Ştefan Fiodorovici Dobronravov care a fost prezent în Principatele române în 
timpul ocupației militare ruseşti din anii 1828-1834, relata în însemnările sale din anul 1831 că sarea 
de bucătărie se găseşte şi „în apropiere de târgul Câmpina”(22). 

Prezența trupelor de ocupaţie ruseşti la Câmpina este relatată de medicul german 
F.S.Chrismar care a străbătut în anul 1833 Ţara Românească în drumul său spre Constantinopol. 
Chrismar a fost neplăcut surprins de atitudinea funcționarilor vamali de la Câmpina şi de mizeria 
ulițelor, dar a admirat frumuseţea peisajului: 

„Seara am ajuns la ultimele povârnișuri ale munţilor și am văzut în faţa noastră şesul. Am 
poposit pe o înălțime frumoasă, verde, care domină o privelişte minunată şi îndepărtată. 

În dimineața următoare ne-a trezit din somn odată cu răsăritul soarelui, sunetul tobei şi al 

fluierului. Acest zgomot războinic venea dintr-un sat mic de pe partea cealaltă a râului unde stătea în 
tabără infanteria rusă, care se pregătea să plece mai departe. Românii noștri au fost şi ei tulburaţi în 
odihna lor şi s-au pregătit să pornească devreme iarăși la drum. Într-adevăr, caravana noastră s-a pus 
în mişcare odată cu soldaţii ruşi [...]. 
Aproape în același timp cu rușii am ajuns la Câmpina, unde curiozitatea împingea pe toți locuitorii să 
privească marşul trupei de războinici care la intrarea în această localitate îşi uneau glasurile pentru a 
cânta <cântece> răsunătoare. La Câmpina se află un post de vamă român, unde a trebuit să ne vizăm 
hârtiile. Ne-a uimit într-un chip deosebit, amenajarea acestui oficiu, unde am dat peste funcționari cu 
turbane şi cu costume turceşti, odihnindu-se nepăsători pe un divan moale, capitonat, fumându-şi 
pipa. Zgomotul trupelor care treceau nu a deranjat pe aceşti onorabili din dulcea lor nepăsare. 

A ţinut mult până ce ni s-a dat drumul şi chiar pentru această <operaţie> ei nu s-au mișcat din 
poziția lor comodă ci şi-au măzgălit viza cu o mână nepăsătoare pe paşapoartele noastre pe care le 
aşezaseră în faţa lor pe genunchi. 

De altfel nu am găsit nimic atrăgător la Câmpina, căci murdăria mare de pe uliţi era pentru 
noi o privelişte obişnuită de la satele românești din Transilvania şi Banat 

Portul localnicilor era tot acelaşi, numai că ici şi colo se arată <câte> un turban mic și îngust 
sau mai mult o simplă legătură de cap care pe lângă copierea moravurilor turceşti, prevestea şi o 


nepăsare şi mai mare. 

În afară Câmpinei a trebuit să străbatem iarăși râul <Prahova> pe care îl trecusem de atâtea 
ori şi acum călătoria noastră se desfăşura pe o câmpie netedă. Am găsit pretutindeni pământul cel 
mai bun şi cel mai roditor, dar care nu este folosit decât pe întinderi foarte mici şi am văzut mai 
multe femei şi copii ce se îndeletniceau cu munca câmpului, în timp ce leneşul flăcău român stă 
acasă. 

Totul era verde aici şi vegetația vie, copacii plini de flori şi aerul plin de cântecele vesele ale 
păsărilor [...]. Am întâlnit aici livezi mici de meri şi de nuci, de peri, de cireși şi de alte soiuri de 
fructe. Tot ţinutul părea o grădină plăcută, creată de natură fără ajutorul mâinii omului. Pretutindeni 
se arată belşugul şi armonia [...] ” (23) 

Într-un ghid de călătorie anterior anului 1835, Adolf Schmidl, descriind trecătorile Carpaţilor 
nota: „Un drum foarte anevoios duce pe malul stâng al râului Timiş prin Timişul de Jos, într-o vale 
lungă şi îngustă, împădurită, în lazaretul de la Timişul de Sus „la patru ceasuri de Braşov. De aici 
pasul Timiş duce în 15 ceasuri la Câmpina, prin muntele de graniță Predeal, în valea românească a 
râului Prahova, dincolo de mănăstirea Sinaia” (24). 

În luna august 1834 mineralogul englez D.Lovi (Love) a întreprins o călătorie de 
documentare în satele din regiunea subcarpatică a Munteniei și Olteniei pentru a depista bogăţiile 
subsolului şi surse de ape minerale. Rezultatele s-au concretizat în raportul „Vizitaţia mineralogică 
în munții Carpaţi ai Ţării Româneşti”. Printre alte obiective Lovi a vizitat la 15 august 1834 salina 
Slănic. A doua zi, îndreptându-se spre Telega a aflat „într-o vale o mulțime de puțuri de păcură, însă 
mai toate stricate”. De la Telega „trecând prin Câmpina, ne-am suit în susul râului Prahova până la 
hotarul Ţării Ungureşti, pentru căutare şi aflare de aur pe acest râu, însă nu s-a văzut nimic” (25). 

Un moment de referință în cunoaşterea dezvoltării localităţii Câmpina îl reprezintă editarea 
hărții ruse din anul 1835, cu o nouă ediție în 1853. Harta a fost rezultatul activităţii extrem de 
eficiente a mai multor colective de ofiţeri şi topografi ruşi care, între anii 1828-1832 au reuşit o 
adevărată performanţă în cartografierea Pricipatelor Române. Pe hartă alături de numele localităților 
sunt însemnate şi numărul de gospodării. Constatăm astfel că față de catagrafia anului 1810 care 
înregistra 133 de case, în Câmpina anului 1835 erau 215 gospodării. Lor li se adăugau cele 25 din 
Broaştele şi 22 din Slobozia. Totuşi, Câmpina se situa la mare distanță de localități precum Telega 
cu 555 de gospodării sau Băicoi cu 455 şi la nivelul Brebului cu 213 locuinţe (26). 

În anul 1836, Ţara Românească era vizitată de juristul şi literatul Eugene Stanislas Bellanger 
care, după prezentarea peripețiilor traversării Văii Prahovei în miez de iarnă şi respingerea unui atac 
al unei haite de lupi nota următoarele: „În acea seară am dormit la Câmpina, oraşul viselor noastre; 
Câmpina, vestitoarea capitalei. Am salutat-o ca pe o oază în deşert. Ce zarvă era în curtea 


caravanseraiului în care am intrat”(27). 


20 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


Tot E.S.Bellanger cercetând activitățile economice din Ţara Românească ajungea la 
concluzia că: „singurele aşezăminte industriale pe care le cunosc sunt în afară de saline mai multe 
fabrici: de salpetru în împrejurimile de la Câmpina... Două puțuri de petrol au fost deschise la 
Câmpina şi Telega..."(28). 

Geograful şi geologul Ami Boue (1794-1881), de origine franceză dar aflat în slujba 
imperiului habsburgic consemna în anul 1836 că: „în [ara Românească se exploatează sarea la 
Peceneaga, în districtul Buzău, la Slănic (districtul Secuiani), la Ocna Mare în districtul Vâlcea, la 
Akra (?) lângă Câmpina (districtul Prahova)” (29). 

Prințul rus Anatoli Demidov (1812-1870) cu reşedinţa în Franţa, a străbătut în anul 1837 
Țara Românească şi Moldova, lăsând un jurnal de călătorie în care scria că sarea se putea găsi „şi 
aproape de satul Telega, județul Prahova, plasa Câmpina” (30). 

Mult mai ample relatări despre Câmpina se întâlnesc la călătorii din deceniul cinci al 
secolului al XIX-lea. 

Unul dintre aceştia afost Urmâsi Sandor, scriitor și preot unitarian la Cluj care, interesându- 
se de soarta comunităţilor maghiare din Țara Românească, a efectuat două vizite în anii 1841 şi 
1843, publicându-şi însemnările de călătorie în 1844: „...Am ajuns în ziua următoare către orele 9 în 
satul Câmpina Mică, compus din şapte-opt case [...] 

La 2 iulie <1843> orele patru după amiază, am ajuns în orașul Câmpina Mare. Acest orășel 
nu poate fi amintit prin ceva însemnat; nu se găsește aici nimic demn de ochii și atenția călătorului, 
afară numai dacă nu este prieten adevărat băuturilor spirtoase [...]. Dulceaţa [...] este abundentă, se 
face în toate casele, din toate felurile de fructe de vară şi se îndulceşte cu miere de trestie. Dintre 
fructe, se folosesc pentru acesta dulceaţă vişine, fragi, struguri, zmeură, mure şi altele. Aceste 
preparate dulci sunt şi mai răspândite în oraşele din regiunile mai sudice alte ţării, unde sunt folosite 
nu numai ca mâncare, ci şi pentru potolirea setei pe timpul căldurilor mari când se bea după fiecare 
linguriţă <de dulceaţă> o înghiţitură de apă. Se practică în acest mic oraş multe feluri de comerț, mai 
ales comerțul cu sașii din Braşov, de unde se importă tot felul de produse meşteşugăreşti din cânepă, 
in, produse de lăcătușerie, de tâmplărie şi altele pentru oamenii de rând. În schimb, marii boieri nu 
socotesc <aceste produse> demne de a fi cumpărate, dacă nu au fost fabricate la Paris sau la Londra. 
Pe toate obiecte, până la o ţesală de cai, se pot citi numele celor două oraşe pomenite, iar ei <îşi 
cheltuiesc banii la Paris şi la Londra> pentru mărfuri care s-ar putea găsi şi aici la noi, în vecini. 
Acest oraş mai posedă şi un altfel de comerț şi mai rentabil. La o distanţă de un ceas de umblat 
țâşneşte cu abundență dohotul, care este transportat în toată ţara.<Dohotul> este folosit pentru 


ungerea osiilor căruţelor şi a unor maşini [...]. 

Cu câţiva ani în urmă oricine putea să ducă liber <dohot> dar stăpânul de pământ observând 
folosul pe care îl aduce zilnic, vinde <dohotul> măsurat cu bani grei, obținând în felul acesta numai 
de la negustori un venit mare. 

După sosirea mea în acest orăşel, pe baza scrisorii de recomandare am fost găzduit la 
comerciantul român cu numele de Maxim Dumitrache, care este cel mai mare comerciant din oraş. 
Soţia acesturi comerciant este unguroaică şi originară din Aita Mare din Transilvania, cu numele 
Polixenia Szolga [...]. Soţul ei a petrecut mult timp ca negustor la Brașov, unde a cunoscut-o pe 
tânăra amintită şi a cerut-o de soţie [...] 

În ziua aceea spre seară, fiind zi de sărbătoare, am fost invitat de soţia gazdei la o plimbare. 
Pe când ne îndreptam spre petrecere şi eram întrebat de multe lucruri, conversaţia ne-a fost întreruptă 
<deodată> de sunetul chitarei strâmbe turceşti, a naiului țipător la ureche şi al aşa-ziselor viori pe 
care le-am putut vedea cu ochii proprii şi auzi. Sala de dans era <doar> o curte. Petrecerea însăşi era 
organizată de o oarecare boieroaică pentru distracţia ei care admira frumuseţea dansului popular, 
aşezată în foişorul <conacului> în stil turcesc. Ceilalţi boieri bătrâni însă şi soțiile lor formând un 
cerc, priveau veselia <de afară> [...]. Mă uitam cu atenţie la dans, ca la un lucru nou pentru mine şi 
până la sfârşit ochii mei au rămas pironiți asupra dansului în cerc rusesc. 30-40 de flăcăi și fete, 
ținându-se de mână şi formând două cercuri care se strângeau şi se lărgeau se învârtea în amândouă 
cercurile <făcând> diferite figuri. În mijlocul <cercurilor> lăutarii cântau cântece de dans turceşti şi 
rusești îmbietoare, însoţindu-le [...] toți trei cu cântece de desfrâu şi de dragoste, căci dansatorii 
ascultau cu plăcere nu sunetul instrumentului muzical, ci ariile cântăreților şi cuvintele de desfrâu 
care mişcau sângele lor turcesc. Aici muzicanţii târâţi fără voce şi cântecele <frumoase> nu au 
trecere, ca la noi muzicanţii proşti [...] 

După o oră, dansurile turcești şi rusești s-au terminat şi acum, la porunca boieroaicei care 
şedea sus <în foişor> au răsunat cântece şi dansuri maghiare”. Surprins mi-am încordat atenția 
ascultând melodiile cunoscute. Voiam chiar să întreb pe însoţitoarea mea pentru a cui plăcere a 
poruncit boieroaica să fie cântate melodiile de dans maghiare; eu am dedus că în jurul ei se află o 
mare personalitate maghiară, când mirarea mea s-a schimbat într-un <sentiment> de neplăcere. Am 
văzut patru-cinci maghiari ridicându-se la dans, care fiind amețiţi de <băuturi> spirtoase, au început 
un lucru greu, adăugându-le diferite sărituri. Atât de exagerate erau figurile pe care le făceau, sărind 
în sus, încât nu ştiam să-mi fie rusine pentru dansul maghiar necioplit sau să măresc şi eu hohotul 
gălăgios al poporului de rând ce înconjura pe dansatori şi al boieroaicei care privea din foişor şi mai 
concentrată. Aceştia se uitau la dansul maghiar cu o privire atât de dispreţuitoare, cum <te uiți> la 
dansul de urs rusesc. <Dansatorii> nu au lăsat nimic la o parte din figurile dansului maghiar [...] nu 
au aşteptat ca cei de mai înainte, să cânte muzicanţii, ci au stigat tare şi pe înţeles în limbă maghiară, 


zicalale lor de dans [...] 

Apropiindu-se seara, boieroaica a poruncit să se termine dansul şi să plece imediat cu toții. 
M-am întors şi eu cu însoțitoarea la sălașul meu [...]. A doua zi [...] mi-am luat rămas bun de la 
gazdele mele, mulțumindu-le pentru ospitalitate. Lăsând în urmă acest orăşel care în timpul 
războiului cu turcii servea drept bază de aprovizionare pentru armata maghiară, m-am îndreptat spre 
oraşul Ploieşti” (31). 

Urmosi Sandor a întâlnit la Câmpina şi o numeroasă comunitate etnică maghiară: „La 
Câmpina se află o colonie de o sută cincizeci de meşteri zidari şi lăcătuși cari-i cer rugăciuni scrise; 
nu cutează a le cânta ca să nu râdă românii” (32) 

Un mare prieten al românilor care a cunoscut îndeaproape Principatele Române în perioada 

1829-1842 a fost Jean Alexandre Vaillant (1804-1886). A publicat în 1844 lucrarea „România sau 
istoria, limba, literatura, orografia.Statistica românilor”. Prezentând bogăţiile subsolului Ţării 
Româneşti amintea printre altele şi „ambra neagră la Câmpina, Telega, petrol la Câmpina,Telega 
[...]. Puţurile de petrol de la Câmpina şi Telega dau pe zi 90-100 de kilograme” (33) . 
J.A. Vaillant a fost îndrăgostit de peisajul Ţării Românești şi mai ales de Munţii Bucegi. Înainte de a 
călători prin Bucegi a poposit la Câmpina şi în localităţile vecine. lată cum descria el acest popas. 
„În sfârșit am atins ţinutul înalt; nu mergeam decât prin munți şi văi şi drumul a devenit atât de 
pietros că sunetm cernuți ca migdalele prin sită. lată platoul de la Câmpina şi Doftana, care curge la 
poalele sale. Am traversat torentul şi printr-un ocol la stânga, pe un urcuș destul de greu, am atins 
culmea platoului, vastă întindere cu o suprahata de 4 leghe, netedă ca marmura şi verde ca o pajişte 
la 120 de picioare deasupra Doftanei, care o limitează la est şi la sud, de Prahova care curge la vest. 
Există puţine poziţii pitoreşti ca cea pe care este aşezat orașul. El are la nord Bucegii la o zi de mers 
ŞI în jurul lui înalții munţi cu păduri şi atât de aproape de platou, încât cu trei ore înainte de apus 
umbra lor acoperă tot. Este Câmpina, oraş antrepozit unde se opresc mărfurile care intră în principate 
prin Braşov [...] 

La ieşirea din oraş am mers repede spre nord-est până la panta unde sunt puţurile de petrol, 
una dintre bogățiile Câmpinei; ne-am odihnit la Doftana la văd şi în mai puţin de o oră am ajuns pe 
culmea munţilor de unde am putut descoperi, pe fundul unei vâlcele înguste, satul şi salinele de la 
Telega” (34), În zilele următoare a vizitat Telega, Slănic, Băicoi, revenind la Câmpina pentru 
aprovizionare în vederea călătoriei prin Bucegi. 

O altă personalitate care s-a stabilit în Țara Românească o lungă perioadă (1844-1867) a fost 
Rudolf Neumeister, pastor al bisericii luterane din București, profesor și scriitor. În memoriile sale 
îşi amintea sosirea în anul 1844 în Țara Românească trecând prin Câmpina; „Următoarea noastră 
oprire, unde caii trebuiau din nou să facă un popas mai lung, a fost târgul Câmpina [...] pe atunci 
cunoscut doar prin livezile sale. Această aşezare se află pe malul stâng, mai înălţat al albiei largi, 


acoperită cu bolovani a Prahovei, în care apele ce se unesc în munţi curg şi vuiesc de obicei pe acolo 


23 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


doar în câteva fire de apă, totuşi după ploi puternice şi uneori când se topeşte zăpada, inundă câmpia 
care se întinde pe malul drept [...]” (35) 

Informaţii importante despre existența unei reprezentanţe diplomatice (starosterie) a 
Imperiului Austriac la Câmpina şi a prezenţei în fruntea acesteia a unui membru al familiei 
Carcalechi, ai cărei descendenți sunt întâlniți în Câmpina şi în secolul al XX-lea, le întâlnim în 
memoriile medicului german Ernst Anton Quitzmann (1809-1879) sosit în Ţara Românească în anul 
1846: ,„...Am călărit pe matca lată prunduită a Prahovei în jos, unde, în lumina înserării, Câmpina se 
întinde între livezi, pe o înălțime prietenoasă. Aici eram recomandat de către prietenii mei din 
Braşov starostelui imperial Karkaleki. Am fost primit de acesta în modul cel mai binevoitor şi poftit 
să locuiesc la el. Deoarece foarte mulți supuși austrieci s-au mutat în Ţara Românească şi nu au 
renunțat la drepturile lor din monarhie, consului general imperial sub a căror jurisdicție se află are o 
sferă de competenţă foarte largă. Această autoritate poartă numele de Agenţie Imperială, are de 
apărat pe deoparte drepturile supușilor imperiali pe teritoriul românesc pe de altă parte, de arbitrat 
conflictele de drept între aceștia. Funcţionarii inferiori ai Agenţiei se numesc staroşti şi-şi au sediul 
în principalele localităţi ale ţării. Starosteria din Câmpina, deasupra căreia stemă imperială strălucea 
în culori frumoase, era aşezată într-o clădire nouă cu înfăţişarea caselor boierești, care se aflau mai 
multe în oraş. În amenajarea interiorului <a clădirii> s-a îmbinat tihna orientală cu confortul 
european. El însuşi, deşi român din Transilvania, conduce o afacere întinsă de expediţii, şi anume de 
lână macedoneană. Datorez un număr mare de note informaţiilor lui excelente despre starea ţării și 
<despre> raporturile acesteia cu Rusia şi Austria. Datorită acestora convorbirea a fost pentru mine 
atât de agreabilă şi de instructivă. Cu soția lui, o româncă draguţă, care ne-a fost conviv la masă, nu 
am putut vorbi, în afară de anumite formule de politeţe, deoarece înţelegea numai româneşte. 

În ziua următoare, în timp ce mă pregăteam de continuarea călătoriei, umplându-mi pipa 
pentru fumatul de dimineață am auzit iarăşi ciocănitul monoton. Domnul Karkaleky mă lămuri că 
acesta provine de la toaca cu care mai înainte, se vestea începutul slujbei, pe vremea domniei turceşti 
când le-au fost luate clopotele bisericilor (36). Şi acum <acesta> se continuă pentru aducerea aminte. 
Semnalul se dă cu un instrument de lemn, în bisericile mari însă, cu unul metalic. Am luat o călăuză 
a cărui echipare simplă vă este deja cunoscută, să mă ducă până la Bucureşti” (37). 

Un ultim călător străin care constituie subiectul studiului nostru este medicul Joseph Caillat. 
Acesta a stat în Principate în perioada 1845-1848. În lucrarea „Călătorie medicală în provincile 
dunărene” prezintă pe lângă aspectele legate de starea de sănătate a locuitorilor şi alte informaţii, 
printre care şi enumerarea bogățiilor naturale. Consemna prezenţa „mai sus de Câmpina <a unor> 
puternice depozite de travertin”(38). De asemenea a văzut la faţa locului izvoarele de petrol: „Ţara 
Românească are în judeţul Prahova şi în apropierea oraşului Câmpina, numeroase izvoare de petrol, 


numite păcură [...] Izvoarele de la Câmpina dau anual 100 kg de bitum şi cele de la Telega se află 

lângă minele de sare [...] Acest lichid este folosit la aprinderea farului în porturile militare de la 
Dunăre, în caz de alarmă; este folosit în Ţara Românească, Moldova, Ungaria la ungerea carelor şi 
pansarea picioarelor bolnave ale cailor. Totuşi am văzut în Câmpina două persoane aşezate pe 
marginea puţurilor cu păcură, cu picioarele în lichidul apos şi bituminos. Curios să aflu de ce făceau 
baie la picioare i-am întrebat. Unul dintre ei avea o eczemă cronică pe picioare, era a şasea oară în 
cincisprezece zile când făceau astfel de baie. Celălalt suferea de un psoriazis generalizat, dar mai 
pronunţat pe picioare. L-am întrebat de ce nu face o baie generală şi mi-a răspuns că păcura nu este 
bună decât pentru picioare [...]” (39). 

Relatările prezentate în paginile anterioare, într-o ordine strict cronologică, oferă suficiente 
elemente pentru a crea o imagine a vieţii în Câmpina în momente tulburi sau mai ales paşnice. 
Cadrul natural şi societatea câmpineană sunt abordate de călătorii străini fie dintr-o perspectivă 
idealizată, fie dintr-una realistă. Pentru a veni în întâmpinarea cercetătorilor şi a pasionaților de 
istorie mărturiile călătorilor străini au fost redate integral şi intr-o ordonare cronlogică aşa cum apar 


ele în colecția „Călători străini în Ţările Române” 


ABREVIERI: 

1. Călători” — „Călători străini în Țările Române”. 

2.  „Călători”, S.N. — „Călători străini în Ţările Române în secolul al XIX-lea”, serie nouă. 
NOTE: 


1. Colecția „Călători străini în Ţările Române”, care cuprinde relatări până la sfârşitul secolului al XVIII-lea, 
planificată editorial în 10 volume, a văzut lumina tiparului în anul 1968, ajungând la volumul 8 în anul 1983. 

2. După o lungă întrerupere, volumul 9 a apărut în anul 1997, volumul 10 , partea I, în anul 2000 şi în anul următor 
volumul 10 partea a II-a. În anul 2011, seria a fost completată de un Supliment, I. Între anii 2004-2010 a fost 
editată seria nouă „Călători străini în Ţările Române în secolulul al XIX-lea” în 6 volume. 

3. Silviu Dan Cratochvil, „Monografia municipiului Câmpina”, Editura Premier, 2002, p. 40. În „Călători”, voll0. 
această informaţie lipseşte. 

4. Călători”, vol 10, partea a II-a, p. 860-862. 

5. Considerăm că fie „Lupini”, fie „Lupu lanos”, sunt transcrieri greşite ale numelui Lupoianu, veche familie de 
boieri câmpineni 

6.  Opinăm pentru traducerea „o caschetă” (Einem Casquet) şi nu „o casetă”. 

7. „Valle al Poyden”. Deşi autorii propun şi forma „Valea Poienii” considerăm că e vorba fie de Podul Vadului, fie 
de Valea Posadei. 

8. „Călători”, vol. 10, partea a Il-a, p. 1015. 

9. Ibidem, p. 1031-1032. 

10. Este vorba de biserica Sfântul Nicolae, fostul schit Slobozia, metoh al mănăstirii Sinaia. 

11. „Călători”, S.N., vol. I, p. 449. 

12. S.D.Cratochvil, op. cit., p.42. 

13. „Călători”, S.N., vol. I, p. 777. 

Ibidem, p. 833. 

Ibidem, p. 841. 

Ibidem, p. 854. 

Ibidem, p. 905-906. 

Idem, vol. 2, p. 24. 

Ibidem, p. 80. 

Ibidem, p. 454. 

Ibidem, p. 438-439. 

Idem, vol. 4, p.292. 

Idem, vol. 3, p. 41. 

Ibidem, p. 85-86. 

Ibidem, p. 306. 

Ibidem, p. 218-219. 

C.G.Giurescu, „Principatele Române în secolul XIX. Constătari istorice, geografice, economice şi statistice pe 
temeiul hărții ruse din 1835”, Editura Ştiinţifică, Bucureşti, 1957. 

S.D.Cratochvil, op. cit., p. 44; apud S.Vărzaru, „Prin Ţările Române”, Editura Sport-Turism, 1984, p. 84-85. 
„Călători”, S.N., vol. 3, p. 452. 

Ibidem, p. 876. Akra reprezintă transcrierea greşita a cuvantului ocna, pronunţat în limba rusa" "akna””, fiind 
vorba evident de ocna Telega. 

Ibidem, p.641. 

Idem, vol. 4, p. 318-319. 

N.Iorga, „Istoria românilor prin călători.De la 1828-1877”, vol. 4, Bucureşti, Editura Casa Şcoalelor, 1929, p. 
158. 

„Călători”, S.N., vol. 4, p. 369. 

Ibidem, p. 416-417. 

Idem, vol. 5, p. 132. 

O explicaţie evident fantezistă 

„Călători”, S.N., vol. 5, p. 570-571. 

Idem, vol. 6, p. 514. 

Ibidem, p. 543-544. 

MONUMENTE ISTORICE ȘI DE ARTĂ 


DIN SECOLUL AL XVII-LEA ÎN JUDEŢUL PRAHOVA 
Prof. Ofelia Negoiţă, C. T. “C. I. Istrati” 


MANASTIREA BREBU 


Decorul arhitectural al județului Prahova în sec. al XVII-lea se caracterizează prin prezența 
unui număr destul de mare de edificii de zid, atât religioase cât şi civile, comparativ cu epocile 
anterioare. Începuturile veacului se prezintă ca o stagnare a activității constructive. Începând însă de 
la mijlocul secolului se poate observa un vizibil progres. Am dori să precizăm că edificiile religioase 
s-au păstrat în număr mult mai mare şi în condiții mult mai bune decât cele cu caracter civil, lucru 
justificat de altfel, gândindu-ne la funcționalitatea celor dintâi. 

Vom încerca în rândurile ce urmează să facem o prezentare a unuia din cele mai bine 
conservate dintre aceste monumente istorice de secol al XVII-lea — Mănăstirea Brebu. 

Complexul arhitectural medieval din comuna Brebu cuprinde în ansamblul său zidul de 
incintă, turnul-clopotniţă, biserica şi casa domnească. Tot aici au existat şi chilii, dărâmate însă la 
începutul secolului al XX-lea. 

Ridicarea acestor construcţii aparţine domnitorului Matei Basarab (1632-1654 ) şi soţiei sale 
Elena, după cum rezultă din pisania bisericii aflată deasupra trecerii dintre pronaos şi naos. 
Desăvârşirea lucrărilor mănăstirii, aparţine însă lui Constantin Brâncoveanu, ca de altfel şi prima 
pictare a bisericii (1). Lucrările, susțin unii autori, au început cu construirea casei domneşti şi a 
zidului de apărare, ridicate până în 1641, când începe înălţarea bisericii a cărei construcţie se va 
încheia în 1690, sub domnitorul Constantin Brâncoveanu. În 1689, Constantin Brâncoveanu scuteşte 
12 oameni din Brebu de bir pentru a ajuta la construcția mănăstirii: „pentru că fiind acest sat al 
Sfintei Mănăstiri neispravită de Matei Vodă, domnia mea m-am milostivit de am iertat pe aceşti 
oameni de toate câte mai sus, ca să poată fi de treaba carului, ca să poată cât va trebui pentru dresul 
acestei Sfinte Mănăstiri, socotind Domnia mea fiind voia lui Dumnezeu cât a ramas neisprăvit s-o 
isprăvească Domnia mea”(2). Tot în acest scop scuteşte, la 2 iunie 1690, alți 40 de oameni din 
Bertea de dăjdii pentru a ajuta mănăstirea „să scoată var, lemne şi să lucreze ce vor fi treburile”. 

Cât priveşte evoluția mănăstirii de-a lungul timpului, se ştie că, în 1750 (1752 după Gratie 
Ioan), ea a fost închinată, de către domnitorul Grigore II Ghica Spitalului Sfântul Pantelimon din 
Bucureşti (3). 

În 1790 acoperişul bisericii fiind grav deteriorat s-a refăcut în 1798 prin grija stareţului 


Silvestru. In 1802, un cutremur avariază grav întregul complex mănăstiresc dărâmând o parte din 

turnul de la intrare şi turlele bisericii . De aceea între 1828 şi 1836 au fost refăcute din lemn turlele 
bisericii. 

După 1864, când mănăstirea a fost desfiinţată odată cu secularizarea averilor mănăstireşti, 
biserica complexului a devenit biserică de mir, restul clădirilor trecând în administrarea Eforiei 
Spitalelor Civile (4). În 1925 mănăstirea a fost cedată Societaţii pentru combaterea tuberculozei la 
copii care a înfiinţat un preventoriu pentru copii sănătoşi. După 1944 preventoriul a fost înlocuit cu 
un sanatoriu T.B.C. de gr. III, iar apoi cu un azil de bătrâni. 

În anul 1930 au început primele lucrări de restaurare. Astfel, în 1939 au fost dărâmate turlele 
de lemn ale bisericii ca şi pridvorul din faţa lăcaşului adăugat în sec. al XIX-lea. În 1950 un 
incendiu a distrus mare parte din clădirile de lemn din incintă. 

Între 1955-1963 s-au refăcut turnul-clopotniţă şi tâmpla altarului, s-au făcut din cărămidă 
turlele bisericii şi s-a îndepărtat tencuiala de pe faţadă, lăcaşul căpătând forma sa originară (5). 

Din 1963, după finalizarea lucrărilor de restaurare, complexul medieval Brebu a intrat în faza sa 
muzeală. 

Incinta a fost realizată din caramidă şi piatră şi are o formă poligonală neregulată. Zidurile au 
o înălțime de circa 6 m şi o grosime de 0,50 m şi erau prevăzute cu metereze pentru tragere. Găurile 
vizibile sub aceste metereze atestă existenţa unui drum de strajă din lemn, azi dispărut. 

Turnul -clopotniţă (8,32x8,50m), realizat în întregime din cărămidă, cuprinde un parter şi 
trei etaje, având o înălțime de 20 m. Gangul intrării este boltit cu o calotă sferică pe pandantivi. 
Arcurile gangului sunt încadrate de doi pilaştri cu câte două firide înguste. Deasupra arcadei intrării 
sunt dispuse cu rol ornamental trei panouri oarbe mărginite cu toruri de cărămidă. În panoul din 
mijloc se află icoana hramului. 

Turnul propriu-zis este de secțiune octogonală având două încăperi suprapuse prevăzute cu 
metereze pentru tragere, cea de-a treia încăpere, destinată clopotelor, având opt arcade mari 
străpunse de ferestre. La baza turnului, pe latura de vest, este ataşată scara de acces la primul nivel. 
Se pare însă că inițial aceasta era din lemn. 

Primul registru al decoraţiei exterioare a turnului, corespunzând primului etaj, este alcătuit 
din opt panouri mari dreptunghiulare fiecare având plasat la mijloc câte un segment de ciubuc 
vertical. Registrul următor, mai scund, are 16 arcaturi oarbe (sau opt arcaturi geminate), susţinute de 
opt colonete. Cele două registre sunt separate de un brâu alcătuit dintr-un ciubuc şi două rânduri de 
cărămizi dispuse în motivul dinţilor de fierăstrău. Al treilea registru este ornamentat cu arcaturi 
străpunse de ferestre largi. Turnul se termină cu un nou brâu. Veniamin Nicolae spune că: ... parte 
din pereţii turnului au fost repictaţi de Sava Henţia, pictura sa nemulţumind însă pe arhitectul G. 


Mandrea.” 

Turnului-clopotniţă (ca şi bisericii) de la Brebu, Ştefan Luchian i-a consacrat o pânză, în 
timp ce Vasile Drăguţ spunea în 1982 că este „o adevarată reuşită a genului”. Se pare că domnitorul 
Antonie Vodă a dăruit mănăstirii Brebu un clopot, azi dispărut. 

Biserica (30x 10m), purtând hramul „Sfinților Arhangheli Mihail şi Gavriil”, este „inspirată în 
ansamblul formelor de biserica mănăstirii Dealu ridicată la 1500 de domnitorul Radu cel Mare” (6). 

Construcția, realizată din cărămidă, este de plan triconc cu o turlă mare cu 12 laturi pe naos şi 
două turle mai mici octogonale pe pronaos. Lăcaşul are ziduri groase măsurând la temelie 2m. În 
1902 preotul Nicolau a realizat un pridvor la intrare în biserică, desfiinţat în 1939. Pronaosul, 
despărțit de naos printr-un perete foarte gros, cu o deschidere circulară, are o formă dreptunghiulară 
şi prezintă două încăperi despărțite prin trei arcade ce se sprijină pe doi stâlpi. În pronaos există şase 
ferestre, două dintre ele degajate cu prilejul restaurărilor. Naosul (14,40x5,70m) are patru arce 
masive pe care se sprijină turla mare. Absidele au fiecare câte o fereastră. Altarul este boltit cu o 
semicalotă şi prezintă două ferestre. 

În ce priveşte pictura interioară a bisericii cea mai veche aparţine epocii lui Constantin 
Brâncoveanu şi a fost descoperită în urma restaurărilor dintre anii 1957-1962, după degajarea a două 
ferestre din prima încăpere a pronaosului (7). O a doua pictare a bisericii s-a realizat în 1843, de 
către pictorul Toma Eliad din Bucureşti, pentru ca în perioada 1898-1902 Sava Henţia să picteze 
altarul bisericii, lucru confirmat şi de inscripţia din altar de deasupra uşilor împărăteşti. 

Tot în interiorul bisericii, în cea de-a doua încăpere a pronaosului, apar două pisanii. Una 
dintre ele este plasată deasupra intrării din pronaos în naos, scrisă în limba slavonă și textul acesteia 
precizează: „Eu întru Hristos Dumnezeu bine credinciosul şi prea slăvitul Matei Basarab Voievod, 
din mila lui Dumnezeu stăpânitor şi Voievod şi domn a toată Țara Românească împreună cu soţia 
domniei mele, Elena, cu râvnă am râvnit, cu bunăvoința Tatălui şi cu ajutorul Fiului şi cu săvârşirea 
Sfântului şi de viaţă făcătorului Duh, am ridicat acest atotcinstit şi dumnezeiesc hram întru slava şi 
lauda celui în troiță slăvit Dumnezeu care mi-a dat viaţă şi suflare şi toate pământeştile sale bunătăţi, 
ca prin rugăminţile din ea să se înduplece a ne da nouă împărăţia Sa cerească şi întru cinstea şi 
pomenirea atotcinstiţilor celor fără de trupuri ale Sale slugi, cei patru stăpânitori de rânduri ostăşeşti, 
arhistegarul Mihail, Gavril, Rafail şi a tuturor fără de trupuri puteri, în zilele celei de Dumnezeu mie 
dăruită avere a noastră am ridicat din temelie şi s-a început de zidit în luna lui iunie 27 zile, în anul 
7158(1650), sub cel dintâi egumen, Chir Vasile monahul, ispravnic, jupân Mogoş Capitanul şi jupân 
Antonie Postelnic.” Nu se ştie dăcă pisania marchează cu această dată sfârşitul lucrărilor la mănăstire 
sau poate numai începutul construirii bisericii, pentru că numeroase documente (8) aparținând epocii 
lui Matei Basarab menţionează existenţa acestei mănăstiri după 1640. Astfel, într-un document datat 


27 noiembrie 1640, Matei Basarab susţine că a zidit această mănăstire „de iznoavă de în temei” iar 

un altul, datat 9 martie 1641, arată că mai mulți moşneni din Brebu au vândut lui Matei Basarab 
ocina lor din Podu Cheii „ca să fiiă Mării sale şi svintii mănăstiri de moşăe”. 

Cea de-a doua pisanie se află în partea stângă, sub fereastră, şi a fost pusă în urma executării 
unor reparaţii de arhimandritul Theodor Cernicanul, la 15 august 1843, după cum precizează textul 
său: „Întru slava Sfintei Treimi, Tatăl, Fiul, Duhul Sfânt un Dumnezeu şi întru cinstirea pomenirii 
mai marilor voievozi Mihail şi Gavril, s-au zidit din temelie această sfântă şi dumnezeiască 
mănăstire de bun credinciosul răposat întru fericire domn Matei Vodă Basarab la anul 7158 (1650). 
În zilele oblăduirii sale s-au înfrumusețat şi s-au înzestrat cu moşii şi după vremi învechindu-să, 
acum în zilele bun credinciosului nostru domn Gheorghe Dumitrie Bibescu voievod, păstorind 
biserica prea sfinţia sa părintele mitropolit Chir Neofit, s-au tencuit biserica şi s-au zugrăvit peste tot 
cum şi casele domneşti cu curtea lor de jur împrejur şi clopotniţa de cuviosul arhimandrit Theodor 
Cernicanul, înfrumuseţându-se cu sfinte vase de argint şi odăjdii, aflându-se egumen la mănăstire la 
anul 1843 august 15”. Tot în acest timp s-a scris pe partea stângă a proscomidiarului un pomelnic, 
datat 6 august 1846, al ctitorilor şi înzestrătorilor acestei mănăstiri: Matei Voievod, Elena Doamna, 
Ilarion arhiereul, Ioanichie arhiereul, Teodor arhimandritul, Calinic arhimandritul, Neagoe crai, 
Ecaterina Simonadi, Petcu, Isichie, Pantazi, Voichiţă, Mihai, Ecaterina, Stanciu, Nuşa, Marina, 
Partenie monah, Ion. 

Decorația exterioară a bisericii se compune din două registre de firide suprapuse despărțite de 
un brâu. Profilele lor au ciubuce rotunjite. Registrul inferior este format din panouri dreptunghiulare 
în care elementele decorative sunt ancadramentele ferestrelor şi nişte segmente verticale. Registrul 
superior este acoperit cu arcaturi punctate cu un motiv în formă de cruce realizat din cărămidă. La 
intrarea în biserică registrul inferior a fost suprimat pentru a fi pus în valoare decorul 
ancadramentului intrării. Tot în chenarul uşii de la intrare s-a păstrat şi o semnătură cu litere chirilice 
„Lupu”, presupunându-se a fi numele constructorului şef. Uşa şi ferestrele au ancadramente din 
piatră, reproducând modele ale goticului târziu moldovenesc. 

Casa domnească (30,20x11,80m), realizată din piatră şi cărămidă, se ridică pe două pivnițe 
la care accesul se face printr-un gârlici boltit peste care a fost ridicat un foişor. 

Pivniţa principală (23x9,80m), de dimensiuni impresionante, este împărțită în două încăperi prin 
intermediul a trei arcade largi. Încăperile sunt acoperite de bolți susținute de arce dublouri. Cea de-a 
doua pivniţă, de dimensiuni mai mici, prezintă o boltire şi o împărțire asemănătoare. Pereţii 
pivniţelor sunt construiți din piatră, iar bolțile din cărămidă. Parterul cuprindea camerele de locuit în 
număr de nouă. Fațada este pusă în valoare de un foişor cu arcade pe trei laturi. Arcadele atât ale 


foişorului, cât şi ale loggiei sunt semicirculare şi se sprijină pe stâlpi. 

Casa domnească a suferit o primă reparaţie în 1843. Între 1910-1916 edificiul a servit ca 
locuinţă arendașului Pfeifer. Între anii 1957-1959 construcţia a fost restaurată, ca şi între 1962-1963. 

Cât priveşte chiliile, acestea au fost dărâmate în 1910. Cărămida a fost folosită la construcția 
primei şcoli de cărămidă din Brebu plasată pe locul fostului cimitir. În urma restaurărilor finalizate 
în 1963, pe lângă desfiinţarea tuturor clădirilor anexe, s-au marcat şi urmele vechilor chilii. 

La capătul celor spuse se cuvine formulată concluzia că, edificiile de la Brebu contribuie în 
mod cert la cunoaşterea şi îmbogățirea arhitecturii ecleziastice şi civile aparţinând secolului al XVI- 
lea din judeţul Prahova, precum şi a arhitecturii din Ţara Românească, din perioada secolului al 


XVII-lea. 


NOTE: 


1. Andreescu Ştefan, Mânăstirea Brebu, în GB, anul XXVIII, nr.9-10, septembrie-octombrie 1969, pp.997-998. 
2. Apostol Mihai, Vulpescu Mihail, Muzee şi monumente prahovene, Comitetul pentru cultura şi artă al judeţului 
Prahova, Ploieşti, 1971, p.119. 
3.  Bădiceanu Dimitrie, Mănăstirea Brebu, în BOR, anul LIII, nr. 3-4, martie-aprilie 1935, p.144. 
Gratie loan, Brebu-Prahova. Monografie, Editura Agrotehnica, Bucureşti, 2002, p. 38. 
Simache N.I., Complexul arhitectural din comuna Brebu, Comitetul pentru Cultură şi Artă al judeţului 
Prahova, p. 24. 
4.  Bilciurescu Constantin, Monastirile şi bisericile din România cu mici notițe istorice şi gravuri, 
Tipografia cărților bisericeşti, Bucureşti, 1890, p.197. 
BMI, nr .1/1970, p. 77. 
Mănastirea Brebu, Editura Meridiane, Bucureşti, 1968, p. 2. 
Andreescu Ştefan, art.cit., pp.997-998. 


P N Dy 


Iorga Nicolae, Inscripții din bisericile României, vol.I, Institutul de Arte Grafice Carol Gobl şi Editura Minerva, 
Bucureşti, 1905, p.204. 


Idem, Studii şi documente cu privire la Istoria Românilor, vol. X, București, 1905, p. 87. 

ÎNCEPUTURILE APROVIZIONĂRII CU APĂ POTABILĂ A ORAȘULUI 
CAMPINA 


Prof. Gheorghe Stanciu 
Colegiul Tehnic „Constantin Istrati” Câmpina 

Printre realizările edilitare importante ale oraşului Câmpina, în pragul secolului al XX-lea, 
ca rezultat al creşterii puterii economice datorită exploatării petrolului, se numără şi aprovizionarea 
cu apă potabilă, un semn al îmbunătățirii calității vieţii locuitorilor câmpineni. Primul sistem de 
aprovizionare cu apă potabilă a oraşului Câmpina a fost realizat în anii 1900-1902, având ca sursă 
izvoarele de pe valea Sunătoarea, de sub vârful Gurga, din Breaza de Jos. Sistemul era format dintr-o 
conductă pe traseul de la izvor până în bazinul din cartierul Câmpiniţa, o rețea de conducte stradale 
în oraş, precum şi un număr de 30 cișmele stradale, 26 în Câmpina şi 4 în Breaza de Jos-Podu 
Vadului, ultimele patru cişmele fiind realizate conform cererii primăriei din comuna Breaza de Jos 
(1). 

Mai întăi, s-a făcut analiza apei de la izvorul Sunătoarea, în anul 1897, de către Dr.C.I.Istrati 
iar în anul 1898 se hotărăște trecerea la realizarea lucrării. Actul de concesiune între primăria din 
Câmpina şi cea din Breaza de Jos se va semna în anul 1900 de către primarii N.Stănescu și Petre 
Tudorache. Se constituise în cadrul Societăţii Române de Întreprinderi Tehnice din Bucureşti, Bd. 
Elisabeta nr.8, o Direcţie a alimentării cu apă a orașului Câmpina, cu sediul în Strada Polonă nr.80, 
care a încheiat contractul de lucrări cu primăria Câmpina la 3 iulie 1900. Diriginte de şantier era 
desemnat inginerul C.M. Vasilescu, care a şi început lucrările, pe care le vedea terminate la 2 ianuarie 
1901 ( dar care vor fi abandonate deja în toamna anului 1901). Pentru început, ing. C.M.Vasilescu 
solicita suma de 9020,50 lei, „pentru lucrările executate şi materialele aprovizionate” (2). În vama 
Predeal sosiseră la 22 ianuarie 1901 ( lucrările se reeşalonaseră până la 3 martie 1901), patru colete 
cu „capace de tuciu” aduse din Viena de la firma Orient Varkehr, pentru care Primăria Câmpina 
cerea scutire de vamă din 31 decembrie 1900. Biroul tarifelor din Direcţia Vămilor transmitea 
Primăriei Câmpina, că nu se admite scutirea de taxe vamale la capacele de fontă, după legea din 27 
aprilie 1895 se scutesc de vamă doar tuburile de fontă. De aici, alte cheltuieli neprevăzute care 
trebuiau achitate urgent ( era vorba de 3548,1 lei pentru „„mașinăriile necesare alimentării cu apă a 
orașului aflate în vamă la Predeal”), precum şi pentru trei vagoane de tuburi cu diametrul de 60 mm 
care trebuiau aduse din străinătate, pentru care se cerea, la 9 februarie 1901, aprobarea Direcţiei 
Vămilor din Ministerul de Finanţe (3). 

În şedinţa ordinară a Consiliului comunei urbane Câmpina din 12 ianuarie 1901, prezidată de 
primarul N.Stănescu, se stabileau străzile pe care se vor monta conductele și „se vor face lucrări în 


plus pentru noi străzi”(4). Traseul conductelor era stabilit din strada Municipală până în strada 


33 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


Griviței, prin strada Luminii(275m.), din str.Plevnei până la „capul Bulevardului Sănătății "(330m.), 
jumătate din strada Minelor(251m.), pe strada Agriculturii până în strada Minelor(320m.), pe strada 
Telegii, din strada Agriculturii până la DI.Cristescu(800m.), pe strada Municipală, rest până la 
Barieră(200m.) şi pe strada Dreaptă până la mijloc(150m.). Se suprima traseul pe str.Știrbei Vodă, de 
la strada Dreaptă până la strada Minelor(180m.), rămânând, în final, 2146m din totalul inițial de 
2326m. Pentru acest traseu, Biroul tarifelor din Direcţia Vămilor informa Primăria Câmpina, la 15 
februarie 1901, că urmează să se importe încă trei vagoane de tuburi de fontă şi cerea să i se indice 
punctul prin care se vor importa cele trei vagoane, primăria optând pentru vama Predeal. 

C.F.R., prin serviciul de întreţinere, se adresa, la 2 februarie 1901 Primăriei Câmpina, 
prezentându-i un proiect de convenţie pentru instalarea de conducte de apă de la km. 37413 pe linia 
Ploieşti-Predeal şi la km.1830 pe linia Câmpina-Doftana. Apar noi greutăți în realizarea lucrărilor: 
Ministerul Lucrărilor Publice, la 6 martie 1901, se adresa primarului Câmpinei, cerându-i să 
oprească instalarea conductelor pe şoseaua Câmpina-Doftana, deoarece primăria nu are autorizație 
de la minister. Mai înainte, Societatea Română de Întreprinderi Tehnice din Bucureşti, prin adresa 
din 10/23 februarie 1901 semnată de P.B.Alexandrescu, prezenta greutățile întâmpinate la 
reînceperea lucrărilor la Breaza: „Voind a începe luni 5/2/1901 cu săpăturile pe Vâlceaua Sunătoarea 
pentru aşezarea conductelor de alimentare am fost opriți de către locuitorii comunei Breaza, între 
care un locuitor cu numele Gheorghe Bran a sărit cu toporul la lucrătorul nostru Marin Pintea. Cu 
respect vă rugăm Dle Primar a lua măsurile necesare ca locuitorii comunei Breaza să ne permită cât 
mai curând aşezarea conductelor pe numita vâlcea” (5). Prin rezoluţia primarului din 15 februarie 
1901 se cerea subprefectului să dea ordin primarului comunei Breaza, să treaca la constatarea faptei, 
să-l dea în judecată pe instigator, să ia măsura de a aşeza conductele, ,„ întru cât locuitorii n-au nici 
un dreptu asupra terenului zisei vâlcele”. 

Deoarece lucrările fuseseră prelungite cu patru luni, consiliul Societății Române de 
Întreprinderi Tehnice amintește Primăriei Câmpina că art.8 al contractului încheiat menţiona o 


amenda de 1000 lei săptămânal pentru întârzierea lucrărilor, dar: ,, condus de sentimente umane ( 


subl.n.s. G.S.) faţă de dv. a hotărât că amenda se reduce la 1000 de lei lunar” (6). 

Firma Hauser and Co. din Bucureşti, reprezentantă a Casei Witkowitzer, se adresează în două 
rânduri Primăriei Câmpina, la 9/22 martie şi la 26 martie/8aprilie 1901, cerând banii pentru ţevile de 
fontă livrate Societăţii Române de Întreprinderi Tehnice din Bucureşti, pentru Câmpina. Nu primise 
până atunci niciun ban, în total suma datorată fiind de 43558, 03 lei, pentru cele trei livrări din 
septembrie, octombrie şi noiembrie 1901 (7). 

În martie 1901, Primăria Câmpina are de rezolvat alte probleme financiare legate de această 


lucrare: muncitorii angajați cu ziua ( 1,50 lei pe zi) pe șantierul conductelor, proveniți din Breaza de 

Jos, Brebu şi Proviţa de Sus, nu fuseseră plătiți, deşi lucraseră în grele condiții începând cu luna 
februarie, şi cereau plata cuvenită (8). 

La 20 martie 1901, Societatea Româna de Întreprinderi Tehnice din Bucureşti, prin corpul 
portăreilor Tribunalului Prahova, somează pe noul primar al Câmpinei A.C. Carcalechi, ca în termen 
de trei zile de la primire să pună la dispoziţie terenurile şi să asigure libera trecere pe sub linia ferată, 
pagubele, din cauza întârzierii, ridicându-se , la cel puţin 30000 de lei până acum şi câte 500 de lei 
pe zi de acum înainte” (9). Se arată în somaţie că Primăria modificase traseul, nerespectând 
planurile, în două puncte principale: „în loc de a egi din Vâlceaua Sunătoare la Cojocaru cum era 
prevăzut în plan, conducta trebuie să iasă acum la Botescu ceea ce a causat facerea unui nou 
nivelment; asemenea, în loc ca conducta (sic!) să treacă pe sub podul Prahovei, s-a modificat să 
treacă sub albia râului Prahova, aşa că în loc de lucrare de vreo 8 zile cum era trecerea conductelor 
pe sub pod, a trebuit să lucrăm două luni de zile ca să trecem conducta sub albia râului” (10). Nu se 
făcuseră exproprierile terenurilor — se arată în continuare- , locuitorii împiedică lucrările, nu s-a 
obținut nici libera trecere pe sub pasajul de nivel al liniei ferate Câmpina-Comarnic, lucrări care erau 
în sarcina Primăriei Câmpina, deşi S.R.I.T. — Bucureşti făcuse adrese în acest sens, în octombrie și 
decembrie 1900 şi chiar în februarie 1901, iar aşezarea conductelor pe Valea Sunătoarea cere cel 
puţin trei luni deoarece timpul era ploios, apele mari şi „ dacă aceste lucrări s-ar fi făcut în lunile 
septembrie şi octombrie n-ar fi necesitat nici o lună” (11). 

Primăria Câmpina reuşeşte să obțină concesiunea pe 20 de ani, cu dreptul de prelungire, de a 
instala conducte pe o lungime de un km si 933 m de-a lungul liniei ferate Ploieşti-Predeal şi 
Câmpina- Doftana, dar se confruntă în continuare, cu problema nerezolvată a exproprierii de terenuri 
şi a despăgubirilor cerute de locuitorii din comuna Breaza de Jos, precum şi cu plângerile lucrătorilor 
care nu sunt plătiți la timp de antreprenori. La 27 aprilie 1901 ( va reveni cu o altă petiție în 4 martie 
1902), Ghiţă Cojocaru din Breaza de Jos se adresează Primăriei Câmpina pentru a fi despăgubit, 
deoarece din cauza lucrărilor de pe Valea Sunătoarea are pagube: „fabrica de tăbăcărie şi maşina de 
dărăcit lâna de pe marginea apei nu mai funcționează din lipsă de apa” (12). Apreciază că i se face o 
pagubă de 800 de lei anual la care se adaugă suma de 2171 lei, valoarea instalațiilor care acum stau 
fără folos. Prin instalarea conductelor i se stricaseră cele cinci baraje ( lese), pentru care plătise 
separat lui Nicolae Negrei 50 de lei pentru leasa nr.1 şi pentru palan (13). şi câte 40 de lei lui Vasile 
P.Gustă şi Nicolae Chionac. 

În zilele de 25 si 26 aprilie 1901, cei aproximativ o sută de lucrători sunt din nou opriți din 
lucru la calea ferată, cât şi la Vâlceaua Sunătoarea, unde 30 de lucrători, de faţă fiind şi Petre 
Tudorache, primarul comunei Breaza de Jos, sunt împiedicaţi să se apropie de zona lucrărilor, sub 
cuvânt că terenurile nu sunt expropriate (14). La 7 mai 1901, comisia interimară a comunei urbane 


Câmpina, printr-o notificare făcută comunei Breaza de Jos, se hotărăște să pună în aplicare 

contractul încheiat încă din 21 aprilie 1900 între cele două primării, act autentificat de Tribunalul 
Prahova, secția I cu numărul 1547, prin care comuna urbană Câmpina primea dreptul de a instala 
conductele în Breaza, pentru a aduce apa potabilă de la Sunătoarea la Câmpina, în schimbul căruia 
Primăria Câmpina plăteşte suma de 14000 de lei, din care 4000 de lei s-au primit de Primăria Breaza 
la facerea contractului iar 10000 de lei să fie daţi în termen de 10 ani, cu începere de la 1 mai 1901, 
câte 1000 de lei pe fiecare an. Se stabilea ca în ziua de 16 mai 1901,,orele trei postmeridian”,în 
localul Primăriei Breaza de Jos,să se prezinte locuitorii care pretind că au dreptul de proprietate 
asupra terenurilor,pe unde au trecut conductele „unde vom veni spre a ne da în primire spusele 
terenuri conform contractului” (15).Urmează o listă cu numele celor expropriați şi despăgubiţi,37 la 
număr,la care se mai adaugă încă două persoane,la 22 iunie 1901,deoarece se constatase că „tuburile 
urmau să treacă şi prin locul locuitorilor Ion Stoica Goran şi Anca M.lonescu din cătunul Podu 
Vadului,pendinte de comuna Breaza de Jos”,ce urmau să fie despăgubiţi cu suma de 225 
lei,făcându-se act de concesiune datat 9 mai 1901 şi nu cu data de 22 iunie 1901,când se ţinuse 
şedinţa extraordinară a Consiliului comunei urbane Câmpina(16). 

Sucursala Bucureşti a Casei Shenker and.Co.din Viena, printr-o adresă din 8/21 mai 1901, 
către Primăria Câmpina, cere să i se restituie o diferenţă de taxe de transport către C.F.R., deoarece 
în decembrie 1900 adusese la Câmpina un vagon cu ţevi în greutate de 6853 kg., pentru care plătise 
taxe în plus. Pe măsură ce lucrările se apropiau de sfârşit, devin frecvente desele cereri ale 
lucrătorilor nemulțumiți de întârzierea sau chiar de neplata salariilor, nemulțumiri ale furnizorilor, 
sunt majorate nejustificat preţurile unor lucrări executate sau în curs de execuţie. O sursă de 
nemulțumire o reprezenta antreprenorul Giovanni Rossi „nume des întîlnit în textul plângerilor 
lucrătorilor. Acesta încheiase un act de substituire și cesiune cu Societatea Română de Întreprinderi 
Tehnice din Bucureşti, reprezentată de Alfred Schunck şi P.B.Alexandrescu, prin care obținea toate 
drepturile şi obligațiile ce-i reveneau prin contract faţă de Primăria Câmpina, în ceea ce priveşte 
lucrările de terasament şi zidărie prevăzute în caietul de sarcini. Valoarea acestor lucrări era 
apreciată la aproximativ 7000 lei, Giovanni Rossi depunând imediat o garanție de 8000 de lei. 
Primăria Câmpina protestase faţă de această substituire, care încălca prevederile contractului inițial, 
fără succes însă, urmând a trata, de acum înainte, direct cu noul antreprenor (17). 

Neculae Stănescu, comersant şi antreprenor de lucrări din comuna Poiana, se plângea 
Primăriei Câmpina, la 28 mai 1901, că a executat lucrări şi a folosit materiale proprii, fiind angajat 
de Giovanni Rossi pentru lucrări de săpătură și terasament, angajare recunoscută tacit şi de inginerul 
P.B.Alexandrescu, care era antreprenor al întregii lucrări, dar nu a fost plătit şi nu se încheiase un 
contract cu el(18). Alt nedreptăţit era Andrei Cristian, care, la aceeaşi dată, se adresa Primăriei 


Câmpina arătând că a furnizat lui Giovanni Rossi piatră pentru Breaza şi Câmpiniţa, în valoare de 

1525,65 lei şi nu a primit de la acesta decât 887 lei, deși antreprenorul principal primise banii încă 
din 30 noiembrie 1900. (19). 

Divizia 1 Poduri, şosele şi căi ferate din Ministerul Lucrărilor Publice, prin adresa nr.77 din 5 
iunie 1901, semnată de ing.Nestor Ureche, sesiza Primăria Câmpina de neorânduiala cu care se 
lucrează pe calea națională Câmpina-Predeal, unde sunt „lucrări începute din vara trecută”, şanțurile 
sunt prost astupate şi n-au fost repavate etc.(20). 

Antreprenorii rediscută preţurile pentru lucrările executate, ei cer 5 lei pentru metrul liniar de 
conductă aşezată, 5 lei pentru metrul liniar de săpătură(contractul inițial prevăzuse 1,40 lei pentru 
metrul liniar), 4 lei mp.de tencuială cu ciment, 40 bani de kg. pentru traversele de fier ș.a.(21). 

Abia la sfârşitul lunii mai 1901 se pune vâlceaua Sunătoarea la dispoziție pentru lucrări şi 
Primăria Câmpina cere încă o prelungire de două luni, cu începere de la 3 mai 1901, motivând că 
lucrările sunt împiedicate de timpul ploios şi din cauza locuitorilor „care din răzbunare în timpul 
nopţii sparg tuburi, dărâmă șanțuri”. Primarul comunei Breaza de Jos, Petre Tudorache intervine, în 
iulie 1901, arătând într-un proces verbal, că nu se lucrează iar lucrătorii sunt neplătiți de nouă 
săptămâni(22). 

De data aceasta, Societatea Română de Întreprinderi Tehnice din Bucureşti ia măsuri ferme, 
controlează stadiul lucrărilor şi constată prezenţa pe şantiere a reprezentanților permanenţi: Giovanni 
Rossi pentru lucrări de terasament și zidărie şi F.Hessler montorul-şef, pentru celelalte activități. 
Inginerul P.B.Alexandrescu s-a aflat în zilele de 26, 27 şi 28 iunie 1901 pe vâlceaua Sunătoarea, 
între 1 şi 20 iulie a coordonat lucrările pe calea Telega şi la camera vanelor de la rezervor iar între 21 
şi 24 iulie a condus lucrările de racordare a conductelor pe sub râul Prahova şi pe sub podul 
C.F.R.„asistat, aici, şi de inginerul diriginte C.M.Vasilescu(23). Ca rezultat al eforturilor făcute în 
vară, ing.P.B.Alexandrescu se poate adresa, la 2 septembrie 1901, Primăriei Câmpina, în numele 
S.R.IL.T. arătând că:„terminând lucrările de alimentare cu apă a orașului ce am contractat cu 
Dvoastră,vă rugăm să binevoiți a dispune facerea recepției provizorii şi a cere de la Casa de 
Depuneri cauțiunea depusă de noi în efecte”(24). 

La 4 septembrie 1901, Direcţia alimentării cu apă a oraşului Câmpina, într-o adresă către 
Primăria Câmpina, aprecia că valoarea totală a lucrărilor de alimentare este de 230000 lei, din care 
se plătiseră pentru lucrările efectuate şi pentru materiale suma de 188000 lei. Inginerul 
C.M.Vasilescu, de la S.R.I.T., în procesul verbal întocmit la 26 septembrie 1901 menţiona că nu erau 
terminate complet lucrările la captare, la rezervor, la puțuri şi nu se terminase bazinul din curtea 
primăriei(25). 

Cu toate acestea, Primăria Câmpina considera lucrările încheiate şi chiar aproba, în ziua de 5 
septembrie 1901, un „Regulament de folosire a apei şi a modului de distribuire către abonați” (26). 


La 18 octombrie 1901 se trimit la laboratorul de chimie organică al Facultăţii de ştiinţe din Bucureşti 

copiile după datele analitice ale apei de la Breaza, analize făcute în noiembrie 1897 şi cerute de 
directorul laboratorului, dr.C.I. Istrati (27). 

În cursul anului 1902, în cadrul şedinţei ordinare din 16 mai, Consiliul comunei urbane 
Câmpina arăta că deşi s-a primit procesul verbal de recepție provizorie a lucrărilor pentru 
alimentarea cu apă, făcut de inginerul diriginte C.M.Vasilescu la data de 1 noiembrie 1901 şi 
comunicat Primăriei cu adresa din 19 ianuarie 1902, se constată că unele lucrări nu sunt complet 
terminate: puţul de golire nu este complet terminat şi nu este apărat de inundaţiile râului Prahova, 
„expus fiind să fie umplut cu prund şi nămol”, nu s-a refăcut şoseaua naţională şi cele comunale pe 
unde s-au îngropat tuburile — pentru care Ministerul Lucrărilor Publice cerea suma de 4000 de lei -, 
nu se astupaseră șanțurile pe Vâlceaua Sunătoarea (28). 

Primăria Câmpina este în continuare asaltată de cererile lucrătorilor neplătiți. Ion Drăguş cere 
suma de 1200 lei ce i se cuvine, lui şi lucrătorilor săi, pentru lucrări cu braţele, cărat pietriș şi nisip 
cu căruțele la bazinul din curtea primăriei şi pentru alte transpoarte (29). 

În iunie 1902 aveau de primit de la antreprenori 1921,30 lei lucrătorii Leonardo Bonitti, Niţă 
Panaitache, Costache Ergheanu şi Neculai Georgescu, drept pentru care se adresau primăriei cu o 
petiție. La 9 iunie 1902 lucrătorii Marius Pintea şi Gheorghe Constantin arătau că mai au de primit 
de la P.B.Alexandrescu, de la care aveau chitanţe, suma de 323 lei. Tot Primăriei Câmpina adresa o 
cerere, pentru a-şi recupera sumele reținute de antreprenor, Giuseppe Gava, în numele a mai multor 
lucrători: Moise Stan, P.Giovanni, lordan Stan, Gh.Brătoiu ş.a. (30). Se adăuga adresa Direcţiei 
Generale a CFR, serviciul de întreţinere, prin care se cerea să se verse la Casa Staţiei Câmpina suma 
de 184 lei, „drept chirie pentru locul ocupat cu instalarea conductelor de apă pe linia ferată Ploieşti- 
Predeal la km.37+466 şi Câmpina-Doftana la km.1+832,50 pe timpul de la 1.7.1901 până la 
1.7.1902"(31). 

În noiembrie 1902 se face recepţia lucrării de către inginerul Elie Radu, inspector general, iar 
la 17 decembrie 1902 prin procesul verbal semnat de P.B.Alexandrescu de la SRIT, în care se arată: 
„ verificând situația lucrărilor executate de noi şi întocmite de ing. inspector general Elie Radu 
declarăm că ne mulţumim cu sumele trecute pentru lucrări în sus numita situație şi nu mai avem 
absolut nici o pretenție asupra întregii afaceri ce a rezultat din contractul ce-l avem cu dvs.” (32). Se 
arăta că primiseră suma de 191.045, 88 lei de la Consiliul Comunal şi Primăria Câmpina ar mai fi 
datoare încă 52.895 lei plus 3000 lei „drept indemnisare pentru planurile făcute de noi”. 

Astfel se încheia odiseea realizării acestei importante lucrări pe care Primăria Câmpina 
credea că o va realiza în câteva luni şi care, în realitate, a durat mai bine de doi ani. 

Mult mai târziu, respectiv la 1 august 1921, găsim noi informaţii referitoare la această 
investiţie, atunci când comisia interimară a oraşului Câmpina aproba executarea unor reparaţii la 


bazinul Sunătoarea , din comuna Breaza, „ruinat încă din timpul ocupaţiei germane”(33). Comisia 

interimară aproba devizul de reparaţii întocmit de I.I.Chițu cu 28 lei/mp. Lucrarea va fi executată de 
Iorgu Niţă din Cornu pentru suma de 5372 lei, declinându-se oferta lui Napoleon Cardaveli, care 
cerea 35 lei/mp. În final, reparaţiile vor fi realizate pentru 6873,20 lei deoarece se făcuseră lucrări 
suplimentare de 1500 lei. 

De menţionat că sursa de apă Sunătoarea există şi astăzi, alimentând acum, prin trasee 
modificate şi conducte noi, o parte din zona de sud a orașului Breaza, având un debit de 101/sec.(34). 
Primăria Breaza a rezistat, până acum, ofertelor diverșilor „investitori” care urmăreau să o 
privatizeze şi să devină o nouă sursă de apă plată, alături de celelalte de pe Valea Prahovei, 
aducătoare de căștiguri relativ ușoare. În Câmpina se mai păstrează bazinul construit în cartierul 
Câmpiniţa, relativ bine conservat, în condiţii bune păstrându-se și captarea Sunătoarea din Breaza. 
Noile sisteme de aprovizionare cu apă realizate mai târziu pentru Câmpina, în special cel din sursa 
Paltinu, ne oferă însă şi prilejul de a rememora eforturile făcute de înaintași în acest domeniu, cu 


peste un secol în urmă. 


NOTE: 


1. Documente referitoare la această importantă realizare tehnică a vremii se păstrează la Direcţia Prahova a 
Arhivelor Naţionale Istorice Centrale(în continuare: ANIC), Fond Primăria Câmpina, dos. nr. 1/1901 (care 
conține 614 file) şi dos. nr. 2/1902(194 file), cercetate în anul 2002, şi au servit la prezentarea unei scurte 
comunicări la simpozionul „Oameni şi urmele lor pe paginile istoriei” organizat la data de 6 noiembrie 2002 la 
Casa Tineretului, cu prilejul sărbătoririi a 500 de ani de atestare documentară a oraşului Câmpina. Am publicat 
două mici articole de popularizare în efemerele publicații, Partener” şi „Jurnalul de Breaza”, dar studiul 


complet, realizat conform normelor cercetării istorice, vede abia acum lumina tiparului. 


Ibid.,f.113(Salariul inginerului,pe luna oct.1901,era de 1000 de lei;vezi fila 48 1,dos.nr.1/1901). 
Ibid.,f.110,f.133. 

8. Ibid.,f.190(cererea din 19 martie 1901 a lucrătorilor din Brebu). 

9,10,11. Ibidem, f.215. 

12. ANIC,Direcţia Prahova,Fond Primăria Câmpina,dos.nr.2/1902,f£.50. 


2.  ANIC,Direcţia Prahova,Fond Primăria Câmpina,dos.nr.1/1901,f.43. 
3.  Ibidem,f.64. 

4. Ibid.,f.66. 

5. Ibid.,f.67. 

6. 

Tr 


13. Palan=macara formată din doi scripeți,pe două axe. 

14. ANIC,Direcția Prahova,Fond Primăria Câmpina,dos.nr.1/1901,f.250. 

15. Ibidem,f.250. 

16. Ibid.,f.353:la fila 354,textul actului de concesionare(terenul este „concesionat în veci”).La fila 247 sunt 
prezentate amplasamentele cişmelelor stradale din Câmpina. 

17. Ibid.,f.141,Act de substituire şi cesiune între S.R.I.T.şi Giovanni Rossi. 

18. Ibid.,f.281. 

19. Ibid.,f.282. 

20. Ibid.,f.292. 

21. Ibid.,f.329. 

22. Ibidem,f.333,334. 

23. Ibid.,f,413. 

24. Ibid.,f.464. 

25. Ibid.,f.511. 

26. Ibid.,f.583-589(Regulament pentru consumaţia apei şi modul de distribuire la abonaţi). 

27. Ibid.,f.522.Adresa din 12 octombrie 1901, cu nr.857, către Primarul Câmpinei:,, Am onoare a vă face cunoscut că 
datele analizei apei de la Breaza făcută de acest laborator şi trimise domniei voastre cu nr.62 din 13 nov.1897 
negăsindu-se în arhiva noastră,vă rog să binevoiți a dispune să ni se trimită o copie după acele date 
analitice” .Semnat:dr.C.I. Istrati. 

28. ANIC,Direcţia Prahova,Fond Primăria Câmpina,dos.nr.2/1902,f.9. 

29. Ibidem,f.49 din 28 febr.1902. 

30. Ibid.,f.94 şi f.137. 

31. Ibid.,f,191. 

32. Ibid.,f.194. ElieRadu(1853-1931),inginer român,a proiectat şi construit căi ferate şi sisteme de alimentare cu apă. 
A condus Serviciul de studii și construcții din Min.Lucrărilor Publice. În zona de nord a judeţelor Prahova și 
Dâmboviţa a construit şoseaua Sinaia-Moroeni, a lucrat la linia ferată Ploieşti-Predeal, a proiectat alimentarea cu apă 
şi sistemul de canalizare din Sinaia, a construit barajul şi uzina hidroelectrică de pe râul Prahova, la Sinaia(1898). A 
construit podurile metalice și tronsoanele de linie ferată dintre Târgoviște şi Moroeni. În 1894 s-a inaugurat traseul 
Târgovişte-Pucioasa, traseul Pucioasa-Pietroşița fiind realizat în 1912, la inaugurare a participat şi Elie Radu, 
constructorul podului dublu de la Pucioasa (vezi:Dumitru Stancu, Pucioasa. File de monografie,1995,pp.295-296). 
33. ANIC,Direcţia Prahova,Fond Primăria Câmpina,dos.nr.1/1921,f.327. 

34. Jurnalul de Breaza,an I,nr.1,aug.2002,p.3. 

Un câmpinean supravieţuitor al măcelului de la Otopeni 


Interviu cu Aron Bugoiu, de prof. Emanoil Toma 


Era maior, acum colonel. Înaintarea în ierarhia militară nu este întâmplătoare. Vom vorbi 
despre prezent şi ne vom întoarce în trecut, mereu cu întrebările noastre răvăşind amintirea şi starea 
de spirit, sufletul acestui om. 

E.T. D-le colonel, cine sunteţi? 

A.B. Aşa cum aţi spus, colonel în jandarmeria română, născut în 1955 la Câmpina, la 13 
decembrie. Absolvent al Liceului de Petrol din Câmpina, după care absolvent al Şcolii Militare de 
Transmisiuni de la Sibiu şi tânăr ofiţer în 1978 în această unitate. După câţiva ani de ucenicie, după 
îndeplinirea unor funcţii de comandă, de pluton, de companie, am fost admis la Academia de Înalte 
Studii Militare, pe care am urmat-o timp de doi ani în Bucureşti şi după aceea, după o scurtă 
perioadă cât am stat în Bucureşti, un an de zile, am revenit în Câmpina pe funcţie în Statul Major, la 
învățământ, şi în prezent locţiitor al comandantului unității. 

E.T. Ce v-a determinat să îmbrăţișaţi cariera militară? 

A.B. Cred că totul e legat de modul de a gândi, de a percepe lucrurile şi de ceea ce doreşti să 
faci în viaţă. Mie mi s-a părut că sunt legat de o anumită disciplină, de ordin, de corectitudine, de 
cinste şi am considerat că îndreptându-mă către cariera militară voi găsi — şi am găsit într-adevăr — 
mediul în care să mă afirm, ţinând cont de aceste repere. Aici am găsit şi mi-am făcut o carieră 
militară. 

E.T. Unitatea în care aţi fost repartizat avea un regim anume în perioada de până în 
1989. Îmi puteţi vorbi despre regimul acestei unităţi, pentru că uneori apar confuzii. 

A.B. Această unitate a aparținut comandamentului trupelor de securitate. Era o unitate unicat. 
Unitate pivot, de sine stătătoare, de pregătire a transmisioniştilor din trupele de securitate, din 
Ministerul de Interne. Practic a fost singura unitate de transmisiuni din Ministerul de Interne. Eu am 
făcut şcoală de ofiţeri de transmisiuni, deci am venit în această unitate ca ofiţer pregătit în acest 
domeniu. Am instruit la rândul meu oameni care să îndeplinească misiuni pe linia de transmisiuni. 
Ăsta e specificul unităţii. Faptul că la un moment dat ne-am aflat într-o anumită componenţă a 
Ministerului de Interne, în departamentul securităţii statului, nu a schimbat cu nimic statutul de 
funcționare şi obiectul de activitate al acestei unităţi. Am fost o unitate de transmisiuni axată pe 
probleme de învățământ prin cursurile pe care le desfăşurăm. Nu a fost nici o confuzie pentru cei 
care au fost, au vrut şi au înţeles locul în acest sistem al pregătirii în cadrul Ministerului de Interne. 

E.T. V-am pus această întrebare pentru că ea se leagă logic de o anumită manifestare a 
celor întâmplate la Otopeni în 1989, considerându-se această unitate ca una a securiştilor, fiind 


catalogată ca fiind plină de teroriști. 

A.B. Totul porneşte de la uniforme. Practic, uniforma nu exprimă totdeauna, decât pentru 
cunoscători, locul unde îți desfăşori activitatea. Aveam o uniformă a trupelor de securitate şi era clar 
că suntem de la securitate. Eram cu trupele după noi, aveam soldaţii cu noi, eram un detaşament 
format din cadre şi militari în termen atunci când au fost evenimentele de la Otopeni, dar la 
momentul respectiv toţi erau băgaţi în aceeaşi oală şi catalogaţi în acelaşi fel. Eram aceiaşi securişti 
de care se vorbea pentru că aveam petliţe albastre şi eram în trupele de securitate. Nimic în plus. 
Decât o confuzie şi o neînțelegere şi poate şi o rea voinţă a celor care ne-au judecat şi condamnat 
fără să ne cunoască. 

E.T. Aţi urmat, deci, cursurile Școlii Militare de la Sibiu. Spuneţi-mi o întâmplare 
deosebită din perioada liceului legată de modul în care v-aţi făcut instrucţia şcolară, 
ataşamentul dvs. faţă de anumiţi profesori din cadrul Liceului de Petrol. 

A.B. Am amintiri foarte vaste şi foarte complexe despre liceu. A fost o perioadă de 
învăţământ deosebită; am făcut un liceu foarte greu, după părerea mea. Era un liceu de 5 ani: liceul 
industrial de petrol, cu profesori foarte bine pregătiți şi care aveau un obiectiv clar: să ne înveţe 
carte. Amintiri deosebite?... Amintirea primei note. Eu am făcut şcoala generală într-o comună 
apropiată de Câmpina, la Mislea. Când am venit la liceu în 1970, prima notă la liceu a fost la limba 
rusă Şi nu o iau uşor, dar a fost un şoc pentru mine trecerea de la şcoala generală la liceu. Ulterior m- 
am adaptat şi m-am integrat în colectiv. Fac această afirmaţie gândidu-mă la cei de acum care vin de 
pe băncile şcolilor de la sate către licee. Şi aveam şi atunci şi cred că şi ei au astăzi un handicap 
foarte serios în pregătire. 

E.T. Credeţi că şcoala „de la ţară” nu îndeplineşte standardele unui învățământ 
performant? 

A.B. Condiţiile învățământului la ţară sunt mai grele. Şi profesorii sunt mai greu atraşi către 
învățământul de la ţară. Noi, în Prahova, avem o situaţie mai bună. Sunt şi acum şi erau şi atunci 
profesori navetişti şi s-a simţit diferenţa la momentul intrării în liceu: a fost ca un şoc şi cred că şi 
acum sunt probleme, pentru că şi acum păstrez legătura cu cei de acolo. Şcoala are o problemă cu 
stabilitatea profesorilor şi cu dotarea şcolilor. Primul an de liceu a fost mai greu. Apoi am început să 
merg din ce în ce mai bine. În fiecare an aveam practică de producţie şi la Boldeșşti şi la Videle şi la 
Grupul Şcolar Petrol am făcut practică. 

E.T. În ce meserie? 

A.B. La absolvire eram muncitor cu înaltă calificare în foraj-extracţie. 

E.T. Sondor, de altfel... 

A.B. Sondor cu înaltă calificare. Unii dintre colegii mei s-au îndreptat spre Institutul de 
Petrol şi Gaze din Ploieşti, alții în alte domenii. Eu am ales cariera militară, dar păstrez o amintire 


plăcută liceului, fostului meu diriginte Dănciu, d-lui. prof. Mocuţa, d-lui Ilie, 

d-lui ing. Dogaru, d-lui Palaghiţă, d-lui Henegar, profesor de sport şi pe care îl mai întâlnesc din 
când în când. 

E.T. Aţi urmat apoi şcoala de ofiţeri de la Sibiu. 

A.B. Sibiul e un oraş deosebit. Să stai trei ani în el sigur îţi rămâne în memorie. Aproape că 
nu există locşor al acelui oraş pe care să nu-l fi vizitat ori parcurs. Nu e vorba numai de muzee sau 
de spectacolele pe care le-am văzut, e vorba de oraşul în sine, de arhitectura lui, de oamenii care sunt 
parcă croiţi pentru acel oraş. O mare unitate de geniu, dar şi o mare masă de militari. Erau foarte 
multe şcoli militare: şcoala de infanterie, şcoala de transmisionişti, şcoala de artilerie, şcoala de 
subofiţeri. Erau şcoli militare cu promoții destul de mari şi eram, la vremea respectivă, un pic 
sufocat de haina militară. Dar asta nu însemna că nu aveam o viaţă culturală, o viaţă deosebită la 
care noi, ca militari, am contribuit sub diverse forme. Şi acum am nostalgia oraşului şi mi-am propus 
ca anii viitori să ajung din nou pe acolo să văd devenirea lui. 

E.T. Care a fost motivul de oraşul Sibiu era atât de „„militarizat”? Era o tradiţie 
militară sau era înţesat de militari pentru că Sibiul, pe hartă, apare ca fiind centrul ţării şi în 
perioada respectivă trebuia menţinut un anume control asupra saşilor ce se găseau acolo? 

A.B. În nici un caz. Probabil din tradiția învăţământului. Concentrarea şcolilor în zonă era un 
era o concentrare pentru a ţine în frâu etniile sau naţionalităţile trăitoare în zonă. Dovadă că şi acum 
la Sibiu există aceste şcoli. Ele nu mai au aceeaşi amploare, nu mai sunt promoţii aşa de mari, pentru 
că au dispărut motivele. Armata s-a restructurat. Dar se menţin formele de învățământ, astfel încât să 
se menţină o tradiţie benefică pentru armată. 

E.T. L-aţi cunoscut pe Dragomir, cel pe care revoluţia l-a transformat în „„măcelarul” 
de la Sibiu? 

A.B. Nu, nu l-am cunoscut. În perioada cât am făcut eu şcoala la Sibiu, comandant al 
garnizoanei era generalul Nitulescu, care era şi comandant al şcolii de infanterie. Dacă acesta ar mai 
fi fost în funcţie, cu siguranţă nu s-ar fi ajuns la ceea ce s-a ajuns în decembrie 1989 la Sibiu. Nu l- 
am cunoscut pe Dragomir; probabil că era în şcoală la momentul respectiv, dar pe o funcție mai mică 
şi era la şcoala de infanterie. Noi nu aveam legături cu programul şcolii de infanterie şi urmăream 
programul nostru. 

E.T. Aţi urmărit ce s-a întâmplat atunci. Se spune că ar fi fost prieten bun cu Nicu 
Ceauşescu, pe care l-a trădat apoi. Ce ştiţi despre asta? 

A.B. N-am de unde să ştiu. Sunt informaţii care ţin de zona lor. Eu am terminat şcoala în 
1978 şi evenimentele au fost la 11 ani mai apoi. S-au schimbat multe şi chiar la vremea respectivă nu 
aveam acces la informaţiile care se refereau la legătura dintre un prim secretar de judeţ şi un 


comandant de şcoală. Probabil că totul era instituționalizat în cadrul oraşului, dar fără îndoială că 

între un comandant de garnizoană şi un şef de judeţ trebuia să existe relații cel puţin pe linie de 
serviciu. Şi acum sunt sigur că există legături între organele militare şi cele care conduc judeţul, dar 
constatam, la vremea respectivă, că Sibiul era un oraş deosebit, îngrijit, liniştit, care nu prevestea cu 
nimic viitoarea tensiune, acel măcel şi umilire dusă la extrem pe care a practicat-o Dragomir, nu 
numai faţă de populaţie, dar mai ales faţă de organele Ministerului de Interne, miliţie în primul rând, 
pentru că trupele de securitate nu au fost implicate. Ele au avut o cazarmă la marginea oraşului, către 
Poplaca. Dragomir a avut o problemă cu miliția şi, din păcate, cei care au căzut în dispozitivul lui 
Dragomir au fost luaţi prizonieri şi băgaţi într-un bazin de înot, ţinuţi acolo câteva zile, umiliți şi 
batjocoriţi. Acesta a fost un lucru clar petrecut şi mi-a fost povestit de un coleg, care, din păcate, nu 
mai este. Era şeful transmisiunilor de la Sibiu şi el însuşi a fost „aranjat” de Dragomir: umilit, ţinut 
în bazin şi nu ar fi avut nici un motiv să fie tratat astfel. 

E.T. A fost vreo vendetă, vreo ură mocnită între militarii de diferite arme? 

A.B. Să ştiţi că psihoza asta creată, suspiciunea, şi-a pus amprenta în mare măsură şi pe 
evenimentele de la Otopeni şi este rezultatul lipsei de comunicare dintre organele de conducere. 
Suspiciunea aceasta i-a măcinat pe mulți. Din păcate, sunt şi oameni care trăiesc într-o altă lume, 
pentru că nu acceptă o realitate; nu acceptă că un lucru e aşa cum este, nu acceptă adevărul, li se pare 
că îi minţi. Îmi aduc aminte de o situaţie pe care am trăit-o în Academie. Eram locotenent major, 
student în Academie, aveam cel mai mic salariu. Colegii mei de la MApN n-au fost în stare să 
înţeleagă că eu am cel mai mic salariu pentru că venisem în Academie de pe funcţia cea mai mică, 
cea de comandant de pluton. Şi timp de doi ani de zile, cu toate încercările mele, mergând până la a 
le prezenta statul de plată în baza căruia luam banii — pentru că luam banii de la Ministerul de Interne 
ŞI era un stat al acestuia — n-au vrut să mă creadă. Fiind plătit de M.I., ei credeau că mai există ceva 
state de plată care nu erau la vedere. Era această suspiciune faţă de mine, care lucram la M.I., deşi 
salariile la trupele de securitate erau exact ca la ei. Nu pot să ştiu cum erau plătiţi cei din direcțiile 
securităţii, din aparatul central, dar eu, comandant de pluton, aveam acel salariu la vremea respectivă 
de vreo trei mii şi ceva de lei. Şi această suspiciune s-a manifestat şi la revoluţie. Reproşuri de genul 
„sunteţi oamenii lui Ceauşescu”, „voi aţi dus-o bine”, „aţi venit să-l apăraţi”, „aţi venit să ne omorâţi 
pe noi”, „voi aţi trăit altfel” mi-au creat o stare de compasiune pentru ei şi m-au dezamăgit pentru că 
puteau vedea că trăiam în acelaşi mod, că suntem la fel ca ei. Nu! Ei au luat-o pe calea aceasta a 
suspiciunii, ca să justifice după aceea ceea ce au făcut, măcelul adică. După terminarea Academiei, 
din lipsa unor posturi la Câmpina, unde ţineam neapărat să vin, am fost repartizat la Bucureşti ca şef 
al transmisiunilor la unitatea specială 1, care avea sub supraveghere toate obiectivele speciale şi 
zonele rezidenţiale: Palatul de la Snagov, Scroviştea, Palatul Consiliului de Stat, Comitetul Central, 
zona vilelor de la Floreasca. Tot ce însemna paza obiectivelor importante aparţinea acestei unităţi, 


inclusiv zona rezidenţială din Bucureşti şi Castelul Peleş de la Sinaia. 

E.T. Aveaţi acces să observați modul de viaţă al nomenclaturii comuniste? 

A.B. În nici un caz. Eram trataţi ca trupe de securitate, ca a cincea roată la căruță. Eram 
oarecum trecuţi pe margine, pentru că în apropierea conducerii superioare de partid şi de stat din 
vremea aceea erau acele direcţii speciale de pază din DDS. Eu am avut ocazia să văd aceste zone 
deosebite, dar mai pe afară, ca amplasamente, fără să am măcar o dată ocazia să intru în interiorul 
vreuneia din ele. 

E.T. A venit 1989. În martie, acel an, Nicolae Ceauşescu anunţa că ţara a scăpat de 
datorii. Cum au reacţionat trupele de securitate. Ce aţi crezut că se va întâmpla din momentul 
acela? 

A.B. În primul rând a fost o veste bună la vremea respectivă. Ne aşteptam să scăpăm de 
datorii. Din rapoarte, din cuvântări. 

E.T. ... Şi mai ales din înfometarea noastră. 

A.B. Se ştia că se urmăreşte plătirea integrală a datoriei externe. Şi anunţarea că am scăpat de 
datorii a fost o uşurare, o speranţă de mai bine, speranţa la un program de televizare normal, speranţa 
la atâtea lucruri de care fuseserăm frustrați şi speram să fie mai bine. Pentru mine speranţa a durat 
cam o lună, cam până în vară şi când am fost la Bucureşti şi aici am văzut că nimic nu se schimbase 
faţă de perioada '85-'86 când eram la Academie. Au trecut şi cele câteva luni de speranță. Ba mai 
mult, îmi aduc aminte, Tovarăşul era nemulțumit că aprovizionarea nu era aşa cum şi-o doreşte. 
Omul se ducea, vedea marfa care lua calea către punctul următor al vizitei tovarăşului, care trebuia 
să vadă că aprovizionarea era abundentă, dar pe acolo pe unde trecuse deja bântuia lipsa. M-am 
gândit că ceva nu e în regulă. M-am gândit că mi se va da o veste, că vom face ceva. Vedeţi, omului 
când 1 se dă o perspectivă — iată, pentru asta strângem cureaua — îi spui şi obiectivul pe care vrei să-l 
îndeplineşti. Mă aşteptam să spună: mergem încă mai greu pentru că investim, facem cutare lucru. 
Eram dispus să înţeleg, deşi mi-era greu, ca şi celorlalți. Nu am întrezărit nici o speranţă de mai bine. 
Momentul decembrie 1989 până la 17 decembrie l-am parcurs ca în fiecare an. Când s-a dat starea de 
necesitate pe 17 decembrie eram la părinţi; era duminică, tăiasem porcul. Am ajuns acasă la 
Câmpina pe la vreo 16,00 şi peste o oră am fost chemat la unitate. Nu ştiam absolut nimic. Nu pentru 
că eram rupt de realitate, dar practic, noi, ca ofiţeri, eram izolați şi accesul la informaţii era foarte 
dificil. Mai ascultam câte un post de radio, mai vedeam pe la bulgari. Mă gândeam că se va întâmpla 
ceva, că la noi va fi o trecere paşnică prin renunţarea la putere. Nu m-am gândit că nu l-ar sfătui 
cineva să renunţe de bună voie şi să transfere puterea. Am aşteptat-o la Congresul 14. Dar am rămas 
contrariat. N-am mai întrezărit apoi nici măcar o speranţă de schimbare din mers. Nu m-am gândit 
însă ca se va ajunge la o situaţie conflictuală, pentru că, gândeam eu, credeam în diplomaţia care a 
condus poporul nostru prin vitregiile istoriei. Cred că laşitatea celor din jur, teama pentru urmări a 


jucat un rol important. Chiar şi pe 22 decembrie — pentru că eram în Bucureşti — mă aşteptam să-şi 

anunţe o hotărâre. Chiar şi atunci am fost aproape sigur că nu se va ajunge la vărsare de sânge. În 
seara de 21 decembrie a fost mitingul. Am fost acolo, la ora 16 eram în Bucureşti şi am stat toată 
noaptea dinspre 21 spre 22 decembrie în zona Pieței Palatului, acolo unde a fost mitingul — eram în 
rezervă, grupaţi pe o stradă laterală, dar eram acolo. În noaptea respectivă — de 21 spre 22 — am 
sperat că se va ajunge la o înţelegere, că nu se va ajunge la evacuarea pieţei şi că, prin discuţii, prin 
negocieri, lucrurile se vor linişti. Eu aşa am sperat. La un moment dat, cineva a ieşit la balcon, a 
dispărut iar; cred că îl informau periodic. Au venit să întrebe şi la noi: „Ei, care mai este situația?” 
„Cum vedeţi!” Pentru că la Intercontinental erau faţă în faţă grupurile. Şi atunci am crezut că cineva 
îl va sfătui spre a-i oferi o şansă. Şi poate că ar fi fost un început. 

E.T. Din stenograma C.C. de la şedinţa CePx reiese că Ceauşescu s-ar fi exprimat către 
membrii să-şi caute alt secretar general. Ar fi intervenit Postelnicu sau C.Mănescu în favoarea 
rămânerii sale la putere. Bine, noi nu ştiam atunci toată povestea asta, dar credeţi că dacă ar fi 
renunţat, altfel ar fi fost cursul istoriei noastre? 

A.B. Cu siguranţă. Dar aici trebuia, în primul rând, curaj din partea celor din jur. Şi sfătuitorii 
lui, cei din jurul lui, au fost laşi, nu l-au sfătuit să-şi anunţe demisia. „Anunţaţi-vă demisia”, 
„Anunţaţi că se fac alegeri libere”, „Anunţaţi ceva”. Această tensiune nu s-ar mai fi creat. Chiar 
Gorbaciov făcuse presiuni asupra lui. Am aflat că discuţiile dintre cei doi au fost foarte tensionate. 
Din câte ştiam la vremea respectivă, Ceauşescu nu îi dădea lui Gorbaciov prea mult credit, îl 
considera un aventurier, un şahist care întâi mută şi apoi gândeşte. Nu era convins că Gorbaciov a 
luat-o pe calea cea bună. Mai ales că — am văzut zilele trecute un reportaj — Gorbaciov ajunsese la o 
înfundătură. Întâlnirea lui cu Bush în Malta a avut tocmai acest rol de a debloca perestroica şi 
glasnost pe care le începuse Gorby. Nu ştiu dacă au pus la cale destrămarea sistemului socialist ci au 
avut ca scop implementarea glasnost-ului şi perestroicăi în celelalte ţări satelite URSS, nu pe cale 
sângeroasă, ci pe calea unei deschideri. Dar se pare că Gorbaciov scăpase frâiele din mână, 
Ceauşescu văzuse ce se întâmplase cu Th. Jivkov în Bulgaria şi existau reticenţe grave şi cred că în 
subconştient avea ideea că, orice ar fi făcut, tot trebuia să părăsească puterea. Şi atunci a preferat să 
se agaţe de ea, convins în inconştienţa sa că e iubit de popor şi că acesta îl va salva. 

E.T. În schimbările survenite în Europa anilor '90 credeţi că inflaţia majoră a atârnat 
de intervenţia discretă, dar puternic susţinută financiar de Papa loan Paul al II-lea? S-a 
dovedit că trezorierul său, găsit spânzurat sub un pod, ar fi investit bani buni în mişcarea 
poloneză „,Solidaritatea”, al cărei conducător, Lew Walessa, ar fi fost el însuşi turnător al 
poliţiei poloneze. 

A.B. Cu siguranţă Polonia a reprezentat o breşă. „Solidaritatea” a fost purtătorul de steag al 
acestui început. Încercarea făcută de Lew Walessa, reuşită până la urmă şi impunerea de către 


Jaruzelski a stării de necesitate în Polonia n-a avut ca rezultat decât acutizarea conflictelor. S-a 

propagat prin „Solidaritatea” ideea că se poate. Şi de aici s-a pornit totul. De aici a pornit tăvălugul, 
tăvălug ce a venit dinspre Roma. Era un film: „Toate drumurile duc la Roma”. Probabil că de aceea 
vor acum să-l sanctifice pe loan Paul al II-lea. Biserica catolică şi papa au fost influenţe decisive în 
procesul deblocării lagărului estic. Polonezii au deschis această cale. 

E.T. Şi a sosit momentul când la Mislea tăiaţi porcul, pentru ca la câteva ore, ajuns 
acasă, să fiți chemaţi la unitate sub imperiul impus de starea de necesitate. 

A.B. Am venit de la Mislea, am stat o oră acasă şi apoi am primit telefon să mă prezint la 
unitate. Era în 17 decembrie. Şi dacă îmi aduc bine aminte, el a făcut atunci o şedinţă şi apoi a plecat 
în Iran. A vrut să pună lucrurile la punct la Timişoara, a spus că acolo sunt nişte tulburări şi că 
armata a fost atacată şi după aceea a plecat pentru două-trei zile în Iran. 

E.T. Şi pe dvs. v-au chemat în obiectiv... 

A.B. Da, din 17 decembrie, noi am rămas în unităţi; practic n-am mai dat pe acasă până pe 27 
decembrie 1989, când m-am întors de la Bucureşti, respectiv unde s-au întâmplat evenimentele de la 
Otopeni, unde am stat în aeroport până pe 27 decembrie dimineaţa şi pe 27 decembrie seara am sosit 
la Câmpina cu supraviețuitorii, cei care mai rămăseseră în cazarma de la Băneasa. 

E.T. Derulaţi şirul evenimentelor de la plecarea dvs. de la Câmpina din 17 decembrie 
1989. 

A.B. După 17 până pe 21 au fost zile de confuzie. Nu ştiam exact ce se întâmplă. Ideea era că 
la Timişoara se întâmpla ceva şi din discursuri şi buletine de ştiri era clar că nu e în regulă. Dar 
despre masacru, despre intervenţie, despre confruntările de acolo nu am avut informaţii până pe 21- 
22, când eram în Bucureşti şi auzeam la unul şi la altul că se întâmplă ceva pe acolo. Motivele sunt 
clare: eram într-o unitate militară şi informaţiile, dacă veneau, nu ajungeau la mine. Eu eram ofiţer 
cu operaţiile, probabil dacă erau ceva informaţii concrete, probabil că ele se găseau la comanda 
unităţii. Nu puteam să ascultăm posturi de radio străine în unitate, nu era posibil aşa ceva. Era încă 
un sistem represiv foarte clar: regulile erau foarte stricte. Pur şi simplu am stat în unitate în acele 
zile, lucram la documente — eram ofițer cu operaţiile -, am pregătit documentele ca şi cum unitatea 
era în orice moment gata să-şi îndeplinească o misiune în altă parte, aşa cum trebuie să fie pregătită o 
unitate militară, dar nu am ieşit din cazarmă, nu am efectuat alte activităţi, am făcut programul de 
instrucție, am întărit paza cazărmii, nu am avut situaţii deosebite. 

Pe data de 21 decembrie am primit ordin să ne uităm la TV la miting şi toţi în clubul unităţii 
priveau la singurul TV color din unitate, la mitingul organizat în Piaţa Palatului pe 21 decembrie. 
Am văzut situaţia care s-a creat, tulburarea aceea din mulţime, întreruperea mitingului. 

E.T. Şi ce v-aţi spus atunci ? 

A.B. O unitate ca a noastră e foarte aproape de Bucureşti şi noi eram un fel de cal de bătaie, 


eram chemaţi la toate acţiunile atunci când la Bucureşti se organiza ceva: defilări, primiri de 

delegaţii etc. Eram în rezervă de obicei, dar fiind aproape de Bucureşti, totdeauna eram chemaţi. În 
ziua aceea aşa s-a şi întâmplat. După spargerea mitingului, comandantul a fost chemat în 30 de 
minute la telefon şi ni s-a transmis alarmarea unităţii şi să ne pregătim să plecăm în Bucureşti. S-a 
organizat detaşamentul de plecare în Bucureşti cu comandantul unităţii în frunte, col. Stamen. Ca 
ofiţeri erau apoi secretarul comitetului politic, eu din partea statului major, dl. Georgescu a rămas la 
comandă şi cele două companii de soldați: compania I şi compania a III-a. Fiecare comandant de 
companie, comandanții de plutoane cu trei plutoane a câte 30 de oameni. În jur de 100 de oameni la 
fiecare companie. Plus medicul unității, dr. Iliuță, plus autostaţii pentru legătură, salvarea, maşina 
comandantului, maşina statului major în care am rămas eu cu dl. Pârvan şi maşinile cu militari 
îmbarcaţi: autocamioane şi autobuz. Un detaşament cu peste 220 de oameni, care a mers la Bucureşti 
după ora 16,00. La 16,00 şi ceva am ajuns la Băneasa, la cazarma Comandamentului Trupelor de 
Securitate şi de acolo am fost îndrumați direct în zona centrală a Bucureştiului, în Piaţa Palatului, ca 
să fim rezervă pentru forţele care erau acolo. Ne-am dus în Bucureşti, rezervă pentru acele forțe care 
eliberaseră şi degajaseră Piaţa Palatului. Mitingul se terminase, lumea se răspândise, noi am intrat în 
Piaţă — nu era nimeni — şi ne-am dispus, eu şi cu compania a III-a într-o anumită zonă, dl. comandant 
la câteva străzi mai încolo. Ne-am dispus în sensul că am parcat camioanele, am debarcat militarii şi 
am aşteptat în zona respectivă. Nu am avut acţiuni desfăşurate în după-amiaza aceea. Nu aveam 
scuturi, nici bastoane, eram o unitate de instrucţie. Aveam armamentul la noi cu muniţie în lăzi. Am 
stat din seara de pe 21 până pe 22 în zona hotelului Union, a străzii Câmpineanu şi dl. Stamen în 
partea dinspre strada Oneşti; am stat acolo în rezervă, n-am avut nici un moment contact cu 
demonstranţii, pentru că nu aveam cum. Nu puteam să ne dispunem în faţa lor fără scuturi şi 
bastoane. Acolo, în faţă, erau unităţi ale M.Ap.N, erau militarii cu scuturi de la unităţi speciale din 
Bucureşti, iar noi în spate, pe lângă camioane, am rămas până pe data de 22 decembrie când, către 
ora 9,30 — 10,00, am primit o veste de la un fochist de la un bloc de pe unde eram noi, că generalul 
Milea s-a împuşcat. Practic, acel om m-a chemat lateral în spatele camionului şi mi-a spus: „Vedeţi 
că s-a împuşcat Milea şi s-a dat un comunicat că a fost trădător”. Nu că mă aşteptam, dar am simţit 
că s-a rupt ceva, că este începutul sfârşitului. Că s-a împuşcat, că a fost împuşcat, era clar că lucrurile 
vor lua o turnură deosebită. Militarii de la MApN, care erau în zonă, plus transportoarele blindate 
care staţionaseră până atunci, au început să plece. 

E.T. Unde? 

A.B. Probabil se retrăgeau în cazărmi. Noi i-am văzut că au început să plece. Practic, între 
demonstranţii care se aflau pe bulevardul Magheru şi noi rămăseseră doar scutierii, care blocau 
străzile de acces către Piaţa Palatului. Treptat şi aceşti scutieri au început să se retragă şi să vină către 
noi; noi eram în spatele lor. La un moment dat am văzut că o maşină în care era colonelul Dicluş 


părăseşte piaţa. Pleca cu militarii lui. Am oprit maşina respectivă, l-am întrebat ce se întâmplă şi mi- 

a spus: „A dat ordin colonelul Pavelescu să părăsim dispozitivul!” Atât am aşteptat, ştiam că e vorba 
de şeful de stat major, colonelul Pavelescu, care fusese în zonă şi condusese activităţile acolo şi, 
normal, n-am aşteptat să mai primesc alt ordin, am îmbarcat oamenii şi am plecat. Atunci au venit 
pe lângă noi demonstranţii care doreau să intre în Piaţa Palatului. Nu ne-au agresat, nu ne-au 
îmbrâncit; le-au dat soldaților biscuiţi. Am fost surprins de această manifestare, pentru că mă 
aşteptam să fie un moment de tensiune, să nu fim lăsaţi să plecăm. Nu s-a întâmplat lucrul acesta. 
Am plecat de acolo pe lângă magazinul Victoria, pe cheiul Dâmboviţei până la Regie, apoi pe la 
Podul Grand spre bulevardul 1 Mai şi Arcul de Triumf. În zona aceea am oprit, pentru că o maşină 
rămăsese în urmă şi trebuia să refac coloana. Atunci am zărit elicopterul care pleca din Bucureşti. 
Ulterior am aflat că fusese elicopterul care aterizase pe CC şi luase familia Ceauşescu, care se 
îndrepta atunci spre Snagov. Am continuat deplasarea şi am venit în cazarma Băneasa la 
comandamentul trupelor de securitate, actualul Inspectorat al Jandarmeriei. Trebuia să ne regrupăm, 
pentru că eu am plecat cu compania care a fost în subordinea mea din zona străzii I. Câmpineanu, la 
vremea respectivă 13 decembrie. 

E.T. Are legătură cu ziua dvs. de naştere.... 

A.B. Are legătură (zâmbeşte)... Cealaltă companie care era cu comandantul unităţii a mai 
întârziat puţin. Apoi am verificat efectivele, armamentul pe care l-am depus în camioane aşa cum 
trebuie să fie. Am asigurat paza şi am constatat atunci că lipseşte un pluton. Practic, un pluton care 
se afla sub comanda d-lui Stamen a fost luat şi introdus chiar din noaptea de 21 spre 22 în CC. Nu 
ştiu exact motivul, dar probabil pentru întărirea dispozitivului interior. Ei au rămas în CC, izolați de 
noi şi în momentul când manifestanţii au blocat piaţa, ei n-au putut să mai plece. Ulterior, au fost 
evacuaţi şi duşi la regimentul de gardă în zona Academiei. Au fost dezarmaţi şi duşi acolo. Dar fiind 
soldaţi cu comandant de pluton, au fost dezarmaţi, îmbarcaţi într-o maşină şi trimişi. Dar noi nu 
puteam să plecăm din Bucureşti din cauza acestui pluton pentru că, la vremea respectivă, 
comandantul trupelor de securitate ne-a ordonat: „Aşteptaţi să vină şi pe urmă plecaţi”. În ideea că 
noi ne terminaserăm misiunea acolo. Acest lucru a avut urmări. Neputând să plecăm pe data de 22 
din Bucureşti, din cauză că ne lipsea plutonul, am fost prinşi în evenimentele care au urmat în 
noaptea de 22 spre 23 decembrie şi după aceea la Otopeni. Neavând acel pluton, am fost obligaţi să 
ne cazăm şi odihnim — pentru că era vorba de atâţia oameni cărora trebuia să li se asigure masa şi 
odihna — în cazarma Băneasa. În jurul orelor 22,00 — 23,00 am reuşit să asigurăm militarilor odihna 
şi a lor, dar şi a noastră. Eram prea obosiţi şi noi n-am mai reuşit să stăm în faţa televizorului unde se 
derulau manifestările din Piaţa Palatului. Ardea Biblioteca Universităţii, asta ştiu. Eram prea obosiţi 
ca să nu ne odihnim câteva ore. Şi pe la ora 12 noaptea m-am dus la culcare. Am reuşit să dormim 
trei ore, pentru că la ora 3 dimineaţa ni s-a dat alarma. Am primit ordin să ne prezentăm pe platoul 


cazărmii de la Băneasa cu tot efectivul. Am primit ordin eu, dl. comandant, dl. col. Pârvan să 

mergem la comandantul trupelor, dl. Ghiţă Grigore. În jurul orei 3 jumate am fost în biroul 
generalului Ghiţă. Acolo ni s-a explicat că trebuie să mergem cu cele două companii la Otopeni 
pentru a întări dispozitivul de apărare din zona aeroportului, că sunt solicitări ale celor de la aeroport. 

E.T. Plutonul de la CC venise? 

A.B. Nu venise. Practic, plutonul acela a venit la Câmpina cu trenul. Ei au fost reţinuţi la 
regimentul de gardă şi după aceea au plecat la gară şi de la gară la Câmpina. Ni s-a explicat că vom 
merge la Otopeni şi că vom fi aşteptaţi la intrarea către aerogară de către maiorul Buzescu şi că vom 
fi introduşi la estacadă. Pe lângă alte precizări făcute, ni s-a spus şi acest lucru. Am stat în biroul d- 
lui general circa 15 minute, după care ne-am dus să organizăm deplasarea. În timp ce îi 
organizam,asupra unităţii a început să se tragă. Nu ştiam de unde se trăgea. Cazarma era în pericol şi 
am primit ordin — pentru că eram cu subunitatea pe platou, pregătiți să plecăm — să mai întărim 
dispozitivul de apărare al cazărmii şi să dăm două plutoane pentru întărirea gărzii unității de la 
Băneasa. Un pluton a plecat pe o parte, altul pe alta şi am întărit dispozitivul în sensul că s-au dispus 
mai multe posturi de santinelă în zona obiectivului şi acest lucru a făcut să se întârzie plecarea 
noastră. S-a mers către ora 4,30 — 5,00 când în jurul orei 5,00 a venit la locul unde ne aflam, la 
camioane, colonelul Patraş împreună cu maiorul Popovici şi ne-au spus că la Otopeni va pleca numai 
o companie şi la Boteni altă companie. Practic se schimbase misiunea. Probabil era cerere şi pentru 
Boteni şi s-a renunţat la o companie de la Otopeni. S-a hotărât ca dl. Stamen să meargă cu compania 
I împreună cu col. Pârvan la Boteni, iar compania a III-a condusă de col. Patraş de la comandament, 
de maiorul Popovici de la statul major al comandamentului şi de mine, din partea unității şi 
comandantul de campanie, lt. major Barbu, care de fapt îl înlocuia pe comandantul de drept al 
companiei. S-a hotărât să mergem la Otopeni cu trei camioane, cu 24 de militari în fiecare camion şi 
comanda fiecărui pluton şi a companiei cu toate materialele pe care le aveam la noi: armamentul şi 
muniţia. În total au fost 72 de militari în termen şi cadrele pe care le-am spus: col. Patraş, mr. 
Popovici, eu, lt. maj. Barbu, lt. Vlădilă, comandantul plutonului nr. 1, la plutonul 2 It. Iliescu şi la 
plutonul 3 It. Dinu. Trei camioane conduse de şoferi civili. În primul camion Onciu Petre, în al 
doilea Bucşe Emil, în al treilea Newmayer. Şi am plecat în jurul orei 5,30 dimineaţa, pe 23 
decembrie, spre Otopeni. Am ieşit în DNI, am luat-o la stânga către Otopeni, am avut un baraj în 
dreptul Academiei de Poliţie, acolo unde e şi o fermă agricolă pe partea stângă. Chiar acolo erau 
ofiţeri de la MApN; ne-au verificat documentele, legitimaţiile şi camioanele. Drumul era liber, 
şoseaua era circulată, nu erau restricţii, se circula şi cu taximetre şi oameni care se duceau la serviciu 
sau veneau de la munte în maşini. Era decembrie şi erau cu schimb pe maşini. Se circula pe şoseaua 
luminată şi ne-am oprit la pod la Otopeni, la centura unde trece podul peste calea ferată. La 
coborârea de pe pod către Otopeni ni s-a făcut semn să oprim. Am tras pe dreapta, am fost din nou 


verificaţi, ni s-a spus să aşteptăm şi am aşteptat până când am primit confirmarea că putem să 

mergem mai departe. Ni s-a dat undă verde, după verificări inclusiv prin telefoane. Era vreo 6 şi 
ceva. Începuse să se lumineze, se îngemăna noaptea cu ziua. Eram cu col. Patraş. Se auzea că se 
trăgea spre Otopeni. Am dat militarii jos din camioane pentru a adăposti soldaţii şi i-am adăpostit în 
şanțul de pe partea dreaptă a şoselei. Am stat acolo împreună cu cei de la unitatea specială de 
transmisiuni de acolo până când ni s-a spus că putem că plecăm şi ne-am îmbarcat din nou în 
camioane. Şi eu şi Barbu i-am spus colonelului Patraş: „Să mai stăm un pic să se lumineze”, la care 
dânsul a răspuns: „Să mergem, că şi aşa au dat mereu telefon după noi, ne-au solicitat toată noaptea”. 
Probabil ştia că mai fuseseră solicitări în această privinţă şi că suntem aşteptaţi acolo. Dar, poate 
dacă mai aşteptam un pic, altfel era situaţia şi evenimentele nu se precipitau în halul acela. 

Am traversat tot Otopeniul fără nici un incident şi ne-am oprit — probabil la un semnal — în 
zona punctului de control al miliției de pe DNI din dreptul aeroportului Otopeni. La vremea 
respectivă pe stânga în direcţia noastră de mers. Noi ne-am oprit pe dreapta pentru că imediat trebuia 
să intrăm spre aeroport. 

E.T. Era strada care ar fi dus la aeroportul militar? 

A.B. Nu. Strada care ducea spre aeroportul civil, acolo am fost opriţi, s-a făcut o nouă 
verificare; eu fiind în al treilea camion n-am avut nici o obligaţie în această privinţă, n-am fost 
implicat, dar colonelul Patraş, maiorul Popovici fiind în primul camion şi în al doilea rând au fost 
identificați de maiorul Buzescu şi împreună am mers la punctul de control de la Departamentul 
Aviației Civile unde s-au recunoscut şi de unde s-a dat un însoțitor, lt. maj. Ionescu, de la divizia de 
artilerie, care să conducă coloana acolo unde era aşteptată. Practic, la sosirea la camioane, col. Patraş 
l-a rugat pe Barbu să se ducă în spate pe platforma camionului, lângă soldaţi, ca să se urce It. maj. 
Ionescu. 

E.T. Asta l-a salvat! 

A.B. L-a salvat! Asta mi-a povestit Barbu după evenimente. Asta a fost salvarea lui, că 
urcându-se în spate n-a fost expus în cabină. Şi am reluat deplasarea către aeroport pe şoseaua care 
intră din DN1 către aeroport, 400-500 de metri, fără nici un fel de probleme. La un moment dat era o 
barieră pe o jumătate de cale de mers, dar fiind strada cu două benzi n-am avut nici o problemă, am 
depăşit-o. După ce am depăşit această barieră — care nu era păzită de nimeni şi şoseaua era liberă în 
continuare, zona era luminată — s-a auzit o rafală de armă; o rafală de foc automat şi s-a creat un 
moment de nesiguranță, de panică. Şoferul m-a întrebat: „Ce fac, tovarăşu” căpitan?” „Trage pe 
dreapta” A fost prima idee de a opri — „Trage pe dreapta”. Mă gândeam că e o situație pe care o va 
rezolva camionul din față. Camionul pe care îl aveam eu în față oprise. Din camionul în care mă 
aflam, al treilea, n-am auzit decât camionul din fața mea, al doilea, care a oprit şi el mai în față. De la 
această expresie, „trage pe dreapta”, probabil că a mai durat una-două secunde şi s-a pornit dintr-o 


dată un foc nimicitor asupra camioanelor. Zona fiind aproape închisă, zgomotul făcut de focul 

armelor automate amplifica ecoul, nu ştiam de unde se trage, aveam senzaţia că suntem încercuiți şi 
că se trăgea din toate poziţiile. Am coborât din camion şi m-am deplasat spre roata din spate pe 
partea dreaptă. În partea dreaptă a mea era pădure, o zonă împădurită. Atunci mi-am dat seama că nu 
se trage din pădure. Se trăgea din faţă şi din partea strângă de pe clădirea Departamentului Aviației 
Civile. De acolo se trăgea puternic, dar am mai sesizat un lucru şi anume că e vizat cel din faţă, că se 
trage din faţă către primul camion, care intrase mai mult pe şosea şi al doilea camion. Camionul 
nostru fiind al treilea era expus mai puţin focului. Practic el era opturat de celelalte două camioane. 
Cei de la estacadă şi cei de la sol — că de acolo de trăgea — nu aveau vedere către camionul al treilea, 
pentru că erau celelalte două camioane în faţă. Camionul nostru însă era expus focului de pe partea 
strângă, dinspre Departamentul Aviației Civile, căci de acolo camionul nostru se vedea foarte bine şi 
se putea trage în el. De fapt aşa au apărut şi primele victime din al treilea camion. Primii oameni de 
aici care au fost împuşcaţi au fost împuşcaţi de pe Departamentul Aviației Civile, de pe acoperiş. 
Departamentul Aviației Civile eta o clădire cu 4-5 etaje şi pe platforma de sus instalaseră un sistem 
de foc — puşcă mitralieră şi pistoale mitralieră. Ulterior am auzit că se trăgea de la ferestrele etajelor 
de mai jos. Dar atunci, când eu coborâsem, atât am văzut, că se trăgea de pe platforma 
Departamentului Aviației Civile spre noi. 

E.T. Când aţi coborât deja începuseră să tragă spre dvs.? Aţi dat vreun ordin, ceva? 

A.B. Nici un ordin! La momentul acela am coborât din camion se trăgea şi pe asfalt se 
auzeau loviturile, ricoşeurile din asfalt, a fost un moment în care s-a spart un cauciuc, maşina se 
lăsase pe o parte, s-au spart rezervoarele de benzină; nu am dat ordin să coboare nici un militar. Cred 
că a fost o chestie de intuiţie. Am avut ideea că e bine să nu ne expunem. Adică, dacă coborau 
militarii, atrăgeau focul asupra noastră. La momentul respectiv către noi s-a tras mai puţin, probabil 
că din cauza asta, până în momentul sosirii autobuzului cu salariaţii aeroportului, n-au murit decât 
şase militari. Spre deosebire de primul camion în care scăpaseră cam acelaşi număr. Diferenţa este 
foarte mare. Eram terifiat. Cred că nu puteam să dau ordin. Era un vacarm. Cu toate că eram în 
spatele camionului m-am gîndit că e mai bine să nu coboare. Cred că a fost o intuiție: să fie 
adăpostiţi, atâta cât putea adăposti un camion cu prelată. Dar militarii n-au coborât din camionul al 
treilea. Acest foc desfăşurat sub un vacarm năucitor, care dădea impresia că eşti atacat din toate 
părțile, a durat circa 10 minute. S-au mai făcut mici pauze. Se auzeau la un moment dat strigăte: „Nu 
mai trageţi, nu mai trageţi, ne predăm, nu mai trageţi!” — striga cineva chiar de la Departamentul 
Aviației Civile. De la gard striga cineva, de la ei, de la aviaţie, striga să nu se mai tragă. Inclusiv de 
pe estacadă. „Ridicaţi-vă!” A fost un moment când credeam că se opreşte focul, dar din păcate focul 
nu s-a oprit. Aceste strigăte n-au fost auzite de toţi. Au reluat focul pentru că nu toți auzeau aceste 
strigăte. Dacă cel de la estacadă striga să nu se mai tragă, cel de pe Departament nu le auzea şi atunci 


ceilalți trăgeau şi în momentul în care cei de pe Departament trăgeau, trăgeau şi ceilalți. Aşa s-a 

produs reluarea focului de două-trei ori. La un moment dat s-a liniştit. S-a terminat cu focul. Şi am 
fost pe punctul - se striga „ridicaţi-vă, mâinile sus, aruncaţi armele, veniţi către noi”. Din zona în 
care mă aflam, atunci am dat ordin, eu sau comandantul de pluton, lt. Dinu Costică, să coboare 
militarii. Şi, normal, la coborâre primii care coboară sunt gradaţii: ei urcă ultimii şi coboară primii. 
Aşa e în armată. Au început să coboare. Pe măsură ce coborau mergeau către aeroport prin stânga şi 
dreapta camionului. Eu şi cu Dinu am luat-o prin dreapta camionului, prin partea unde ne 
adăpostisem, pe locul unde este trotuarul acum. Am mers cu mâinile ridicate către aeroport circa 20- 
30 de metri, poate nici atât. În momentul acela a venit autobuzul de tură, cu personalul aeroportului, 
care intrau la serviciu la ora 7. Probabil că ceasul era 6 jumătate, 7 fără douăzeci. Cam aşa era 
ceasul. Autobuzul a trecut pe lângă al treilea camion, pe lângă al doilea şi a început să se tragă 
împotriva lui. Noi eram, acum când ne îndreptam cu mâinile sus, eram mai expuşi ca înainte şi mai 
expuşi erau militarii care coborâseră pe partea stângă. Şi mai mult cei din primul şi al doilea camion, 
pentru că au fost printre primii, noi mai în spate deja trecuse autobuzul de noi. Dar la momentul 
acela, când a început să tragă, m-am trântit la pământ, aşa cum au făcut şi ceilalți militari şi am văzut 
momentul când s-a tras în acel autobuz: i s-a spart parbrizul, şoferul a oprit, cine a încercat să 
coboare şi să se adăpostească a fost împuşcat. Unii au urcat înapoi, unii dintre pasageri s-au dus în 
spatele autobuzului, s-au suit pe bara de protecţie din spatele autobuzului, pe bara aceea de protecţie 
ŞI s-au agăţat de autobuz ca să stea acolo. Autobuzul a dat înapoi şi i-a prins sub roţi. Autobuzul a 
plecat din zonă, şoferul nu a fost împuşcat, probabil că ăsta a fost un mare noroc pentru ceilalți 
pasageri. Autobuzul a dat înapoi, a mers până la una dintre treceri între cele două sensuri de 
circulaţie, a întors şi a ieşit în DNI. Acesta a fost încă un moment în care au pierit foarte mulți 
militari. Mulţi care erau în picioare la momentul acela şi care nu şi-au dat seama ce se întâmplă, 
pentru că erau cu mâinile sus, mergeau către dispozitivul de apărare al aerogării şi au fost surprinşi 
de un foc pe care nu îl aşteptau. S-a tras împotriva lor ca şi cum ar fi fost în faţa plutonului de 
execuţie. Şi a trecut şi acest moment, s-au liniştit focurile, nu s-a mai tras şi ne-a ordonat să ne 
apropiem. Când am ajuns lângă dispozitivul care era organizat acolo am văzut cine trăsese în noi. 
Era un dispozitiv de apărare format din militari din divizionul de artilerie, conduşi de un locotenent 
sau locotenent major Zorilă, el era şeful acolo. Ulterior am aflat cum îl chema, dar l-am văzut. Mai 
erau acolo foarte mulți militari de la construcţii, deci militari aduşi atunci de pe şantier şi personal 
din gărzile patriotice, oameni civili din gărzile patriotice. Ulterior am aflat că erau de la Fabrica de 
vată de la Buftea. Aveau puşti asupra lor, pistoale mitralieră, deci erau dotați ca şi militarii în termen 
cu pistoale mitralieră şi au executat foc la fel ca militarii în termen asupra noastră. S-a tras şi din 
partea lor. Dispozitivul era eterogen, probail greu de coordonat, dar asta nu scuză modul cum s-a 
acționat. Că s-a tras fără nnici un fel de comandă, fără avertisment şi, mai ales, fără motiv. 


Veniserăm chemaţi de ei pentru a întări dispozitivul. Nu ne-am dus sub nici o formă cu o stare de 

agresivitate, nu ne-am dus să provocăm. Ne-am oprit acolo unde ni s-a dat ordin să ne oprim, unde 
am fost semnalizaţi să oprim. Justificarea pe care a emis-o ulterior Zorilă, că el a tras o rafală de foc 
pentru ca să ne oprim,nu este plauzibilă, pentru că nicăieri, în niciun regulament militar, nu se opresc 
coloanele militare cu focuri de armă. 

E.T. Poate rafala a fost semnalul de executare a focului nimicitor... 

A.B. Practic, rafala lui de avertisment, cum spune el că a fost, a fost semnalul de deschidere a 
focului pentru cei care se aflau pe platforma Departamentului Aviației Civile. Pentru că între 
dispozitivul aflat în faţa aerogării şi dispozitivul de pe Departamentul Aviației Civile nu exista 
niciun mijloc de legătură. Singurul mijloc de legătura era legătura de foc. Înțelegerea era aşa: dacă 
tragem noi, trageţi şi voi. Acest lucru l-am aflat ulterior, pentru că eu am mai rămas acolo patru zile 
şi am aflaz ce s-a întâmplat. 

E.T. Acesta a fost consemnul lor?! 

A.B. Aceasta a fost înţelegerea între ei: când tragem noi, trageţi şi voi. Aşa s-a menţinut încă 
vreo 3-4 zile după aceea, pentru că n-au avut un mijloc de legătură, un telefon, ceva, cu care să se 
controleze acțiunile. De aici a pornit totul, în sensul că Zorilă a declanşat acel infern prin tragerea 
acelei rafale de foc de armă, care a fost pentru cei de pe Departamentul Aviației Civile şi pentru cei 
care nu auziseră despre ce este vorba, semnalul de deschidere a focului. Și totul a fost amplificat de 
conjunctura de acolo, unde se produce un ecou foarte puternic din cauză că zona respectivă e închisă 
pe trei laturi: în faţă e aerogara, pe dreapta e liziera de pădure şi pe stânga Departamentul Aviației 
Civile. 

E.T. Spuneaţi că l-aţi văzut pe Zorilă?! Nu l-aţi întrebat: „De ce ai tras mă, de ce ai 
tras?” Aţi avut o discuţie cu el? 

A.B. La momentul respectiv noi eram reţinuţi ca „terorişti”. Noi nu aveam voie să ne 
exprimăm; n-aveam voie la niciun cuvânt. N-am putut să le explicăm. Greu. l-am rugat să se 
informeze, să întrebe ce e cu noi. Practic, ei nu ştiau că noi venim. Asta a fost. 

E.T. Cum se justifică necunoaşterea lor? 

A.B. Nu se justifică în niciun fel necunoaşterea lor. A fost o încălcare de regulamente. Nu se 
opreşte o coloană militară cu foc. Nu trebuiau să tragă! În al doilea rând, faptul că ne-am întâlnit cu 
un ofiţer care ne-a aşteptat, maiorul Buzescu, că s-a făcut o recunoaştere, că ni s-a dat un însoțitor, 
însemna pentru orice om normal, dar mai ales pentru o coloană militară că din acel moment suntem 
recunoscuţi şi putem intra în dispozitiv. De ce s-a rupt această legătură între mr. Buzescu — ca şef al 
dispozitivului garnizoanei respective, şef al întregului sistem de apărare de acolo — şi că informaţia 
n-a ajuns acolo, la cei ce erau în zona respectivă, asta a fost problema lor şi pentru asta au fost 


acuzaţi, inculpaţi şi au primit şi pedepsele pe care le-au primit. 

E.T. Ce-aţi văzut în jurul dvs., pentru că ceva s-a întâmplat, aţi văzut morţi în jurul 
dvs... Ce-aţi făcut cu ei? 

A.B. Ordinul a fost de genul acesta. De la locul unde mă aflam culcat, lângă zona pădurii 
verzi, la rădăcina unui brad, care şi azi este în zonă — mi-aduc aminte că într-un fel a fost salvatorul 
meu — şi de acolo am văzut scena cu autobuzul. De acolo, după ce s-a terminat comanda, am primit 
ordinul să ne deplasăm târâş — cine a făcut armata ştie ce înseammnă asta — din partea celor care ne 
comandau. Am mers târâş cam 60-70 de metri. Este vorba de la traversarea unde este zona asta verde 
până la zona de parcare. Acum s-a schimbat foarte mult configuraţia aeroportului. Atunci era şi o 
zonă verde în faţa aerogării unde parca maxitaxiul. Practic era vorba de 50-60 de metri pe care i-am 
traversat târâş. În momentul acela am văzut oameni răniţi, trupuri de militari. Mă gândeam că 
suntem următoarele victime. 

E.T. Au rămas întinşi pe asfalt, acolo? 

A.B. Au rămas întinşi, au rămas acolo. Ce te aştepţi... Nu puteam eu, ofiţer, să zic „eu nu 
vin” când vedeam armele îndreptate către mine şi îmi făceau semn să vin. Toţi cei care scăpaserăm 
am primit ordin să ne deplasăm târâş către ei. Pe burtă, cum am rămas, aşa am fost dezarmat, mi s-a 
luat pistolul, că aveam pistolul cu toc la centură. Aşa am predat muniţia... 

E.T. Pe burtă, aşa! 

A.B. În poziţia pe burtă am fost toți... 

E.T. Câţi aţi rămas? 

A.B. La momentul respectiv am rămas cam 20 şi ceva. Am rămas cu 21 de oameni în 
aeroport. 

E.T. Restul până la 72 plus ofiţerii? 

A.B. Răniţi sau morți. La momentul când am predat pistolul şi muniţia şi au văzut că sunt 
ofiţer, din acel moment mi s-a ordonat „ridicaţi-vă”, au venit în spatele nostru cu pistoalele şi ne-au 
legat într-un garaj, cu mâinile pe pereţi, cu spatele la ei şi faţa la perete şi mâinile sus. 

E.T. Ce senzaţie aţi avut? Aşteptaţi să fiţi împuşcaţi pe la spate? 

A.B. Eram condamnaţi, nu mai aveam nici o scăpare. 

E.T. Cum aţi fost întâmpinați la aeroport? 

A.B. „Sunteţi terorişti”, „În apăraţi pe Ceauşescu”, „Aţi venit să ne omorâţi!” Eu am încercat 
să le explic că nu este adevărat: „Nu e adevărat, am venit aici pentru că ne-aţi cerut ajutorul, am fost 
chemaţi”. Şi m-am adresat celor de lângă mine, pentru că erau lângă mine soldații: „„Minte 
căpitanul?” „Nu”, au răspuns militarii. 

Ce se întâmplă. Era ideea dacă am credibilitate. Dacă eu spuneam un lucru ei puteau spune 
„nu, domnule, ăsta e terorist”. 


E.T. Cei care au fost în prima maşină mai trăiau? 

A.B. Nu! În prima maşină fusese Barbu, Patraş murise, Popovici din a doua murise, Ionescu 
— călăuza ce ne-o dăduseră, murise, şoferul murise. În prima maşină erau numai morţi. N-a mai 
rămas nimeni; cei care reuşiseră să coboare au fost omorâţi jos. 

E.T. Şi rămăseseţi singurul cu gradul cel mai mare... 

A.B. Eram eu şi locotenentul Dinu Barbu, din primul camion, aflat pe platformă; în 
momentul când a văzut că nu mai are nici o şansă a coborât, s-a adăpostit, a văzut că se împuşcă. A 
plecat exact în sens invers. S-a adăpostit de liniile de foc împreună cu trei soldaţi. Unul era rănit, 
ceilalți doi ne-aveau nici o problemă. Au plecat toţi prin acea pădurice şi-au ieşit la şoseaua 
naţională. Acolo a oprit o maşină, i-a îmbarcat şi pe rănit l-a dus la spital cu maşina respectivă ca 
„terorist”, iar pe el l-au reţinut încă trei zile la unitatea de transmisiuni pe lângă care trecusem şi care 
ne recunoscuse că mergem la Otopeni. L-au ţinut acolo în arestul lor trei zile. 

E.T. Cum aţi reuşit să aflaţi ce s-a întâmplat în camioane? 

A.B. În momentul în care ne-a ţinut acolo în garaj câteva minute, ne-am gândit că ne împuşcă 
pe toţi. Dar, din momentul în care şi soldaţii au confirmat că am venit să-i ajutăm, ne-au luat şi ne-au 
escortat pe toţi la ofițerul de serviciu din aeroporr, într-o încăpere la etaj, acolo de unde se conduce 
activitatea. Acolo am fost percheziționaţi. Aveam toate documentele la mine, legitimaţia, au văzut în 
clar cine sunt. Au fost neîncrezători. Au crezut că totul e un fals. 

E.T. N-aţi avut un ordin scris? 

A.B. Nu exista aşa ceva. Noi n-am venit acolo în baza unui ordin scris, ci a unui plan de 
cooperare. Exista un plan de cooperare care era la Patraş sau poate că nici el nu-l avea, dar Patraş 
acţiona în baza lui. Planul era la unitatea din aeroport; noi am venit chemaţi în baza unui plan. La o 
situaţie deosebită trebuia să meargă o subunitate de trupe la aeroport. Noi nu trebuia să mergem cu 
ordin de misiune. Am mers pe baza unui plan, anterior făcut, cu luni de zile în urmă. Nu s-a pus 
problema să fie un document scris. Dar aveam legitimaţia la mine, i-am spus cine sunt, de unde sunt, 
de unde vin. l-am rugat să dea telefon. Nici un moment nn-au înţeles şi n-au vrut să stea de vorbă. 
Au spus tot timpul că suntem teroriştii lui Ceauşescu, oamenii care l-au protejat. 

E.T. Cine vă spunea? Zorilă? 

A.B. Zorilă nu a părăsit dispozitivul. Cei care ne acuzau erau cei din aeroport: ofițerul de 
serviciu, cei din conducerea aeroportului şi militarii şi gărzile patriotice. La un moment dat ne-au 
pus cătuşele pe mâini. 

E.T. Eraţi un fel de animale băgate într-un arc și toţi veneau să vă strige 
„teroriştilor”? 

A.B. Am fost duşi cu cătuşele de mâini, în zona verde erau toaletele. Eu eram cu spatele şi cu 
cătuşele pe mâini şi în spatele meu erau chiuvetele. Lt. Dinu, în faţa mea, legat de calorifer. Eram 


faţă în faţă amândoi, cu uşa deschisă spre hol. 

E.T. Numai dvs.? 

A.B. Soldaţii au fost duşi într-o cameră separată, într-un fel de club, la subsolul clădirii. 
Numai doi noi am fost expuşi. 

E.T. Şi veneau să vă vadă ca la circ? 

A.B. Numai civili şi cei care erau la posturile străine aflaţi pe aeroport, medicii fără frontiere, 
etc., toţi care veniseră pe aeroport, pentru că evenimentele aveau o derulare. Eram pe data de 23, 
deja unii veniseră de pe 21 decembrie, iar alţii tocmai sosiseră în ţară şi aşteptau să plece în 
Bucureşti. Ne-au filmat. 

E.T. V-au scuipat? 

A.B. Nu! Ne-au apostrofat, ne-au înjurat, ne-au acuzat, dar nu au fost violenţe fizice. 

E.T. Cât timp v-au ţinut în toalete? Ce aţi făcut în zilele următoare? Cum aţi aflat de 
restul de soldaţi şi de cadre, ofiţeri sau civili? 

A.B. Erau 72 militari în termen, ceilalţi erau cadre, ofiţeri, civili şi şoferi. Am stat în toaleta 
aceea până către ora 12. Era o toaletă bine amenajată şi dotată. Practic, organizaseră o zonă de pază. 
Puseseră un caporal în termen să ne păzească cu pistol mitralieră. Tot timpul a stat cu arma 
îndreptată către noi, ca şi cum eram pericolul aeroportului, cu cătuşe pe mâini; terorişti care puteam 
să-i omorâm noi, pe care ne legaseră acolo. Aşa am stat timp de mai bine de patru ore în care, de câte 
ori am avut ocazia, am încercat să le spun să sune, să dea telefon şi să anunţe la comandamentul 
trupelor de securitate, la generalul Ghiţă şi să-l informeze ce e cu noi. Să se convingă că de acolo am 
fost chemaţi. La un moment dat, locotenentul Dinu mi-a şi spus: „Tovarăşe căpitan, nu vedeţi că 
ăştia nu vor să înţeleagă nimic?! Nu le mai ziceți nimic, pentru că degeaba le spuneţi!” Atât am 
insistat: să dea telefon la comandament. Din păcate n-am avut nici un fel de răspuns. Către ora 12, 
fără nici o explicaţie, ne-au ridicat de acolo, ne-au dus la ofiţerul de serviciu, au încercat să ne 
descuie cătuşele, nu ni s-au descuiat, a fost nevoie să le taie pentru că nu au găsit sau nu mai mergea 
cheia — nu ştiu exact — şi din acel moment ni s-a spus de către ofiţerul de serviciu de acolo... 

E.T. Îi cunoaşteţi numele? 

A.B. Nu mi-l amintesc, din păcate. Era colonel; şi ne-a spus: „Luaţi-vă oamenii care au 
rămas, vezi că sunt jos la subsolul clădirii şi vedeţi ce faceţi... recuperaţi materialele şi ce mai faceţi 
pe aici. 

E.T. Ce însemna să recuperaţi materialele? 

A.B. Puteam să luăm chiar tot. Din acel moment am înţeles, neoficial, că au înţeles că au 
făcut o prostie sau că nu suntem teroriştii la care se aşteptau. 

E.T. Nu v-aţi gândit să puneţi mâna pe arme şi să-i terminaţi la rându-vă? 

A.B. Nu m-am gândit la această posibilitate, în primul rând pentru că m-am dus la militari şi 


erau foarte deprimaţi. Am încercat să-i îmbărbătez, dar erau foarte hotărâți să nu mai pună în nici un 

fel mâna pe armă, pentru că, au zis ei: „Dacă noi punem mâna pe armă, ăştia ne împuşcă şi pe noi, 
pentru că ei asta aşteaptă, să ne vadă pe noi cu armele în mână ca să ne împuşte”. Aveau teama că 
vor fi împuşcaţi fără motiv, aşa cum au fost împuşcaţi şi nu au vrut să mai ia nici o armă până pe 24. 
În noaptea de 23 spre 24 ne-am dispus în zona aeroportului cu nişte militari la estacadă, pentru că am 
intrat în dispozitivul de apărare al aeroportului. Aşa au fost ordinele şi aşa s-a făcut. De unde venise 
acest ordin? Către orele 2-3 am vorbit la telefon cu generalul Ghiţă. Am reuşit să vorbesc după ce m- 
am edificat cîţi militari mai erau în viaţă. 

E.T. Chiar nu ştia ce s-a întâmplat? 

A.B. Ulterior am aflat că ştia ce s-a întâmplat. Deci, am sunat pe numărul de telefon din 
centrală, pe interurban, direct la centrala trupelor comandamentului; am vorbit întâi cu ofiţerul de 
serviciu, col. Zamfir — care era ofiţer de serviciu operativ — şi i-am spus cine sunt, ce s-a întâmplat şi 
că vreau să vorbesc cu tovarăşul general. Am aşteptat un timp şi s-a întrerupt legătura, nu ştiu de ce. 
Am sunat din nou, cu toate că nu era uşor să dai un telefon de acolo, erau şi alţii la rând. Era un 
singur telefon public. N-am reuşit să mai iau legătura de acolo. Am plecat la USLA. Acolo în 
aeroport era biroul lor de coordonare, pentru că USLA era dislocată pe aeroportul Otopeni. De acolo 
am reuşit să vorbesc cu generalul Ghiţă, dar nu la prima încercare, ci la a doua. Se pare că, practic, 
m-au căutat ei şi luând legătura cu generalul Ghiţă i-am explicat care este situaţia, ce s-a întâmplat. 

E.T. Şi ce-a zis? 

A.B. A avut un moment de ezitare şi a zis: „Da, da, da... rămâneţi acolo în dispozitiv, o să 
văd ce se poate face...” Nu ne-a dat nici un verdict, n-a spus a cui era vina. 

E.T. Dar nici ei nu v-au spus că ştiau. 

A.B. Nu! Ulterior am aflat că ştia. L-am întrebat ulterior dacă ştia, pentru că m-am întâlnit cu 
generalul Ghiţă în februarie — martie 1990, când am fost acolo, la comandament. L-am întrebat, când 
am avut o întâlnire cu dânsul, dacă ştia. Şi ştia. „Ştiam ce s-a întâmplat pentru că mă informaseră cei 
de la Departamentul Aviației Civile”. Adică îl informase cel care ne chemase că s-a întâmplat acolo 
o tragedie, că au fost împuşcaţi şi, vezi Doamne, că n-am respectat traseul. 

E.T. Se justificau... 

A.B. Se justificau că nu am respectat traseul, dar nu este nici o justificare din moment ce ne-a 
preluat un delegat de-al lor şi ne-a introdus în dispozitiv. 

E.T. Introducerea în dispozitiv presupunea că v-a indicat şi traseul. 

A.B. Exact. Dacă omul acela s-a urcat în primul camion şi ne-a însoţit, a mers cu coloana, a 
fost în primul camion, normal că am intrat pe traseul pe care ne-a condus el. Dar mai este şi altă 
problemă: generalul Ghiţă, în momentul în care ne-a spus misiunea, că plecăm la Otopeni, a spus 


clar: „Vă aşteaptă mr. Buzescu şi vă introduce la estacadă”. Păi estacada este acea terasă unde 


parchează maşinile în faţa aerogării. Noi acolo trebuia să ajungem, în nici un caz pe DNI către 

aeroportul militar în spate. In nici un caz. Era clar că am intrat pe unde trebuia, numai că ei au avut 


o altă percepţie a lucrurilor şi au făcut o justificare din asta, că n-am fi intrat pe unde ar fi trebuit să 
intrăm. 

E.T. Credeţi că a fost făcută deliberat? 

A.B. D-le profesor, eu am spus: cine intra în aeroport în dimineaţa aceea nu mai scăpa. 
Pentru că în dimineaţa aceea au intrat în aeroport, pe drumul acesta pe care ni se reproşează că am 
intrat noi, pe DNI, colonelul Oprescu din Câmpina. 

E.T. Cu ce ocazie? 

A.B. Colonelul Oprescu lucra la Târgovişte şi... 

E.T. Şi el e mort... 

A.B. A murit în dimineaţa zilei de 23 decembrie către ora 9. 

E.T. Ceva mai târziu, după ce vă omorâm pe dvs. 

A.B. După ce s-au întâmplat evenimentele, la un moment dat, a fost o vânzoleală pe la 
aeroport — nu ştiu exact ce se întâmpla, pentru că eram cu cătuşele de mâini — şi am aflat că a mai 
fost o situaţie din asta. Ulterior am aflat ce s-a întâmplat. Colonelul Oprescu a venit de la Târgovişte 
cu un camion ca să aducă muniţie la aeroport. Practic a fost chemat pentru că unitatea de la aeroport 
nu avea muniţie deajuns. A venit însoțitor de transport în aeroportul Otopeni. A intrat de pe DNI pe 
şoseaua care duce către aeroportul militar. 

E.T. Pe traseul urmat de dvs.? 

A.B. Nu, pe traseul pe care ni se reproşează că n-am intrat noi. Asta vreau să spun. Că pe 
unde intram eram terminaţi! El a intrat pe lumină şi a fost terminat şi el. Şi şoferul şi soldaţii şi el. 
Au murit toţi. Tot! Tot! Tot! Dacă mergeţi către aeroport pe drumul acesta de la semafor (acum este 
o pasarelă acolo, s-a făcut pasajul Otopeni) ei, dacă intraţi la stânga veniţi spre Bucureşti, către 
aeroport, nu către aeroportul civil, ci către cel militar, la un moment dat pe partea stângă este o cruce 
pe care se află numele lor: colonel Oprescu, soldat... , soldat... toţi care au murit acolo. 

E.T. Câţi au murit acolo? 

A.B. Cred că vreo trei sau patru soldaţi şi colonelul Oprescu, toţi din transportul respectiv. 
Nu a scăpat nimeni. Au fost pur şi simplu măcelăriți toţi. Şi erau, deci, oameni care veniseră cu 
muniție pentru ei. De-aia susțin: nu scăpa nimeni. De ce? Care a fost ideea lor? De ce trebuia să 
moară atâta lume, nu ştiu! 

E.T. V-aţi întâlnit deci cu subalternii. Reluaţi faptele în continuare. Ce-au zis când v-au 
văzut? V-au îmbrăţişat... v-au... 

A.B. Nu le-a venit să creadă că am scăpat. Eu şi cu Dinu am mers la ei... Dinu era 
comandantul lor de pluton. Erau de fapt din plutoane diferite, dar majoritatea supravieţuitorilor era 


din plutonul acesta, al treilea. Erau foarte speriaţi, erau îngroziţi de ceea ce văzuseră; îşi văzuseră 

colegii morţi. Au spus că nu mai vor să pună mâna pe armă, pentru că „ăştia ne omoară, ăştia nu ne 


lasă!” ziceau. Au văzut prea multe. Şi mai mult, îmi aduc aminte, Bucuţi Laurenţiu, dacă îmi aduc 


aminte, din cauza benzinei scurse dintr-un rezervor, i se îmbibaseră hainele pe el şi a trebuit să-l 
trimitem la spital. Am cerut de acolo o maşină. Nu ştiu cu ce l-au trimis; nu mai suporta hainele 


îmbibate de benzină care îi ardea pielea. Mi-aduc aminte că am revenit cu ei la parterul aerogării şi 
din noaptea aceea de 23 spre 24 eu am luat un pistol mitralieră. Câţiva s-au înduplecat şi au luat şi ei 
arme, dar majoritatea nu. Le-am zis: mergem pe estacadă şi stăm acolo cu cei de la MapN. Unii n-au 
vrut. Au stat în noaptea respectivă şi au încărcat încărcătoare, din muniţia pe care o aveam noi. 
Muniția noastră pe care o recuăperaseră cei de la aeroport şi soldaţii noştri au încărcat încărcătoare 
pentru ceilalți, pentru că s-a mai tras în noaptea aceea de 23 spre 24, cred eu, tot fără motiv, dar cu 
țintă precisă. Dar s-a tras. Erau mulți în aerogară care nu ştiau de ce trag, nu mai trăseseră niciodată. 
Îi întrebam eu „de ce tragi?” „Tragem, tragem, că avem muniţie destulă!” Asta a fost inconştiență, 
lipsă de conducere; practic era abandonarea comenzii. Acolo nu era cineva care să-i liniştească şi să 
stopeze acţiunile lor. Asta a fost. 

E.T. Şi cum aţi aflat de restul? Unde au fost duşi? 

A.B. În după-amiaza respectivă — că din aerogară se vedea — foarte mulţi au fost luaţi de către 
taxiuri şi salvări. Din aerogară nu se mai vedea că mai sunt pe şosea morţi sau răniţi. Asta a fost pe 
data de 23. Maşinile erau la o distanţă de o sută şi ceva de metri şi nu-ţi dădeai seama dacă în cabină 
mai este cineva, dacă în spatele camionului mai este cineva. A doua zi dimineaţa, pe 24, aflându-mă 
tot în zona aceea a aeroportului, dar fără nici o posibilitate de a pleca — pentru că nu aveam libertatea 
de a ne duce unde doream, eram acolo într-o zonă închisă — a venit către aeroport, pe Jos, o grupă de 
tineri. Şi din discuţiile de la distanţă am aflat că sunt medicinişti de la laşi. Veniseră studenţii. Aşa 
au spus. Şi la ei s-a apelat ca să vadă şi să ia dacă mai sunt cadavre în maşini. Acei medicinişti au 
mai găsit în maşină vreo 15-16 cadavre care nu fuseseră luate de nimeni de acolo, asta în data de 24. 
În maşini şi în şanţ pe zona verde apropiată au fost strânşi şi au fost puşi pe nişte foi de cort într-o 
maşină şi s-a plecat cu ei; în acel moment eram ferm convins că sunt duşi la morgă. Nu se mai putea 
face nimic. Apoi au mutat camioanele — în sensul că nu le-au mai lăsat aşa cum am venit noi în 
coloană — unul pe zona de intrare către estacadă, deci au blocat intrarea către estacadă, unul la ieşirea 
către estacadă în partea cealaltă şi unul la mijloc pe trecerea dintre un sens de mers şi celălalt. Au 
pus cele trei camioane într-un nou dispozitiv, într-un fel de triunghi. Motivația lor: ca să nu pătrundă 
nimeni către aerogară din nici o parte. Le-au tras cu transportoarele blindate în acest nou dispozitiv. 
Şi tinerii, deci, au pus cadavrele într-o maşină, dar ele n-au ajuns la morgă, cum credeau ei; au fost 
duse în spatele aeroportului, la aerogara de mărfuri şi lăsaţi acolo în autoliftul respectiv. 


E.T. Cum aţi aflat că sunt acolo? 

A.B. Am aflat întâmplător. După data de 24 decembrie, cu cei 21 de militari, am plecat 
pentru apărarea aeroportului în zona divizionului de artilerie la aerogara de mărfuri şi am primit 
ordin să apărăm o anumită zonă între cele două piste de rulare — zona unde erau aeronavele parcate — 
şi să ne dispunem în tranşee cu nişte posturi şi să păzim zona respectivă. În faţa noastră se afla un 
pluton de-al lor, pentru siguranţă. Au zis: „Acolo sunt 20 de oameni de-ai noştri. Dacă ei cedează şi 
vin către voi, dacă sunt atacați, interveniţi şi voi”. N-a fost nici o problemă şi n-a fost cazul să 
intervenim. Cu cei 21 de oameni am organizat serviciul de pază al acestei zone. Am intrat în 
dispozitiv pe 24 seara şi am stat acolo până pe 27 dimineaţa. Pe 26, cred, a venit un soldat de la noi, 
în momentul când s-a schimbat schimbul. Şi a venit acolo unde ne aflam — la o baracă de pompieri — 
şi mi-a spus: „Lovarăşe căpitan, mi-a spus un muncitor de la aerogara de mărfuri că soldaţii noştri — 
colegii care au murit — sunt acolo!” „Nu se poate, zic. Eu am văzut maşina că a plecat, mi-au zis că-i 
duc la morgă, nu se poate!” „Nu, să ştiţi că sunt acolo acoperiţi cu foi de cort de la noi. I-a acoperit şi 
i-a lăsat acolo!” 

E.T. Era iarnă, zăpada începuse? 

A.B. Ninsese pe noaptea de 25. Dacă vă aduceţi aminte, chiar în noaptea de Crăciun a nins. 
Era o zăpadă frumoasă. Nu era mare, dar se albise totul. Era ger, nu mai mult de -10 grade Celsius. 
Era frig într-adevăr! Peste zi ieşea soarele, era frumos. Nu ştiu care a fost motivaţia pentru care nu i- 
a dus la morgă. Cred că pur şi simplu s-au blocat şi când şi-au dat seama de dimensiunea dezastrului 
n-au ştiut cum să mai iasă din această situaţie. Au încercat să le ascundă? Nu ştiu. 


E.T. Au fost situaţii când răniții au fost împuşcaţi? 


A.B. Am auzit că răniților nu li s-a acordat ajutor. Mai mult, li s-a spus celor care erau acolo 
în dispotutiv de către cadrele militare din apărarea aeroportului să-i împuşte. Acest lucru nu l-am 
văzut pe viu, dar sunt soldaţi care au comfirmat acest lucru, că au scăpat pentru că s-au rugat de 
soldatul care trebuia să-i împuşte să nu-i împuşte. I-a spus: „Mă, nu mă împuşca, sunt din Teleorman 
din comuna...” „Şi eu tot de acolo sunt!” Şi nu l-a împuşcat. 

E.T. A urmat un proces. Probabil s-au spus toate aceste lucruri... 

A.B. La proces, procuratura a mers pe ideea de a căuta vinovaţi, dar nu s-au putut identifica 
toți vinovaţii. Pentru că cel care a dat ordin să-l împuşte pe soldatul acela n-a putut fi identificat. Era 
un om în uniformă de aviaţie. Nu era în uniformă kaki, de armată, n-am putut să ştiu cine a fost 
acolo. Nu este vorba de mine, ci de soldatul care a fost în situația respectivă. Procuratura nu poate să 
meargă pe cercetări dacă nu ai o dovadă, ceva, o identificare a omului, să acuzi pe cineva. Şi atunci a 
rămas în aer această întâmplare. 

E.T. Au fost situaţii când s-a regretat că n-aţi fost împuşcaţi cu toţii? În acel caz, mai 


mult ca sigur n-ar mai fi existat un caz, un proces despre Otopeni. 

A.B. A fost o afirmaţie făcută ulterior. La circa o lună după eveniment s-au dus cadre şi 
şoferi din unitatea noastră să ridice camioanele de acolo, pentru că rămăseseră toate camioanele în 
unitatea de la Otopeni. Şi s-au dus să le ia. Şi ofiţerul nostru şi-a exprimat compasiunea: „Uite, 
domnule, au murit atâţia, păcat de ei”. Şi cineva de acolo... 

E.T. ÎL ştiţi? 

A.B. Nu-l ştiu, nici ofiţerul de la noi nu-l ştie, dar era un ofiţer din cadrul divizionului de 
artilerie de acolo. A zis: „Mai bine îi împuşa pe toţi!” N-a spus mai mult şi nici n-am înţeles motivul 
de ce s-a exprimat astfel. Poate s-a gândit că nu mai are cine să povestească. Nu mai eram niciunul în 
viaţă şi am fi rămas în istorie drept teroriştii pe care acum îi caută toată lumea şi nu dă de ei. 
Nemaifiind niciunul care să povestească ce s-a întâmplat, ar fi dat vina pe ei: „Ăştia sunt teroriştii, că 
tot nu găsim pe alții!” 

E.T. Şi în dispozitivul care vi s-a dat pe aeroport ce aţi executat cu militarii? 

A.B. Militarii s-au dispus în locaşuri de tragere; aveau lăzile cu muniţie cu ei, stăteau pe lada 
de muniţie pe burtă pentru că i-a prins şi zăpada acolo. Am stat în acest dispozitiv şi îi schimbam la 
două ore, pentru că era destul de frig. Am stat acolo până pe 27 decembrie, către ora 10,00, când ni 
s-a transmis de la acel divizion de artilerie să strângem oamenii şi să aşteptăm că vine o maşină ca să 
ne ducă la Băneasa la comandantul trupelor noastre. 

E.T. Unde aţi fost cazaţi? Într-un spaţiu de gardă special sau eraţi tot în baraca de 
pompieri? 

A.B. Eram în baraca de pompieri. Acolo am fost cazaţi. Fiecare dormea pe unde putea, pe 
haine, pe jos. Eu — îmi aduc aminte — am putut dormi o singură noapte, pe 26; şeful de acolo mi-a dat 
voie să dorm în camera lui unde era un singur pat militar. Am dormit câteva ore, dar în rest am stat 
pe unde am nimerit. Şi soldaţii la fel. Veneam din dispozitiv, intram în remiza aceea ca să ne 
încălzim, acolo serveam şi masa — hrana o luam de la vreun kilometru, mergeam pe jos şi îmi 
dăduseră de la unitatea respectivă un subofițer care să ne însoţească. 

E.T. Nu vă era frică să nu se tragă asupra dvs.? 

A.B. A fost o frică şi-n momentul din prima noapte, în momentul când am intrat acolo. Şi tot 
o lipsă de comunicare, pentru că ei n-au anunţat intrarea noastră în dispozitiv. Un soldat de-al lor 
aflat pe un hangar a tras către dispozitivul nostru. 

E.T. A văzut mişcare... 

A.B. Da, a văzut mişcare. Soldaţii instalau dispozitivul de apărare şi soldatul a început să 
tragă. S-a alarmat toată lumea, subofiţerul care ne era dat ca însoțitor a reuşit să transmită şi celorlalți 
că suntem acolo şi să nu se mai tragă. Aşa am scăpat şi nu s-a mai tras până la plecare. 

E.T. Unde aţi plecat de acolo? 

A.B. La Băneasa. 

E.T. Cum aţi fost primiţi? 

A.B. Pe 27 am plecat din aeroport cu un camion şi am mers la Băneasa. Nu ştiam cine mai 
era acolo. Ce se întâmplase. Subunitatea care plecase de la Boteni s-a întors direct la Câmpina şi 
rămăseseră la Băneasa salvarea, autostaţiile militare, maşina comandantului, maşinile cu care am 
ajuns acolo. Din cele trei autocamioane nu s-a mai putut recupera nimic. Acelea au rămas la Otopeni. 
Am făcut o coloană cu toate acestea. Cei de la Băneasa ne-au spus că plecăm pe propria răspundere. 
Eu le-am spus: „Eu plec, nu mai stau aici!” (se face pauză, lacrimile îi curg din ochi). Plecările din 
Bucureşti nu se făceau aşa uşor. Erau filtre şi noi eram ai nimănui. Situaţia era ambiguă. Eram nici 
soldaţi, nici terorişti. Nu-şi asuma nimeni vreo răspundere cu noi. Nu ştiau ce să facă. Am format 
coloana - 5-6 maşini: camion, Aro, Dacie, autostaţii, salvare. O coloană neomogenă cu care am 
plecat de acolo după-amiază pe la 2-3. Dar momentul cel mai emoţionant a fost când m-am întâlnit 
cu Barbu. Eu ştiam că Barbu e mort. Din toate informaţiile mele, nevăzându-l că a scăpat, am crezut 
că e mort. Eu n-am ştiut nimic de el. El a plecat de acolo când s-a tras, l-a oprit acolo la arest la 
Otopeni, la unitatea aceea şi după ce s-au liniştit treburile l-au trimis la Băneasa. A ajuns cu o zi 
înaintea mea la Băneasa, pe 26. Şi eu pe 27, când am ajuns, nu era în cazarma de la Băneasa. Soldaţii 
din garnizoană aveau misiune; fiecare pluton avea 30 de oameni, dar noi am plecat cu 24 din fiecare 
pluton. Diferenţa de soldaţi era acolo — vreo 50 de soldaţi erau acolo — plus ai mei 21... 

E.T. Aţi luat 24 pentru că atâţia încăpeau în camioane? 

A.B. Aşa mi s-a spus, să pun 24 de soldaţi în camion pentru că era camionul deja foarte plin; 


era muniţie, de complexul de protecţie pentru că plecam ca la alarmă. Şi atunci am hotărât ca din 
fiecare pluton să meargă 24. Am dat de o parte pe cei care aveau probleme medicale, pe cei cu 


constituţie fizică firavă. Aceştia au rămas la Băneasa. 

Ei, m-am întâlnit cu ei şi atunci l-am întâlnit şi pe Barbu. Nu mi-a venit să cred. Barbu 
scăpase cu viaţă, dar eu eram sigur că e mort. 

E.T. Cum a fost această reîntâlnire? Aţi rămas împietrit. 

A.B. Şi eu şi el. (lacrimile curg) 

E.T. Mă iertaţi că vă răscolesc aceste amintiri. Şi mie îmi dau lacrimile. (Pauză) În 
unitate la Câmpina se ştia că e mort? 

A.B. Da! Haideţi să trecem peste asta! (Pauză lungă) Ce s-a întâmplat? Pe data de 23, deci 
după ce s-a întâmplat nenorocirea, şoferului de pe maşina mea, Newmayer Anton, i s-a dat drumul să 
plece pe aeroport. A luat o maşină, a ajuns la gară şi a venit la Câmpina cu trenul. 

E.T. Stamen venise de la Boteni? 

A.B. Nu, nu! A venit şi el pe 26. 

E.T. Aflase de tragedie? 

A.B. Aflase ceva la Boteni, în sensul că i-au spus că s-ar fi întâmplat ceva la Otopeni, dar nu 
i-au dat detalii. Deci şoferul pe 23 decembrie a venit la Câmpina. Pe 24 a venit la serviciu, la unitate 
şi a povestit ce s-a întâmplat acolo. În unitate s-a ştiut. Şi el a spus că eu trăiesc, că Dinu trăieşte, dar 
că Barbu nu este. El ştia pe cine a văzut acolo. Dacă el a văzut că m-a lăsat pe mine cu 21 de soldați 
şi pe Dinu şi a văzut că Barbu nu este, a crezut că Barbu e mort. Şi eu eram convins la fel. Nici nu 
m-am gândit că a scăpat din prima maşină. Dacă o vedeaţi... era ciuruită total, ce mai! Norocul lui că 
a fost trimis în spate. Când l-am văzut am rămas aşa... perplex! Nu-mi venea să cred. Şi din 
momentul acela n-am mai vrut să rămân la Bucureşti. Care era ideea... Trebuia să vin la Câmpina. 
Bucureştiul nu mai era sigur şi mi-era teamă că ne angrenează la alte misiuni. M-am dus la ofiţerul 
de serviciu, m-am dus la consilierul politic şi i-am spus că plec şi i-am cerut un steag, un drapel al 
României, de-ăla cu gaură, că aşa era. Mi-am pus banderola pe mână, am legat steagul de primul 
camion şi am plecat: eu în faţă, Barbu după mine cu Aro, ce am mai avut acolo. Şi am luat şi o 
autostaţie la remorcă, pentru că nu mai mergea. Am avut câteva opriri. La Otopeni, acolo la baraj, 
ne-au întrebat ce e cu noi, nu ne-au mai oprit ca să ne legitimeze, au văzut că e coloană militară cu 
drapel, cu banderolă pe mână şi ne-au dat drumul mai departe. Am mai avut un moment la 
Bărcăneşti şi la km 6, că tot aşa, ideea era să ne oprească. Dar când au văzut că e coloană militară — 
ăsta a fost avantajul! — că dacă eram numai o maşină eram suspecți. Dar eram coloană, faruri aprinse, 
steag, banderolă. Şi la 5 jumate eram la Câmpina. Se înserase. Cam asta a fost. 

E.T. Ne oprim aici, dar poate mai fixăm o zi în care să-mi povestiţi impresiile produse de 


evenimente asupra soldaţilor. 


Colonel (rez.) ARON BUGOIU 

CE A ÎNSEMNAT “FILIALA CÂMPINA” A S.Ş.I. DIN ROMÂNIA 
ÎN 2011 — 2012 ? 


Prof. Victoria Vâlcu 


Prin tot ce am organizat în cadrul Filialei Câmpina a S.Ş.I. din septembrie 2011 până în iunie 
2012, se poate spune că ne-am onorat la cel mai înalt nivel cei 60 de ani de activitate, împliniți în 
iulie 2011. Ce vârstă frumoasă! 

Chiar în luna noiembrie 2011, filiala noastră a fost gazda Conferinţei Naţionale a S.Ş.I. din 
România-eveniment desfăşurat, potrivit Statutului, o dată la 4 ani- cu participarea a 42 de profesori, 
reprezentanţi ai 23 filiale din toată Țara. 

Întreaga activitate la acest eveniment a fost posibilă datorită unor sponsori care au înţeles că 
municipiul Câmpina se poate afirma și în acest mod la nivel naţional. Aceştia au demonstrat că 
atunci a fost vorba de un eveniment cultural pot deveni participanţi activi la afirmarea municipiului 
Câmpina. Sunt reprezentanţii unor firme cu o activitate economică remarcabilă pe plan local, 
naţional şi internaţional, precum: “Confind”, „Fibec”, „EdilConst”, „Lemet”, „Lechnofharm”. De un 
real ajutor ne-a fost şi Parohia Sf.Nicolae, Slobozia, Câmpina. 

În cadrul Conferinţei Naţionale a S.Ş.I. a fost aleasă o nouă conducere pentru următorii 4 ani. 
Noul preşedinte ales este profesorul Bogdan Murgescu ce are o misiune deosebit de serioasă, mai 
ales că vine după prestigioasa conducere, asigurată timp de mai mulți ani de prof.dr.loan Scurtu ce a 
conferit Societății de Ştiinţe Istorice din România o notorietate deosebită (autor a peste 100 titluri de 
carte de istorie). Din noul birou executiv al S.Ș.I. din România, începând din noiembrie 2011 face 
parte şi preşedintele Filialei Câmpina, prof.dr. George Râncu. lată, încă un exemplu al activitații 
noastre la nivel naţional! 

În cadrul activităţii conferinţei, pe lângă prezentarea celor realizate şi nerealizate în ultimii 4 
ani, alegerea noii conduceri, au fost lansate mai multe lucrări: Anuarul Filialei Câmpina - 2011, 
Monografia Municipiului Ploieşti - prof.dr.Nadia Manea (Arhivele BNR) care a susținut o 
comunicare ştiinţifică deosebit de interesantă despre circulația monetară în timpul Primului Război 
Mondial; au fost acordate diplome de excelență pentru mai mulți membri ai Filialei noastre; s-au 
făcut aprecieri deosebite asupra activităţii la complexul parohial Sf.Nicolae-Părintele Petru Moga. 
Felul în care am organizat acest eveniment cultural-administrativ, ne-a permis să-i asigurăm şi un 
important caracter ştiinţific. 

Filiala Câmpina a S.Ș.I. din România înseamnă în primul rând prezentarea unor comunicări 


ştiinţifice în cadrul şedinţelor lunare. Astfel au fost comunicări de: 

1. Istorie locală: 
“Plasa Câmpina în perioada interbelică”- prof. Marius Zaharia; 
„Închisoarea de la Mislea, infernul comunist”-prof. Gheorghe Modoianu; 
„Scurt istoric al comunei Filipeşti de Pădure; așezări monahale cantacuzinești”-prof.Marius 
Brezeanu; 
„Aşezări monahale de pe Valea Arieșului”-prof.lonică Furdui; 
2. Istorie naţională: 
„Mărturii despre Basarabia în rapoartele diplomatice ale Legaţiei Române de la Moscova 1940- 
1944”-prof. dr. George Râncu; 
“Istoricul cuvântului <Român>”-prof. Marcel Vlădescu; 
„Prezentarea unor personalități: Toma Cantacuzino”-prof.Marius Brezeanu; 
„Personalități ale Senatului Universităţii Alexandru loan-Cuza-lași”-prof.Victoria Vâlcu; 
„Din istoria Franemasoneriei”- colonel Marian Dulă; 
3. Istorie Universală: 
“ Jurnal de călătorie în Orientul Mijlociu”- prof. Cristi Bunea; 
„Studiu comparativ despre totalitarismul extremei drepte, fascismul italian şi nazismul german”- 
prof.dr.George Râncu; 
„Semnificațiile zilelor de 8 şi 9 Mai 1945”- prof.dr.George Râncu; 
„Islamismul —origini şi actualitate”- prof.dr.George Râncu; 
„Uniunea Europeană - Context şi perspectivă”- prof.Cerasela Marin; 
„Aspecte ale prieteniei româno-franceze”- inginer Popescu Adrian. 

Se poate observa tematica foarte variată a dezbaterilor comunității stiințifice câmpinene. De 
menţionat că, la discuțiile pe marginea acestor teme au participat de fiecare dată 15-20 membri ai 
Filialei. 

Membrii Filialei noastre au participat la toate evenimentele culturale organizate în municipiul 
Câmpina: expoziţia de material arheologic descoperit în curtea Parohială Slobozia; prezentarea 
materialului arheologic de către arheologul Alin Frânculeasa; manifestări legate de sărbătorile 
naționale, de comemorarea eroilor câmpineni; prezentarea cărții cu descoperirile din ultimii ani 
(2008-2011), ce semnalizează prezenţa a 50 de morminte din Epoca Bronzului, a unui cimitir din 
această epocă, descoperit chiar în incinta Parohiei Slobozia. lată că vechimea aşezării câmpinene 
este mult mai îndepărtată decât atestarea documentară a Vămii Câmpina în 1503. Această carte am 
prezentat-o Consiliului Naţional al S.Ş.I Bucureşti - 26 mai 2012. Pentru întreaga activitate de 
susținere a descoperirilor arheologice,cât şi pentru aportul la buna desfăşurare a activitații Filialei 


Câmpina, Părintelui Petru Moga i s-a acordat Diploma de excelenţă în cadrul cursurilor de vară 

desfăşurate la Piteşti, 15-21 iulie 2012. La aceste cursuri au participat din partea Filialei Câmpina a 
S.Ş.I din România, prof.Victoria Vâlcu (a 13 participare ) şi prof.loana Haiduc. Aceste cursuri au 
rolul de a cunoaşte istoria locului unde se desfăşoară, cât şi a problemelor de actualitate ale istoriei 
naționale şi universale. Astfel că participanţii pot aduce în cadrul filialei cele mai noi descoperiri din 
domeniul istoriei. 

Ca şi în cadrul Consiliului Naţional şi la cursurile de vară s-a discutat despre rolul istoriei în 
şcoală, precum şi al atitudinii pe care ar trebui să o adopte S.Ș.I din România în raport cu MECTS, 
aşa încât istoria să redevină ceea ce a fost în sistemul de învățământ: ştiinţa ştiinţelor şi principalul 
mijloc de educație patriotică a elevilor. 

De asemenea Anuarul Filialei Câmpina (al doilea an de apariție) pe 2011 a primit diploma 


“Aurelian Iordănescu 


VEXILIUM IN HONORIS “ Nicolae Bălcescu” din partea asociaţiei de vexilologie “Tricolorul” 


„iar întreaga activitate a Filialei Câmpina la nivel naţional a primit 


Piteşti, 15-21 Iulie 2012. Revista Clio XXI (revistă de cultură istorică ) are prima copertă cu desenul 
elevei Cătălina Dumitru de la Şcoala Ion Câmpineanu - prof. Gabriela Pascu; desenul a obţinut 
premiul I - ediția 2011. 

Alte manifestări ştiinţifice la nivel naţional la care am participat au fost: simpozionul 
organizat de BNR cu tema istorii financiare din centrul Bucureştilor - moderator prof.dr. Adrian 
Cioroianu. La această manifestare au mai participat personalitați de cel mai înalt prestigiu științific: 
preşedintele Academiei Române Ionel Haiduc, Guvernatorul BNR, academician Mugur Isărescu, 
academician Ban Berindei, prof.dr. Dinu Giurăscu, prof.dr. loan Scurtu, prof.dr.lon Bulei, prof.dr. A. 
Pippidi; lansarea lucrării „Fereşte-mă Doamne, de prieteni” autor Larryy L.Watts-15 dec.2011. 

Am participat la a XXI-a ediție a simpozionului anual de Istorie şi civilizație bancară 
„Cristian Popişteanu” cu tema „Marea criză economică din anii 1929-1934”, 25 aprilie 2012 ; în 
cadrul simpozionului a fost marcată şi împlinirea a 45 de ani de apariție neîntreruptă a revistei 
„Magazin Istoric” — director prof.dr. Marian Ștefan ; a fost prezentă şi prof.dr. Georgeta Dimisianu, 
editor revista “Istorie şi civilizație” precum şi prof.dr. Gheorghe Iacob —Universitatea “A.I.Cuza” — 
laşi autor al cărţii “Istoricul primei universităţi din statul naţional român”. 

Am prezentat în rezumat colegilor din filială conţinutul comunicărilor susținute, precum şi 
cărțile sau revistele lansate: Legendele bătrânei doamne-istoricul BNR Eugeniu Carada, 1836-1910 
- Institutul Cultural Român; Revistele “Magazin Istoric“ , “Istorie şi civilizație”. 

Un moment deosebit în activitatea filialei noastre a fost acordarea diplomei de exc elenţă d- 
lui prof. ing. Adrian Popescu ( mare iubitor de istorie) cu ocazia împlinirii a 80 de ani - martie 2012. 

Sperăm ca şi în noul an şcolar 2012-2013 membrii filialei Câmpina a S.Ș.I. din România să 
contribuie la dezvoltarea activităţii cultural-ştiințifice în perspectiva împlinirii a 510 ani de atestare 


documentară a Municipiului Câmpina (ian. 2013). 

Conducerea Filialei Câmpina a S.Ș.I. din România formată din: prof.dr.George Râncu - 
preşedinte şi membru în biroul executiv național, prof. Ionică Furdui (responsabil 1.T.), prof. Victoria 


Vâlcu, prof. Bîlgă Gheorghe - membri în Consiliul Naţional al S.Ș.I. din România. 


Victoria Vâlcu, septembrie 2012 

Plasa Câmpina în anul 1937 
Prof. Zaharia Marius Şcoala Generală ”B. P. Haşdeu” Câmpina 


Anul 1937 a rămas cunoscut în istoria interbelică a României prin alegerile care au marcat 
criza democraţiei româneşti din acea vreme. Din punct de vedere economic, el aparţine unei perioade 
de dezvoltare care a atins punctul culminant în anul următor, când s-a înregistrat cea mai mare 
producție industrială din perioada interbelică. 

În acel moment istoric, unitatea teritorial-administrativă de bază era judeţul, împărțit, la 
rândul său, în plăşi. Plasa Câmpina era una dintre cele 10 care alcătuiau judeţul Prahova, 
învecinându-se la nord cu plasa Sinaia, la sud cu plasa Filipești, la est cu plasa Vărbilău iar la vest cu 
judeţul Dâmboviţa. Ea avea 43 de sate, şi o populaţie de circa 66. 000 locuitori, din care circa 18.000 
în oraşul Câmpina. (1) 

Principalele localităţi rurale erau: Proviţa, Poiana Câmpina, Mâlăeşti, Băneşti, Cornu, 
Şotrile, Brebu, Telega, Buştenari, Mislea, Scorţeni şi Bordeni (2 ). 

Pe plan economic, un rol important îl avea industria extractivă a petrolului. În acest domeniu 

activau societățile: „„Anglo-Petroliferă” (Scorţeni), „Cometa” (Buştenari), „Gallia? (Buştenari, 
Scorţeni), „Comptuar Miner” (Scorţeni), „Concordia” (Buştenari), „Coroana Română” (Buştenari), 
„Craiova” (Scorţeni), „Dacia Romano Petroleum Syndicate Ltd.” (Telega), „Duplex” (Buştenari), 
„Foraj Lemoine” (Scorţeni), „Franco-Română de petrol” (Câmpina), „Geta” (Buştenari), „I. R. D. 
P.” (Scorţeni), „Mâceş” 
( Bordeni), „Naţionala Minieră” ( Buştenari), „Petrolmina” (Scorţeni, Telega) „Româno-Belgiană de 
Petrol” ( Buştenari), „Steaua-Română” ( Buştenari, Câmpina, Scorţeni), şi „Stella Petroliferă” ( 
Buştenari). (3) 

În domeniul prelucrării petrolului exista rafinăria „Steaua Română” din Câmpina, care 
prelucra cca. 1. 400.000 tone ţitei. (4) 

Exploatări de gaz natural erau la Buştenari, Câmpina şi Telega iar la Proviţa era o carieră de 
marnă. (5) 

La Câmpina mai existau Atelierele mecanice centrale ale Societăţii „Steaua Română”, o 
fabrică de acid sulfuric, o fabrică de tricotaje, o turnătorie şi o piuă de aba.( 6) 

Mai existau o fabrică de tricotaje la Telega, o fabrică de acumulatori electrici la Mislea şi 
atelierul mecanic pentru repararea sculelor petroliere al Astrei Române, la Poiana Câmpina. (7). 

Telega şi Poiana Câmpina erau staţiuni balneo-climaterice. În anul 1936, s-au inaugurat băile 


publice construite de administraţia comunei Telega. În ziarul „Curentul”, din 17 iunie 1936, se arăta 


că: „Lucrarea a fost executată de d. Dobrescu, asociatul d-lui inginer Ciulei şi este una din clădirile 

monumentale cu care judeţul nostru a fost înzestrat în ultimul timp”. ( 8) La Poiana Câmpina 
funcționau bâi sărate aflate pe proprietatea unui medic balneolog numit Popescu. ( 9) 

În „Enciclopedia României”, lucrare realizată sub conducerea lui Dimitrie Gusti, apar ca 
stațiuni climatice şi Câmpina şi Brebu. Astfel, Câmpina este menţionată ca ,„ stațiune climatică la 
430 m. înălțime, cu frumoase poziţii naturale” iar Brebu ca „stațiune de odihnă şi recreaţie”. (10) 

În aceeaşi lucrare sunt trecute ca monumente istorice Mânăstirea Brebu şi Mânăstirea Mislea, 
cu specificarea că devenise penitenciar. (11) 

În vederea alegerilor din 1937, partidele politice au făcut o intensă propagandă. Un partid 
care căuta să-şi lărgească baza socială a fost Partidul Ţărănesc Radical, condus de Grigore lunian, 
care părăsise P. N. . şi era recunoscut pentru vederile sale democratice. (12) La 14 februarie 1937, 
la Câmpina s-a inaugurat „Casa de Sfat” a organizaţiei locale a acestui partid, în prezenţa a 50-60 de 
persoane şi a unor invitaţi veniţi de la Ploieşti. Gh. Niculescu Malu,preşedintele organizaţiei locale, a 
specificat că aceasta a reuşit după numai un an de activitate să cuprindă circa 250 de membri. Ştefan 
Popescu Filiuţă, fost prefect al judeţului Prahova, l-a criticat pe deputatul liberal Victor Rădulescu, 
afirmând că acesta avea în mâinile sale conductele de gaze, apa potabilă, depozitele de lemne, iar 
dacă vreun cetăţean câmpinean nu-i era pe plac dădea ordin să i se oprească gazele, să i se taie 
lumina, etc. (13) Adunarea s-a finalizat printr-o masă la restaurantul „Terasă”, după care s-a mers la 
cârciuma „Gheorghiţă Zăcâătoare”, unde s-au servit gustări şi vin, cheltuielile fiind suportate de 
organizaţie. (14) 

Sub conducerea lui Alexandru Vaida-Voevod activa „Frontul Românesc”, organizaţie care 
avea un caracter naţionalist. La 21 mai 1937, în saloanele restaurantului C. Frânculescu din Câmpina 
a avut loc o întrunire a membrilor „Frontului Românesc” din localitate, participând şi invitaţi de la 
Ploieşti. În cuvântarea sa, profesorul Mihail-Corniv Panu, preşedintele filialei câmpinene, afirma că: 
„suntem prima organizaţie politică care nu urmărim un interes personal”. Profesorul Dimitrie Ralea, 
vicepreşedintele organizaţiei câmpinene, susţinea că: „În localitatea noastră plină de străini şi 
comunişti, sunt foarte mulți care sufleteşte sunt alături de noi, dar care nu se pot manifesta de frica 
concedierii din slujba ce ocupă”. (15) 

Într-un raport al Legiunii de jandarmi Prahova se arăta că, la 13 iunie 1937, a avut loc în 
comuna Telega o întrunire a P. N. Ţ. Au participat 400-450 de oameni din Telega, Buştenari, Mislea 
şi alte comune vecine. Au vorbit Ştefan Stroe-Petrescu, fost prefect, N. Brezeanu, fost primar al 
oraşului Ploieşti, Constantin Boeru, de la Câmpina, şi Nicu Grecu, şeful organizației din Telega. 
Vorbitorii au evidenţiat activitatea anterioară a P. N. Ţ. , considerând că numai acesta poate succede 


P. N. L. la guvernare. S-a cerut înlăturarea cenzurii şi toţi vorbitorii „au combătut comunismul”. (16) 

Echilibrul existent între P. N. L. şi P. N. Ţ. a fost evidenţiat cu ocazia alegerilor parţiale care 
au avut loc în 20 de comune prahovene, în august 1937. Astfel, la Băneşti, liberalii au obținut 3 
mandate iar naţional-ţărăniştii 2, la Buştenari, liberalii 2, național-ţărăniştii 1, la Telega, liberalii 2, 
iar național-ţărăniştii 3. (17) 

La 3 octombrie 1937, a avut loc la Câmpina o acţiune de propagandă electorală a P. N. L. Au 
participat Petre Bejan, şeful organizaţiei judeţene, G. Bondoc, prefectul judeţului Prahova, C. 
lonescu-Sinaia, inspector general şcolar, şi alți fruntaşi liberali. Ei au fost întâmpinați la noua 
cazarmă construită în oraş, de câtre deputatul Victor Rădulescu, Ionel Ionescu, primarul oraşului, şi 
alți membri ai organizaţiei liberale de aici. În cadrul adunării ţinute la clubul Partidului Liberal, 
Victor Rădulescu a solicitat să se renunţe la intenția Ministerului Aerului şi Marinei de a face un 
aeroport militar la Câmpina, deoarece ar fi fost expropriate circa 700 de familii. (18) Petre Bejan a 
făcut o prezentare a realizărilor guvernului, relevând şi „prosperitatea edilitară din Câmpina”. (19) A 
urmat, conform tradiției, o masă comună pe dealul Muscel, la castelul de apă, într-un umbrar. (20) 

În cadrul organizaţiei din Câmpina a Partidului Naţional Ţărănesc existau unele frământări. 
Astfel, la 9 octombrie 1937, la locuinţa lui Pavel Boarfă, din strada I. C. Brătianu, a avut loc o 
întrunire a membrilor P. N. Ţ. care simpatizau cu gruparea avocatului Nicu Boceanu. Din Telega au 
participat Nicu Grecu, şeful organizaţiei naţional-ţărăniste din localitate şi Constantin Drăguşin, 
petrolist. Avocatul Boceanu l-a criticat pe Constantin Boeru, şeful organizației câmpinene „care 
fraternizează cu liberalii şi nu iese din cuvântul deputatului Victor Rădulescu”. (21) Întrunirea s-a 
încheiat cu o masă comună care a durat până la 3 dimineaţa. În raportul şefului comisariatului de 
poliție Câmpina se arâta că: „Pe la orele două noaptea s-a iscat o discuţie între d-nii loan Oancea şi 
Nicu Grecu, care era să se transforme într-o adevărată păruială dacă nu interveneau ceilalți membri, 
şi care a contribuit la terminarea adunării. D-l C. Neagu, a declarat la plecare într-un cerc intim de 
amici că va reclama consiliului de război pe loan Oancea, pentru că nu s-a ridicat în picioare când s- 
a cântat de câtre lăutari imnul regal. Ca martor d-l C. Neagu, îl va propune pe Nicolae Brânişteanu 
tinichigiu care a primit cu bucurie acest lucru”. (22) 

Mişcarea legionară se afla în ascensiune şi datorită compromiterii regimului democratic în 
timpul guvernării liberale condusă de Gheorghe Tătărescu. La Câmpina, legionarii au constituit o 
tabără de odihnă. Prezenţa lui C. Z. Codreanu în localitate este dovedită de un raport al 
Comisariatului de Poliţie, în care se arâta că: „Legionarii sunt în continuă activitate, au spoit 
şopronul, au trasat şosele cu pietre spoite cu alb, pentru a nu se călca toată iarba, au adus lemne şi 
scânduri pentru construirea de barăci pentru cazuri de ploaie, au făcut closet, au curâţit izvoarele şi 
fântânile şi lucrează acum la curățirea parcului”. (23) Tabăra a fost desfiinţată de autorităţi, ceea ce a 
provocat protestul legionarilor. Avocatul legionar Popescu declara că: „va veni o zi când legionarii 


nu vor mai asculta de nimeni şi atunci vor întrona dreptatea”. (24) 


71 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


După cum este cunoscut, la alegerile din1937 nici un partid nu a reut să obţină cele 40% din 
voturi, necesare pentru a avea majoritatea în Camera Deputaţilor. În ceea ce priveşte judeţul 
Prahova,s-au obţinut opt mandate de deputat. Patru dintre acestea aparţineau liberalilor, două 


naţional-ţărăniştilor, unul legionarilor şi unul liberalilor conduşi de Gheorghe Brătianu. (25). 


NOTE 


1.http://romaniainterbelica.memoria.ro (11.07.2012). 

2. Ibidem. 

3.Ibidem. 

4. Arhivele Naţionale Istorice Centrale, Direcţia Prahova, fond Steaua Română, dosar 7/1937, f. 39. 
5. http://romaniainterbelica.memoria.ro ( 11.07.2012). 

6. Silviu Dan Cratochvil, Monografia oraşului Câmpina, 1990, p.82. 

7. http://romaniainterbelica.memoria.ro (11.07.2012). 

8. Constantin Dobrescu, Mihai Rachieru, Ion Şt. Baicu, Viaţa politică prahoveană 1919-1938, Documente, Scrisul 
prahovean-Ceraşu, 2000, p. 369. 

9. http://www.primariapoianacampina.ro ( 12. 07. 2012 ). 

10. http://romaniainterbelica.memoria.ro (12.07. 2012). 

11. Ibidem. 

12. Ioan Scurtu, Gheorghe Buzatu, Istoria românilor în secolul XX, Editura Paideia, 1999, p. 292. 
13. C. Dobrescu, M. Rachieru, I. Şt. Baicu, op. cit., p. 404. 

14. Ibidem. 

15. Ibidem, p. 413. 

16. Arhivele Naţionale Istorice Centrale, Direcţia Prahova, fond Prefectura Prahova, dosar 32/1937, f. 45. 
17. C. Dobrescu, M. Rachieru, I. Şt. Baicu, op. cit. p. 419. 

18. Ibidem, p. 421. 

19. Ibidem. 

20. Ibidem. 

21. Ibidem, p. 422 

22. Ibidem. 

23. Ibidem, p. 415. 

24. Ibidem, p. 416. 

25. Ibidem, p. 430. 


12 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


BIBLIOGRAFIE 
I. Izvoare 


1. Arhivele Naționale Istorice Centrale, Direcția Prahova, fond Prefectura Prahova, dosar 32/1937. 


2. Arhivele Naționale Istorice Centrale, Direcția Prahova, fond Steaua Română, dosar, 7/1937. 


II. Documente publicate 


1. Dobrescu, Constantin, Rachieru, Mihai, Baicu, Şt. Ion, Viaţa politică prahoveană 1919-1938, Documente, 


Scrisul prahovean-Ceraşu, 2000. 


III. Lucrăti generale şi studii 


1.  Cratochvil, Dan, Silviu, Monografia oraşului Câmpina, 1990. 

2. Scurtu Ioan, Buzatu, Gheorghe, Istoria românilor în secolul XX, Editura Paideia, Bucureşti, 1999. 
3. www. Primaria poianacampina.ro. 
4 


www. Romaniainterbelica.memoria.ro. 


73 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


Povestea unui iaht regal 
Gheorghe Bîlgă- Colegiul „Spiru Haret” Ploieşti 


Ideea acestui articol mi-a venit atunci când la Pro TV a fost transmis, în cadrul ştirilor, în 
preajma Zilei Marinei, un mic filmuleţ despre destinul aparte al unui iaht deosebit, care ar fi împlinit 
cu siguranță manifestările organizate de Marina Română cu prilejul sărbătorii acestei arme, asta 
bine-nţeles dacă ar fi fost prezent, pentru că statul român, pentru a câta oară, vinde pe doi bani 
amintirile. Am pierdut prea uşor o bijuterie de tezaur care acum valorează 43 de milioane de dolari. 
Este vorba de iahtul Nahlin rebotezat Luceafărul şi apoi Libertatea care a aparţinut Casei Regale 
Române. Numai că vasul a fost înstrăinat la preţ de fier vechi în urmă cu 14 ani dintr-o indolenţă a 
autorităților. Deşi era inestimabil, în acte figura ca local, aşa că un magnat britanic l-a luat şi l-a 
restaurat, lucru pe care nu l-ar fi făcut niciodată oficialii noştri. Astăzi e complet refăcut în şantierele 
britanice şi nemţeşti. Şi-a schimbat numele dar şi proprietarul, miliardarul britanic James Dyson 
plimbându-se prin toată Mediterana. 

Lucrurile legate de vânzarea sa sunt destul de încâlcite, regretăm cu toţii că nu ne mai 
aparține, dar cred că niciodată statul român n-ar fi investit cca 10 milioane de dolari, cam cât a costat 
restaurarea, ceea ce ar fi dus oricum la degradarea accentuată şi în final la distrugerea sa. Nu numai o 
parte a clasei politice este vinovată. Autorităţile române, în cârdăşie cu politicienii din întreg spectrul 
politic, sunt răspunzătoare, dar ce, e prima dată când se întâmplă asta!? Noi românii de rând ne-am 
obişnuit cu o astfel de situaţie, ne complăcem aşa, şi până la urmă ne merităm soarta. 

Dar mai bine să descoperim povestea acestui iaht şi să ne bucurăm de faptul că este restaurat, 
că în continuare găzduieşte idile, chiar dacă nu sunt atât de fascinante ca cele petrecute cu decenii în 
urmă datorită încărcăturii lor cu savoare regală. 

Informaţiile cu privire la caracteristicile navei provin de la firma Maritime Design Group, din 
Galaţi, careia i-au fost puse la dispoziţie de Edminston & Company Limited din Londra. 

Pe site-ul de specialitate www.agent4stars.com este pe locul 29 la categoria megaiahturi, iar 
pe www.superyachts.com, este clasat pe locul 35, fiind cotat ca unul dintre cele mai mari iahturi 
particulare de plăcere construite în Anglia. 

Iahtul cu turbine Nahlin, cu două elice, alimentat cu combustibil petrolier (motorină), cu un 
deplasament de 1574 tone a fost proiectat de Compania G.L. Watson & Co din Glasgow şi executat 
de Compania John Brown & Co. Ltd din Clydebank, în anul 1930, la comanda Lady Joule din 
Anglia. La lansarea sa, Nahlin reprezenta “ultimul răcnet” în materie de lux şi era deţinut de cea mai 
bogată femeie din Marea Britanie la vremea aceea. 

Corpul navei este constituit din oţel, un tip folosit în mod curent pentru nave de acest fel, are 


dublu fund, iar corpul este împărtit într-un mare număr de compartimente etanşe. Vasul este grațios 

şi elegant proporționat. Forma sa clipper se adaugă la efectul plăcut obținut din proiectare. Este 
interesant de menţionat că numele Nahlin este de origine indiană nord-americană semnificând iute de 
picior (fleet foot). Bompresul este ornamentat cu o figură ce reprezintă un indian cu coif cu pene şi 
pictat pentru luptă. Bordurile navei sunt proiectate în continuarea acestei figuri. Pe puntea superioară 
şi pe puntea principală se afla castelul navei; cabine aşezate în şir şi o punte de promenadă. Aproape 
de puntea din pupă se aflau alte cabine. Înfaţişarea de iaht era, de asemenea, sugerată, de marele coş 
de fum de forma eliptică. 

Nava avea urmatoarele dotări pentru pasageri: două apartamente ale proprietarului situate la 
puntea prova. Amenajarea interioară a apartamentului din tribord era în stilul târziu al perioadei 
William şi Mary. Apartamentul corespondent din babord era decorat în stilul Ludovic al XVI-lea, 
dar mai auster. În apropierea apartamentelor proprietarului se afla o sală de gimnastică, foarte bine 
echipată. Şase camere pentru oaspeţi, decorate în stil Ludovic al XVI-lea, se aflau la pupa navei. 
Alături erau patru băi ai căror pereţi erau îmbrăcaţi în gresie. Accesul dinspre camerele oaspeţilor 
spre holul de intrare de pe puntea principală se facea printr-o scară în spirală cu o balustradă de 
bronz. În spatele holului de intrare, la babord, se afla toaleta doamnelor, iar la tribord, o antecameră 
care ducea la garderobă, decorată în stil Ludovic al XVI-lea. În spatele garderobei se afla o punte de 
promenadă, largă. 

Sufrageria ocupa partea din faţă a castelului şi era decorată în stilul perioadei William şi 
Mary. La prova se găseau camerele pentru doamne, decorate în stil Adam şi apartamentele 
căpitanului. În aceeași parte a navei se găseau biblioteca şi fumoarul lambrisate cu nuc franțuzesc. Pe 
puntea de navigaţie era o camera de observaţie, pentru oaspeţi, cu geamuri mari, glisante de jur 
împrejur pentru a nu împiedica vederea. 

Şi dotările pentru echipaj asigurau un înalt standard de confort. Pe lânga apartamentele 
căpitanului, şeful electrician şi şeful mecanic aveau camerele lor, în spatele punţii principale. Ceilalţi 
ofiţeri şi echipajul erau cazaţi la pupa şi în castelul central. 

Echipament general: Nahlin era echipat cu una dintre cele mai moderne instalaţii produse de 
Compania Sperry Gyroscop, giroscopul asigurând un control mecanic al direcţiei de înaintare, un 
sistem care indica gradul de înclinare al navei şi reflectoare Sperry. Nava era echipată cu o instalaţie 
de 1,2 kw şi cu un aparat de menţinere a direcției. Fiind proiectat pentru croaziere lungi, iahtul era 
prevăzut cu o mare capacitate de stocare, incluzând compartimente de congelare. 

Echipamentul de propulsie al vasului era alcatuit din două seturi de turbine Brown-Curtis, cu 
simplă reducție. Acest tip de propulsor, ales pentru lipsa de zgomot şi vibrații şi-a dovedit 
eficacitatea. Compartimentul generator de aburi consta din două instalaţii principale de încălzire cu 
trei compartimente, prevăzute cu supraîncălzire şi adaptate la consumul de produs petrolier. Pentru 


nevoia de abur, pentru serviciile auxiliare şi bucătărie, erau instalate două mari încalzitoare verticale. 

Curentul electric era asigurat de două generatoare acţionate cu abur şi se putea stoca în baterii de 
acumulatoare situate în tunelul arborelui elicelor. Iahtul era dotat cu şalupa proprietarului, şalupa 
echipajului, o şalupă de viteză, două barci de salvare şi două plute de salvare. (1) 

Principalele dimensiuni şi alte particularităţi de proiectare sunt: 

Lansare la apă: 1930 

Constructor: John Brown & Co. Ltd, Clydebank, Scoţia 

Lungime: 89,3 m 

Latime: 10,98 m 

Pescaj: 4,42 m 

Viteza: 17,4 Nd 

Propulsie: 2 motoare cu turbine x 2200 CP 

Deplasament: 2107 t 

Pasageri: 351(2) 

În primii patru ani de exploatare iahtul Nahlin navigase pe o distanţă de peste 200.000 mile 
marine, ceea ce ar echivala cu de opt ori înconjurul lumii, în jurul insulelor britanice, în Marea 
Baltică, în insulele greceşti, în Atlantic, în Insulele Canare, în Indiile de Vest, pe coasta americană şi 
în Golful Mexic. În Pacific au fost vizitate Insulele Galapagos, apoi de la Honolulu până în insulele 
Haway, spre nordul insulei Tahiti şi Arhipelagul Societăţii de Sud; în Noua Zeelanda şi în Australia. 
În anul 1934, dupa ce vizitase o bună parte a lumii, Lady Joule, oferă nava de croazieră Nahlin spre 
închiriere sau vânzare. 

Doi ani mai târziu, în vara lui 1936, regele Edward al VIII-lea al Marii Britanii a închiriat 
nava pentru a face o croazieră în Adriatica împreună cu americanca divorțată Wallis Simpson, pe 
care regele britanic o curta. În timpul călătoriei, ei au petrecut cu liderii mai multor țări care 
sprijineau la vremea aceea nazismul şi, în general, s-au dat în spectacol, aburii alcoolului fiind 
nelipsiţi. A fost picătura care a umplut paharul dintr-un lung şir de neînţelegeri cu guvernul britanic 
referitoare la îndatoririle sale de suveran. 

În noaptea de 11 decembrie 1936, Eduard a transmis națiunii şi imperiului prin intermediul 
unei transmisii radio decizia de abdicare și explicațiile sale: Mi s-a părut imposibil să accept această 
imensă responsabilitate şi să accept îndatoririle mele de rege fără ajutorul femeii pe care o iubesc. 
După transmisia radio, Eduard a părăsit Regatul Unit pentru Austria. Fratele său, Prinţul Albert, 
Duce de York, i-a succedat la tron ca George al VI-lea. Fiica cea mare a lui George, Prințesa 
Elisabeta, a devenit prima în linia de succesiune ca moştenitoare prezumptivă.(3) 

Ştirile despre idila regală petrecută la bordul iahtului Nahlin au atras atenţia Elenei Lupescu, 


amanta lui Carol al II-lea de România, care i-a propus regelui să-l cumpere. 

În 1937, guvernul român, prezidat de Gheorghe Tătărăscu, a achiziţionat elegantul iaht cu 
120.000 de lire sterline, oferindu-l cadou Regelui Carol al II-lea. În ziua de 3 septembrie 1937, nava 
rebotezată Luceafărul, aflată în James Watt Dock din Greenock, a arborat la pupa pavilionul 
României. Trei zile mai târziu, sub comanda locotenent - comandorului Iosif Răşcanu, iahtul a plecat 
spre Constanţa unde a sosit la ora 1,30 din 23 septembrie. În decembrie 1937 nava a primit actul de 
naţionalitate nr. 66, având ca armator pe Regele Carol al II-lea. (4) 

În Darea de seamă a activității Yacht Clubului Regal Român (Y.C.R.R.), desfăşurată în 
cursul anului 1937, apare scris: Avântul luat de asociaţia noastră s-a mărit în cursul acestui an, 
întrucât s-a înscris în registrul ei yachtul Luceafărul, proprietatea M.S.R. Carol al II-lea, comodorul 
Y.C.R.R. Acest superb vas, construit de unul din cele mai renumite şantiere englezeşti, va naviga 
prin Augustul său proprietar cu Y.C.R.R., ceea ce va ridica prestigiul asociaţiei noastre în ţară şi în 
străinătate.(5) 

Gustul lui Carol pentru distracţii se diversificase. Îşi dorea un iaht al său cu care să navigheze 
în libertate, alături de iubita sa, şi care să-i creeze un adevărat reviriment al sufletului şi fiinţei.(6) 
Cu acest vas s-ar fi putut organiza excursii cu un grad de intimitate sporit. Suma de achiziţie a fost 
făcută publică de ziarul englez «Times» care trage concluzia după această tranzacţie, că Elena 
Lupescu este cea mai şireată făcătoare de bani din România.(7) A existat şi o stângăcie, care a atras 
zâmbetele românilor, pentru că s-a scos o felicitare cu ocazia sarbătorilor de iarnă, reproducerea 
unei aquarele de Știubei reprezentând noul yacht, dar care nu avea nimic în comun cu atmosfera 
sărbătorilor de iarnă, mai degrabă trebuia emisă vara.(8) Deşi era proprietatea lui Carol al II-lea el a 
fost înscris în lista vaselor marinei române, cheltuielile de întreţinere şi plata personalului, 
37.132.000 de lei, fiind suportate de stat.(9) Ziarul englez ştia el ce ştia... 

L-a inaugurat organizând, pe data de 11 iunie 1938, o excursie pe neştiute ca să nu zic pe 
ascuns Şi a petrecut zilele de sâmbătă şi duminică pe mare, împingând-o până la Bosfor.(10) 
Drumul până la Constanţa pentru îmbarcare l-a făcut cu trenul, alături de prietenii intimi care-l vor 
însoţi în această plimbare. Era pentru prima dată când Duduia mergea în tren cu el ceea ce însemna 
pentru sufletul lui o mare, foarte mare bucurie. Considera ca fiind alt pas înainte care însemnează 
aşa de mult...(11) Ajunşi la bord au fost foarte mulţumiţi de vas. Făcându-le o bună impresie au 
ridicat ancora cu destinaţia Bosfor. A fost o excursie apreciată de toți participanţii, marea majoritate 
se va găsi şi în excursia viitoare la numai o săptămână. Regele a plecat iar pe mare, pentru două zile, 
cu «Luceafărul», cu dama, cu Urdăreanu şi cu toată sindrofia lui obişnuită. E dreptul lui să mai 
răsufle după toată munca săptămânii. Duminica trecută a răsuflat atât de bine, încât, a ajuns la 
Bosfor, n-a mai avut şampanie, şi a trimis să cumpere ce a găsit în Constantinopol! A fost un chef de 
pomină.(12) 


De data aceasta plimbarea nu mai este secretă, ministrul Casei Regale dă un comunicat: 

„1. În ziua de 17 iunie ora 19 Majestatea Sa Regele s-a îmbarcat pe yachtul « Luceafărul» 
care a navigat spre Bosfor. 

2. În ziua de 18 curent, la ora 10, s-au urcat la bord în dreptul localității Buiuk-Dere, Gelal 
Bayar, preşedintele consiliului de miniştri şi Riistii Aras, ministrul de Afaceri Străine al Turciei, care 
au însoţit pe Suveran până la Istambul. 

3. În ziua de 19 curent, la orele 14, M. S. Carol al II-lea a avut un schimb de vederi cu Kemal 
Atatürk, preşedintele Republicii Turce la bordul yachtului prezidenţial «Savarona»”.(13) 

Acesta a fost programul oficial, dar scopul principal, surprins prin componenţa grupului şi 
prin timpul acordat activităţilor de relaxare a fost altul, acela de a vizita Istambulul. Primul popas l- 
au făcut la perla Bizanțului, Sfânta Sofia. Aici au avut parte de un tratament preferenţial, în sensul 
că, profesorul Withmore din Boston, însărcinat cu darea la iveală şi repararea mozaicurilor, le-a 
arătat, Duduii şi lui Carol, lucrurile care nu sunt încă publice şi care sunt adevăratele bijuterii ale 
bazilicii. S-au urcat pe schele până la plafonul boltei altarului unde stăpâneşte Maica Domnului şi 
Cristul Pantocrator. Urmează: geamia Sultan Ahmed, Cabrie Geamia. Masa au luat-o la hotel Park 
apoi la cererea expresă a Duduii ne ducem la marele bazar (...) Găsim câteva covoare frumoase, 
nimicuri de argint, 2 icoane de argint şi stofe persiene, nu prea scumpe.(14) 

A doua zi au acelaşi program încărcat: Muzeul de antichităţi la ora 10:00 iar la 12:00 Carol se 
întâlneşte cu Atatiirk pentru o oră, după care se alătură grupului pentru a vizita vechiul Sarai 
(tezaurul, haremul, chioşcurile). La insistenţele lui Malaxa merg şi la muzeul de covoare de pe lângă 
moscheea Suleymanie. După un tur cu trăsura, făcut în următoarea zi, pe insula Prinkipo şi o 
aprovizionare cu provizii proaspete se îndreaptă spre casă. La Bucureşti, în gară, este întâmpinat de 
primul ministru. 

A prins gustul acestor excursii şi, după nici două luni, în august 1938 se îmbarcă din nou pe 
Luceafărul pentru o săptămână pe mare. Participă: Duduia, Urdăreanu, Rusescu, Radu, Mamulea, 
Auschnit şi Lizzi (personae apropiate anturajului său). În Bosfor sunt salutaţi, din nou, de Riistii 
Aras. O primă etapă Troia: voi avea bucuria să calc pe acest pământ sfânt al antichității. Am fost 
cuprinși de o reală emoție văzând aceste meleaguri.(15) Navighează în Marea Egee, ocolesc insule 
greceşti Tenedos, Naxos, Lesbos, Chios, Samotrace. Când debarcă vizitează vestigii antice, terme, 
temple şi teatre. Seara iau masa într-un parc restaurant unde Carol şi Urdăreanu fumează narghilea. 
În următoarele zile Suveranul are parte de relaxare şi distracţie, întrerupte atunci când iubita sa are 
din nou o criză teribilă de nervi, stă pe punte, se uită la mare şi plânge. Se linişteşte doar când face 
câte un joc infernal de poker.(16) 

În octombrie 1938, comandat de locotenent-comandorul Carol Prossinagg, iahtul a executat 
manevrele de toamnă printr-un marş pe ruta Constanţa-Galaţi şi retur. Cu acest prilej, la 18 


octombrie, Luceafărul a găzduit la Galaţi o întâlnire între regele Carol al II-lea al României şi 

ministrul de externe al Poloniei, colonelul Beck, de faţă fiind şi ministrul de externe român Petrescu 
Comnen, discuţiile încadrându-se în criza politică postmiincheneză. 

În timpul iernii, Carol s-a gândit cu nostalgie la vacanţele petrecute pe iahtul regal. Şi-a 
amintit însă şi de căldurile toride îndurate pe el, de alte inconveniente care afectau confortul şi s-a 
hotărât să-l îmbunătăţească. Andocat în perioada 4 decembrie 1938-15 iulie 1939, în şantierul Naval 
San Marco din Triest, iahtul a intrat în reparaţii sub supravegherea societăţii Lloyd: cabinele au fost 
transformate conform dorințelor casei regale; bufetul, bucătăria, saloanele şi băile au fost dotate cu 
sisteme autonome de iluminat, reţea telefonică, calorifere, apă caldă şi instalaţie de climatizare. 

Când Carol a făcut un rapid tur al proprietarului aceste schimbări i s-au părut satisfăcătoare, 
însă a fost convins definitiv la prima cursă făcută, în vara anului 1939, în jurul insulei Şerpilor. 
Acum a constatat că niciodată yachtul n-a mers mai frumos şi mai lin ŞI avea impresia că stă pe 
loc.(17) Condițiile de confort fiind asigurate, putea organiza o excursie mai lungă, până în Insula 
Creta. Ea mai avea un scop, acela de a-l face pe Mihai s-o uite pe Yvonica, o fata simplă de care se 
îndrăgostise, metodă aplicată cu succes şi lui atunci când i s-a organitat excursia în jurul lumii pentru 
a o uita pe Zizi Lambrino. Carol şi Duduia erau îngrijoraţi, nevăzând în această femeie decât o 
aventurieră de duzină care umbla după banii lui, aşa că până la urmă au cumpărat-o pentru suma de 
2.000.000 de lei în dolari americani pentru a se despărți de Mihai.(18) Au aranjat lucrurile în aşa fel 
încât Mihai, care se urca de la Istambul, să nu ştie nimic despre lipsa fetei, dealtfel toată vina avea să 
pice pe ea. Fiului îndrăgostit, ajuns la bordul iahtului, i-a fost înmânată o scrisoare de la fată, prin 
care motiva absenţa, reacția lui Mihai fiind de a vărsa câteva lacrimi. Carol l-a încurajat, spunându-i 
că nimeni nu pricepe mai bine ca el disperarea, durerea şi mâhnirea, că plânsul îi face bine, dar că îl 
roagă ca în fața celorlalți să fie bărbat şi prinţ. Mihai a promis şi s-a ţinut de cuvânt.(19) 

S-a continuat excursia începută pe 27 iulie 1939 şi programată pentru trei săptămâni. Au 
vizitat Efesul şi locul unde, pe vremuri, se înălța vestitul templu al Artemisei, una din cele şapte 
minuni ale lumii, ruinele bazilicii Sfântul Ioan clădită de Iustinian. Întorşi pe vas dau un dineu în 
cinstea guvernarorului, apoi merg la un local unde se dansează pentru ca Mihăiță să aibă o 
schimbare şi o distracție. La intrarea în restaurant Carol este aplaudat de public. S-au simţit bine, a 
doua seară revenind în acelaşi local unde Mihăiţă dansează din nou cu foc. Excursia a avut şi o 
componentă oficială, Carol al II-lea întâlnindu-se cu oficialități greceşti şi turceşti pentru întărirea 
Înţelegerii Balcanice. Era şi prima întâlnire cu noul preşedinte al Turciei, Ismet Inonii, după moartea 
lui Atatürk de la sfârşitul anului 1938. La întâlnirea cu acesta, regele l-a luat pe Stoica, ministrul 
român la Istambul, pentru a-i fi tălmaci, lucru care l-a supărat pe Urdăreanu, sițindu-se rănit în 
demnitatea lui de ministru, amenințând cu demisia. Lucrurile s-au rezolvat până la urmă. 

Muzee, situri arheologice, palatul lui Minos de la Knosos din Creta, cumpărăturile de 


argintărie foarte frumoasă şi ieftină, jocurile de table, de poker, dansurile şi şampania, toate sunt 

ingredientele unei excursii de neuitat. Au avut parte şi de lucruri mai puţin reuşite cum ar fi: 
atacurile de reumatism ale Duduii şi, atunci când se aşteptau la o mică ceremonie din partea unui 
primar, austeritatea protocolului (uzo, limonadă şi fructe zaharisite) avea să-i dezamăgească. La final 
Carol trage concluzia că această călătorie n-a fost aşa cum se aştepta, din două motive: grija cea 
mare pentru Mihăiţă (...) lucrurile s-au liniştit, pare să fie complet dezgustat de Yvonica. Al doilea, 
cu tot aerul condiţionat de pe iaht, căldurile au fost prea mari, de aici şi toate incidentele cu Duduia. 
Nota din Jurnalul său, referitoare la această excursie se încheie aşa: Păcat, căci ceea ce am văzut (se 
referă la ceea ce a vizitat n.n.) a fost într-adevăr frumos.(20) 

Aşa s-a sfârşit ultima călătorie făcută cu iahtul Luceafărul. La 1 septembrie 1939 a izbucnit 
războiul, România rămânând neutră în prima parte a lui. Chiar şi aşa vremea marilor vacanțe a trecut. 

Povestea vasului Nahlin este uluitoare, demnă de film. Edward al VIII-lea şi Carol al II-lea 
au trăit fiecare clipe de dragoste alături de femeia iubită, la bordul iahtului, şi apoi au abdicat. Primul 
în decembrie 1936, al doilea în septembrie 1940. În legătură cu Carol al II-lea, trebuie subliniat că nu 
s-a folosit termenul de abdicare, ci de cedare a Tronului în favoarea fiului, în speranţa unei reveniri, 
aşa cum s-a întâmplat în 1930. 

Până în anul 1941, Luceafărul a înscris în Jurnalul de bord 35 de croaziere cu membrii Casei 
Regale şi opt marșuri de instrucţie. În anii celui de-Al Doilea Război Mondial nava s-a adăpostit în 
zonele Brăila, Canalul Măcin, Hârşova, Ostrovul Gâsca, Ostrovul Lupilor. Avatarurile iahtului regal 
au început după încheierea ostilităţilor. În anul 1948, în baza Decretului prezidenţial nr.38/27 mai 
1948, publicat în Buletinul Oficial nr.121/1948, vasul a intrat în patrimoniul statului fiind trecut în 
folosința Consiliului de miniştri, care, la rândul său, îl va repartiza în folosul Marinei Militare, în 
cadrul căreia va primi numele Libertatea. În consecinţă, în acelaşi an, iahtul a devenit navă de 
comandament la Comandamentul Forţelor Navale Maritime. În anii 1951-1955 a făcut parte din 
Detaşamentul 514 nave şcoală. În 1955, conform Ordinului M.T.N.A. nr. 3666, iahtul a fost 
înregistrat la Căpitănia Portului Constanţa cu nr.1192 din 8 martie 1955, (nava Libertatea a fost 
transferată din folosinţa M.F.A. la M.I.N.A. în baza HCM nr.230/2 1.02.1950). Pentru a înlocui M/N 
Transilvania, aflată la Copenhaga în reparaţii, s-a hotărât transformarea iahtului în navă pasager, cu 
cabine de două şi patru locuri. În conformitate cu Ordinul nr. 425 din 16 mai 1963 al M.T.Tc., iahtul 
a trecut în administrarea fostului Comitet de Stat al Apelor, pentru ca la 1 martie 1972 să fie scos din 
exploatarea fluvial-maritimă, fiind transformat în navă hotel-braserie, cu locaţia în portul Galaţi. 

A fost privatizat odată cu firma de stat care îl avea în acte SC Regal SA, acționar majoritar 
fiind SIF Moldova. Simţind pericolul ce-l pândeşte, probabil intuind existenţa unui plan al celor ce 
voiau să pună mâna pe iaht, Muzeul de Istorie din Galaţi reuşeşte, împreună cu oamenii de bună 
credință din minister, să-l includă în categoria „tezaur” (Ordinul Ministrului Culturii nr. 3041/14 


iulie 1998). Era de mulţi considerat o advărată simfonie navală din punct de vedere al construcţiei 

dar şi al istoriei pe care o reprezintă. Dar cine a ţinut cont de asta? În 1998, cu aprobarea SIF 
Moldova, iahtul a fost vândut ca o banală cârciumă la o licitaţie la care au participat trei potențiali 
cumpărători. A câştigat firma britanică Edminston & Company Ltd. 

Ne-au dat un preț de pornire de 250.000 de dolari. De la a treia etapă de licitaţie de 265.000 
de dolari fără TVA, 323.000 cu TVA din care jumătate a mers la bugetul statului, ne spune Elena 
Trandafir directorul SC Regal SA la acea vreme. Statul s-a ales indirect de pe urma vânzării cu 
130.000 de dolari, restul de bani a intrat în conturile firmei Regal Galaţi care s-a judecat cu 
Ministerul Culturii pe motiv că un obiect de tezaur nu poate fi înstrăinat. Din păcate, cei din minister 
s-au limitat doar să afle dacă licitaţia a fost sau nu corectă.(21) 

Noul proprietar a cumpărat iahtul -conform propriilor declarații- cu intenţia de a-l restaura 
după planurile iniţiale de construcţie şi a-l transforma în navă de lux. Costurile de restaurare erau 
evaluate la câteva zeci de milioane de dolari. Având în vedere starea sa de degradare (interiorul a 
fost vandalizat, elicele furate, lemnul de mahon din pereţii interiori a fost dat la foc; în mod absolut 
inconştient, s-a turnat ciment pe punți ca să se elimine infiltrațiile de apă dintre scânduri), gradul său 
de uzură a fost apreciat în raportul ICEPRONA V-Galaţi la peste 80%. (22) 

În ianuarie 1999, Libertatea se afla în dana 131 din portul Agigea, la Constanţa, iar noul 
proprietar, Edmiston & Company Ltd se lupta să-l scoată din ţară. Dacă Guvernul României doreşte 
cu adevărat să vadă yachtul protejat, atunci trebuie să ne permită să-l ducem fără întârziere în 
șantierul naval specializat. „Libertatea” trebuie salvată de cei cu experienţă în restaurare de 
yachturi, dar şi capabili să-şi asume proiecte de asemenea anvergură! declara preşedintele firmei, 
Nicholas Edminston. La câteva luni, nava a plecat în Anglia. Cu semnătura ministrului Culturii de 
atunci, lon Caramitru, Libertatea a primit drept de export temporar, pentru restaurare, cu obligaţia să 
se întoarcă într-un an, sub pavilion românesc. În şedinţa Camerei Deputaţilor, din 18 octombrie 
1999, d-ul deputat Ion Florentin Sandu, la o întrebare anterioară adresată guvernului, referitoare la 
ieşirea din ţară a iahtului, primeşte răspuns din partea secretarului de stat Kelemen Hunor. Acesta 
prezintă situația navei până în acel moment, subliniind că este vorba de un export temporar în 
vederea restaurării vasului, avizul fiind valabil până în 25 august 2000, aşa cum prevede contractual 
cu firma proprietară. Se mai motiva că restaurarea nu putea fi făcută decât în Anglia, în Şantierul 
naval Even Port Royal care este şi singurul deţinător al planurilor originale, fără ele neputându-se 
executa lucrările în condiţii optime. Intervenţia se încheie cu următoarele cuvinte: Nu a fost vorba de 
scoaterea definitivă din ţară. A fost vorba şi este vorba numai despre un export temporar pentru 
restaurarea, renovarea iahtului.(23) 

După un an, pentru că lucrările au fost mai complicate, firma Edminston a solicitat 
prelungirea termenului de încheiere a reabilitării cu încă un an. Se poate ca să se fi aşteptat şi o 


schimbare a puterii în România. După ce doi inspectori de la minister au constatat la faţa locului că 

într-adevăr aşa stăteau lucrurile, termenul a fost acceptat. Până aici totul pare să fie cât de cât în 
ordine, dacă n-am avea o bănuială că şi această etapă era prevăzută într-un plan mai amplu de a lipsi 
țara noastră de această navă deosebită. 

În 2002, surpriză: autorităţile au aprobat definitiv exportul navei. Mai întâi nava a fost scoasă 
din categoria tezaur şi adusă la acelaşi nivel cu o vază de la Castelul Peleş prin Ordinul nr. 2600 din 
17.07.2002. În baza Raportului de expertiză efectuat de MARSPEC, divizia specializată a LLOYD,S 
REGISTER OF SHIPPING privind starea vasului, precum şi a Raportului întocmit de preşedintele 
Comisiei Naţionale a Muzeelor şi Colecţiilor, (...) Ministerul Culturii şi Cultelor emite următorul 
ordin: Vasul Libertatea aflat în proprietatea Edmiston & Company , clasat în Patrimoniul Cultural 
Naţional categoria Tezaur (...) se trece din categoria Tezaur în categoria juridică Fond (...). În 
Articolul 3 al aceluiaşi Ordin se prevede ca proprietarul să monteze pe vas o placă memorială prin 
care să se precizeze că iahtul aparţine patrimoniului cultural naţional mobil al României şi a fost 
proprietatea regelui Carol al II-lea al României. Răzvan Teodorescu, ministrul Culturii şi Cultelor la 
acel moment, şi cel care a semnat ordinul, spune: Am apelat la specialişti români din afara 
ministerului, eu n-am făcut altceva decât să semnez ceea ce specialiştii au recomandat.(24) Care au 
fost interesele acestor „specialişti”? Un ministru se poate ascunde în spatele unui raport întocmit de 
asemenea „specialişti”? Sunt întrebări retorice bine-nţeles! 

lahtul a fost apoi cumpărat de britanicul William Collier, care a supus-o unei restaurări 
temeinice. În prima etapă, (1999-2005) nava a fost pusă în doc uscat, inspectată amănunțit, evaluată 
tehnic şi curățată, ocazie cu care au fost îndepărtate peste 450 t de deșeuri şi materiale contaminate. 
În etapa a doua (2005-2010), a avut loc restaurarea propriu-zisă, cu participarea multor firme de 
prestigiu. În vara anului 2010, iahtul Nahlin a fost reînmatriculat sub pavilion britanic, cu port de 
ataş Glasgow. În mai 2010 era evaluat la un preţ de 200 de ori mai mare. Aşa se face că, în timp ce 
statul român renunţa la un bun ale cărui importanţă istorică, calităţi de construcţie şi chiar valoare 
memorială, nu pot fi contestate, site-urile englezeşti făceau risipă de superlative la adresa navei, care 
a revenit la numele iniţial, Nahlin. Întoarcerea sa în apele britanice a fost elogiată, iar Nicholas 
Edminston şi dr. Wliliam Collier, au fost priviţi ca nişte eroi naționali care au salvat vasul de la 
pieire sigură şi l-au readus acasă. 

Iată câteva asemenea aprecieri: Unul dintre cele mai luxoase yachuri construite vreodată, a 
fost repatriat, în octombrie 1999, în Marea Britanie, după mai mult 50 de ani de obscuritate în 
România. Este ultimul şi categoric cel mai frumos yacht proiectat de G. L. Watson din Glasgow, 
scria cu deosebită admiraţie Istoria maritimă europeană; Nahlin este unul dintre ultimele trei 
yachturi cu aburi de mărime mare construite în Marea Britanie, ultimul yacht clasic a cărui 
eleganţă a fost aplaudată în zilele acelea, dar şi acum. Nahlin figurează în Topul o sută al celor mai 


mari yachturi.(25) 

Fost Luceafărul şi Libertatea, în prezent Nahlin, iahtul valorează 43 de milioane de dolari. O 
splendidă bucată de istorie tratată în România ca un şopron părăsit, vândută la preţ de fier vechi şi 
rămasă în patrimoniul nostru doar cu numele. Rămâne ca odată, vinovatul, să plătească. Depinde 
numai şi numai de noi! Pe de altă parte, rămânerea lui în România ar fi dus la o pierdere sigură, 
soluţia din timpul ministrului lon Caramitru, asta dacă nu a ştiut nimic despre existenţa unui plan 


mai amplu de readucere sub pavilion englez, mi se pare cea mai corectă. 


NOTE: 


l-http://www.cimec.ro/monumente/nahlin/vapor.htm 


2-http://ro.wikipedia.org/wiki/lahtul_Nabhlin 


3-ro.wikipedia.org/wiki/Eduard_al_VIII-lea_al_Regatului_Unit 

4-“Marea Noastră”, Serie Nouă, Anul XIX, Nr. 1 (70), apud httpwww.marinarii.roimagescristi70 

5-“Marea Noastră”, Nr. 4, aprilie 1938, p. 134, apud httpwww.marinarii.roimagescristi70 

6-Carol al II-lea, Între datorie şi pasiune. Însemnări zilnice, vol. 1, Ediţie de Marcel-Dumitru Ciucă şi Narcis Dorin Ion, 
Bucureşti, Editura Silex, p. 254 

7-Neagu Cosma, Culisele Palatului Regal (1930-1940), Bucureşti, Editura Globus, 1990, p. 255 

8-Constantin Argetoianu, Însemnări zilnice, vol. al III-lea, Ediţie şi indice de Stelian Neagoe, Bucureşti, Editura 
Machiavelli, 2001, p. 312 

9-loan Scurtu, Monarhia în România. 1866-1947, Bucureşti, Editura Danubius, 1991, p. 129 

10-Constantin Argetoianu, Însemnări zilnice, vol. al IV-lea, Ediţie şi indice de Stelian Neagoe, Bucureşti, Editura 
Machiavelli, 2002, p. 327 

11-Carol al II-lea, op. cit., vol I, p. 253 

12-Constantin Argetoianu, Însemnări... vol al IV-lea, p. 335 

13-,„Curentul”, nr. 3730 din 22 iunie 1938, p.12 

14-Carol al II-lea, op. cit., vol I, p. 260 

15- Ibidem, p. 293 

16- Ibidem, p. 297 

17-Carol al II-lea, op. cit., vol I, p. 380 

18-Paul Quinlan, Regele playboy. Carol al II-lea de România, Bucureşti, Editura Humanitas, 2001, p. 285 
19-Carol al II-lea, op. cit., vol I, p. 385 

20- Ibidem, p. 399 


2 l-http://stirileprotv.ro/stiri/actualitate/cum-a-renuntat-statul-la-un-vapor-al-casei-regale-pentru-un-pret-de-fier-vechi- 


azi-costa-43-mil-usd.htm 


x» 


22-“Marea Noastră”, Serie Nouă, Anul XIX, Nr. 1 (70), apud httpwww.marinarii.roimagescristi70 


23-http://w w.marinarii.ro/nave.php?id=9 


24-http://stirileprotv.ro/stiri/actualitate/cum-a-renuntat-statul-la-un-vapor-al-casei-regale-pentru-un-pret-de-fier-vechi- 


azi-costa-43-mil-usd.htm 


25-“Marea Noastră”, Serie Nouă, Anul XIX, Nr. 1 (70), apud httpwww.marinarii.roimagescristi70 

ODIHNA DE VECI A EROILOR - PRIZONIERI ROMÂNI 
ÎNHUMAȚI LA RASTATT 


Colonel (r.) Marian Dulă 


Pierderile umane ale României în anii Primului Război Mondial s-au ridicat în total la 
aproape un milion (morţi, mutilaţi, răniți şi dispăruţi) din care mai mult de 330.000 morţi din 
rândurile militarilor. La scurt timp după încheierea conflagrației, Buletinul Informativ al Secţiei II a 
Marelui Cartier General al armatei române, din 30 iunie 1919, înregistra într-un prim bilanţ al 
pierderilor 85.000 ofiţeri Și soldaţi morți pe câmpul de luptă, 115.000 ofiţeri Și trupă morți dintre 
rănţiii şi bolnavii din spitale, 60.000 ofiţeri Și trupă morți din rândurile prizonierilor Și 20.000 de 
mari mutilaţi de război. (1) 

Referitor la numărul prizonierilor români din primul război mondial, cifrele variază în 
funcție de sursele documentare. După statisticile franceze, România înregistra, la 1 februarie 1918, 
80.000 de prizonieri, în timp ce lucrarea „România sub ocupaţie duşmană”, semnată de N. Jac 
Constantinescu, dă, numai pentru teritoriul ocupat de inamic, Oltenia, Muntenia Și Dobrogea, între 
iunie - decembrie 1917, cifra de 48.719 prizonieri. Nu ne îndoim că numărul prizonierilor este mult 
de 70.000 numai pentru militarii români care au decedat în lagărele din Germania. Militarii români 
înhumați pe teritoriul Germaniei provin din rândul celor decedați în lagărele de prizonieri din timpul 
celor două războaie mondiale. 

Conform datelor pe care le deținem în prezent, în anii Primului Război Mondial şi-au pierdut 
viața pe teritoriul german aproximativ 3.500 de militari. Ei sunt înhumați în localităţile: Zwikau 
(134), Veil am Rhein (53), Mannheim (64), Worms (155), Schaeferthal (72), Ulm (99), 
Furstenfeldbruk, landul Bayern (19), Ingolstadt, landul Bayern (66), Obermeitingen, landul Bayern. 

Cimitirul eroilor români, francezi, ruşi, sârbi şi polonezi din Primul Război Mondial- 
Furstenfeldbruk 

Locul în care au fost înhumați cei 19 eroi români se află amplasat în spatele fostei mănăstiri 
cisterciene, Maria. Parcela adăposteşte în cadrul a şase gropi comune şi osemintele unor militari ruşi, 
francezi, polonezi şi sârbi şi a altor 468 de eroi necunoscuţi, care au murit în perioada 1916-1918. O 
placă comemorativă din bronz a fost fixată pe un zid ridicat în centrul parcelei, iar în partea 
superioară a locului de înhumare a fost montată o cruce din lemn care reprezintă un Mesia crucificat. 

Parcela eroilor români, ruşi şi sârbi din Primul Război Mondial-Ingolstadt 

Aceasta este amplasată în cadrul cimitirului central din Ingolstadt la nr. V. Are o suprafaţă 


de 12 mp. In centrul acesteia este amplasat un monument care are în partea superioară o cruce 

metalică de culoare galbenă. Nu sunt menţionate numele celor 66 eroi români care au fost înhumați 
în groapa comună. 

Parcela eroilor români şi sârbi din Primul Război Mondial-Ulm 

Este amplasată în Cimitirul Central, din Ulm. Suprafaţa parcelei este de 792 mp. Nu există 
însemne de căpătâi. Soldaţii români care au supravieţuit lagărului de la Ulm au realizat în partea 
dreaptă a parcelei un monument tip sarcofag „ÎN AMINTIREA CAMARAZILOR NOŞTRI CARE 
AU MURIT PENTRU PATRIE”. Această inscripţie se află pe partea din faţă şi din spate a 
monumentului, fiind scrisă în lb. română şi lb. germană. Pe latura dreaptă a monumentului s-a 
inscripționat textul: „1917-1918. AICI SE ODIHNESC 99 ROMÂNI”, acesta fiind dăltuit şi pe 
latura stângă, în limba germană. 

Cimitirul eroilor români din Primul Război Mondial-Weil am Rein, Haltingen, land 

Baden Wiirttenberg 

Necropola a fost amenajată în 1917 la marginea unei pădurici. În cadrul acesteia au fost 
înhumați 54 de militari români care au murit la amenajarea unei căi ferate. Aceasta a fost 
reinaugurată la 7 iunie 2008, când, la inițiativa Oficiului Naţional pentru Cultul Eroilor, s-a dezvelit 
o troiță, realizată de meşterul popular Ilie Benţa, şi două plăci din bronz pe care sunt inscripționate 
numele eroilor români. 

Cimitirul eroilor români, ruşi, sârbi, bulgari, unguri, cehi, polonezi, greci şi spanioli 
din Primul şi Al Doilea Război Mondial-Obermeitingen 

A fost a reamenajat şi este întreţinut de Uniunea Populară Germană. Eroii din Primul 
Război Mondial (ruşi, sârbi, români, un bulgar, un ungur, şi un necunoscut) şi din Al Doilea Război 
Mondial (iugoslavi, polonezi, greci, români, ruşi, un spaniol, un ceh şi cinci necunoscuţi) sunt 
înhumați în trei parcele din spatele capelei, cu menţiunea că aceştia nu au însemne de căpătâi. În 
cadrul cimitirului sunt amplasate patru monumente, unul dintre acestea fiind dedicat eroilor români 
din Primul Război Mondial. 

Parcela eroilor români din Primul Război Mondial -Rastatt, landul Baden 
Wurttenberg 

Cei 28 de militari români care au murit în lagărul din localitate au fost înhumați într-o 
parcelă amplasată în cadrul cimitirului civil din suburbia Niederbuchl. Aceasta avea o lungime de 50 
m, însemnele de căpătâi ale eroilor români, de forma unei cărămizi, fiind amplasate de o parte şi de 
alta a aleii centrale. Parcela eroilor români a fost, însă, reamenajată recent, fiind scurtată şi 
regazonată. Însemnele de căpătâi vechi au fost înlocuite cu zece cruci din piatră, aşezate pe două 
rânduri. Numele celor 28 de eroi români sunt inscripționate şi pe o placă din bronz, fixată pe latura 


frontală a monumentului central. 

Numele înscrise pe placa de bronz din Parcela eroilor români sunt: Frigea Nicolae; Balaci 

Marin; Granate Ion; Radu Dumitru; Gherman Radu; Zamfir Vasile; Pana Alexandru; Babana Gh. 
Vasile; Popovici Const; Datcu P. Petre; Voinea Ion; Michaila Nicolae; Cetabeanu Stefan; Visan 
Gheorghe; Rotaru Grigore; Radu Marin; Dobre Iosif; Vasile Nicolae; Vrajitoru lonbors Gheorghe; 
Capatalan Gheorghe; Radulescu Gheorghe; Casapu Costea; Papuc Haralambie; Calin Vasile; Micos 
Ion; Dumitrache Ion; Cotei Petre. 

Pe cele zece semne de căpătâi sunt înscrise numele: 

Y rândul dinspre sud: 

. Cetabeanu Stefan 1878 — 1917; Mihaila Niculaie 1884 — 1917; Voinea Ion 1889 — 1917; 
. Datcu Pietre 1883 -1917; Popovici Constantin 1891 — 1917; 
. Babana Gh. Vasile 1888 — 1917; Pana Lasar 1888 — 1917; 
. Vasile Zanfir 1879 — 1917; Granate Ion 1887 — 1917; Gemanas Radu 1880 — 1917; 
. Radu Dumitru 1996 — 1917; Balaci Marin 1883 — 1917; Frigea Niculae 1880 — 1917; 


n PD U N m 


Y rândul dinspre nord: 
6. Dobre Iosif 1877 — 1917; Rotaru Grigore 1879 — 1917; Vilsan Gligore 1885 — 1917; 
7. Vrajetorin Jon 1879 — 1917; Neculae Wasile 1886 — 1917; Radu Marin 1887 — 1917; 
8. Radulescu Gheorghe 1877 — 1918; Cabtalan Gheorghe 1884 — 1917; Bors Gheorghe 1884 — 1917; 
9. Calin Vasile 1894 — 1918; Papoe Haralambie 1877 — 1918; Casapu Costea 1888 — 1918; 
10. Cotei Petre 1883 — 1918; Dumitrache John 1886 — 1918; Micos Jon 1884 — 1918. 

În fiecare an, de ziua Înălţării Domnului, după săvârşirea Sfintei Liturghii în Capela "Sf. 
Arhanghel Mihail" din Baden-Baden - Germania, părintele Ionuț Bogdan Stavarachi, superiorul 
capelei, împreună cu un grup de credincioşi, aduce un omagiu eroilor români din Primul Război 
Mondial înmormântați în Cimitirul Eroilor din suburbia Niederbihl a oraşului Rastatt. 

În luna iulie 2012 colonelul (r) Marian Dulă, din Filiala Câmpina a Asociaţiei Judeţene 
Prahova „Cultul Eroilor“ a făcut o vizită la Cimitirul din Rastatt şi, însoţit de mr. (r) Josef Gombola 


de la Asociaţia Rezerviştilor din Achern a depus un buchet de flori la stela funerara. 


NOTE: 


1. Arhiva M.AE. F. II 2.2193. Buletin informativ al Secţiei II a Marelui Cartier General al armatei 


romane. 

Ai 
STELA FUNERARĂ PENTRU MILITARII 
ROMANI 


Inscripţia cu numele militarilor români 

Aşezări monahale pe Valea Arieşului 
Prof. loan Furdui 
Şcoala Gimnazială Măgureni 


Aşezările monahale de pe Valea Arieşului fac parte din Arhipescopia Alba Iulia care cuprinde 
judeţele Alba si Mureş. 

1. Mănastirea Albac-Rogoz 

Istoria acestui aşezământ incepe in primii ani de după revoluţia din 1989 şi capată consistenţă 
odată cu venirea aici a părintelui Dionisie Ignat şi a câtorva maici, în 1999. În acelaşi an se incepe 
ridicarea bisericii, finalizată în 2002 şi sfinţită în 2005. Alte construcţii îmbogăţesc incinta: corpul de 
chilii, cu un mic paraclis, împodobit cu pictură de maicile din obşte, altarul de vară, clopotniţa. Aici 
funcţionează ateliere de pictură, sculptură si croitorie. 

Mănastirea are hramul Sfântul Proroc Ilie şi cuprinde 10 vieţuitoare. Mănastirea găzduieşte 
părticele din moaştele Sf. Nicolae, Sf. Nectarie, Sf. Mucenic Sava de la Hilandar, Sf. Antonie de 
Veria. 

2. Mănastirea Lupşa 

Este o vatra mănastirească ale cărei începuturi se plasează în prima jumatate a secolului al XV- 
lea. Biserica cu hramul Sf. Nicolae este ctitorită de cunoscuta familie a boierilor Cândea la 1429, 
fiind cea mai veche biserică din lemn din Apuseni. In jurul ei s-a constituit o obşte, locul purtând 
pana azi numele “la mănastire”. Scapă de distrugere în timpul prigoanei generalului Bukow, fiind 
predată însă, în 1820 uniţilor. Aici a funcționat o şcoală până în 1848, dezvoltandu-se, de asemenea, 
un puternic centru de pictură. In 1948 revine Bisericii Ortodoxe. Locaşul de cult a fost restaurat între 
anii 1975 si 1978, mănastirea fiind reânfiinţată în 1990. 

În 1994 se aşează aici o obste de monahi cu metania la Mănăstirea Sâmbăta de Sus, ulterior 
construindu-se un nou ansamblu de chili, ateliere, zidul de piatră împrejmuitor, turnul-clopotnită, un 
paraclis închinat Adormirii Maicii Domnului şi Sf. Siluan Athonitul. În biserica veche se gasesc 
icoanele de pe catapeteasmă, datând de la sfarşitul secolului al XVII-lea. 

Mănastirea are hramul Înălțarea Sfintei Cruci si cuprinde 20 de vieţuitori. 

3. Mănastirea Martirii Neamului, Muncelu ( Baia de Arieș ) 

Este amplasată in apropiere de “ Izvorul Călugarului “, toponim ce indică posibilitatea vieţuirii 
aici in trecut a unui sau mai multor sihăstrii. Începuturile aşezământului sunt legate de dorinţa 
credincioşilor Gheorghe si Zoia Albu de a ridica o biserică pe terenul propriu, ulterior donat 
mănastirii înfiinţată aici în 1993. După această dată lucrările de clădire a aşezământului capătă 
amploare, ridicandu-se bisericuţa de lemn ( 1991-1993 ), impresionantul corp de chili şi biserica 


mare ( începută în 1998 ). În prezent, de buna desfăşurare a vieţii duhovnicesti, dar şi de finalizarea 

lucrărilor de construcție se ocupă maica stareță Paraschiva Vicu, ajutată de duhovnicul mănăstirii, 
ieromonahul Irneu Orlandea. 

Mănăstirea are hramul Duminica Sfinţilor Romani si cuprinde 16 vieţuitoare. 

4. Mănastirea Poiana Sohodol 

A fost înfiinţată în 1998, in jurul bisericii parohiale din satul Poiana Sohodol, aflat în plin 
proces de depopulare. Locaşul de cult datează din 1875. În 1966 vine ca preot al credincioşilor de 
aici arhimandritul Dosoftei Moraru, care iniţiază ample lucrari de reabilitare a bisericii : pictura, 
realizată între 1966 şi 1972 de către Mihai Moroşan, iconostasul din lemn de stejar şi stranele, 
lucrate la Mănăstirea Neamţ, vitraliile lucrate la Atelierele Patriarhiei din Bucureşti. Din 1996 
Sohodolul este păstorit de ieromonahul Irneu Filip, actualul stareţ. Se reuşeşte cumpărarea terenului 
pentru mănastire, biserica de mir devine biserică mănăstirească, serviciul liturgic săvârşindu-se atât 
pentru obştea monahală, cât şi pentru mica parohie aferentă. S-au ridicat un corp de chilii şi un altar 
de vară. 

Mănastirea are hramul Inălţarea Domnului si găzduieşte 3 vieţuitori. 

5. Mănastirea Sfanta Treime Albac 

Se află în curs de organizare, are hramul Sfânta Treime şi cuprinde o vieţuitoare. 

6. Mănastirea Sub Piatră, Sălciua 

A fost reânființată în 1991 ca schit şi apoi ca mănăstire în 1994. Biserica de lemn a fost ridicată 
în anii 1797-1798 şi este declarată monument istoric păstrând 11 icoane foarte vechi. Noua biserică, 
în stil bizantin a fost ridicată începând cu anul 1997. Are ateliere de croitorie şi broderie 
bisericească. 

Mănăstirea are hramul Cuvioasa Parascheva si cuprinde 17 vieţuitoare. Aici se găseste 
veşmântul întreg al Cuvioasei Parascheva de la Iasi. 

7. Schitul Albac, După Pleşe 

A fost înfiinţat în 2004, sub administrarea Mănăstirii Lupşa. Are hramul Învierea Domnului şi 
găzduieşte 7 vieţuitoare. 

8. Schitul Bistra, Câmpeni 

A fost înfiinţat în 1998,depinzând de mănăstirea Lupşa. Are o biserica de lemn, fară pictură şi 
cu iconostas de zid, chilii si stăreție. Are hramul Sfinţii Ierarhi Ilie lorest şi Sava Brancovici si 4 
vieţuitoare. 

9. Schitul Lăzeşti 

A fost înfiinţat în 1994 şi cuprinde un mic paraclis şi o casă ţărănească. Se află situat in 


comuna Vadu Moților, are hramul Sf. Siluan Athonitul şi cuprinde 3 vieţuitoare. 

10. Schitul Poşaga 

A fost ctitorit în 1933 de preotul Alexandru Rujdea, paroh in Poşaga de Jos, a fost închis în 
urma Decretului 410/1959. Odată cu venirea ieromonahului Paisie Cosma în 1979 sunt iniţiate 
lucrări de construcție a incintei : biserica de cărămida, chiliile, clopotniţa, zidul de piatră 
inconjurător, care are pe latura de nord o serie de medalioane în mozaic reprezentând chipuri de 
domnitori, poeţi şi eroi români. Biserica de lemn a schitului se evidenţiază prin elementele de 
sculptură exterioară şi programul iconografic. La schit se desfăşoară începând cu anul 1995, tabăra 
studenţească de vară. 


Mănăstirea are ca hram Adormirea Maicii Domnului si Schimbarea la Faţa, găzduind 5 


vieţuitoare. 

Câmpeni-scurt istoric 


Prof.loan Furdui, Şcoala Gimnazială Măgureni 


Câmpeniul este o localitate cu o mare rezonanță emoţională în sufletul tuturor românilor, 
pentru frumuseţea unică a peisajului său dar mai ales pentru personalitățile care au marcat istoria 
neamului românesc, cum au fost marii eroi Horea, Cloşca şi Crişan conducătorii răscoalei de la 
1784-1785 dar mai ales Crăişorul Munţilor, Avram Iancu, care prin personalitatea sa excepţională și- 
a adus o contribuție hotărîtoare asupra evenimentelor din anii revoluționari 1848-1849, conducând 
nemijlocit alături de prefecţii săi, lupta românilor pentru libertatea socială şi națională. 

Câmpeniul este așezat chiar în inima Ţării Moților, la confluenţa celor două Arieșuri și rîul 
Abrud, avînd împreună cu cele 21 de sate componente ale sale, o suprafaţă de 75 km pătrați şi o 
populație de 8535 de locuitori. 

Documentar, Câmpeniul este atestat în anul 1587 printr-un act dat de principele Transilvaniei 
Sigismund Bathory lui Nicolae Filimon pentru a construi o moară la vărsarea rîului Abrud în Arieş. 
După anul 1649 Câmpeniul devine capitală a domeniului montan de sus, cu satele Bistra, Albac și 
Vidra. 

La mijlocul secolului XVIII Câmpeniul avea 5400 de locuitori, fiind cea mai populată 
localitate montană, având mai mulți locuitori decît Alba Iulia sau Târgu Mureş. 

Faptul că zona era săracă, cu toate că bogății imense plecau de aici spre Ungaria și Austria, a 
determinat ca şi luptele sociale ale moţilor să aibă aici o deosebită intensitate în secolele XVII-XIX. 
Încă din 1618 aici a avut loc o puternică mişcare țărănească iar mai târziu locuitorii zonei s-au aflat 
în rândurile luptei călugărului Sofronie din Cioara. Izbucnită în comitatul Hunedoarei în toamna 
anului 1759, răscoala se răspandeşte cu iuţeală şi în comitatul vecin al Albei. Sofronie a fost prins 
dar apoi eliberat de răsculați și răscoala cuprinde Zărandul şi tot sudul Transilvaniei. Centrul mişcării 
s-a deplasat în Munţii Apuseni, unde nemulțumirile moților din cauza obligaţiilor grele faţă de fisc şi 
îngrădirea dreptului la pădurit erau generale. În aprilie 1760 Sofronie intră în Zlatna în fruntea unei 
mari mulțimi de răsculați. Alte cete ale sale ocupă Abrudul și Câmpenii. Atât autorităţile locale cât şi 
Curtea de la Viena, erau extrem de îngrijorate că scânteia aprinsă din motive religioase se va 
transforma într-o mare vâlvătaie cu tentă socială și națională. Mai apoi Sofronie însuşi s-a temut de 
marea amploare a mișcării sale. În acest context tensionat, tratativele duse de el cu reprezentanții 
Curţii de la Viena, au condus la lichidarea răscoalei. Mulţi participanţi la ea au fost prinşi şi aspru 
pedepsiţi. Marea răscoală s-a sfârşit astfel în primăvara anului 1761. Deşi biserica ortodoxă a fost 
recunoscută oficial de Curtea de la Viena, mişcările populare nu vor înceta, deoarece adevăratele 


cauze care le-au provocat au rămas. 

Mişcările populare care nu vor conteni vor culmina în a doua jumătate a secolului al XVIII- 
lea cu marea răscoală condusă de Horea, Cloșca şi Crişan. Horea a fost purtătorul de cuvânt al 
locuitorilor din "Domeniul de Sus”, trimițând la Viena numeroase jalbe de scutire a sarcinilor 
insuportabile care apăsau asupra lor, în preajma marii răscoale din anul 1784. Incidentul de la 
Câmpeni din 24 mai 1782 a fost semnalul pentru izbucnirea marii răscoale de mai târziu. Astfel, 
moților le-a fost interzis dreptul de a-şi desface la târg miedul - o băutură tradițională moţească. 
Arendaşii armeni le-au confiscat băutura dar moții au spart vasele cu băutură ale arendașilor. 
Ancheta autorităților și măsurile luate au fost extrem de dure. Astfel s-a stabilit o pagubă de 8700 
florini, sumă imensă pentru vremea aceea, fiind condamnaţi la moarte 18 ţărani, între care şi 
octogenarul Dumitru Todea. În 1784 răscoala a izbucnit, Câmpeniul devenind centrul acestei 
mişcări. Din noiembrie Horea şi-a stabilit la Câmpeni cartierul său general, de unde a condus cu 
ajutorul lui Cloșca şi Crişan ostilitățile asupra autorităților asupritoare. La izbucnirera răscoalei a 
contribuit şi decretul emis de împăratul austriac Iosif al II-lea la 31 ianuarie 1784 cu privire la 
înscrierea voluntară a satelor din vecinătatea graniţei militare, care a fost interpretată de ţărani ca 
referindu-se la întreaga ţară. În frunte cu juzii și preoții satelor, țăranii merg spre a se înscrie 
voluntari, în nădejdea scăpării de iobăgie. Ţăranii înscriși se socoteau acum oameni liberi, refuză 
îndeplinirea  obligațiunilor iobăgeşti, îşi amenință stăpânii iar slujbaşii sunt alungați. 
Comportamentul dur al nobilimii şi sistarea înscrierilor în armată, au constituit motivul pornirii marii 
răscoale. Cu ocazia târgului de la Brad, în 28 octombrie 1784, Crişan, din porunca lui Horea cheamă 
din fiecare sat câte 4-5 bărbaţi pentru 31 octombrie la Mesteacăn. Cei adunaţi vor porni spre Alba 
Iulia pentru a se înscrie voluntari. Erau circa 600 de ţărani. Ajunşi la Curechiu, autoritățile încearcă 
să-i împrăştie şi să-l prindă pe Crişan. Astfel, după ce la 1 noiembrie 1784, răscoala izbucnește cu 
putere la Curechiu, Câmpeniul primeşte cu bucurie cetele de răsculați ale lui Horea. Aici vor fi 
distruse de către răsculați arhivele nobililor, fiind eliberați moții închişi. Amploarea răscoalei a 
înspăimântat nobilimea transilvană şi Curtea de la Viena. S-au luat măsuri excepţionale pentru 
înăbuşirea răscoalei. Este trimisă armata împotriva răsculaților, sunt pedepsiți juzii şi fruntașii 
satelor, sunt duse tratative cu scop diversionist, mincinos. Astfel, la Tibru, la 12 noiembrie se încheie 
un armistițiu pe 8 zile între Cloşca şi colonelul imperial Schultz. Țăranii cereau să nu mai fie iobagi 
ŞI să fie înscrişi în armată, să fie eliberați cei închiși. Astfel de armistiţii s-au mai încheiat la Valea 
Bradului, Sălciua cu scopul de a-i tempera pe țărani şi a fi prinse căpeteniile, pe capul cărora s-au 
pus sume mari de bani. Se cunoaște că ultimele încercări de rezistenţă ale țăranilor au fost înfrânte la 
Abrud, Câmpeni şi Albac. Opera de ”pacificare” a satelor a fost îndeplinită cu cea mai mare cruzime 
de nobilime care condamnă la moarte sute de ţărani, unii fiind zdrobiţi cu roata, alții traşi în țeapă, 


spânzurați sau arşi pe rug. La 27 decembrie Horea şi Cloşca au fost prinși în pădurea Scorăcetului 

din Munţii Gilăului şi la 30 ianuarie 1785 este prins şi Crişan la Şasa. Cei trei viteji au fost duşi 
legați în lanţuri la Alba Iulia. 

Locuitorii Câmpeniului au fost participanţi activi şi la alte evenimente istorice mai însemnate 
înainte de revoluţia de la 1848. Astfel în 1819 ei s-au ridicat împotriva unor sarcini tot mai 
apăsătoare puse de autorităţi pe capul lor cât şi a recrutărilor pentru armată. Câmpeniul a devenit 
centrul revoluției româneşti de la 1848 din Transilvania. Aici Crăișorul Avram lancu a creat o 
adevărată "republică țărănească” condusă de acesta cu ajutorul prefecților săi. Iancu şi-a aşezat la 
Câmpeni tabăra revoluţiei, el fiind numit prefect general al legiunilor montane. Tabăra militară era 
amplasată în centrul oraşului Câmpeni. În fapt Iancu era conducătorul Munţilor Apuseni, exercitând 
efectiv puterea politică, administrativă şi militară din toamna anului 1848 până în vara anului 1849. 
La Câmpeni au fost primiţi cu multă bucurie revoluționari din Ţara Românească, între care la loc de 
mare cinste a figurat Nicolae Bălcescu, cu care Iancu s-a sfătuit de multe ori în problemele și 
situațiile delicate ale revoluției române. Tot Iancu a fost cel care după înfrângerea revoluției din Țara 
Românească l-a ascuns pe Bălcescu pregătindu-i calea exilului. Iancu a fost nevoit ca împreună cu 
prefecţii săi să ia o serie de hotărâri extrem de importante cu ocazia venirii lui Dragoș în munţi când 
trupele duşmane se aflau la Abrud. Aceste hotărâri care vizau destinele naţiei române, a revoluției, 
au fost propuse spre aprobare poporului adunat la Câmpeni, conferind revoluţiei un profund caracter 
popular şi democratic. Se ştie că din Câmpeni s-au ridicat şi au luptat alături de Iancu tribunii Mihai 
Andreica, Clemente Aiudeanu, Nicolae Corcheş şi Ion Șuluţiu. După înfrângerea revoluției și până 
în apropierea morţii sale, Avram lancu a fost primit întotdeauna la Câmpeni ca un oaspete drag, ca 
un adevărat erou al tuturor românilor din Transilvania. În semn de eternă aducere aminte și de 
cinstire a marelui patriot, în piaţa care îi poartă numele la Câmpeni "Craiul Munţilor”, se înalță 
statuia sa ecvestră. Statuia este opera sculptorului Dumitru Bârlad, fiind realizată în 1930 la Târgu 
Mureş. În 1940 statuia a fost mutată la Câmpeni în urma Dictatului de la Viena. 

Alături de Avram lancu în zona oraşului Câmpeni au existat şi alți eroi care s-au remarcat în 
timpul revoluţiei de la 1848-1849. In timpul tratativelor româno-maghiare de la Abrud datorită 
duplicităţii lui Kossuth trupele lui Hatvani i-au ucis pe deputatul Ion Dragoş și prefecții Dobra şi 
Buteanu. Un alt episod dramatic al luptei dintre armatele ungureşti şi moţi s-a petrecut în vara anului 
1849. Guvernul maghiar a încredinţat trupe de elită lui Paul Vasvari, considerat un patriot cu mare 
faimă între revoluționarii maghiari. De numele lui se leagă campania de primăvară şi cumplita 
înfrângere de la Fântânele a trupelor maghiare. O puternică expediţie pleacă în 2 iulie spre munte, 
din zona Huedinului. Moții care-i întîmpină pe duşmani făceau parte din cetele eroice ale 
centurionului Indrei Roşu. Ele erau ajutate și de femei. Un sprijin serios a venit din partea lui Iancu, 
care a trimis un grup de vânători conduşi de Nicolae Corcheş şi Iacob Olteanu. Moţii au reuşit să 


astupe toate căile de acces, astfel încât Vasvari şi trupele sale erau prinse într-o adevărată capcană. 

Oastea maghiară este strivită şi de ploaia de bolovani aruncaţi de pe înălțimi de femeile conduse de 
eroina moţilor Pelaghia Roşu, mama tribunului Indrei. Aici şi-au pierdut viaţa Vasvari, Bylyovki, 
Erdely şi Batori. Puţini unguri au reuşit să scape de la Mărişel, fugind de aici şi secuii cunoscuţi 
pentru curajul lor. Izbânda de la Fântânele şi Mărişel eate în mare parte opera lui Nicolae Corcheş, 
din Câmpeni, tribunul lui Iancu. Un rol însemnat în înfrângerea ungurilor l-au avut si eroii Indreiu 
Roşu din Mărișel şi Gavrilă Neagu din Albac. 

Oamenii din Munţi Apuseni, mai ales moții din părțile Câmpeniului sub conducerea 
nemijlocită a lui Iancu, au organizat o prefectură a lor ” Auraria Gemina”, în frunte cu Iancu, alături 
de care au stat cu cinste alți prefecți ca Petre Dobra, Simion Balint, Ion Buteanu. Aici în munţi s-a 
creat în 1848 o administraţie populară, cea dintâi în această formă din Transilvania. În timpul 
revoluției de la 1848 motii au transformat munţii lor într-un centru al unui adevărat război național. 
După revoluţia de la 1848, marile evenimente din istoria românilor — Unirea de la 1859 şi Războiul 
de independenţă — au fost primite cu mare bucurie şi viu interes în Ţara Moților şi mai ales la 
Câmpeni. Aici a luat naştere chiar un comitet condus de Ion Patiţa şi Mihai Andreica care a colectat 
bani, alimente şi îmbrăcăminte pentru răniții armatei române. Tot la Câmpeni au avut loc în 1891 
manifestații în sprijinul mișcării memorandiste iar în 1918 s-a creat aici o gardă națională condusă de 
Zosim Chirtop, chemată de Consiliul Naţional de la Alba Iulia, să asigure desfășurarea în cele mai 


bune condiții a Marii Adunări Naţionale de la Alba Iulia la 1 Decembrie. 

August 1968 şi poziţia României 


Profesor Haiduc Ioana Raluca 
Colegiul Mihail Cantacuzino-Sinaia 
În analiza coordonatelor poziţiei externe promovata de Romania, trebuie să pornim de la 
realităţile geopolitice şi geostrategice ale timpului istoric. 
Romania, cu toată tendinţa de afirmare a suveranităţii era în zona asupra căreia se extindea 
hegemonia U.R.S.S., lucru recunoscut de întreaga lume, inclusiv de către S.U.A., adică făcea parte 
din ceea ce generic era denumit „Europa de Est”, noţiune ce desemna mai mult o realitate politică de 


care era nevoită să ţină cont şi mai puțin o realitate geografică. 


Premizele afirmării României 


O trăsătură specifică blocului comunist era aceea că statele membre nu puteau angaja o 
politică externă proprie fiind sub „umbrela” Moscovei. Ele aveau relații diplomatice, semnau tratate 
internaţionale dar demersurile lor se efectuau pentru atingerea obiectivelor fixate de U.R.S.S. să nu 
uităm ca trei dintre state au fost inamicii U.R.S.S., suportând ocupaţia trupelor sovietice: România 
până în 1958; Ungaria, după 1956, timp de 12 ani (după intervenția brutală a trupelor sovietice de 
înăbuşire a aşa zisei contrarevoluții) și Germania de Est până la prăbuşirea U.R.S.S. în 1991. 
România, deşi a depus eforturi considerabile, nu a devenit membră a O.N.U decât în 1955, fără a 
putea însă duce o politică externă reală. 

Reluarea unei activități diplomatice proprii avea să se petreacă după retragerea trupelor 
sovietice din 1958. În acest sens, s-a acţionat și la Geneva la Conferinţa şefilor de guvern ai 
U.R.S.S., S.U.A., Marii Britanii şi Franţei (18 — 23 iulie 1956) unde Teza Americană promovată de 
preşedintele Eisenhower, nefiind susținută de Franţa şi Marea Britanie, va fi combătută de cea 
sovietică. În Declaraţia sa, Eisenhower susținea ca pe ordinea de zi să se înscrie „problema ţărilor 
din răsăritul Europei”, afirmând : „nu va fi pace în lume până ce țările din răsăritul Europei nu vor fi 
eliberate” (1). 

Dar problema acestor țări nu a fost înscrisă în ordinea de zi. Pe plan mai larg, exista problema 
respectării drepturilor popoarelor de a-şi alege forma de guvernământ şi a restabilirii drepturilor 
suverane şi a autoguvernării pentru acei care au fost lipsiți de ele. 

Mareşalul Bulgănin (U.R.S.S.) a declarat: „a ridica problema ţărilor din Europa 
răsăriteană... înseamnă să fim împinşi spre un amestec în treburile interne ale acestor ţări.” (2) 

Teza sovietică a fost acceptată de Edgar Faure, preşedintele Franţei şi de primul ministru al 
Marii Britanii, Anthony Eden. Franţa era sub presiunea opiniei publice de stânga îşi dorea o politica 


de soluţionare şi înțelegere pe cale paşnică. La rândul sau, fostul ministru de externe român Gh. 

Tătărescu (n. 28.12.1886 — m. 28.03.1957), eliberat din temniţă la 6 iunie 1955, va fi consultat 
asupra spiritului păcii, consacrat la Geneva, intrând în contact cu vechii colaboratori, cu destul 
scepticism, prevedea că „numai retragerea armatei roşii din centrul Europei, ca semn al renunțării 
U.R.S.S. la aspiraţiile ei hegemonice, ar putea permite revenirea la normalitate în ţările satelite”(3). 

Nu întâmplător, previziunile sale că U.R.S.S. nu va renunţa la aspiraţiile sale hegemonice s- 
au adeverit în august 1968 prin intervenția brutală a celor cinci state socialiste membre ale 
Tratatului de la Varşovia, ce vor invada teritoriul Cehoslovaciei, sub pretextul apărării cauzei 
socialismului. 

Existau semnale către Moscova, în sensul unei intenţii de manifestare externă mai libera, 
trimise la puţin timp după moartea lui Stalin (5 martie 1953). Astfel, biroul politic de la Bucureşti s-a 
întrunit pentru a discuta trecerea unor Sovrom-uri în patrimoniul statului roman „inginerii sovietici 
care erau în conducerea acestor întreprinderi trebuiau să predea delegaţiilor statului nostru funcțiile 
pe care le-au îndeplinit până acum”. (4), declară Gheorghiu — Dej în şedinţa din 7 martie 1953. 

Inaugurarea noului curs în politica sovietică, prin desființarea acelor instrumente de 
comunizare şi jaf, părea să dea o oarecare libertate de acţiune liderilor de la Bucureşti. 

Dar Kremlinul a găsit o alta cale, mai eficientă de control — organizaţia politico-militară a 
blocului comunist, Pactul de la Varşovia. Lumea lua cunoştinţă de ea cu o zi înainte de semnarea 
tratatului cu Austria (14 mai 1955), Hrusciov fiind un bun neguţător, oferea cu o mână (retragerea 
trupelor din Austria) dar lua cu cealaltă (organizaţia militară a statelor comuniste) ce slujea interesele 
sale. Practic, până în 1960, acest atac a avut o prezenta mai mult simbolică. Din 1961 se trece la 
aplicaţii militare cu trupe şi comandamente a unor state membre, fapt asociat cu o nouă criză a 
Berlinului, declanşată în august de R.D.G., pentru a spori măsurile de securitate la frontiera cu 
R.F.G. 

Este evident că o acţiune ca aceea derulată de România în tot cursul anului 1968 nu putea să 
apăra dintr-o dată. Primăvara de la Praga cum va intra în tradiţia istorică, va da ocazia luării 
hotărârii de regimul comunist al lui Ceauşescu, de condamnare a intervenţiei brutale în treburile 
interne ale statului cehoslovac. Există, potrivit opiniei multor specialişti, o continuitate în acest sens, 
de distanţare faţă de Moscova. Practic, distanțarea sovieto-română se va accentua treptat astfel ca 
mulți specialişti vor susține ca în august 1968, nu atât hotărârea românilor de a rezista unei agresiuni 
a determinat Moscova să se abţină de la invadarea României, cât mai ales faptul că cele doua parți au 
interes pericolul unei confruntări şi au acționat cu îndemânare pentru a detensiona criza. Bucureştii 
vor căuta să evite orice acţiuni provocatoare care ar fi dat Moscovei prilej de a interveni iar 
Kremlinul se va abţine să exercite presiuni militare direct. Atitudinea statului român faţă de 


problemele ce bulversau blocul comunist în 1968, trebuie înţeleasa în contextul vremii . Exprimă, 

încă din aprilie 1964, voinţa de afirmare a independenţei şi suveranităţii statale în climatul intern 
total antisovietic. 

Trebuie avut în vedere nu numai reacția româneasca faţă de Primăvara de la Praga ci şi 
ansamblul chestiunilor care se discutau şi se disputau în cadrul statelor est-europene, fie bilateral, fie 
prin diverse consfătuiri la vârf. Cronologic în acest sens, sunt edificatoare vizitele oficiale ori 
neoficiale întreprinse de liderii comunişti, având drept scop pregătirea consfătuirilor partidelor 
comuniste şi muncitoreşti de la sfârşitul anului 1958. 

Aşadar, politica externă a timpului istoric trebuie văzută nu numai prin poziția României față 
de situaţia din Cehoslovacia ci și prin atitudinea României la diferitele consfătuiri internaţionale ale 
partidelor comuniste şi muncitoreşti, cât mai ales poziția României faţă de impunerile din cadrul 
C.A.E.R. 

Contextul intern al evoluţiei politice 1965 — 1968 


În opinia unor istorici, primii ani ai conducerii lui Nicolae Ceauşescu (până în decembrie 
1967) au fost marcați de compromisul politic. în acei ani, apelul la istorie sau naționalism, 
intervențiile publice a noilor lideri care duceau speranţe pentru o schimbare ori prin măsuri ce vizau 
îmbunătăţirea nivelului de trai al populaţiei, avea ca obiectiv prioritar, acumularea de către Nicolae 
Ceauşescu a unui important capital popular pe care a ştiut sa-l folosească în august 1968. 

Promisiunile de reformă politică, în sensul democratizării procesului decizional intern, 
schimbările economice, reformatoare, sau reafirmarea atașamentului față de principiile legalității 
populației, inclusiv a elitei intelectuale. Important pentru obiectivul consolidării puterii persoanele 
noului lider au fost toate modificabile instituţionale iniţiate cu prilejul desfăşurării congresului al IX- 
lea al P.C.R. şi care vor consacra strategia generală adoptat de Nicolae Ceaușescu până în decembrie 
1967. Concret, prin consolidarea treptată; a poziţiilor sale cat şi prin promovarea așteptată a 
propriilor susținători în funcții de conducere pe linie de partid şi de stat, în paralel cu evitarea 
oricărui tip de confruntare cu vechii membrii ai conducerii lui Dej. 

Modificările instituționale se vor baza pe doua strategii diferite, folosite anterior şi de către 
Dej şi anume: crearea prin dizolvarea anumitor organe de partid pentru consolidarea puterii şi 
poziției liderilor ce va determina slăbirea acelor oportunişti potenţiali ori a rivalilor politici ale 
acestora. Se practica creșterea numărului de membrii de partid dar şi în organismele centrale ale 
partidului. (5) 

După îndepărtarea lui Alexandru Drăghici ca ministru M.A.I, acest organ represiv va fi 
subordonat direct conducerii partidului. Acţiunea de aducere sub controlul partidului a M.A.I. a 


continuat cu reorganizarea Securităţii care va fi scoasă de sub autoritatea acestui minister şi 

subordonată noului organism creat: Consiliul Securității Statului. în paralel cu obținerea controlului 
asupra aparatului represiv, din august 1966 (după moartea lui Leontin Sălăjan ca ministru) se 
exercită controlul şi asupra Ministerului Aparerii Naţionale. 

Conferinţa naţională P.C.R. din 6 — 8 decembrie 1967 a reprezentând un moment import al 
efortului lui Nicolae Ceauşescu de preluare a controlului și asupra aparatului de stat. Cu acest prilej, 
Virgil Trofin a propus în prezentarea raportului sau asupra problemelor organizatorice, eliminarea 
act. 13 b din statutul partidului, pe motiv ca acesta va fi determinat paralelism şi suprapunere. (6) 

La rândul sau, Chivu Stoica a propus ca Secretarul General al P.C.R. să preia şi funcția de 
preşedinte al Consiliului de Stat. (7) 

M.A.N. alegea în 9 decembrie 1967 în aceasta funcţie, pe Nicolae Ceaușescu. Acelaşi model 
al conducerii va fi aplicat şi la nivel local, determinând astfel, unificarea ierarhiilor de partid și de 
stat de la vârt până la baza. 

Manipularea grosolană de către Nicolae Ceauşescu în favoarea sa a unor prevederi din 
statutul partidului, inclusiv suprimarea art. 13 b care consacră separarea puterilor pe linie de partid şi 
de stat, va duce la preluarea personală a pârghiilor de putere la nivelul partidului şi statului, dovadă - 
vizită de prietenie în Iugoslavia în 3 — 4 ianuarie 1968 a lui Nicolae Ceauşescu, ca președinte al 
Consiliului de Stat, însoţit de Ion Gherghe Maurer, ca preşedinte al Consiliului de Miniştri. 

Dar eliminarea principiului separaţiei puterilor între aparatul de partid şi de stat însemna 
renunțarea la principiile enunțate de Congresul al IX-lea al PCR. A urmat neutralizarea politică a 
vechilor lideri care s-a realizat cu prilejul Plenarei C.C. a P.C.R. din 22 — 25 aprilie 1968, când 
reabilitarea lui Lucrețiu Pătrăşcanu a permis lui Nicolae Ceauşescu să pună capăt carierei politice 
după Chivu Stoica şi a lui Alexandru Drăghici. Aşadar, reabilitarea victimelor opresiunilor din 
timpul lui Dej va fi prilej de consacrare a funcțiilor supreme în stat a acestui lider care nu mai avea 
limite. 


Contextul European şi universal 


La începutul anului 1968 — Moscova, ca centrul comunismului mondial, avea o preocupare 
majoră — organizarea la sfârşitul anului a Conferinţei Internaţionale a Partidelor Comuniste și 
Muncitoreşti. Pentru buna pregătire a acesteia se decisese desfăşurarea unor întâlniri la nivel de 
secretari ai C.C. în cadrul cărora să se discute şi să se elaboreze materialele pentru Conferinţa 
Naţionala. Dar, 1968 însemna şi împlinirea a 20 de ani de la tratatele de pace bilaterale semnate intre 
U.R.S.S. şi sateliții săi. Pentru diplomația romana, anul 1968 avea să înceapă în tromba, fiind 
necesar un nou text care să răspundă noilor condiţii istorice. în acest scop, intre 4 şi 12 ianuarie 1968 
se desfășoară la Bucureşti tratative romano-sovietice pentru elaborarea noului tratat de prietenie — 


colaborare şi asistenţa mutuala. Dar atitudinile celor doua părți vor fi diferite deoarece exista un alt 

cadru politico-strategic de ansamblu, mult diferit de cel din urma cu doua decenii. Pe de altă parte, 
poziţiile celor doua state se modificaseră, liderii de la Bucureşti deveniseră conştienţi de noul lor rol 
iar schimbarea fusese perceputa în ultimii ani atât de cancelariile europene, estice sau vestice, cat şi 
de către S.U.A. încă din decembrie 1967, Nicolae Ceaușescu vizita Kremlinul ce refuza să se 
angajeze în tratative directe, limitându-se doar la schimburi generale de păreri, în legătura cu ideile 
de bază ce urmau a fi incluse în tratat. Apăreau deosebiri de păreri deoarece Romania era percepută 
altfel în spaţiul european şi mondial prin coordonatele politicii sale externe. Atitudinea României 
prin reprezentanții săi exprima coordonatele politicii sale externe, astfel, de mai mulţi ani România 
se desemnase ca un stat care insistă ca principiul coexistenţei paşnice să caracterizeze nu doar 
relaţiile dintre adversarii globali cât şi cele dintre ţările socialiste, opinie pe care U.R.S.S. nu o 
împărtăşea. Încă, sovieticii susțineau ca la baza raporturilor din interiorul blocului est-european 
trebuie să fie pus în continuare internaţionalismul proletar. Bilanţul acțiunilor de politică externă 
derulată de conducerea instaurată în 1965, era semnificativ la începutul anului 1968. Regimul 
comunist din Romania adoptase în acelaşi interval o politică internă mai relaxantă, jucând cartea 
sentimentelor naționale, mai mult decât în ultimii ani ai lui Dej. Apare ca un regim cu interes 
național faţă de puterile străine fiind astfel anihilată una din cauzele majore ale antipatiei populare. 
Se cuvine semnalat faptul ca Ceauşescu a pornit de pe bazele puse de Dej, pe care le-a dezvoltat. 

Comerţul cu occidentul cunoşteau valori din ce în ce mai mari. Proiectele sovietice de 
extindere a dominaţiei economice prin intermediul C.A.E.R. fuseseră blocate. Se consolidase poziția 
de neutralitate faţă de conflictele chino-sovietice sau cele din Orientul Apropiat. Acţiunile critice 
faţă de politica U.R.S.S., creşteau în paralel cu reducerea activității politice şi militare din cadrul 
Pactului de la Varşovia. Delegații din diverse niveluri cutreierau Europa de Vest încercând să 
reediteze succesul obţinut de Maurer în 1966 în Franţa, când generalul de Gaulle se arătase dipus să 
promoveze intrarea României în Piaţa Comună dacă Bucureştiul ar fi solicitat. (8) 

Rămânea ca succesul să fie consolidat ori apărat în condiţiile în care noua conducere de la 
Moscova (Brejnev, Cosaghin şi Podgornai) reproşau liberalismul lui Hrusciov faţă de România. În 
politica externă românească rezultatele nu vor întârzia să apară datorită şi noilor orientări. Relațiile 
diplomatice cu Germania federala din ianuarie 1967 făcea din Romania singurul stat din blocul estic 
în afară de U.R.S.S. care inițiase aceasta măsură. Această poziție a focalizat statul român în timpul şi 
după conflictul israeliano-arab din iunie 1967. (9) 

Bucureşti, fiind singura capitală socialistă care a menținut relații diplomatice cu Tel-Aviv ,, 
nu suntem de acord să definim Israelul drept agresor”, spunea Ceausescu la întrevederea cu Brejnev, 
Cosaghin şi Podgornai. (10) 

Vizita premierului Maurer în S.U,A, în ultima decadă a lunii iunie 1967 va consacra 


coordonatele politicii externe romaneşti. Aici a conferit cu secretarul de stat Dean Rusk, 23 iunie și 

Lindon Jhonson, 26 iunie. Vizita va da roade, drept recunoaştere pentru distanțarea faţă de Moscova; 
Corneliu Mănescu va fi ales ca preşedinte al celei de-a XXII- a sesiuni a Adunării Generale a 
O.N.U., 19 sept 1967. (11) 

Ceauşescu, care se considera arhitectul noii ordini politice mondiale a găsit o noua etapa 
reclama, o noua strategie şi o noua abordare ce va fi prezentată la 24 iulie 1967 în față M.A.N. Așa 
cum Dej susţinea ca este întemeietorul comunismului național, asasinându-l pe Lucrețiu Patrascanu, 
la fel Ceauşescu descoperise politica de independenta față de Moscova. Era la scurt timp după 
întâlnirea de la Moscova a liderilor din statele membre ale Tratatului de la Varşovia, unde se 
discutase situaţia creata în Orientul Apropiat prin atacul statelor arabe contra Israelului. în discursul 
sau, din nou va susține comunismul naţional ca o contrapondere față de internaţionalismul proletar. 
Cancelariile lumii luau aminte de ce se făcuse la Moscova în 9 iunie 1967. Ideile sale erau : 
dezvoltarea liberă şi independenţa a fiecărei națiuni socialiste şi o participare tot mai intensă la 
rezolvarea problemelor vieții internaționale a țărilor mici şi mijlocii, egalitatea în drepturi între state, 
neamestecul în treburile interne. (12) 

Repetând ceea ce Dej afirmase în anii *60 dar momentul era foarte bun pentru reluarea lor, 
îndeosebi a opiniei deja cristalizate: mişcarea comunistă internaţională nu avea nevoie de un centru 
conducător, insistând pe necesitatea consultărilor între partid în probleme de interes comun, prin 
consfătuiri şi tratative bilaterale pe care de fapt, le-a şi iniţiat. Nu întâmplător, în vizita lui Maurer în 
S.U.A. fuseseră abordate cu succes mai multe puncte comune în privinţa situaţiei din Orientul 
Apropiat, războiul arabo-israelian ce oferise României oportunitatea de afirmare a unei atitudini 
diferite faţă de cea a membrilor Pactului de la Varşovia, fapt apreciat de altfel de către toate 
diplomațiile apusene. 

In concluzie, Romania era hotărâta sa-si asigure şi sa-si păstreze o completa independentă de 
acțiune dar, din interiorul lumii comuniste, din interiorul Pactului de la Varşovia şi mai ales, sa-i 
permită în cadrul C.A.E.R. să coopereze pe baza respectării suveranităţii. Cu alte cuvinte, dorea atât 
libertatea de acțiune externă şi internă, ca şi mareșalul Tito în Iugoslavia dar nu dorea să înainteze pe 
calea nealinierii pe care o făcuse Tito. 

În acţiunea sa faţă de U.R.S.S. se preocupa de ideea eliminării tuturor rămășițelor trecutului 
şi să lase poporul român să se descurce şi să pregătească cooperarea atât cu sovietele cât şi cu statele 
socialiste, pe o bază politică care să respecte interesele fiecăruia. 

Observatorii americani, apreciau şi remarcau deschiderea economică spre vest, rezistenţa în 
C.A.E.R. faţă de pretenţiile Moscovei cât şi reducerea influenţei politice şi culturale sovietice și nu 
în ultimul rând, o liberalizare internă în cadrul căreia să se înscrie o largă amnistie ca şi diversitatea 
în lumea comunistă proclamată încă de Declaraţia din aprilie 1964 şi care, potrivit agendei 


internaţionale, se aplică de regimul comunist al lui Ceauşescu. 

Este important de subliniat afirmarea independenţei României în presa străina, subliniindu-se 
relaţiile în perspectiva. Astfel, România ar fi dorit să fie plasată după Iugoslavia şi Polonia printre 
statele est-europene, în mediile de informare cu aspirații către independenţa, ce puteau fi realizate 
printr-o dezvoltare liniştită şi constructivă, atât în relaţiile României cu S.U.A. cât şi cu vestul 
european. Lucru important ce trebuie remarcat este o largă cooperare în domeniul afacerilor 
economice. Deci, în politica externă a României, problema principală ţinea de consecinţele interne 
reale ale acţiunilor cu adevărat remarcabile, desfăşurate în exterior, atitudine îndelung gândită ce va 


fi continuată prin promovarea consecventă a distanţării faţă de Moscova şi de desprindere de aceasta. 


Distanţarea româno-sovietică 


În repetate luări de poziţie, ca membru a ONU, prin reprezentanții săi, preciza că politica 
externă cu alte state, de apărare a păcii, de respectarea independenţei şi libertatea popoarelor de a-şi 
hotărî singure soarta, se consacra în practica prin toate activitățile iniţiate. Un ansamblu concret de 
norme şi principii ce promovau legalitatea internațională, va fi opus tendinței Moscovei de a 
subordona politic şi militar statele membre ale Pactului de la Varşovia. Mai mult, în cursul anului 
1968, diplomaţia română trebuia să acţioneze şi să se bazeze în relaţiile dintre statele lumii pe 
respectarea cartei O.N.U., inclusiv principiile consacrate în sesiunile Adunărilor Generale ale statelor 
membre. Astfel, România promova: dreptul fiecărui stat la existenţa liberă, la independenţă și 
suveranitate naţională, la pace, progres şi securitate; dreptul fiecărui popor de a-şi decide de sine 
stătător soarta, de a se dezvolta corespunzător voinței şi intereselor proprii, fără nici un amestec din 
afară; dreptul fiecărui popor de a-şi exercita suveranitatea deplina asupra bogățiilor sale naturale; 
respectarea inviolabilităţii frontierelor şi a integrităţii teritoriale a fiecărui stat; obligaţia statelor de a 
se abţine în relaţiile lor internaționale de la folosirea forţei sau ameninţarea cu forță precum şi de la 
orice fel de constrângere de ordin militar, politic, economic sau de altă natură; obligaţia tuturor 
statelor de a-si reglementa diferendele numai prin mijloace paşnice pe calea tratativelor; dreptul 
fiecărui stat de a se apăra cu toate mijloacele împotriva oricărui atentat la adresa independenţei şi 
suveranităţii sale naționale; dreptul fiecărui stat de a avea acces deplin la cuceririle ştiinţei şi tehnicii 
contemporane; obligaţia statelor de a-şi îndeplini cu bună credință angajamentele asumate în 
conformitate cu dreptul internațional. 

În acest cadru se înscrie şi poziţia României din august (1968), faţă de intervenţia celor 5 
state socialiste în Cehoslovacia. Adică, se baza pe respectarea Cărţi O.N.U., art. 2, paragraf 4, ce 
prevedea ca: „toți membrii O.N.U. se vor abţine în relaţiile lor internaţionale de a recurge la 
ameninţarea cu forţa sau la folosirea ei atât împotriva integrităţii teritoriale ori a independenței 


politice a unui stat. Tot în acest spirit, se pregăteau noile tratate bilaterale semnate cu 20 de ani în 

urmă (1948 — 1968), atât cu U.R.S.S. cat şi cu statele est-europene din cadrul Tratatului de la 
Varşovia. Practic, România trebuia să finalizeze noile tratate îndeosebi cu U.R.S.S. şi Cehoslovacia. 

Politica externă dezvoltată de regimul Ceauşescu era mai ostilă hegemoniei comuniste în 
comparative cu poziţia lui Dubcek (RSC). Nu Dubcek era cel care clama desfiinţarea blocurilor 
militare — deci şi cel patronat de U.R.S.S. ci Ceauşescu. Liderul comunist de la Bucureşti, se opunea 
extinderii prerogativelor C.A.E.R., nu cel de la Praga. Ceauşescu cerea prin rotaţie conducerea 
comandamentului forţelor armate unite ale Pactului de la Varşovia şi nu Dubcek. Bucureştii refuzau 
desfăşurarea de manevre militare ale forţelor tratatului de la Varşovia, pe teritoriul național. Praga le 
acceptase, fiind de acord cu ele chiar în luna mai a anului 1968 dar sovieticii amânau mereu 
retragerea trupelor. Diplomaţii şi specialiştii români căutau să cointereseze foruri americane şi 
canadiene pentru dezvoltarea programului nuclear românesc, nu Cehoslovacia, care fusese nevoită să 
accepte focoase nucleare sovietice în Boemia. 

Se cuvine remarcat faptul ca nivelul şi calitatea unor reforme efectuate de regimul Ceauşescu 
in Romania era mai mult de suprafața, nu viza și nici nu avea cum să schimbe fondul sistemului. In 
probleme interne, nu mergea nici pana unde ajunsese Tito. Existenta sistemului comunist nu era 
primejduita, totul se desfăşura sub un strict control din partea partidului comunist, nefiind nimeni 
care să pună in discuţie locul central al acesteia şi rolul jucat in societate, aşa cum procedaseră 
reformatorii cehoslovaci in Primăvara de la Praga, promovând înfiinţarea şi altor partide politice. 
Ceauşescu nu ar fi împărtăşit idea reînființării Partidului Socialist sau a altor partide. „La noi din 
păcate, va scrie Niculescu-Mizil — concepţia monopolului unui singur partid era adânc înrădăcinata”. 
(3) 

Din acest punct de vedere, Brejnev şi durii din echipă sa nu aveau de ce să-şi facă probleme. 
Ceauşescu nu declară că părăseşte Pactul de la Varşovia, aşa cum o făcuse în 1956 la Budapesta, 
Imre Nagy şi cum cereau revizioniştii de la Praga. Iar obiectivul politicii externe româneşti era în 

Aşa cum evoluase lucrurile în Cehoslovacia unde partidul pierduse controlul fiind ameninţată 
apartenenţa ţării la sistemul politic comunist şi la cel militar, comunismul în Europa era în pericol 
fiind auzite strigătele de la Moscova, Berlin, Varşovia, Budapesta sau Sofia, ce protestau vehement. 
Aşadar, politica lui Ceauşescu era doar spectaculoasă faţă de cea a lui Dubcek, atât cat mai era a lui, 
mai profunda. 

Trebuie avut în vedere dimensiunea de ordin militar față de cea politică deoarece 
introducerea forțelor sovietice pe teritoriul cehoslovac avea implicaţii mult mai mari pentru 
extinderea şi controlul capacitaților nucleare sovietice în Cehoslovacia, la graniţe cu R.F.G.. Adică, 


prin poziţia să geostrategica, statul cehoslovac ocupa un loc esenţial în planurile de operații ale 

comandamentului forțelor aliate unite din Pactul de la Varşovia, întrucât Patrulaterul boem, putea să 
controleze direcțiile către şi dinspre sud-estul R.F.G. şi nord-estul Austriei. (14) 

Aşadar, vehementa sovietica trebuie înțeleasa prin nevoia de a controla, prin invadare, 
Cehoslovacia, apelându-se la datoria internaționalistă ori răspunderea istorică prin care Moscova 
justifică preluarea controlului în Cehoslovacia. Sovieticii încă nu dispuneau de trupe în 
Cehoslovacia, tentativele de a obţine acordul forurilor decizionale de la Praga, aşa cum se făcuse în 
anii ‘50 — *60, pentru a introduce unități militare sovietice, erau sortite eşecului, fie ca în fruntea 
partidului erau alți lideri. Pe parcursul evenimentelor din februarie 1968, până la declanşarea invaziei 
mareșalului lakubovsky, comandantul suprem al Pactului de la Varşovia, va stărui pe lângă diverşi 
lideri cehoslovaci pentru a obține găzduirea temporară a forţelor sovietice care i-ar fi putut ajuta să 
controleze situaţia ce ameninţă să fie dominate de revizioniști. 

Liderii cehoslovaci nu au dat însa curs cererilor şi presiunilor comandantului sef al Forţelor 
Aliate Unite. în aceste condiţii, orice ocazie va fi binevenita pentru a-si atinge scopul chiar şi aceea 
oferita de manevrele militare din primara, care s-au numit „sumava”. 

Deşi era evident interesul pe care Kremlinul îl acorda introducerii trupelor proprii în 
Cehoslovacia, mult mai mult a cântărit problema nucleară în decizia invadării acestei ţări, atât de 
mult încât se punea problema daca nu tot tapajul cu scăpatul situaţiei de sub control şi ofensiva 
revizioniştilor, nu era menit să ascundă adevăratul motiv, desfăşurarea focoaselor nucleare sovietice. 
Cu alte cuvinte, interesul militar al conducerii sovietice inclusiv al lui Brejnev era prioritar faţă de 
posibilitatea reală ca tendința inaugurată de Primăvara de la Praga, să nu se extindă şi asupra 
aranjamentelor secrete realizate la mijlocul anilor ‘60, privind dislocarea armamentului nuclear 
comun. Lucrurile se complicau deoarece trebuiau pregătite şi reînnoite tratatele bilaterale semnate de 
U.R.S.S., atât cu România cât şi cu sateliții săi. Daca până în 1968 sovieticii nu au avut nici un motiv 
să se plângă de credibilitatea ca aliat a armatei cehoslovace ori române, comandamentele şi 
organismele militare au început să aibă idei reformatoare în societate. Vederile pro-sovietice au 
început să se schimbe prin noii lideri ce promovau liberalizarea. Mai grave erau planurile de 
respingere ce se vehiculau în rândul statelor satelit. În acest spirit, trebuiesc înțelese toate actele 
diplomatice ce se derulau în primele luni ale anului 1968. 

Analiza presei române, în general, şi a organului central al partidului, „Scânteia” — în special, 
atesta atât distanțarea faţa de Moscova cât şi reflectarea situației concrete din Cehoslovacia. 
Începând din ianuarie 1968, ziarul „Scânteia” reflecta situația din Cehoslovacia, într-o manieră ce 
umbrea toate subiectele fierbinți, fie războiul din Vietnam, fie conflictele din Orientul Apropiat. 
Aproape nu exista număr în care să nu fie publicate ştiri dintre cele mai diverse, politice, social- 
economice şi culturale din spațiul cehoslovac — cele politice fiind predominante. De cele mai multe 


ori, informaţiile transmise de corespondenţii Agerpres din Cehoslovacia, ţineau prima pagina, nu 

oricum ci cu tipăriri în locuri din cele mai vizibile, fie editoriale sau centrale. Analiza presei atestă şi 
evidențiază politica româneasca şi atitudinea puterii faţă de toate evenimentele ce se derulau în 
Cehoslovacia. Astfel, un articol care parafrazează un interviu acordat de Alexandru Dubcek ziarului 
„Rude Pravo”, se întindea pe două coloane în timp ce plenara C.C. a P.C.U.S. era expediată în 
câteva rânduri(15). 

Toate documentele programatice ale partidului comunist aveau în vedere nu numai luările de 
poziție faţă de intervenţia celor 5 ci şi „expunerea cu privire la politica externă a partidului şi 
guvernului, ţinuta de liderul comunist în sesiunea M.A.N. din 24 — 26 iulie 1967. Ea va constitui 
programul pe baza căruia se va desfăşura întreaga politică externă a României. 

Interesul specialiştilor privind situaţia în care se mișca Romania se ilustrează prin poziția 
ministrului afacerilor externe a României, Corneliu Mănescu, ce va susține în revista „„Lumea” 
poziţia partidului prin analiza evoluţiei evenimentelor în anii care au trecut de la congresul al IX- lea 
până în 1968, ce pune în evidenţă atât coordonatele politice externe româneşti, precum şi justețea 
orientării principiale imprimata politicii externe şi întregii activități internaţionale a partidului şi 
guvernului ţării. El sublinia viabilitatea și eficacitatea, caracterul constructiv şi realist al obiectivelor 
şi metodelor acestei activităţi, în toate aspectele sale. Adică, sublinia că România acţionează pentru 
întărirea prieteniei şi alianței frățeşti cu toate ţările socialiste, pentru dezvoltarea continuă a 
colaborării internaţionale, a relaţiilor lor politice, economice, culturale şi ştiinţifice. Scopul era de a 
clarifica soluționarea problemelor arzătoare ivite în cadrul mişcării comuniste, în cunoştinţă de cauză 
ştia faimoasa scrisoare lansată conducerii comuniștilor cehoslovaci şi toate schimbările produse la 
Praga, în încercarea de ieşire din conul de umbra pe care Moscova îl întindea peste zona să de 
influenta şi deci, o apreciere de poziția României faţă de Dubcek, omul ale cărui eforturi şi rezultate 
spre independenţă erau evidente în întâlnirile repetate cu Ceauşescu. 

La toate consfătuirile la vârf, Ceauşescu dorea să cunoască poziţia P.C.C. faţă de principalul 
eveniment politic major, întâlnirea la vârf a liderilor comuniști ținută la Conferinţa de la Budapesta 
(este vorba de scrisoarea din 15 iulie a celor 5, adresata lui Dubcek după ce avusese loc Consfătuirea 
de la Budapesta — 26 februarie — 5 martie 1968 - unde Paul Niculescu-Mizil luase atitudine critică 
faţă de poziţia Moscovei, ce acuza China de încălcarea principiilor comuniste). Distanţarea faţă de 
Moscova se va accentua în timpul lucrărilor plenare C.C. al P.C.R. din 14 februarie 1968 ce hotăra 
desființarea organizării administrativ-teritoriale, copiate în 1950 după model sovietic şi revenirea la 
sistemul tradițional al judeţelor şi municipiilor. Este şi momentul discutării poziției pe care o va 
adopta delegaţia romană la Conferinţa de la Budapesta, a mişcării muncitorești. La 16 februarie era 
deja aprobată legea cu privire la îmbunătățirea organizării administrativ-teritoriale a ţării, prin 


desființarea regiunilor şi raioanelor şi organizarea a 39 de judeţe plus Municipiul București. (16) 

Deja, în zilele de 21 — 23 februarie, delegaţia P.C.R., condusă de Nicolae Ceauşescu, 
întreprindea o vizită în Cehoslovacia, având ca scop modificarea raporturilor bilaterale şi pregătirea 
Tratatului de Prietenie și Colaborare ce va fi semnat în august 1968. Delegaţia romană condusă de 
Paul Niculescu-Mizil la Conferinţa de la Budapesta se va ridica contra practicilor pe care sovieticii 
doreau să le impună în relaţiile dintre statele socialiste, condamnând atacul lansat contra P.C. Chinez 

Se va sublinia practica convorbirilor şi consultărilor directe pentru soluţionarea pe cale 
intensificare a legăturilor reciproce dintre state. Corneliu Mănescu adăuga ca în cadrul Adunării 
Generale a O.N.U a urmărit dezvoltarea unor relaţii normale intre state, prin consolidarea păcii şi a 
răspunderii fiecărui stat, mare sau mic, față de problemele conflictuale, subliniind prezenta dinamica, 
vie, a României în viaţa internaţionala prin activitatea să perseverenţa de dezvoltare a relaţiilor dintre 
state, pe baza respectării independenţei şi suveranităţii naționale, egalității în drepturi, neamestecul 
în treburile interne, preocuparea şi eforturile permanente de a contribui la rezolvarea problemelor 
arzătoare ale contemporanității, de a asigura permanenţa convieţuirii paşnice a statelor” (17) 

Aceleaşi idei vor fi subliniate de diplomații români prin luarea de poziție în problemele 
internaţionale ce erau însoțite de apelul constant la înţelegere a faptului că în condițiile conflictuale 
nu mai este de resortul exclusiv al câtorva state sau grupuri restrânse de state, de a intervine brutal în 
soluționarea problemelor interne a altui stat (in cazul dat, al Cehoslovaciei). Diplomaţii români 
susțineau legalitatea internaţionala pentru toate statele, indiferent de mărime, forţa economica sau 
militara, aşezare geografica sau sistem social politic, susținând cu toate prilejurile condamnarea 
oricărui amestec, sub orice pretext, în treburile interne ale altor state. (18) 

Aşadar, toate aceste acțiuni, vizau în cunoștința de cauza, nu numai distanţarea României de 
sovietici dar şi condamnarea unor atitudini ce duceau la o intervenţie brutala pentru soluţionarea 
unor probleme interne din Cehoslovacia. 

Activitatea susținuta a României pentru stingerea conflictelor şi situaţiilor conflictuale 
existente era completata de inițiativele larg apreciate în cadrul O.N.U., menite să aducă, prin 
mijloace şi proceduri aflate la dispoziția sa, în soluționarea paşnica a problemelor litigioase. 
Totodată, Romania milita pentru sporirea rolului O.N.U. îndeosebi prin promovarea principiului 
Dreptului Internaţional pentru prevenirea conflictelor şi soluționarea oricăror probleme dintre state, 
pe calea tratativelor. Astfel, Romania şi preciza poziția atât față de O.N.U cat şi de distanţare faţă de 
sovietici. 

Concepţia româneasca cu privire la menirea O.N.U. şi a organizaţiilor din sistemul sau s-a 
cristalizat treptat prin toate acțiunile şi evenimentele majore ale O.N.U. Aceste preocupări şi 
inițiative pot fi grupate în câteva direcţii majore de acțiune: Romania si-a pus semnătura pe toate 


convențiile încheiate sub egida O.N.U., începând din 1959 prin semnarea Tratatului de 

Demilitarizare și Denuclearizare a Antarcticii şi continuând cu Tratatul cu privire la Interzicerea 
Experienţei cu Arme Nucleare în cele trei medii, din 1963, culminând cu participarea la negocierea 
Tratatului de Neproliferare a Armelor Nucleare, încheiat în 1968, în cadrul căreia Romania a 
prezentat aproximativ 20 de amendamente la Proiectul de Tratat propus de puterile nucleare, vizând 
în esența garantarea securităţii statelor nenucleare. 19 


Se consacra astfel, adâncirea distanţării relațiilor romano-sovietice. 


Reacţia României faţă de august 1968, operaţia „Dunărea” 


Regimul comunist de la Bucureşti a înțeles ca în Cehoslovacia se desfăşura un program de 
reforma al regimului Stalinist al lui Novotny dar nu-i percepea caracteristicile şi reacția străzii dar şi 
poziția lui Dubcek, sperând ca va avea, după nenumărate contacte directe, un aliat în politica să 
externa ca o contrapunere față de U.R.S.S. Moscova o considera o contrarevoluţie la Praga, trecând 
la o rezolvare militara practicata în 1956 la Budapesta. Reforma de la Praga era primejduita de 
intervenția sovietica şi a celorlalți, fiind un pericol şi pentru o reforma românească ce trebuia să fie 
apărată atât de întregul popor, dar şi de instituţiile sale specializate. Toate acţiunile iniţiate ori 
convorbirile telefonice nu au putut finaliza marea dilema ce era în Cehoslovacia: o reformă sau o 
contrarevoluţie?! 

Trupele sovietice încă nu fuseseră retrase din Cehoslovacia, existând manifestări de protest 
ale unui mare număr de oameni, pe întreg teritoriul cehoslovac. 

Reforma de la Praga speria atât pe U.R.S.S., cat şi pe durul Jivkov. Toate convorbirile dintre 
liderii de partid şi de stat, fie la Budapesta, Sofia ori Praga, nu puteau aduce soluționări. în discuţiile 
purtate, diplomaţii romani vedeau premizele favorabile unei bune înţelegeri dar agitația creata de 
sovietici si aliaţii lor pe marginea sa-zisei, incapacitate a armatei cehoslovace de a apără frontiera de 
vest şi de nord-vest a tarii, era doar un pretext pentru introducerea trupelor şi amestec în treburile 
interne. în concepţia liderilor sovietici, se urmarea proiectarea imaginii unei U.R.S.S. iubitoare de 
pace şi dispusa să treacă cu vederea peste micile greşeli din Cehoslovacia. Pe de alta parte, sub 
masca apărării socialismului, se legitima intervenția militara în tarile est-europene, așadar şi în 
Cehoslovacia. 

Poziţia României față de invadarea Cehoslovaciei din 21 august 1968 trebuie analizata, pe de 
o parte, ca membra a Tratatului de la Varşovia, ca dezbatere despre adevăratele motive ce au 
determinat liderii sovietici să acționeze dar şi de sistemul politico-militar care trebuia să asigure 
apărarea independentei şi integrității in cazul unui atac imperialist, ori in cazul României, ea se găsea 


intr-o situaţie critica, putând fi invadata de U.R.S.S., Ungaria şi Bulgaria unde erau circa 20 de mari 

unităţi la distante variabile de frontiera comuna și care, în viziunea liderilor comuniști, puteau repeta 
scenariul operației „Dunărea” (invadarea sovietica). 

N.A.T.O. şi .O.N.U. nu puteau să acționeze în sprijinul României care era în zona de 
influentă a U.R.S.S., de altfel, nici Bucureştiul nu concepea un asemenea demers. Gestul lui 
Ceauşescu a fost aplaudat, el fiind invitat în marile capitale occidentale; va conferi cu mai marii zilei 
din lume, finalizând proiecte de cooperare economica, ştiințifica şi culturala. Prestigiul tarii și al sau 
personal au sporit dar nimeni nu ar fi fost dispus la o atitudine fermă cu alte mijloace decât cele 
diplomatice. Romania era doar un partener, nu un aliat, ramarea încă in blocul militar est-european. 
Poziţia lui Tito ca vecin fusese clar exprimata — nu avea cum să poată să sprijine Romania. 

Manifestaţia de la 21 august 1968 dovedise o extraordinara stare de spirit, existenta in opinia 
publica. Era pentru prima şi ultima oara când ea va răspunde chemării partidului, nu pentru a apăra 
partidul sau pe Ceauşescu, cum dorea Manea Mănescu, ci mai ales, datorita unei trasături dominante 
în ultimele decenii, privind anti-sovietismul. Ceaușescu va realiza aceasta atitudine a maselor dar o 
va deturna spre folosul propriu. În fond, nu putea să lupte contra U.R.S.S., a comunismului şi deci, 
sub steagul unui partid comunist. Când Ceauşescu a anunţat formarea Gărzilor Patriotice, mulțimea 
adunata in Piaţa Palatului a răspuns cu „aplauze, urale puternice, prelungite”. Dar ce capacitate 
operaţionala, reala, aveau în acel moment, daca luam în considerare lipsa de instruire şi dotarea cu 
armament învechit a acestor gărzi şi mai ales ca nu au dispus de timpul material pentru a intra in 
posesia celorlalte mijloace necesare ducerii acțiunilor de lupta: transport ori comunicaţii?! Armata 
era singurul instrument abilitat al statului pentru apărare, dar invazia din Cehoslovacia, deşi 
cunoscuta politic, surprinsese organismul militar fără planurile de apărare aplicabile intr-un 
asemenea caz (cum să închipui un război in care U.R.S.S. era agresor?), fără o industrie de apărare, 
fără structuri moderne de conducere, deşi exista un Consiliu Suprem de Apărare dar care nu avea un 
personal din Marele Stat Major, dar mai ales, fără o doctrina naționala de apărare. Aşadar, în august 
1968 s-au putut constata deficiente în organizarea şi dispunerea marilor unităţi pe teritoriul tarii, 
inclusiv a unor depozite de armament şi muniţie. (20) 

În gestul lui Ceauşescu din august 1968 trebuie să vedem fie curaj, fie nesăbuinţa sau o reala 
incapacitate de gestionare a unei crize politico-militare. Din toate acestea, evoluţia doreşte o abilitate 
teribila de a folosi şi cele mai mici avantaje dintr-o situație pentru sine dupa cum şi aprecia 
Bârlădeanu, realizarea primului val, atunci când a ieşit in faţă tigrului. (21) 

Plan oficial nu era, nu s-a discutat despre un astfel de plan, „la Adunarea Populara l-a luat 
limba pe dinainte pe Ceauşescu, s-a înflăcărat şi s-a montat singur. Nu era momentul ca după ce iesi 
în față tigrului sa-l tragi şi de coada. Asta este ceea ce a făcut Ceauşescu”. (22) 

Aşadar, totul a fost sub semnul improvizaţiei. Ceaușescu își menținea o aura de independenta, 


de „copil teribil” al comunismului dar fără să pună in discuţie apartenenta tarii la Pactul de la 

Varşovia şi apoi, treptat, reformele ori liberalizările interne ce vor fi treptat înghețate. Trebuie 
înțeleasa calea diplomatica a momentului istoric deoarece, tabloul politicii externe derulate de 
Romania în acei ani, se completa cu doua mari probleme: cea vest-germana şi cea israeliana. Liderul 
comunist va şti să profite de pe urma menţinerii relațiilor diplomatice cu respectivele state, îndeosebi 
prin ecoul avut în cercurile politice comuniste și occidentale. 

Rapoartele diplomatice trimise de reprezentanții României din marile capitale ale lumii pot să 
ofere informații prețioase şi analizate într-un context deosebit. Luările de poziţie a liderului 
comunist, apreciate la Praga sau Berlin, se vor estompa treptat deoarece mai toți ambasadorii romani 
acreditaţi în capitalele occidentale, vor accentua necesitatea adoptării de către Romania a unei poziţii 
ponderate, non-provocatoare, deoarece treptat, in zilele de 23 şi 24 august, poziţia să va exprima din 
nou ca „nimic nu poate împiedica buna colaborare, prietenia dintre Romania și Uniunea Sovietica. 
(23). Aşadar, apelul la calmare venit din Occident prin filiera ambasadorilor se va materializa treptat. 
Dimensiunea diplomatica trebuie înţeleasa îndeosebi prin rezolvarea problemelor securităţii 
naționale deoarece, se obişnuia să se spună ca in inima afacerilor externe se afla relaţia dintre 
politica şi puterea militara. În acest sens, este importanta cunoaşterea relaţiei existente între Armata 
Romana şi Pactul de la Varşovia, a locului deţinut de organismul militar romanesc, în cadrul alianței, 
a misiunilor acestuia, a gradului de integrare, deoarece sovieticii, în acele zile de criză ale tratatului, 
au ştiut să anihileze treptat, stările de conflict. Chestiunile militare vor constitui un nod Gordian în 
relaţiile Bucureşti-Moscova deoarece, totul trebuie văzut în contextul procesului deindependizare a 
poziției României în interiorul blocului sovietic, a politicii ei economice şi militare, interne şi 
externe, cat şi în cadrul procesului de regândire a doctrinei militare. Toate acestea, deoarece 
sovieticii puneau în centrul războiului de coaliție, un accent tot mai mare pe forțele sateliților dar in 
condiţile in care conducerea era centralizata, in mâinile mareşalilor sovietici. 

Ceauşescu dorea ca individualizarea României să fie recunoscuta şi de U.R.S.S. nu numai de 
Occident deoarece Romania ca poziție strategica, devenise de nivel secundar după retragerea 
trupelor în 1958. Totuşi, Kremlinul era interesat pentru apărarea antiaeriana sovietica prin instalațiile 
radar din Romania, ce contribuiau la aceasta. De aici şi presiunea exercitata de Brejnev, pentru a 
transforma Pactul de la Varşovia intr-un mecanism instituțional care să asigure hegemonia sovietica 
in regiune. Nu întâmplător, liderul de la Kremlin cerea mereu perfecționarea în continuare a 
Tratatului de la Varșovia, în special in domeniul coordonării politicii externe a statelor socialiste. 
Aşadar, este evidenta confruntarea a doua principii: cel pus în evidenta de Ceaușescu, al controlului 
National asupra forțelor destinate cooperării şi celalalt, al lui Brejnev, ce semnifica eficacitatea 
militara fundamentata pe acceptarea anumitor sacrificii din suveranitatea naționala în domeniul 


conducerii forțelor armate, pentru îndeplinirea misiunilor in cadrul unui război de coaliție. 

Din toate cele semnalate rezulta o realitate politica ce demonstrează ca unica modalitate 
raționala şi eficienta de soluţionare a divergentelor, a deosebirilor de păreri ivite între ţările 
socialiste, romane discuţia tovărăşească bazata pe respect şi încredere reciproca, între conducerile 
partidelor şi statelor respective. Găsirea, prin eforturi rabatoare, perseverente, sincere, a unor soluții 
reciproc acceptabile, care să elimine neînțelegerile dintre partid şi să asigure relaţii de colaborare, 
rămâne obiectivul major al României în perspectiva, ca membra cu drepturi depline in organismele 


O.N.U. 

Arhitectura şi arta în perioada lui Matei Basarab 


Prof. Milea Sorin, Colegiul Forestier Câmpina 


Domnia de peste două decenii a lui Matei Basarab (1632-1654) a înregistrat realizări 
însemnate atât în domeniile economic, politic şi militar cât şi în cel cultural-artistic. Acestor sfere de 
activitate le-au fost dedicate numeroase studii monografice şi lucrări de sinteză (1). 

Deşi a beneficiat în ultimile decenii de elaborarea câtorva lucrări de specialitate având ca 
obiect analizarea culturii (2), această epocă a făcut până în prezent doar obiectul câtorva investigaţii 
spradicii asupra arhitecturii (3). 

Singurul studiu mai amplu asupra monumentelor secolului XVII-lea din Muntenia şi Oltenia 
a rămas pănă în prezent cel elaborat de N.Ghika-Budeşti în urmă cu şapte decenii (4), care însă 
aborda restrictiv, la nivelul informării de care dispunea atunci autorul, numai arhitectura religioasă. 

În lucrarea de faţă se intenţionează a se prezenta în toată amploarea sa arta şi ştiinţa de a 
construi din interiorul românesc aflat între Carpaţii Meridionali şi Dunăre, aparținând primelor trei 
sferturi ale celui de-al XVII-lea veac — respectiv “Casa Domnească” de la Brebu, datată 1640 (5). 

Cei 22 de ani ai domniei lui Matei Basarab (octombrie 1632 — aprilie 1654) se încadrează ca 
durată între două perioade considerate eronat ca reprezentând o stagnare în ceea ce priveşte 
desfăşurarea unei activităţi susținute (6). 

Prima este cuprinsă între cele trei decenii de început ale secolului şi alta, aproape egală ca 
întindere, care a continuat şi după sfârşitul domniei bătrânului domn până la înscăunarea din anul 
1678 a lui Şerban Cantacuzino. În acest timp în arhitectura Țării Româneşti s-a inaugurat perioada 
de înflorire cultural-artistică cunoscută sub denumirea de epoca brâncovenească. Prin unitatea 
formelor, intensitatea actului ctitoresc şi existenţa unor trăsături stilistice comune, ambele perioade — 
cea care a premers şi cea care s-a succedat intervalului anilor 1632-1654 — se integrează arjanic 
epocii constructive ce aparţine domniei lui Matei Basarab, luând numele gospodarului voievod şi 
fiind tratate ca atare. 

Lucrarea a căutat să înfățişeze coerent activitatea echipelor de meşteri şi a principalilor ctitori 
având în frunte figura proeminentă a energicului domn, ca susținători ai acţiunilor de refacere, de 
extindere şi de ridicare din nou a unor construcţii de arhitectură (fortificațiile Târgoviştei sau dotarea 
cu elemente defensive a unor curți domneşti şi ansambluri monastice), cu funcţie civilă, palate şi 
curți domneşti, case şi curţi nobiliare) şi a unor edificii cu destinaţie religioasă (biserici, mânăstiri şi 
turnuri clopotniţă). În cuprinsul lucrării s-a analizat structura aşezărilor urbane, precum şi plastica 
fațadelor şi decorația ancadramentelor din piatră ale golurilor de uşi şi ferestre, când apar noi forme 


de exprimare ale vocabularului ornamental instituit în epocă. 

Cele peste două decenii, cât a însumat lunga domnie a lui Matei Basarab (1632-1654), au 
constituit prin durată o perioadă de relativă linişte dar, mai ales o perioadă de stabilitate în raporturile 
dintre Voievod şi celelalte forţe politice ale Ţării, tulburată mai serios de cele câteva conflicte armate 
provocate de ambițiosul dom al Moldovei Vasile Lupu. În acelaşi timp reluarea războiului turco- 
persan în 1635, încheiat patru ani mai tărziu, precum şi companiile otomane pornite în 1645 
împotriva republicii Venețiene pentru stăpânirea Cretei au creat o conjunctură politică favorabilă din 
partea Porții, existând, în aceste condiţii, climatul şi răgazul necesar pentru intensificarea 
activităţii culturale. 

În evoluţia artei vechi româneşti, tot astfel cum se poate vorbi de epoci strălucite marcate de 
realizari ctitoreşti importante datorate iniţiativei unor personalități politice şi culturale proeminente, 
prin înfăptuirile sale de excepţie se poate demonstra, deopotrivă, existenţa unei epoci cu trăsături 
stilistice distincte întinse de-a lungul primelor trei sferturi ale secolului al XVII-lea. Momentul 
culminant al acestei epoci a fost marcat de lunga domnie a lui Matei Basarab, putându-i-se atribui, 
din acest considerent, numele vrednicului domn. 

Această epocă, ale cărui începuturi pot fi stabilite încă din primii ani ai secolului al XVII-lea, 
dar care a continuat încă două decenii şi jumătate, de la moartea lui Matei Basarab şi până la 
înscăunarea în anul 1678 a lui Şerban Cantacuzino, considerată în ansamblu, se înscrie în istoria 
Ţării Româneşti ca o perioadă de reală - înflorire cultural-artistică, cu particularităţile sale 
caracteristice. 

Beneficiare ale unui câmp larg de manifestare, activitatea culturală şi creaţia artistică 
document în această epocă o integrare totală şi profundă în viaţa spirituală a poporului român, 
reprezentând împreună un fenomen de remarcabilă amploare. 

În acest cadru, creaţia arhitecturală a epocii lui Matei Basarab, în general insuficient 
cunoscută şi aprofundată, dezvăluie celui care cercetează diferitele sale aspecte o impresionantă 
dezvoltare. 

Este epoca unor febrile căutări inovatoare, când se face simțită, pas cu pas, o desprindere de 
tradiția Evului Mediu, prin apariția unor forme, trăsături stilistice şi experinţe constructive noi, 
înrudite cu cele ale Moldovei şi Transilvaniei, care se regăsesc acum laolaltă în arhitectura Ţării 
Româneşti. Este afirmată astfel, şi în acest plan, unitatea spirituală tuturor românilor. 

Explicaţia acestei contopiri de elemente autohtone constă şi în extinderea relaţiilor politice şi 
culturale ale Statului Muntean cu celelalte ţări române. Pe o arie mult mai vastă, aceste relaţii au fost 
întreţinute şi cu numeroase state şi popoare din Europa Central sud-estică şi răsăriteană. 

Dezvoltându-se într-un context de o asemena complexitate, arta şi ştiinţa de a construi alături 
de celelalte genuri artistice au cunoscut în cadrul epocii lui Matei Basarab nu numai o intensă 


activitate ctitorească, dar şi o remarcabilă îmbogăţire a vocabularului structural şi decorativ, 

reflectând o schimbare de viziune faţă de epoca precedentă (7). În comparaţie cu realizările 
arhitecturale artistice majore ale secolului al XVII-lea, aparținând mai ales perioadei de început 
corespunzătoare domeniilor lui Radu cel Mare şi Neagoe Basarab, cercetările de specialitae mai 
vechi, dar şi cele relativ recente, au apreciat în mod eronat că epoca Mateiană se caracterizează 
printr-un pregnant tradiţionalism. 

În esenţă, a fost considerată în general ca “o epocă de tranziţie”, care făcea legătura între aşa- 
zisul “vechi stil muntenesc” al secolului al XVII-lea şi “noul stil”, cum era denumită epoca 
brâncovenească. 

N. Ghika-Budeşti, unul dintre primii cercetători care au analizat temeinic întreaga creaţie 
medievală arhitecturală bisericească a Munteniei şi Olteniei, inclusiv cea a începutului secolului al 
XVII-lea, aprecia că acest veac “este esențialmente tradiţionalist” (8). În realitate, fără a abandona în 
totalitate filonul tradiției-înţelegând prin tradiție nu atât persistenţa unor elemente şi forme 
arhitecturale, cât, mai ales, prelungirea în timp a coordonatelor spiritual de bază concretizate prin 
mijloace specific de exprimare artistică-creaţie arhitecturală a epocii mateiene, pe fundalul unor noi 
realităţi politice, economice şi cultural, statornicite în viaţa Țării Româneşti în prima jumătate a 
veacului al XVII-lea, a renunţat treptat la reproducerea fidelă a unor modele ale trecutului. În 
consecință, activitatea arhitecturală-artistică a acestei epoci s-a angajat într-un evident proces de 
înnoire, căutând alte soluţii şi mijloace de exprimare tehnică şi plastică decât cele utilizate anterior, 


care îşi epuizaseră formele şi se cereau a fi înlocuite (9). 

ÎN CĂUTAREA INGINERULUI ROMÂN IULIU POPPER 


Pr. Moga Petru 


Nu poţi căuta ceva neştiut. O minimă informaţie este necesară la început pentru a se putea 
naşte o căutare. Pentru mine această minimă informaţie, care m-a incitat să aflu mai multe, a fost 
faptul că, în cultura generală a tinerilor argentinieni de acum vreo 30 de ani intra firesc faptul de a şti 
că un român este responsabil de exterminarea aborigenilor din Ţara de Foc. Am vrut să aflu mai 
multe despre acest subiect din revoltă patriotică faţă de această afirmaţie, care mi se părea făcând 
parte dintr-o mai largă partitură antiromânească. Ce român a putut ajunge în Ţara de Foc în anii 80- 
90 ai sec. al XIX-lea şi să mai şi reuşească să-i extermine pe localnici? 

Iuliu Popper este mai întâi o legendă, o legendă a Argentinei, a Țării de Foc. — În România 
este destul de puţin cunoscut. Ştiu de el profesorii de istorie, şi mai ales de geografie, care vorbind de 
Țara de Foc pot face afirmaţia că primul om de ştiinţă, primul european care a explorat interiorul 
celei mai mari insule din Țara de Foc a fost inginerul roman luliu Popper. Ştiu de el cel mai bine 
filateliştii, care, în mod statornic i-au cultivat memoria în cărţi şi articole de specialitate. 

Necunoscutele sunt în cazul lui Popper mult mai numeroase decât cunoscutele. De aceea este 
un subiect extrem de convenabil pentru istorii romanţate, pentru nuvele, pentru filme... Chiar titlul 
asumat pentru acest articol vrea să trimită la cartea lui Radu Tutoran “Toate pânzele sus”, pentru 
care în mod sigur biografia lui Iuliu Popper a fost, mărturisit sau nu, izvorul inspiraţiei literare. 

Enciclopediile mari, moderne, îl ignoră. Internetul poate fi însă de ajutor. Cu condiţia să poți 
formula întrebarea. În limba română informaţiile sunt bogate, deosebit de apreciative la adresa lui 
Iuliu Popper. În engleză, de asemenea. Interesant însă, în spaniolă, ele sunt vizibil cenzurate, 
trunchiate, parcă anume ca imaginea inginerului roman să nu fie prea luminoasă. 

Călătorind la Buenos Aires (la invitaţia fiicei mele Emilia) şi de aici mai departe, în cea mai 
sudică localitate a Argentinei, la Ushuaia, în Muzeul de Istorie al Ţării de Foc am aflat trei camere 
de expoziţie dedicate exclusiv expediției vasului “Belgica”, unde multe fotografii îl arată pe Emil 
Racoviţă, românul care ajunge în zonă la circa 10 ani după Iuliu Popper. Acesta din urmă este evocat 
prin exponate şi texte în celelalt muzeu al localităţii, un muzeu particular, El Museo del Fin del 
Mondo, pe care fiind zi de duminică, l-am găsit închis. N-am venit însă în ţară cu mâna goală. Am 
putut cumpăra o reeditare a hărţii Ţării de Foc, alcătuită şi publicată de Iuliu Popper în 1891, timbre 
şi stampila poştei organizată de el în Țara de Foc şi cărți, dintre care una cuprinzând chiar texte 
scrise de Iuliu Popper. 

Odată intrat în tematica aceasta, informaţiile se susțin şi se dezvoltă unele din altele. S-au 
scris multe cărți despre Iuliu Popper şi se vor mai scrie, deoarece, repet, necunoscutele sunt încă 


numeroase, comparativ cu datele cunoscute. 

Biografia lui impresionează. 

S-a născut în Bucureşti, pe Calea Văcăreşti 27, la 15 decembrie 1857, într-o familie de evrei 
askenazim, emigraţi din Polonia. Date fiind legile româneşti din acea perioadă, nefavorabile evreilor, 
la 15 ani (după alte surse, la 18 ani) pleacă la Paris unde, după susţinerea bacalaureatului, urmează 
cursurile Școlii Naţionale de Drumuri şi Poduri din cadrul Universităţii Politehnice, devenind, în 
1879, inginer de mine. Este perioada în care a dat meditații pentru a putea plăti la Sorbona cursuri 
suplimentare de fizică, chimie, meteorologie, geologie, geografie şi etnografie. Stăpânea germana, 
româna, idiş, spaniola şi franceza. Avea noţiuni de italiană, latină şi greacă. 

A călătorit în toată lumea, ceea ce pentru acel timp este absolut remarcabil. Mai întâi, de la 
Paris la Constantinopol şi apoi în Egipt, unde lucrează la întreţinerea Canalului de Suez. Urmează o 
călătorie prin Orientul Mijlociu până în India, China şi Japonia. Revine în România în 1881. La 
sfârşitul acestui an călătoreşte în Turcia, India, Indonezia, China şi Japonia, apoi în Siberia Orientală, 
traversează Alaska, apoi Canada, iar în Statele Unite se stabileşte un timp la New Orleans, unde este 
angajat să lucreze la planul urbanistic şi de canalizare al oraşului. În 1882, în Cuba, este angajat 
pentru lucrări de urbanism şi de dezvoltare ale portului Havana. Urmează Mexicul, unde Guvernul îl 
angajează drept cartograf şi unde este redactor la ziarul “Diario de los forasteros”, o publicaţie 
pentru străinii rezidenţi în Mexic. Traversează apoi Brazilia, iar la vârsta de 28 de ani, în 1885 
ajunge la Buenos Aires. Au urmat opt ani argentinieni, extrem de bogaţi, pe măsura anilor de 
călătorie de până acum, dar înainte de a împlini vârsta de 36 de ani, în iunie 1893 în dimineaţa zilei 
în care urma să aibă o ultimă, probabil victorioasă înfăţişare la Tribunalul din Buenos Aires 
împotriva Guvernatorului Ţării de Foc, este găsit zăcând fără viaţă în apartamentul său din strada 
Tucuman 373. 

Cei 8 ani argentinieni au însemnat explorarea insulei mari din arhipelagul Țara de Foc, 
prezentarea în scris şi în conferință publică a rezultatelor cercetărilor sale, cu materiale, hărți şi 
fotografii; a însemnat editarea împreună cu Amiralitatea Engleză a unei hărți ştiinţifice, adusă la zi, a 
Țării de Foc, unde exploratorul roman dă geografiei locului denumiri care evocă ţara sa de baştină. 
De exemplu, prelungirea spre Atlantic a Anzilor este numită pe această hartă “Cordillera Carlos de 
Rumânia”, munţii care traversează insula de la sudul golfului Inutil până la golful San Sebastian sunt 
numiţi “Sierra Carmen Sylva”; există de asemenea un râu numit “Carmen Sylva”, iar în Cordillera 
Carlos de Rumania, mai multe vârfuri se numesc: Lahovari, Manu, Cornu. Alte elemente geografice 
au fost numite: Sinaia, Vasilica, Rosetti, Urechia, Lacul Broşteni, Valea Iaşilor, etc. Un râu de mari 
dimensiuni a primit numele de Popper. 

Cei 8 ani argentinieni au însemnat implicarea directă a lui Iuliu Popper în exploatarea aurului 
descoperit pe plajele Atlanticului, respectiv obţinerea de fonduri de investiţii pentru exploatarea 


aurului, organizarea de colonii pentru băieşi, invenţii tehnice şi aplicarea concretă a lor, sistem poştal 


117 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


propriu cu timbre şi stampilă proprie pentru a facilita relaţia între coloniştii din diferitele zone ale 
țărmului atlantic, topirea aurului obținut şi turnarea lui în monede - medalie de 1 g şi 5g, pentru a 
face posibilă manipularea lui. - Au însemnat de asemenea angajarea în conturarea unor proiecte de 
colonizare modernă a teritoriului descoperit şi studiat de el, aceasta însemnând concesionarea unor 
suprafeţe imense de teren pentru a stabiliza pe indigeni, cu construirea de case, biserici şi şcoli 
primare, sau pentru a atrage în Ţara de Foc familii de europeni şi pentru creşterea oilor. De pildă, un 
ultim proiect avea în vedere o suprafaţă de 375 000 de ha, colonizarea a 100 de familii din Europa şi 
aducerea a 40 000 de oi. Un alt proiect alcătuit de asemenea în detaliu, cu specificarea materialelor, a 
costurilor, cu amplasarea birourilor şi dotările acestora se referea la o legătură telegrafică pe o 
distanţă foarte mare. La moartea lui era de asemenea pregătită o navă (după alte surse chiar două) 
specială pentru expediţia de explorare a insulelor din sudul arhipelagului Țara de Foc şi a 
Antarctidei. 

Cei 8 ani argentinieni au însemnat de asemenea o confruntare permanentă cu guvernatorii 
locali, corupți, pe care soluţiile lui Popper i-ar fi lipsit de câmpul de manevră cu care se obişnuiseră, 
departe de Guvernul Central de la Buenos Aires. Confruntarea cu guvernatorii Ţării de Foc se 
desfăşoară prin articolele publicate în ziarele din capitală, prin acţiuni juridice pentru care se 
consuma timp şi energie prețioasă în călătorii lungi cu corăbiile cu pânze ale acelui timp. 
Confruntarea cu guvernatorii corupți ai Ţării de Foc a avut loc şi foarte concret în obligaţia de a se 
apăra de bandele de aventurieri plecaţi din zona ciliană cu consimțământul tacit al guvernatorului 
argentinian, pentru a prăda şi distruge coloniile organizate de inginerul român. Biografii descriu aici 
folosirea de către Popper a unei strategii de apărare şi contra-atac, cu micul său grup de oameni 
înarmaţi, după modelul regelui dac de odinioară, repurtând astfel o victorie zdrobitoare împotriva 
atacatorilor. Pe plan juridic obţine în două rânduri înlocuirea guvernatorilor corupți, dar la a treia 
experienţă nu a mai ajuns sau nu a mai fost lăsat să ajungă la tribunal. Având în vedere aceste 
circumstanţe s-a putut vorbi de un asasinat, ceea ce pentru biografii argentinieni pare exclus. 

Nu poţi găsi nicăieri elemente care să susțină cât de cât imaginea de exterminator. Este un 
fals grosolan, devenit însă loc comun în istoriografia argentiniană, ca soluție pentru a elibera de vina 
aceasta personaje foarte importante ale istoriei şi politicii argentiniene. Tonul cu care Popper 
vorbeşte despre localnici este cel al unui om de ştiinţă, afirmând mereu că nu sunt ostili şi luându-le 
apărarea. Personalitatea copleşitoare a inginerului român n-a putut fi nici până în ziua de astăzi 
asumată cinstit de istoria argentiniană. Accente răuvoitoare pot surprinde în câte o biografie semnată 
de argentinieni, inexplicabile desigur, alături de afirmaţii laudative excesive. 

La Muzeul de Istorie din Ushuaia, ghida care m-a ajutat să procur ultimele cărţi scrise despre 
Popper şi texte originale alcătuite de inginerul român, spunea că abia acum, după mai bine de 100 de 


ani, argentinienii realizează valoarea proiectelor gândite şi propuse de Popper, dar zădărnicite de 

moartea lui fulgerătoare la nici 36 de ani. 

Cu trei luni înainte de moarte, în şase exemplare tipărite, era pregătit proiectul pentru 
întemeierea unui centru maritim în golful San Sebastian. Textul acestui proiect, tradus din originalul 
spaniol este, cred, pentru prima oară accesibil publicului românesc. Parcurgerea lui ne va permite să 


îl aflăm pe Iuliu Popper în toată anvergura şi modernitatea personalităţii sale. 


August 2012 


Santiago Reyes : 


Iuliu Popper -— studiu biografic ! 


“Căpitanul Iuliu Popper, erou al procesului de pacificare a Insulei Mari din Ţara de Foc, 
remodelator al oraşului cubanez Habana Vieja; constructor al unui port în New Orleans, vecin 
mexican a lui Jose Marti, frecventator al cercului parnasienilor, codescoperitor al poeziei lui Arthur 
Rimbaud, pasager legal pe un vas de război condus de Pierre Loti, primul cititor al trilogiei 
necunoscute, “Cronica de los escitas” a scriitorului siberian din Irkutsk, Victor Berkoff, redactor a 
unei enigmatice corespondențe adresate lui Theodor Herzl, renegat public de către rasa şi poporul 
său... “ (Patricio Manns, “El corazon a contraluz”) 

Doar opt ani au fost de ajuns pentru ca figura lui Iuliu Popper să rămână strâns legată de 
istoria Țării de Foc. De la sosirea în Argentina în 1885, atras de aurul de la Cabo Virgenes, până la 
moartea sa la Buenos Aires, pe 6 iunie 1893, el a stabilit relații cu cercurile cele mai apropiate ale 
puterii, reuşind chiar să convertească înalți funcționari naționali în protectori, consilieri, finanțatori şi 
admiratori ai săi. 

Aspectul fizic făcea parte din atrăgătoarea sa personalitate. Înalt şi robust, fără să fie gras; o 
frunte armonioasă, mărită de un început de chelie; ochi de un albastru metalic, îmblânziți de o 
fizionomie prietenoasă şi caldă şi un ten permanent îmbujorat; barba blondă, deasă şi îngrijită, 
îmbrăcămintea curată şi aleasă cu gust îi dădeau aspectul unui om care, în orice caz, depăşea 
canoanele obişnuite. O cultură formată în înalta societate pariziană, unde hrana de bună calitate şi 
călătoriile permanente prin diferite oraşe l-au fortificat în propriile sale puteri şi în aptitudinea de a 
face faţă la tot felul de împrejurări. 

Rămân încă îndoieli referitoare la cine era de fapt luliu Popper, deoarece e clar că nu era un 
aventurier în sensul simplu al cuvântului; era un om de mare cultură, care te copleşea cu cunoştinţele 
sale, care credea în proiecte grandioase, deşi se sătura rapid de ele, care ştia să mânuiască puterea, 
sprijinindu-se pe putere pentru a înfrunta puterea; care era capabil să creeze un stat în stat şi să-l 
manipuleze după bunul său plac; sau să-şi creeze propria sa monedă şi să pună în funcțiune propriul 


119 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


său sistem poştal; care-şi închipuia o naţiune israelită în sudul pământului, dar în acelaşi timp îşi 
ascundea cu gelozie originea iudaică; care era acceptat cu grad înalt de către masoneria din Buenos 
Aires şi avea de-a face cu personalităţile cele mai influente ale societăţii porteña (din capitala 
Buenos Aires — n.tr.) şi care, în acelaşi timp, se mişca cu maximă uşurinţă printre subalternii săi 
deveniți căutători de aur şi soldaţi ai unei armate private. Popper era toate acestea şi mai mult decât 
atât. 

S-a născut în Bucureşti, România la 15 decembrie 1857, ca fiu al lui Neftali C. Popper, un 
evreu ortodox din Varşovia, care emigrase împreună cu Hannah, soția sa, pentru a se stabili în 
capitala românească. Iuliu Popper a primit o educaţie strictă, potrivit tradiţiei evreieşti așkenazim. În 
acea perioadă, în principatele Moldova şi Țara Românească, conduse de către Alexandru Ioan I, în 
ciuda reformei agrare şi a a eliberării ţăranilor care îndeplineau munci obligatorii faţă de seniorii 
feudali, fuseseră decretate legi care restrângeau activitatea cetăţenilor români de origine iudaică, 
respectiv imposibilitatea de a fi admişi în instituţii sau şcoli militare, în administrația publică şi în 
corpul diplomatic. Aceste lucruri au determinat viitorul lui Popper şi decizia de a părăsi încă de 
timpuriu casa părintească. 

Copilăria lui s-a petrecut între grija pentru mama sa bolnavă şi librăria pe care tatăl sau o 
avea la demisolul casei, la nr. 27 de pe Calea Văcăreşti. Acolo avea voie să răscolească printre 
cărțile care l-au ajutat să-şi plăsmuiască visele de călătorie prin lume. Concomitent cu fidelitatea 
pentru lectura religioasă, Popper a străbătut lumea cu ajutorul cărților. La 15 ani, în 1872, se 
hotărăşte să plece la Paris, ştiind că nu putea urma studiile universitare în Bucureşti. 

A studiat la Universitatea Politehnică din Paris, la Şcoala Naţională de Drumuri şi Poduri, 
unde a absolvit ca inginer de mine. În această etapă a dat meditații pentru a-şi putea plăti la Sorbona 
cursuri suplimentare de fizică, chimie, meteorologie, geologie, geografie şi etnografie. Stăpânea 
limbile: germană, română, idiş, spaniolă şi franceză. Avea noţiuni de italiană, latină şi greacă. 

După terminarea studiilor începe o serie de călătorii care vor culmina cu sosirea sa la Buenos 
Aires. De la Paris a călătorit la Constantinopol şi de acolo în Egipt, unde a lucrat la întreținerea 
canalului de Suez; a călătorit apoi în Orientul Mijlociu, în India, China şi Japonia. S-a întors în 
România în 1881 pentru a-şi vizita familia şi pentru a încerca să fie admis ca membru al Societăţii 
Geografice din ţara sa. Însă asupra evreilor încă mai apăsau greu restricţiile privitoare la intrarea în 
instituţiile de stat. 

La finele acestui an întreprinde o călătorie în Siberia, traversează Alaska şi Canada pentru a 
ajunge în cele din urmă în Statele Unite. Se stabileşte la New Orleans, unde a fost angajat să lucreze 
la planul urbanistic şi de canalizare al oraşului. 

Ajunge la Havana în 1882 pentru a lucra la planul urbanistic al oraşului şi la dezvoltarea 


portului. Din Cuba se îndreaptă spre Mexic, unde lucrează ca şi cartograf pentru guvernul mexican şi 

ca ziarist la Diario de los forasteros, o publicaţie adresată străinilor rezidenţi în această ţară. 
Trecerea sa prin Brazilia a fost scurtă şi fără importanţă pentru cariera sa. Totuşi, veştile despre 
descoperirea aurului în strâmtoarea Magelan ajunseseră până aici. N-a pregetat să pornească imediat 
la drum spre Buenos Aires. În anul 1885, Popper avea doar 28 de ani şi urma să întâlnească o 
Argentină care încerca să lase în urmă războaiele civile şi să se alăture naţiunilor puternice din punct 


de vedere economic. 
Argentina generaţiei anilor ‘80 


Alegerea ce preşedinte a lui Julio Argentino Roca marchează în ţară o etapă nouă, care se 
înfiripase sub guvernele lui Urquiza, Mitre, Sarmiento şi Avellaneda şi s-a consolidat începând cu 
1880. Din punct de vedere politic, această etapă se extinde până la promulgarea legii Saens Peña 
(1912), iar în domeniul economic şi-a prelungit consecinţele până la perioada anilor 1930. 

Din 1860, gândirea pozitivistă ajunsese la o puternică acceptare universală, concepţiile sale 
cuprinzând toate disciplinele ştiinţifice. În felul acesta, ştiinţele biologice şi sociale au câştigat mari 
spaţii de investigare şi dezvoltare. Crearea Societăţii Ştiinţifice din Argentina în anul 1872 a răspuns 
necesităţii de a întemeia un organism care să funcţioneze ca nucleu de asociere şi de activitate pentru 
persoanele care doreau să lucreze pentru dezvoltarea ştiinţelor şi a aplicaţiilor acestora. Această 
societate a creat un muzeu, a organizat cursuri şi conferinţe şi a promovat efectuarea de explorări şi 
călătorii, în special în Patagonia. luliu Popper urma să intre rapid în contact cu diferite personalităţi 
legate de aceste mişcări, care îi vor permite să-şi concretizeze diferitele sale proiecte. 

Dacă ar exista posibilitatea de a sintetiza semnificaţia schimbărilor care se produc începând 
cu 1880 am putea spune că ele se manifestă ca aspirație a unei naţiuni tinere, care încearcă să-şi 
croiască propriul ei drum. Situarea ţării în cadrul internațional era puternic condiționată de poziția sa 
periferică. Totuşi, în ultimii ani, ţara primeşte din afară informaţii, idei, oameni, mărfuri şi capitaluri 
care-o impulsionează să devină în mod temeinic o prezenţă mai activă pe arena politică şi economică 
a ţărilor europene. 

În perioada anilor 1880, în domeniul politic şi guvernamental pătrunde un grup de oameni 
dispuşi să modernizeze tara, propulsând-o în circuitul mondial de producţie şi consum. Generaţia 
anilor '80 a fost nevoită să înfrunte anumite probleme ideologice care fuseseră amânate. Pentru a 
face faţă acestei noi situaţii ea avea un avantaj major: cea mai mare parte a membrilor ei avea 
formaţie universitară, vocaţie politică şi accepta cu plăcere modernitatea şi progresul. Din punct de 
vedere ideologic, era de factură liberală şi analiza necesitatea de a lămuri înţelesul câtorva aspecte 
fundamentale: integrarea emigranților în viaţa ţării şi extinderea marilor teme naţionale asupra noilor 
pături sociale, apărute din noua ordine economică şi politică. 


In ciuda bunelor intenţii, părea că singura ideologie care îi stăpânea pe guvernanţi era aceea a 

progresului, a progresului de dragul lui, fără să le pese de preţul cerut. Acest lucru a provocat o 
bazau pe producerea de articole primare, pe transportul până la porturi, pe capitaluri de exploatare a 
resurselor naturale şi, pentru a suplini lipsa mâinii de lucru, pe emigranţi. 

Oamenii care deţineau controlul schimbărilor pe care Argentina a început să le experimenteze 
proveneau din grupuri oligarhice şi se pricepeau foarte bine să folosească puterea pentru a-şi atinge 
obiectivele. 

Liberali de formaţie, ei credeau că administrarea chestiunilor politice îi este rezervată unei 
elite, unei minorităţi deţinătoare a ştiinţei şi a bogăției. Predominau cei care nu făceau compromisuri 
religioase, şi, fără îndoială, aveau o puternică influență asupra celorlalți. Lor li se datorează 
activitatea guvernului şi, mai ales, atmosfera deosebită pe care a dobândit-o epoca în special la 
Buenos Aires şi în Cordoba. Erau probabil atei, dar şi mai sigur este faptul că erau caracterizați de 
indiferentism religios, dată fiind nepăsarea faţă de gravele compromisuri interioare care îi 
caracterizau. În general au adoptat doctrina pozitivistă, bazată pe rațiune şi progresele ştiinţei, 
punând la îndoială autoritatea religiei. 

Urmaşi ai unor părinți iluştri, ei credeau că li se cuvine nu numai prestigiul pe care l-au 
cucerit rapid, ci şi conducerea politică a ţării — administrată de către şefii grupurilor provinciale — şi, 
mai ales, o anumită zeciuiala care părea să le revină prin dreptul natural asupra beneficiilor pe care 
ţara le obținea din uriaşul ei efort, depus deopotrivă de cetăţenii ei şi de străini. 

Se remarcă în atitudinea locuitorilor din Buenos Aires un anumit grad de artificialitate, 
imitând datini şi obiceiuri din capitalele europene, în special Paris şi Londra, aflate chiar atunci în 
plină fervoare capitalistă. Construcţia Teatrului Colon, proiectată de guvernul Juarez Celman, a 
întruchipat nu numai preocupările pentru gustul estetic, ci şi dorinţa arzătoare de a construi cadrele 
dezvoltării unei existenţe convenţionale la cel mai înalt nivel de lux. 

Dar lupta pentru bogăţie nu uza întotdeauna de mijloace oneste. De la vechea clasă de 
muncitori băştinaşi, trecând prin pătura nouă a imigranţilor, care tocmai se integraseră în ţară, şi 
până la clasa mijlocie care suferea de pe urma transformărilor economice, trăind într-un regim de 
instabilitate, lupta pentru avere avea un caracter murdar pe care spiritele rafinate ale noii oligarhii îl 
acuzau cu promptitudine. 

Poate tocmai de aceea membri ei se obişnuiră foarte repede să pretindă că aparţineau unei alte 
clase, unei alte lumi decât a celor care căutau bogăţia muncind, într-o luptă fără cruţare. Ei nu 
trebuiau să coboare la acest nivel de mizerie. Erau convinşi că reprezentau o rămăşiţă de puritate, de 
originalitate în ţară şi că, în virtutea acestui merit, li se cuvenea tot ceea ce, de fapt, nu era al lor, ci 
era o consecință a schimbărilor din jur. Treptat, li se părea că sunt cei aleşi, cei puri într-o societate 


pe care ei înşişi o hibridizaseră; erau aristocrați într-o societate în care stilul patriarhal de viaţă se 

estompa rapid şi începeau să se diferenţieze cu tot mai mare claritate clasele sociale. 

Din 1880 până în 1910, ţara şi-a triplat populaţia şi s-a schimbat într-un ritm ameţitor, ca 
urmare a ideii febrile a progresului. Acest optimism se năruie odată cu criza din 1890 şi Revoluţia 
del Parque. Țara asista la conturarea unei noi structurări sociale: o clasă de proletari imigranţi care 
lupta de pe margine, inspirată de idealurile socialiste şi anarhiste; o clasă mijlocie în formare, care îşi 
dobândea simbolurile primare ale statutului ei (îmbrăcăminte, fotografii, mobilier); şi o clasă 
tradițională şi patriciană, care privea cu neîncredere cultura aluvionară, care părea să anihileze 
tradiţia hispanico-autohtonă şi care se considera superioară, ca fiind mai veche. 

Pe plan politic, s-au remarcat Julio Argentino Roca, Miguel Juarez Celman, Jose M. Estrada, 
Eugenio Cambaceres şi Carlos Pellegrini. Multe din personajele de anvergură ale epocii, cu care 
Iuliu Popper a stabilit relaţii, aparțineau câtorva din lojele masonice care activau în Buenos Aires. 
Una din cele mai cunoscute, Logia Docente, a fost întemeiată în 1881, din iniţiativa lui Alejo Peyret, 
emigrant liberal francez şi asesor de Urquiza. În afară de Peyret, fondatori ai Lojei Docente au fost 
personalități marcante ca: Vicente Fidel Lopez, Leandro N. Alem, Carlos Encina şi Pascual 
Beracochea. Au făcut parte din ea şi Roque Saenz Pena, Hipolito Yrigoyen, Antonio Bermejo, Jose 
Maria Ramos Mejia, Ezequiel Ramos Mejia, Lucio V. Lopez şi fratele său Alberto Lopez. Logia 
Docente a avut o influenţă considerabilă în elaborarea Legii 1420 despre educaţia laică, obligatorie şi 
egalitară. 

Fără îndoială, puternicei mişcări culturale şi sociale care exista în ţară, mai ales în Buenos 
Aires, 1 se opune o situaţie economică care coexista cu o amplă activitate publică şi cu dependenţa de 
împrumuturile externe. Expansiunea economică nu arăta o evoluţie uniformă a afluxului de capital. 
Acest proces al investiţiei de capital se poate împărți în două etape, despărțite de criza din 1895. 

În timpul guvernului Roca, balanţa comerțului exterior se încheie cu deficit în fiecare an. Se 
observă faptul că, paralel cu dezvoltarea ţării, creşte şi datoria ei. Ritmul dezvoltării acţionează ca o 
frână asupra exporturilor; creşterea populaţiei, cu încorporarea masivă a sute de mii de imigranţi 
sporeşte piaţa de consum. Când încetează afluxul de capital european, care acoperă diferenţa dintre 
cheltuielile ţării noastre în exterior şi venitul obținut din vânzări, Argentina intră într-o perioadă de 
Criză. 

Printre cauzele crizei, se numără excesivele cheltuielile oficiale, balanţa comercială deficitară 
şi creşterea datoriei publice. Deprecierea monedei pune capăt încrederii investiţiilor britanice. 
Acestea reacţionează defavorabil faţă de problema unui împrumut de capital. Se subscriu titluri 
publice în valoare de aproape 3 mil. de lire, dar la sfârşitul anului 1884, agenţii nu le mai găseau 
plasament. Emisiunile succesive de titluri ale datoriei externe argentiniene, în special cele destinate 
căilor ferate şi lucrărilor de salubritate, marcau evoluţia crizei. 


Pentru a o contracara, guvernul lui Roca adoptă o serie de legi: consolidarea datoriei la 

termen şi a datoriei variabile; oprirea emisiunilor de titluri de stat; amânarea lucrărilor publice; 
modificarea tarifelor vamale, cu mărirea taxelor la import şi suspendarea tranşelor de creditare în 
valoare de 3 milioane de pesos. Depresiunea încetează şi criza este îndepărtată. 

La 12 octombrie 1886 Miguel Juarez Celman îşi asumă preşedinţia naţiunii. În mandatul său, 
se accentuează partea cea mai rea a regimului oligarhic. Noul preşedinte se comportă ca un monarh 
despotic: era fracționist şi exclusivist, chiar şi faţă de alianţa dominantă care îl susţinea politic. 

Dacă preşedinţii care l-au precedat fuseseră mai atenți cu administrarea banilor publici, 
Juarez Celman a fost la polul opus. Luxul şi ostentaţia intrau în conflict cu obiceiurile şi tradițiile 
guvernanţilor. Cu toate acestea, până în 1889 nu a avut inconveniente majore în mandatul său. Am 
putea prezenta cifre zdrobitoare privind schimburile comerciale şi afluxul susţinut de imigranţi. 

Când Juarez Celman a ajuns preşedinte, balanţa comercială argentiniană părea să fie în 
echilibru. În perioada 1886 — 1890, cca. 70% din întregul capital britanic investit este întrebuințat 
pentru a finanța căi ferate în formă directă, prin companii sau indirect, prin împrumuturi către 
Guvern. În această perioadă, lungimea totală a căilor ferate ale Republicii creşte de la 5800 km la 
9400 km. Concesiunile feroviare se acordă în mod dezordonat, fără planuri preliminare, provocând o 
adevărată bătălie cu scopul de a face şi mai multe drumuri. Companiile englezeşti feroviare nu 
numai că nu menţin sub control capitalul învestit, dar ridică preţul la taxa de închiriere şi la biletul de 
călătorie, iar obiceiul de a mări în mod frecvent, aproape săptămânal tarifele, stârneşte critici 
puternice din partea publicului. 

Desigur, prăbuşirea cotaţiilor Bursei a accelerat imposibilitatea de a face față 
compromisurilor externe. Modelul de exportator de produse agricole îşi arată limitele şi punctele sale 
vulnerabile, în principal dependenţa sa faţă de situaţia economică britanică. Legile promulgate 
înaintea crizei provoacă reacția opoziţiei politice. Guvernul scoate pe piaţă rezervele sale de aur de la 
Banca Naţională pentru a stabiliza cotaţiile biletelor de bancă, dar mediul speculativ rămâne cu 
metalul, iar bancnotele continuă să cadă. Se dispune vânzarea a mai mult de 20.000 de hectare de 
terenuri publice şi se emite monedă fără acoperire. 

Juarez Celman era sâcâit de situaţia economică critică şi de confruntarea cu opoziţia. În 
tendinţa sa de autoritarism, a încercat să-şi dispute controlul maşinăriei politice cu Roca, dar acesta 
nu era dispus să suporte costul politic al deprecierii prestigiului preşedintelui. 

În 20 august 1889 un grup de tineri din cercurile oficiale organizează un mare banchet la care 
asistă Juarez Celman şi cele mai marcante figuri ale Guvernului. “Banchetul slugarnicilor” a generat 
reacţia altor tineri, din opoziţie, care, o lună mai târziu formează “Uniunea civică a tinerilor”, care, 
sub conducerea lui Leandro N. Alem adună oameni cu diferite orientări politice, autonomişti, 
liberali, naționaliști şi catolici. O nouă generaţie îşi asumă viaţa politică argentiniană şi alături de 


Alem convoacă alte personalități ale vieţii politice: Bartolome Mitre, Jose Manuel Estrada, Pedro 

Goyena, Manuel Montes de Oca, Martin A. Torino, Emilio Gouchon, Lucio V. Lopez, Delfin Gallo, 
Torcuato de Alvear, Francisco Barroetavefia, Aristobulo del Valle şi Vicente Fidel Lopez, 
preşedintele al Logiei Docente. 

La începutul anului 1890, Uniunea Civică conspira deja în mod deschis împotriva 
Guvernului. Data fixată pentru Revoluţie este 21 iulie. Generalul mitrist Manuel Campos, şeful 
militar al mişcării, este arestat din ordinul Guvernului. Campos păstrează o relație confidențială cu 
generalul Roca. Data ridicării la luptă se modifică pentru 26 iulie. Consemnul era: “Patrie sau 
moarte”. Revoluționarii au făcut să circule un manifest: “... nu răsturnăm guvernul pentru a înlătura 
oameni, înlocuindu-i de la conducere; îl răsturnăm pentru că nu este în forma sa constituţională; îl 
răsturnăm pentru a-l restitui poporului, pentru ca poporul să-l reconstituie pe baza demnității 
naţionale şi cu demnitatea altor timpuri, distrugând această josnică oligarhie de parveniţi, care au 
dezonorat instituțiile Republicii în faţa celor de aici şi a străinilor...”. 

Prima parte a planului consta în a lua în stăpânire Arsenalul pentru a lăsa Guvernul fără arme. 
Partea a doua consta în a înainta către diferite obiective din oraş, sediul Guvernului, Casa Vămii şi 
alte edificii publice. Alem urma să fie preşedintele provizoriu, iar miniştrii săi Juan E. Torrent, 
Bonifacio Lastra, Juan Jose Romero, Pedro Goyena şi Joaquin Viejobueno. Vicepreşedinte urma să 
fie Mariano de Maria, iar şeful poliţiei Hipolito Yrigoyen. 

În 26 iulie se împlinesc obiectivele Revoluţiei, dar ordinul de a înainta asupra sediului 
Guvernului nu a fost dat niciodată. Generalul Campos insista la condiţia de a se rămâne pe poziţie 
defensivă. În ziua de 28 confruntările se focalizează în interiorul parcului; în ziua următoare 
revoluționarii capitulau. Revoluţia del Parque a fost înnăbuşită, dar Guvernul era deja mort. 

În 4 august preşedintele Juarez Celman şi-a dat demisia în faţa Adunării Legislative. Preia 
imediat Carlos Pellegrini, un om cu experienţă din anturajul lui Julio Argentino Roca. 

În acest context politic, economic şi social decurg cei opt ani pe care Iuliu Popper i-a trăit în 
Argentina. Mulţi din oamenii de care s-a legat făceau parte din zonele puterii. În elita capitalei 
credea că-şi va câştiga ajutoare pentru proiectele sale. Aceste ajutoare îi vor procura nu numai 
finanţare pentru campaniile sale, ci lucrul cel mai important, o reţea de protecţie politică, ce i-a 


îngăduit să se confrunte cu guvernatorii şi cu alte persoane puternice pentru a-şi realiza obiectivele. 


Popper în Buenos Aires 


In 1884, nava franceză Arctique a eşuat în apropiere de Cabo Virgenes. Pentru recuperarea 
încărcăturii s-a organizat o expediţie de salvare care trebuia să plece din Punta Arenas. In momentele 
de răgaz şi atunci când mareele o permiteau, muncitorii cutreierau plajele înguste şi în special Zanja 


a Pique, o deschizătură adâncă între stânci, caracteristică pentru configuraţia terenului. Biciuiţi de 

vânt, au descoperit că atunci când mareea se retrăgea de pe plaja scăldată de valurile furioase, se 
găseau mici cantităţi de aur. Echipajul de pe Transporte Villarino a adus vestea la Buenos Aires: la 
țărmurile strâmtorii Magelan se găseşte aur pe plajă şi se poate aduna cu singurul efort de a aştepta 
să se retragă fluxul. 

Nu s-a elucidat niciodată dacă Popper a aflat de această noutate în Brazilia sau abia la Buenos 
Aires. Este sigur faptul că în capitala argentiniană a reuşit să intre în relaţie cu elita oraşului: Joaquin 
M. Cullen, Manuel Lâinez, Lucio V. López, Bernardo de Irigoyen, José Manuel Eizaguirre, Alfonso 
Ayerza şi alte personalități făceau parte din cercul de prieteni intimi ai inginerului român. Poate 
apartenenţa sa la masonerie, deşi nu putem fi siguri că era deja mason la sosirea sa în Argentina, să fi 
fost una din cheile principale pentru intrarea lui în ambianța Lojei Docente. Începând cu anul 1886 
Compañia Anónima Lavadero de Oro del Sud, în formare, l-a însărcinat să examineze exploatările 
zăcămintelor de la Cabo Virgenes. Fără îndoială, ochiul lui Popper traversase deja strâmtoarea. 

La întoarcerea în Buenos Aires din călătoria sa în Sud, în iulie 1886, îşi asuma sarcina de a 
aduna resursele materiale şi umane pentru o explorare ştiinţifică a Ţării de Foc. Organizase deja 
firma Popper y Compañia cu scopul de a realiza lucrări de minerit în Santa Cruz. La 12 iunie 1886, 
preşedintele Roca i-a acordat o concesiune în această provincie. În numele lui Popper documentele 
au fost semnate de doctorul Joaquin Cullen. 

Popper n-a ajuns niciodată să exploateze concesiunea dată de guvernul argentinian în Santa 
Cruz. În schimb, şi-a intensificat pregătirile pentru explorarea de fond a condiţiilor geografice şi 
mineralogice din Ţara de Foc. S-a dedicat acestei misiuni de la începutul lui octombrie 1886 până la 
jumătatea lui ianuarie 1887. 

La întoarcerea din expediţia în Ţara de Foc, după conferinţa sa din 5 martie, la Instituto 
Geográfico Argentino, Popper face definitiv parte din elita porteña (elita capitalei Buenos Aires — 
n.tr.). Această dizertaţie l-a confirmat să fie inclus în Logia Docente, din punct de vedere intelectual 
grupul cel mai distins din societate. 

La mai puţin de o lună de la conferinţa sa, este din nou pe drum spre Țara de Foc. Presa 
capitalei anunţa plecarea sa în noua expediţie “cu scopul de a inspecta lucrările întreprinse acolo, în 
legătură cu exploatarea zăcămintelor aurifere, în care sunt angrenaţi deja peste 100 de oameni. Puțin 
mai înainte, domnul Popper a trimis spre acele îndepărtate meleaguri două vapoare cu materiale, 
combustibil, lucruri utile, etc. El se va îmbarca pe vaporul care la 1 mai pleacă din Montevideo până 
în Pacific. Din Punta Arenas va trece în regiunea care se exploatează.” (El Diario, Buenos Aires, 28 
aprilie 1887) 

Până acum Popper nu găsise încă un om serios, căruia să-i încredințeze treburile expediției. 
L-a aflat la Punta Arenas. Vasul închiriat să facă aprovizionarea a naufragiat înainte de a ajunge la 


destinaţie. În oraşul chilian îl angajează pe Mateo Mijaich şi pe alţi şase tovarăşi ai săi iugoslavi. 

“După o lună şi jumătate de absenţă şi după ce şi-au pus în pericol viaţa, s-au întors la tabără cu 26 
de boi şi alte câteva lucruri” (Lucas Bonasic-Doric, Historia de los yugoslavos en Magallanes, Punta 
Arenas, 1943, vol II, pag. 63-65). 

Uşurinţa nemaipomenită cu care Popper a câştigat încrederea şi prietenia figurilor marcante 
apropiate guvernului şi puterii trebuie coroborată cu importanţa pe care guvernul o dădea înaintării 
către extremitatea australă a Patagoniei argentiniene. Planul de cucerire a deşertului, conceput de 
Roca, a permis adăugarea la suprafaţa ţării a cca. 500.000 de km pătrați. Faptul acesta permite 
completarea şi delimitarea a patru provincii: Mendoza, San Juan, Córdoba şi Buenos Aires şi ulterior 
crearea teritoriului național La Pampa. Mai rămânea ca teritoriul naţional să fie extins cu Patagonia. 
Aşa cum reverendul Thomas Bridges a fost instrumentul cu care Roca a consolidat suveranitatea 
argentiniană asupra zonei sudice a Ţării de Foc, Popper a însemnat înaintarea către nordul 
teritoriului. I s-a permis să-şi ia un corp militar ca armată privată; a emis monede cu aurul găsit în El 
Pâramo pentru a-şi plăti muncitorii şi a dispus imprimarea unui timbru poştal pentru expedierea 
poştei din taberele lui. 

Aceste trei lucruri l-au costat confruntări dure cu guvernatorii Félix M. Paz şi Mario Cornero. 


Cu ei a avut polemici publice dure şi ambii conducători au fost destituiţi din funcţie. În diferitele 
articole pe care Popper le-a publicat în presa din Buenos Aires şi care fac parte din această ediţieZ, el 


condamna cu duritate activitatea guvernatorilor fueghini. 
Popper în Ţara de Foc 


Se poate afirma că Iuliu Popper a fost primul explorator care a străbătut interiorul Ţării de 
Foc. A luat notițe, a studiat configuraţia sa geografică, a îmbunătăţit cartografia zonei şi şi-a făcut 
simțită prezenţa mult mai puternic decât trimişii guvernului însoțind campania lui Lasserre în 1884, 
anul în care a fost întemeiată Ushuaia. 

Primul contact a lui Popper cu Țara de Foc are loc în aprilie 1886, când Compañia Anónima 
Lavadero de Oro del Sud îl numeşte inspector al exploatărilor sale de la Cabo Virgenes. Fără 
îndoială Popper şi-a concentrat atenţia asupra celuilalt țărm al strâmtorii Magelan: în 7 septembrie 
1886, pleca din Buenos Aires spre Punta Arenas pentru a iniţia campania de explorare în Ţara de 
Foc. 

Până la prima expediţie a lui Popper, insula fusese cunoscută doar la marginile sale. Interiorul 
rămânea necunoscut, ceea ce sporea aureola fantastică din jurul acestor teritorii, susținută de 
relatările călătorilor europeni. 


În primele zile din octombrie, împreună cu echipajul şi 64 de cai, Popper traversează 

strâmtoarea şi debarcă în golful Porvenir, în sectorul chilian al insulei. O lună mai târziu reuşeşte să- 
ŞI aşeze tabăra pe coasta de sud a golfului San Sebastian. La problemele ivite pe drum s-a adăugat 
una şi mai gravă. Nava pe care o trimiseseră în zonă, din Punta Arenas, cu lucruri şi provizii n-a 
ajuns niciodată la destinaţie. A naufragiat undeva în strâmtoarea Magelan. 

căutarea aurului, se întoarce la Buenos Aires. Pe data 5 martie 1887, la sediul Institutului Geografic 
din Argentina, Iuliu Popper prezintă celor de față cea mai completă descriere realizată până în 
momentul acela despre Ţara de Foc. 

Când se întoarce în Ţara de Foc, se dedică cercetării zonei de nord a insulei şi, ca un bun 
explorator începe prin a denumi râurile şi cursurile de apă pe care le întâlneşte. Aşa apar denumirile 
propuse de Popper, dintre care multe au rămas până astăzi. Râul Juârez Celman (astăzi Rio Grande), 
râul San Martin, râul Cullen, râul Carmen Sylva (pseudonimul literar al reginei României), râul 
Gama, pârâul Alfa şi pârâul Beta. A fost primul care a dat numele de Marea Argentinei prelungirii 
marine care scaldă extremitatea sudică a Republicii, de la canalul Beagle până la strâmtoarea Le 
Maire şi de la Insula Los Estados până la Capul Horn, iar zona estică a Ţării de Foc a denumit-o în 
onoarea lui Bartolomé Mitre, Peninsula Mitre. De asemenea, a atribuit nume şi altor formaţiuni 
geografice: limanului situat la nordul golfului San Sebastian, Limanul Huergo; râului aflat între Cavo 
Domingo şi Cabo Peñas, i-a dat numele Popper; râului şi sânului marin situat la sud de vârful 
Auricosta, Ceballos; râului şi vârfului nordic de la Cabo Santa Inés, i-a dat numele de Cernadas; 
râului şi micului golf de la nord de Cabo San Pablo, i-a dat numele de Juan Ladrillero; iar sânului 
marin aflat la sud de Cabo San Pablo, numele de Piedrabuena; pentru râul şi vârful de la nord de 
Cabo Lâinez, numele de Azara; pentru râul din micul golf Policarpo, numele de Rivadavia; pentru 
râul din golful Buen Suceso, numele de Giácomo Bove; pentru vârful de la intrarea estică a golfului 
Valentin, numele de Seggers; iar pentru râul din sânul marin Español, Golful Aguirre, Bonpland. 

Persoana lui Popper era deja definitiv instalată în cercurile apropiate puterii din ţară. 
Includerea sa în Logia Docente i-a permis să întreţină relaţii cu funcţionarii guvernului şi cu oameni 
bogaţi care l-au ajutat să-şi continue proiectele. Aşa a putut să reziste şi să iasă cu bine din 
confruntările cu guvernatorii Félix M. Paz, Mario Cornero şi Ramón Lista. Sunt nenumărate 
prezentările lui Popper la Ministerul de Interne al lui Juârez Celman, reclamând chestiuni legale, 
politice, geopolitice, personale şi alte probleme privitoare la El Páramo şi Ţara de Foc. 

În timpul activităţii sale în Țara de Foc, Popper a pus în funcţiune instalaţii miniere în Golful 
Slogget, Carmen Sylva şi râul Beta, dar locul care se identifica imediat cu exploatarea auriferă din 
Țara de Foc a fost El Páramo. Popper însuşi descrie colonia sa de la El Páramo ca o mică localitate 
aflată în creştere. 


El Páramo semăna cu o colonie internaţională. Aici prestau servicii, oameni de diferite 

naţionalităţi. Printre ei, mulţi iugoslavi. Potrivit lui Mateo Trebotic Katanic, care din 1887 până în 
1891 a lucrat la ordinele lui Popper, acesta “realizase în El Páramo o instalaţie industrială care 
utilizează nisipurile aurifere, o clădire administrativă şi compartimente pentru muncitori. Din 
clădirea centrală a coloniei se înălța un foişor cu vedere către țărm şi largul mării. Avea un atelier şi 
un sistem mecanic complet cu cazan şi motor. Un lac aflat la nivel convenabil, cu ajutorul pompelor 
de absorbție şi respingere, distribuia apa de mare la spălătoriile şi secerătoarele de aur, aparate 
inventate de Popper. Pentru spălarea nisipurilor aurifere se foloseau jgheaburi de lemn, căptuşite cu 
plăci fine de cupru, care apoi au fost înlocuite cu plăci canelate, în șanțurile cărora se depozita aurul 
din cauza greutăţii sale specifice mai mari, în timp ce nisipul se scurgea împreună cu apa care îl 
aducea. Se muncea pe râul Beta, Alfa, Cullen şi Carmen Sylva, care traversau nisipurile de la El 
Pâramo şi apoi în Golful Slogget, în sudul teritoriului fueghin. În timpul lui Trebotic, în afară de şef, 
El Páramo avea muncitori al căror număr depăşea 100 de oameni, făcând ca populaţia din El Páramo 
să fie aidoma unei mici colonii internaţionale. Mateo Bermúdez muncea ca mecanic, Walter Curtze, 
contabil, Dobrée funcţionar, iar tânărul Miguel Kacic ca băiat de serviciu.” (Lucas Bonasic-Doric, 
op.cit. pag.81) 

În momentul instalării în Ţara de Foc, atât Popper cât şi tovarăşii săi erau tineri. Popper 
însuşi avea 29 de ani. Fratele său, Maxim a încetat din viaţă în 1891, la 23 de ani. Francisco Eigl, 
administrator al coloniei El Pâramo, după moartea lui Maxim, avea 30 de ani. Mateo Mijaich, la 
început şef de echipă şi persoană de încredere a lui Popper, era în 1891 un băiat de 21 de ani. 

Diferiţi istorici şi scriitori l-au prezentat pe Popper drept o persoană despotică, autoritară, 
ambițioasă şi nestăpânită. Multe din aceste afirmaţii se întemeiază pe confruntările cu guvernul 
fueghin, pe felul în care s-a impus în nordul Țării de Foc, pe maniera în care şi-a prezentat proiectele 
şi cum le-a pus în practică. Popper era departe de a improviza. Orice mişcare era perfect studiată, 
orice proiect era garantat cu investiţiile necesare şi cu studiul tuturor variantelor posibile. Pare curios 
astfel simţul umorului cinic, muşcător, pe care-l cultivă. Regulamentul şi condiționările de serviciu 
pentru exploatarea aurului prin participaţie pe care le-a redactat pe seama coloniilor sale sunt o 
mostră suficientă. (*) 

Până în iulie 1891, în El Páramo şi în toate celelalte colonii, au fost angajate 540 de persoane. 
De la începutul activităţilor şi până la moartea lui Popper au trecut prin colonii cca. 750 de persoane. 

(*) — Este vorba de un amestec de fantezie literară cu adaptări la realitate, cu amănuntul extravagant că ultima clauză 
le anulează pe toate cele anterioare, făcându-le absolut inutile 3 
Spălătoriile de aur din Sud — Ţara de foc. Regulament şi condiţii de muncă pentru exploatarea aurului prin 
participaţie. 
l. Fiecare individ va face parte dintr-o echipă alcătuită din cel puţin şase mineri care se subordonează ordinelor 


unui şef de echipă ales de ei. 

2. Oamenii trebuie să dispună de hainele cerute de clima ţării, de o foaie de cort şi eventual de cai pentru 
transportul nisipului. 

3. Şeful de echipă trebuie să fie o persoană responsabilă sau să ofere garanţia că acoperă valoarea materialelor 
care îi sunt încredințate. Lui îi revine sarcina de a se înţelege cu direcţiunea. 

4.  Direcţiunea flotației va mijloci aparatele şi ustensilele pentru spălat, roabe, o pompă manuală dacă va fi 
necesară, iar proviziile pentru întreţinere vor fi identice cu cele obişnuite în minele din Vestul Ţării de Foc şi 
din expedițiile pentru vânătoarea de foci. Totul va fi distribuit pe bază de chitanță, semnată de şeful de echipă. 

5.  Direcţiunea va indica terenurile de exploatare, iar echipa va putea căuta şi alege punctul cel mai convenabil 
pentru exploatare. 

Fiecare miner este obligat să lucreze în fiecare zi, cu excepția sărbătorilor. 

7.  Direcţiunea va desemna pentru fiecare echipă o persoană care va răspunde de amestec şi de funcţionarea 
jgheabului şi care va strânge zilnic producția de aur consemnată în prealabil de şeful de echipă. 

8. Aurul obţinut va fi topit în colonia El Páramo în prezenţa unei persoane desemnate de către echipă. Greutatea 
obținută se va calcula potrivit formulei de 1 peso monedă / gram. 

9. Producţia se va împărţi la sfârșitul fiecărei luni în trei părţi egale, din care una revine companiei, o alta 
pentru acoperirea cheltuielilor de întreținere şi uzura ustensilelor oferite, iar cea de-a treia parte se distribuie 
între muncitori, în condiţiile convenite de ei înşişi. Echipele care îşi acoperă toate cheltuielile vor avea două 
părți de aur de distribuit. 

10. Direcţiunea îşi rezervă dreptul de a păstra în depozit 10% din producţia corespunzătoarea echipelor, până 
când se împlineşte termenul de exploatare convenit. 

11. Atunci când aurul obținut nu ajunge la cantitatea de 1 gram/zi de fiecare miner, cu începere din ziua în care 
beneficiază de servicii de întreţinere din partea întreprinderii, această producţie nerealizată va trebui 
despăgubită. 

12. Şeful fiecărei echipe se va ocupa de păstrarea în bune condiții a materialelor şi obiectelor care îi sunt 
încredințate şi le va restitui Direcţiunii, după încheierea perioadei stabilite pentru exploatare. 

13. Călătoria la bordul navei care aparține companiei va fi gratuită pentru minerii care şi-au propus să lucreze 
sau care şi-au încheiat munca în spălătoriile de aur ale întreprinderii, dar rămâne în seama pasagerului costul 
întreţinerii la bord. 

14. Depozitul şi magazinul din El Páramo vor deţine toate mărfurile indispensabile în această regiune, iar 
familiile minerilor vor primi casă şi întreținere la preţul de 20 de dolari pe lună pentru fiecare adult. 

15. Cei care doresc să muncească cu participaţie la flotaţia de aur din El Páramo se vor supune regulamentului 
special care guvernează această colonie. 

16. Directorul exploatării va putea detalia sau modifica, în funcţie de propriile sale evaluări, cele stipulate în 


prezentul regulament. 


Proiectele lui Popper 


În afară de coloniile sale pentru căutătorii de aur, Popper a prezentat autorităţilor naţionale 


alte patru proiecte, unele din ele ascunzând intenţii voalate. Popper a fost un vulcan de proiecte, dar 

îi lipsea continuitatea pentru a le realiza. Le concepea strălucitor, le expunea fastuos şi începea să le 
realizeze cu impetuozitate şi cutezanță cuceritoare; dar la întâlnirea cu o nouă aventură, sedus de 
fascinația ei, îşi încredința visul altora, care în general îl zădărniceau sau profitau de el. A luptat cu 


dârzenie pentru flotaţiile de aur din El Páramo. Abia inițiate, se lansa în alte expediţii, iar spălătoriile 
de aur sfârşeau pe mâinile unor neexperimentați, hoţomani şi pungaşi 3 A pus la cale pescuitul 


antarctic, explorări ale insulelor din sud, o rețea de flotații de aur industriale în Bolivia, Chile, Jujuy 
şi Țara de Foc...; totul dichisit cu amănunte pitoreşti, cu o capacitate de promovare publicitară rară şi 
o înverşunare combativă care uneori compensa eşecul şi instabilitatea întreprinderii. 

În noiembrie 1890 este prezentat în Congres un proiect de colonizare indigenă în partea de 
nord a Ţării de Foc. Prezentarea a fost avizată favorabil de Nicosio Orofo, energicul apărător al 


colonizării agricole moderne, iar contractul respectiv a fost semnat la 24 martie 1891. (*) 
(*) — pentru detaliile istorice pe care le conţine, pentru a argumenta prestigiul de care se bucura pe atunci Popper, este 
necesar să recapitulăm principalele clauze ale acestui contract redactat în forma sa definitivă de Oroăo, pe vreme aceea 
şeful Biroului pentru Teritorii şi Colonii: 
Art. 1. Se concesionează inginerului D. Iuliu Popper, pentru colonizarea de familii indigene, în acord cu art. 100 şi 104 
din Legea Colonizării din 19 Octombrie 1876, suprafaţa de 80.000 ha de terenuri fiscale în regiunea Ţării de Foc, 
împărţite în parcele. 
Art. 2. Concesionarul este obligat să construiască pe fiecare parcelă un imobil cu capacitate suficientă de a adăposti 50 
de familii. Va avea totodată obligația de a construi o capelă catolică în fiecare centru de aşezare urbană, de a întreţine 
un misionar potrivit pentru satul aborigenilor convertiți la creştinism, oferindu-le instrucţie religioasă şi de a construi o 
clădire pentru şcoala primară. 
Art. 3. Va facilita de asemenea alimente gratuite tuturor familiilor care se prezintă, pe o perioadă de şase luni, de la 
momentul semnării acestui contract, cu condiţia să nu se depăşească numărul de 250 de familii. 
Art.4. Va repartiza în mod gratuit fiecărei familii indigene care îşi asumă faptul de a se stabili, un lot de 100 ha de teren 
pe care îl pot destina culturilor sau păşunatului, înțelegându-se prin familie orice pereche, soț şi soţie, cu sau fără copii; 
dar această concesiune, cu responsabilitatea domnului Popper şi cu intervenţia guvernatorului din teritoriul respectiv, 
nu va putea fi înstrăinată de familiile indigene care au primit-o, decât după şase ani de rezidenţă neîntreruptă şi după ce 
şi-au construit locuinţa şi au cultivat pământul în proporție de cel puţin o treime. (La Prensa, 9 ianuarie 1891) 

Totodată ca parte a acţiunii sale de colonizator, Popper solicitase în iunie 1891, să-i fie 
adjudecate 375.000 de ha pentru diverse lucrări de dezvoltare, între care figurau împământenirea a 
100 de familii de străini (europeni, ceilalți nu interesau) şi aducerea a 40.000 de oi. Acest proiect se 
potrivea perfect cu idea centrală a guvernului național în procesul de imigrare, în care se dădea 
prioritate europenilor, de preferinţă germani, saxoni şi scandivani. 

În prezentarea proiectului se angaja să execute o cantitate de lucrări ce permiteau 
împământenirea imigranţilor în Ţara de Foc: 

“Va marca prin balize gura râului Rio Grande cu geamanduri şi indicaţii suficiente pentru 


siguranţa navigaţiei; va construi în golful San Sebastian o dană cu acces pentru ambarcaţiunile mai 

mici, indiferent de flux şi reflux; va construi o dană adecvată în Rio Grande. Va ridica la Punta de 
Arenas la intrarea în golful San Sebastian, un far de fier cu lumină fixă, vizibil pe o rază de 10 mile; 
va croi un drum de căruţe de 100 de km lungime care porneşte de la Rio San Martin şi ajunge la 
paralela 54 latitudine sudică. 

Va construi în teritoriu case cu capacitatea de a caza 100 de familii de străini; va aduce 
40.000 de oi adaptate la clima ţării. 

Localizarea în teren se va face în felul următor: un lot va avea ca limită de nord capul 
Espirito Santo, va avea la est Oceanul Atlantic, la vest linia de hotar cu Chile şi va merge spre sud 
până la completarea suprafeţei de 100 de leghe pe una din liniile de latitudine geografică. Restul de 
50 de leghe se va poziționa în zonele de păşuni, în loturi nu mai mici de 10.000 de ha, care vor păstra 
pe cât posibil formă rectangulară.” (Boleslao Lewin, Quién fue el conquistador patagónico Julio 
Popper, Plus Ultra, Buenos Aires, 1974). 

Popper promite de asemenea “să supună aprobării Guvernului planurile şi subdiviziunile 
terenurilor la doi ani după concesiune şi la 4 ani după aprobarea acestora se obligă să aibă efectuate 
toate lucrările enumerate”. 

Aceste două proiecte au fost sever analizate de către guvernatorul fueghin Mario Cornero, 
pentru care Popper era un mitoman, al cărui unic scop era să rămână cu proprietatea terenurilor 
solicitate. Şi a atras atenţia autorităţilor asupra acestui fapt în felul următor: 

“În ceea ce mă priveşte, este suficient să amintesc Excelenței Voastre dispoziţia expresă din 
Legea Colonizării, art. 97. 

Această dispoziţie legală este plină de previziune; cu atât mai mult dacă ne amintim că 
suprafaţa teritorială a provinciei Tara de Foc abia dacă ajunge la 500 de leghe. Aşa încât dacă 
concesiunea pe care domnul Popper o cere, i-ar fi acordată, aceasta ar reprezenta a treia parte din 
totalitatea teritoriului. 

Acest subiect este demn de atenţia Excelenței Voastre. Pe de altă parte, amplasamentul pe 
care domnul Popper îl pretinde pentru cele 100 de leghe din concesiunea solicitată, constituie 
porțiunea cea mai utilă şi productivă din întreg teritoriul. Acesta este un alt fapt care ar trebui să 
atragă atenția Excelenței Voastre. 

Şi mai este ceva: nu numai că domnul Popper cere amplasarea imediată a 100 de leghe în cea 
mai bună zona a teritoriului, dar îşi rezervă dreptul de a localiza după bunul său plac celelalte 50 de 
leghe solicitate. 

Astfel încât, dacă există mici zone de terenuri utilizabile în afară de cele 100 de leghe pe care 
el cere să-i fie imediat localizate în teren, acest concesionar ar absorbi întreaga suprafaţă de pământ 
fiscal utilizabil din acest ținut. 


Dacă la aceste lucruri se adaugă faptul că domnul Popper deţine deja o concesiune de 32 de 

leghe în acelaşi teritoriu, rezultă că, dacă s-ar pune problema ca terenurile acestei provincii pe care o 
conduc in respectul adevaratelor interese ale Natiunii sa fie impartite familiilor de coloni, acest lucru 
n-ar mai fi posibil întrucât în afară de aceste 150 de leghe pe care le solicită astăzi domnul Popper şi 
cele 32 de leghe pe care le are deja concesionate, rămân în teritoriu doar zone care cuprind munţi de 
nelocuit, acoperiţi de zăpezi veşnice, păduri astăzi de netraversat şi terenuri care nu sunt potrivite 
nici pentru creşterea animalelor şi nici pentru agricultură. 

Ca Guvernator al acestei provincii, a cărei populare este în fază incipientă trebuie să arăt 
Excelenței Voastre că socotesc dacă nu un pericol, cel puţin un permanent şi consistent motiv de 
nemulțumire faptul de a concesiona unei singure persoane, aşa cum pretinde domnul Popper, întregul 
teritoriu susceptibil de o populare imediată. 

Dacă din punct de vedere economic îmi este permis să analizez propunerea domnului Popper, 
Vă pot asigura pe Excelenţa Voastră că mulţi din locuitorii din Malvine şi regiunea Magelan vor 
veni imediat să populeze Tara de Foc în condiții mai avantajoase pentru bugetul naţional decât cele 
oferite de domnul Popper, căci nenumărați locuitori din acele teritorii sunt dispuşi să achite 700 de 
lire sterline ca preţ minimal pentru fiecare leghe pătrată, supunându-se legii colonizării în toate 
dispoziţiile ei. (Boleslao Lewin, op. Cit.) 

În schimb, cel de-al doilea proiect prezentat autorităţilor de către Popper şi Francisco Ayerza, 
vorba de faptul de a întinde o reţea telegrafică în sudul argentinian de la Viedma, pe coasta 
Atlanticului, până la Cabo Vírgenes şi de la Capul Espiritu Santo până la strâmtoarea Le Maire, cu 
punctul final la Golful Buen Suceso. Planul lui Popper şi Ayerza prevedea detalii concrete, respectiv 
materialul stâlpilor şi al conductoarelor de utilizat, regulile de amplasare, instalarea birourilor sau 
echipamentele corespunzătoare ale acestora, construcția de faruri şi, între alte detalii, costurile 
specifice. 

Proiectul lui Popper şi Ayerza a fost analizat cu toată seriozitatea şi rapiditatea de către 
Puterea Executivă. Doctorul Carlos Carlés, Director General al 'Telegrafului, a cerut ca la 18 mai 
1893 să se reunească în biroul său diverse personalități cu obiectivul de a fi consultaţi în această 
problemă. 

Moartea lui Iuliu Popper, la 6 iunie 1893, a curmat realizarea acestui proiect şi a lăsat, de 
asemenea, doar schiţată pe hârtie, crearea Atlantei, localitate maritimă în Țara de Foc, gândită ca 
port, dar în acelaşi timp având şi profil comercial şi industrial, urmând să fie întemeiată în strategicul 
golf San Sebastian; obiectivul său era de a rivaliza din punct de vedere economic cu oraşul chilian 
Punta Arenas, până în acest moment unicul beneficiar — pentru că încă nu exista canalul Panama — al 
trecerii obligatorii a navelor prin strâmtoarea Magelan. Popper era foarte conştient de impactul pe 


care urma să-l aibă prezentarea unui proiect tipărit în faţa presei şi a personalităţilor influenţe şi a 


133 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


dispus tipărirea la 7 aprilie 1893 a şase exemplare din planul său intitulat Atlanta: Proyecto para la 


creación de un pueblo maritimo en la costa atlántica de Tierra del Fuego. 


Moartea lui Popper 


La 6 iunie 1893, Iuliu Popper a fost găsit mort în luxosul său apartament din strada Tucumân, 
nr. 373 din Buenos Aires. Asociatul său, inginerul Julio Belfort, a fost cel care l-a găsit în dormitorul 
său “... pe duşumea, în mijlocul camerei, pe o pelerină de guanaco întinsă ca un covor între o 
comodă şi pat; acesta, cu aşternutul desfăcut, părea neatins. Faptul că era dezbrăcat presupune că 
moartea l-a surprins în momentul când avea intenția să se culce în pat...” (Armando Braun 
Menéndez, Pequeña historia fueguina, Buenos Aires, 1945, p. 249). În aceeaşi zi, mai târziu, la 
Asistenţa Publică, în prezenţa doctorilor Rómulo Ayerza, Jaime Costa, Hugo Marcus şi alții, 
doctorul Bahía a făcut autopsia cadavrului. Din aceasta a rezultat că “moartea a fost prilejuită de o 
afecțiune organică a inimii“. La Nación, 7 Iunie 1893) 

Autopsia a stabilit că moartea s-a produs datorită unei afecţiuni cardiace şi unei congestii 
pulmonare. Corpul lui Popper a fost transportat la apartamentul său, iar prietenii săi Julio Belfort şi 
Francisco Ayerza s-au ocupat de detaliile privind înhumarea, care a avut loc în ziua următoare la 
orele 4 după-amiaza. Potrivit ziarelor din Buenos Aires, “mulţimea de oameni care a însoţit ieri pe 
ultimul drum rămăşiţele pământeşti ale inginerului Popper, chiar dacă nu foarte numeroasă, a fost în 
schimb foarte distinsă “(La Nación, 7 iunie 1893). Pentru ziarul de limbă germană Deutsche La 
Plata Zeitung, reprezentanţi “ai tuturor naţiunilor şi ai tuturor păturilor sociale “au adus ultimul 
omagiu lui luliu Popper, al cărui sarcofag a fost depus provizoriu în mormântul familiei Ayerza din 
cimitirul Recoleta, cea mai tradițională şi aristocratică necropolă din Buenos Aires. 

Averea lui Popper a fost inventariată cu atenţie şi trimisă apoi familiei sale din România. 
Între lucrurile sale erau diferite cărţi, printre care referate din Mission Scientifique du Cap Horn, 
comandată de Louis Martial în 1882, textele proiectelor sale, contracte şi fotografii privind 
experienţa sa fueghină. 

De asemenea, printre obiectele personale se aflau patru florete, două mănuşi de scrimă şi un 
plastron (pieptar de scrimă, n.tr.), o tabacheră din metal alb, două tocuri de scris din fildeş şi aur, 
cărți de contabilitate, mape din piele, notițe geografice şi de etnologie şi trei carnete de cecuri în alb 
ale Băncii Engleze din Rio de la Plata. 

Pe larg şi cu sensibilitate, despre decesul lui Popper au mai scris, pe lângă cele două ziare 
deja menţionate şi La Nación, El Diario, Argentinisches Tageblatt, The Standard, Buenos Aires 
Herald şi Le Courrier de La Plata. Pe de altă parte, EI Nacional, fondat de Sarmiento, a păstrat 
tăcerea în legătură cu neaşteptata dispariţie a tânărului explorator şi scriitor. 


Diverse cercuri prezente la funeralii şi-au arătat tristeţea pentru dispariția lui Popper; 

amărăciunea prietenilor săi a exprimat-o doctorul Lucio V. López, patrician şi romancier, fiu şi nepot 
al unor figuri proeminente ale istoriei şi scriitori, coleg cu Popper în Logia Docente şi participant 
activ al Generației anilor '80 care domina viaţa argentiniană în acel timp. (*) 

(*) Puțin înainte de moartea lui Popper, încetase din viaţă şi Manuel Ricardo Trelles, una din figurile principale 
ale Institutului Geografic Argentinian. Autorităţile au hotărât să-i omagieze pe amândoi în aceeaşi sesiune de lucrări. Au 
făcut-o la 15 iunie 1893, votându-se în legătură cu aceasta o rezoluţie comună. În partea referitoare la Popper, rezoluţia 
Institutului Geografic Argentinian spunea: 

“Institutul Geografic Argentinian, ținând seama de serviciile aduse geografiei naţionale de defunctul inginer Iuliu 
Popper, prin explorările şi activităţile sale, realizate în Țara de Foc şi dorind să-i cinstească după cuviință memoria 


hotărăşte următoarele: 


1. Împuterniceşte pe Domnul Preşedinte să facă demersurile necesare transferării rămășițelor pământeşti ale 


domnului Popper la Ushuaia, capitala provinciei Ţara de Foc. 

2. Îl împuterniceşte de asemenea pe acesta să cheltuiască suma necesară construirii unui mormânt pentru a 
depune acele rămăşiţe pământeşti în locul indicat. 

3. Să se trimită familiei domnului Popper copia legalizată a acestei rezoluţii însoţită de-o scrisoare de 


condoleanţe pentru o pierdere atât de grea. 


4. Pentru comunicare şi publicare — A. Sorondo — Carlos Thompson, secretar. “(La Prensa, Buenos Aires, 17 


iunie 1893) 

Rămăşiţele pământeşti ale lui Popper au fost iniţial depuse în panteonul familiei Ayerza, în 
cimitirul Recoleta din Buenos Aires. Din inițiativa Institutului Geografic Argentinian, corpul 
neînsufleţit trebuia mutat în Țara de Foc. Nu s-a întâmplat aşa. Rămășițele pământeşti ale lui Popper 
nu se odihnesc în pământul pe care l-a explorat şi nici până în momentul de faţă nu se ştie care le-a 
fost destinul. Boleslao Lewin, principalul biograf a lui Popper, a consultat registrele cimitirului, 
documente ale familiei Ayerza şi ale altor apropiaţi lui Popper, documente ale Institutului Geografic 
Argentinian, fără a ajunge să ştie cu certitudine unde se află rămăşiţele pământeşti ale exploratorului 


român. 


Condiţia de evreu a lui Popper 


De la plecarea sa din Bucureşti până la Paris, Popper şi-a ascuns în mod permanent 
apartenenţa sa la etnia evreiască. Din punct de vedere legal şi practic, importantă era naționalitatea sa 
şi nu apartenenţa sa religioasă. Dar nu era nici convertit. În mod direct, în chestiunile publice, 
apreferat să ignore orice tip de credinţă religioasă. De asemenea, Popper ştia că nu este indicat să-şi 
recunoască originea, deoarece prejudecățile antisemite erau pe atunci foarte răspândite. 

Aroganţa sa personală şi cutezanţa sa provocatoare au fost motivul pentru care era considerat 
oficial ca având un grad înalt în vreo armată europeană şi nu existau bănuieli sau nu se dorea să se 


observe că ar avea ascendență iudaică. “Văzut din acest unghi, caracterul său militar şi pompos, 

respectiv preferința sa pentru uniforme s-ar explica poate şi aşa: cum în România, ţara sa de naştere, 
în ciuda articolului 44 din Tratatul de la Berlin din 1878, nu ar fi beneficiat de drepturi cetăţeneşti şi, 
prin urmare, nu ar fi putut să fie militar, în Argentina, unde erau în vigoare principiile egalitare, 
conştient sau inconştient, încerca să depăşească acest obstacol nu numai alcătuind un soi de armată 
proprie, ci şi manifestându-se public ca atare. “(Boleslao Lewin, Op. Cit.) 

Cercul de prieteni al lui Popper cunoştea originea sa. Popper însuşi minimaliza această temă 
şi se considera un om liber, fără altă obligaţie decât să promoveze civilizaţia şi fără să se ataşeze de 
vreun concept religios care să-l limiteze. Fratele său, Maxim, totuşi s-a afiliat Congregaţiei Israelite 


din Argentina din prima zi după sosirea sa la Buenos Aires. 


Lucrări publicate de Iuliu Popper 


Popper simţea de mic copil o puternică atracție pentru cărți, insuflată de tatăl său şi 
dezvoltată în librăria pe care acesta o avea în subsolul casei sale din Bucureşti. Mai mult decât atât, a 
înţeles că gândurile exprimate pe hârtie ar putea deschide multe uşi pentru proiectele şi ideile sale. 
De-a lungul şederii sale în Argentina, a redactat articole care au fost primite de diverse periodice din 
Buenos Aires, a ţinut conferinţe şi a elaborat proiecte pe care el însuşi s-a însărcinat să le publice în 
ediţii restrânse. 

Prima sa conferinţa intitulată “Explorări ale Ţării de Foc“ a fost publicată de Popper pentru a- 
şi prezenta expoziţia. În final, legată în piele de focă cu părul înspicat, a făcut-o cadou la întoarcerea 
sa din expediția fueghină preşedintelui republicii, Miguel Juârez Celman. Au existat alte două 
exemplare asemănătoare, unul din ele a fost dăruit lui Adolfo Dâvila, director al ziarului La Prensa, 
iar celălalt a ajuns în mâna lui Wenceslao Escalante, deputat al provinciei Entre Rios. Ulterior 
lucrarea a fost publicată în volumul VIII din anul 1887 al Boletín del Instituto Geográfico Argentino. 
Pentru această lucrare există versiunea franceză făcută de N.G. Lemarchand şi apărută la Buenos 
Aires în 1887. (L. Jacobsen & Cie Editeurs. Rue Florida 242) şi care a circulat în România. De 
asemenea, există o versiune engleză intitulată The Popper Expedition. Tierra del Fuego. A lecture 
delivered at the Argentine Geographical Institute. 5 March 1887. 

Cea de-a doua dizertaţie intitulată Apuntes geográficos, etnolăgicos, estadísticos e 
industriales sobre la Tierra del Fuego, a fost publicată de Buletinul Institutului Geografic din 
Argentina în volumul XII, respectiv în anul 1891. Există şi una separată, cu titlul uşor diferit Tierra 
del Fuego. Apuntes geográficos, etnolâgicos, estadísticos e industriales. Conferencia pública 
dada..., etc., Buenos Aires, Librería Ernst Nolte, Cangallo 547, 1891, Imp. Kidd y Cia. Limitada, 
San Martin 451. Pentru această conferință Popper n-a mai cerut editarea în ediție de lux nici măcar 


pentru a fi distribuită prietenilor săi. 

În aprilie 1893, cu doar câteva luni înainte de a muri, Popper a publicat şase exemplare din 
Atlanta, Proyecto para la fundación de un pueblo maritimo en Tierra del Fuego, unde expunea 
liniile fundamentale ale proiectului său de a aduce o populaţie în zona în care se afla colonia sa, El 
Páramo şi care făcea de asemenea parte din proiectele de colonizare pentru care solicitase terenuri în 
nordul insulei. 

Scrierile lui Popper, mai atractive din punctul de vedere al aventurilor sale la hotarul de sud, 
au fost publicate de diferite ziare din Buenos Aires, în principal El Diario, al lui Manuel Lâinez, din 
1887 până la moartea sa. Obişnuia de asemenea să-i publice lucrările şi ziarul La Prensa, deşi în 
acest caz Popper prefera să expedieze scrisori lungi la direcţiune. Mai rar, lucrările sale au apărut în 
La Nación; colabora obişnuit cu Deutche La Plata Zeitung şi The Standard. 

Popper şi-a strâns articolele apărute în El Diario, între 8 ianuarie 1890 şi 4 ianuarie — anul 
următor, într-un volum de 118 pagini editat de librăria Ernst Nolte, la care a ataşat un text agresiv la 
adresa guvernatorului Félix M. Paz şi pe care l-a intitulat Tierra del Fuego. La vide en el extremo 
austral del mundo habitado. În textul original apar o serie de note intitulate La quebrada de 


Humahuaca; acestea descriu incursiunile lui Popper la hotarul de nord al ţării, diferitele exploatări 
miniere care n-au fost incluse în prezenta ediţie că dedicată exclusiv trecerii lui Popper prin Ţara de 


Foc. 
Santiago Reyes 
NOTE: 


1 Este studiul introductiv al volumului “Iuliu Popper-Atlanta”, Ed. Eudeba, Universidad de Buenos Aires 2Pr. 


M003, pag. 11-44, n. tr. 


2 Editia vizata este “Iuliu Popper-Atlanta”, Ed. Eudeba, Universidad de Buenos Aires 2003, n.tr. 


3 Autorul studiului isi ingaduie o rezerva critica fata de inginerul roman, nuantandu-si corespunzator exprimarea, 


fapt pe care cititorul nostru il va remarca imediat ca nefondat, n. tr. 


Traducere din originalul spaniol: 
Prof. Crina Oancea 


Pr. Moga Petru 

UN OFIȚER ROMÂN ARUNCĂ ÎN AER POSTUL DE RADIO INAMIC - 
„ILSE 2”, 25 august 1944 


Popescu C. Adrian Prof. ing., ofiţer superior (r.) de transmisiuni 


File emoţionante din războiul antihitlerist 


Contribuţia ostaşilor români la victoria împoriva fascismului 


În revista Flacăra nr. 15 din 19 aprilie 1975 a apărut un articol cu titlul de mai sus semnat de 
jurnalistul N. Grigore Mărăşanu. lată cum începe autorul articolul său: 

„Am în mână câteva documente din dosarul nr. 212/267 al arhivei Marelui Stat Major. Îmi 
atrage atenţia propunerea de înaintare în grad din care citez: <<Prin disprețul ce-l arată morții 
sublocotenentul Alexandru Ştefănescu se dovedeşte a fi ofițerul format pentru război, căruia i se pot 
încredința misiunile cele mai grele>>. 

Puțin cărunt, sublocotenentul de atunci este astăzi (1975) director în centrala Băncii pentru 
Agricultură şi Industrie Alimentară. Amabil, mă invită acasă, îmi vorbeşte despre misiunile 
îndeplinite ca ofiţer de transmisiuni, continuă să-şi susţină lecţia de istorie cu documente şi obiecte 
personale, cu amintiri în care revine des numele maiorului Dragoş Georman, comandantul său. Cât 
priveşte veridicitatea relatărilor în articolul său, jurnalistul, în încheierea celor prezentate, asigură că 
aparţin şi maiorului Dragoş Georman, pe bază de documente, apărute în volumul memorialistic 
intitulat <<Bătălia de la Bucureşti din august 1944>> Editura Militară. 

Iată, în rezumat, conţinutul din revista Flacăra - 1975: 

Sublocotenentul Alexandru Ştefănescu se afla în Comandamentul Militar al Capitalei (CMC) din 5 
sept. 1943 şi îndeplinea funcţia de comandant al biroului de transmisiuni CMC şi al detaşamentului 
radio CMC. Misiunea acestui Comandament era: apărarea teritorială a Bucureştiului împotriva 
inamicului. Din raportul nr. 30.784/22.08.1944 al Comandamentului CMC, general de corp de 
armată Iosif Teodorescu, rezultă că inamic este „oricine ar fi dus o acţiune împotriva ţării”. 

Slt. Alexandru Ştefănescu, în funcţia de mare răspundere în care era încadrat, îndeplinise 
multe misiuni importante, era foarte bine pregătit, avea capacitatea de a conduce datorită onestităţii 
şi spiritului de sacrificiu faţă de patrie şi poporul român. 

În seara zilei de 23 august 1944 Hitler a transmis prin Freissnen, comandantul suprem al 
grupului de armate „Ucraina de Sud”, pentru generalul Gerstenberg misiunea să nimicească 
insurecția românească. Ordinul nu a putut fi recepționat la Bucureşti. El a fost transmis prin tele- 
imprimator postului de comandă din Legerwald care se afla în pădurea Tunari, la sud de linia de 
centură. 

În ziua de 24 august 1944, puternicul post de radio hitlerist „ILSE 2” fusese mutat din zona 
Snagov în amplasamentul de rezervă. Hitleriştii goniometraseră staţiile noastre şi somaseră să 
înceteze bruiajul. Ştefănescu nu s-a supus. Postul inamic continua să funcționeze având grup 
electrogen propriu. Se impunea cu orice preţ reducerea la tăcere a postului de radio inamic. CMC a 
aprobat soluţia unică: aruncarea în aer a grupului de transmisiuni „ILSE 2”. 

Paralizarea reţelei telefonice, telegrafice şi radio a inamicului german era absolut necesară, 
armata hitleristă nemaiputând astfel să transmită ordine, să primească rapoarte, să asigure 
conducerea şi cooperarea acţiunilor, să ceară sprijin altor unităţi din ţară sau din ţările vecine (din 
Balcani), nu mai putea comunica nici chiar cu Marele Stat Major al Wehrmacht-ului. Paralizarea 
„Sistemului nervos” al conducerii trupelor germane era una din problemele principale în situaţia în 
care românii se aflau în zilele de după 23 august 1944. Soluţia unică — aruncarea în aer a staţiei 
„ILSE 2” — se impunea şi a fost aprobată de CMC. 

Cine o va executa? Atunci a apărut o sublimă dovadă de patriotism. Doi ostaşi români s-au 
prezentat deodată să îndeplinească această misiune, dar să se şi jertfească, şi asta dacă pătrunderea şi 
aruncarea în aer erau aproape imposibile, salvarea vieţii era cu neputinţă. Aceşti doi ostaşi români, 
voluntari, au fost ofiţerii Călin Aurel şi Ştefănescu Alexandru. Comandantul unităţii, căpitanul 
Dragoş Georman, după discuţia în trei, a luat hotărârea, foarte grea - slt. Alex. Ştefănescu: experienţa 
căpitanului îi sugera ideea că oricare dintre cei doi ar fi plecat în misiune ar fi reuşit, dar numai cu 
preţul vieţii. 

Sublocotenetul a fost pregătit şi dotat pentru misiunea atât de importantă, dar şi atât de grea. 
Înainte de plecare Alex. Ştefănescu a raportat comandantului: „Domnule căpitan, voi învinge şi peste 
câteva ore voi fi din nou aici. Dacă totuşi... vă rog ca legitimaţia mea să o predaţi tatălui meu. El are 
pieptul rănit la Mărăşeşti. Nu-i iubeşte pe hitlerişti...”. Ca să-l îmbărbăteze, căpitanul (maiorul de azi, 
1975) i-a spus: „Sunt convins că te vei întoarce”. 

La ora 0:05 din 25 august 1944 radiotelegrafistul român a strigat în comandament: „Domnule 
căpitan, „ILSE 2” nu mai transmite. Am învins!” Toți şi-au îndreptat privirea spre Ploieşti, acolo 
unde, gândeau că un ostaş român murea fericit că şi-a îndeplinit misiunea către patrie. Se vedea un 
puternic incendiu. Era, parcă, o imensă floare a recunoştinţei. Întrecând orice aşteptare, slt. 
Ştefănescu nu murise, îndeplinindu-şi misiunea şi reuşind să se salveze. 

Cum s-a produs acest imposibil? Când s-a întors, Ştefănescu a raportat următoarele: 

„La ora 0.00 patrulele se schimbau şi hrăneau câinii dresați. Am tăiat primul gard de sârmă 
ghimpată. Aveam câteva momente pentru a pătrunde în incinta Langerward-ului, dar din nou s-a ivit 
un obstacol, un gard din lemn înalt de 2 m. Mi-am făcut drum cu cuțitul de paraşutist şi m-am 
strecurat pe sub gard. Grupurile electrogene funcționau din plin. În faţă mi-a apărut depozitul de 


carburanţi. 

M-am furişat târâş şi am fixat o încărcătură de exploziv sub conducta rezervorului. Am aprins 
fitilele şi la alte două încărcături care trebuiau plantate sub cele două grupuri electrogene. Între 
grupurile electrogene şi staţie se întindea o platformă pe care erau garate mai multe maşini. Santinela 
stătea rezemată de un stejar şi privea spre Bucureşti. Mai aveam cîteva clipe. M-am rostogolit sub 
primul autoturism, apoi sub al doilea şi sub al treilea, ajungând sub al patrulea, un „Horch” de 
comandament. Aud prima explozie, incendiu. Mecanicul alerga să dea alarma. Din nou explozie. De 
sub maşină aud tropote, ordine scurte şi porniri de motoare. Eram fericit. Îmi îndeplinisem misiunea. 
Am prevăzut şi posibilitatea salvării: îmi fixez picioarele pe trompele diferenţialului maşinii şi cu 
mâinile mă prind de suportul crucii cardanice. Maşina porneşte sucit, iese din incinta postului inamic 
şi aleargă pe una din aleile pădurii. Sunt târât, scap foarfeca şi capela. Crucea cardanică îmi 
fracturează degetele de la mâna dreaptă. Cu toată durerea mă ţin strâns. În momentul în care a dat 
înapoi să întoarcă, a ajuns cu spatele într-un tufiş şi atunci mi-am dat drumul. Am luat-o la fugă spre 
satul pipera. Dar imediat aud în urma mea lătrat de câini şi paşi. Eram urmărit. M-am întors şi am 
aşteptat. Când patrula şi câinele au apărut pe şosea, am scos cuiul de la grenadă, am declanşat sifonul 
şi după o mică pauză am aruncat-o. Grenada a explodat deasupra patrulei. Am deschis focul şi cu 
pistolul mitralieră. Nu mai era nevoie, grenada îşi făcuse efectul din plin”. 

Pe scurt acesta a fost raportul slt. Al. Ştefănescu în faţa comandantului său. Din degetele 
mâinii drepte curgea sânge, dar era fericit, îşi îndeplinise misiunea şi era în viaţă. 

Eu, Popescu C. Adrian, care am prezentat cele de mai sus, ofiţer de transmisiuni în rezervă, 
am citit, în 1975, articolul din revista „Flacăra”. L-am mai citit o dată. Eu, care am dorit să fie 
militară cămaşa morţii mele, care am jurat credinţă ţării şi poporului român, în cazarma din Vaslui, 
unde slujise patria sergentul Țurcanu Constantin, cel pe care Vasile Alecsandri l-a numit, în poezie, 
Peneş Curcanu, am fost convins că trebuie să mori ca să ai conştiinţa împăcată că ţi-ai făcut datoria. 

În anul al treilea de şcoală militară îndeplineam funcţia de încheietor de pluton pentru colegii 
mei. În prima jumătate a lunii august 1954, în cazarma de la Craiova (bariera Caracal) a unităţii de 
transmisiuni, într-o noapte, armata sârbă a călcat graniţa noastră şi a sunat alarma de luptă. Eram 
singurul cu pistol mitralieră (up Spaghina), în timp ce colegii mei aveau puşti ZB. Le-am spus 
colegilor cine să ia pistolul mitralieră după ce mor şi să lupte mai departe ca să-i alungăm pe cei care 
ne invadaseră. Atunci România avea trupe de grăniceri şi ei şi-au făcut datoria, alungând invadatorii 
sârbi. 

În vara anului 1968 eram ofiţer, concentrat la Giurgiu şi mă aflam în pădurea Cioroiu, între 
port şi podul de peste Dunăre. Armatele ţărilor ce făceau parte din Tratatul de la Varşovia au ocupat, 
într-o noapte, Cehoslovacia. Armata română însă nu şi-a murdărit epoleţii să invadeze o ţară prietenă 


şi aliată. Pur tam în suflet mândria că sunt militar român. Cât de bucuros am fost de răspunsul dat de 

autorităţile române bulgarilorla cererea lor de a se întoarce prin România: „Să vă întoarceţi pe acolo 
pe unde v-aţi dus. Noi, militarii români şi întreg poporul român am fi ripostat dacă intrau „aliaţii” şi 
la noi. 

Fapta şi exemplul pe care mi le-a dat slt. Alexandru Ştefănescu m-au tulburat. Credeam, până 
în 1975, când am citit această istorie, că numai dacă mori poţi dovedi că ai respectat jurământul şi ți- 
ai îndeplinit datoria faţă de ţară. De atunci am învăţat: Trebuie să îndeplineşti misiunea şi să nu mori, 
ca să înfăptuieşti şi alte misiuni şi să rămâi de folos ţării şi familiei tale. 

Am păstrat revista Flacăra, alături de actele mele, ca pe un document de mare valoare. 

Să-ţi faci datoria şi să nu mori, decât dacă... aşa cum a spus şi a înfăptuit 


SUBLOCOTENENTUL EROU ALEXANDRU ȘTEFĂNESCU. 


Îţi mulţumesc Domnule Sublocotenent din toată fiinţa mea! 

ASPECTE ALE VIEȚII ECONOMICO-SOCIALE DIN MOLDOVA 
ÎN A DOUA JUMĂTATE A SEC. AL XVI-LEA 


Prof. Emilia Râncu 
Şcoala Centrală Câmpina 


1. SITUAŢIA ECONOMICĂ 


Cadrul intern marcat de puternice conflicte, urmate de dese schimbări de domnie, cât şi 
cadrul extern, în primul rând întărirea suzeranității otomane care permitea Porții un amestec continuu 
în politica internă a Ţărilor Române şi creşterea obligaţiilor acestora faţă de imperiu, au influenţat 
puternic economia românească din a doua jumătate a veacului al XVI-lea. O situaţie similară este 
cunoscută şi în Moldova, cu atât mai mult cu cât, suzeranitatea otomană devine aici de-a dreptul 
opresivă, iar desele incursiuni căzăceşti aducătoare de pretendenți erau tot mai distrugătoare şi mai 
amenințătoare pentru liniştea, prosperitatea ţării şi securitatea domniei. 

Analizând dezvoltarea economică a Moldovei în această perioadă, se observă că a doua 
jumătate a sec. al XVI-lea reprezintă o perioadă de criză, accentuată din afară de aservirea faţă de 
turci şi materializată în interior prin: împiedicarea valorificării bogățiilor naturale, frânarea 
dezvoltării oraşelor şi a pieţelor interne, încetinirea ritmului de dezvoltare a principalelor ramuri 
economice, intensificarea exploatării ţărănimii printr-o fiscalitate excesivă, precum şi o intensificare 
a conflictelor sociale. La toate acestea se adaugă contradicţiile din sânul categoriilor sociale 
dominante, o serie de calamităţi naturale (anii de secetă - îndeosebi 1575-1576 şi 1585) (1), 
devastările turco-tătare şi căzăceşti ce au menţinut la o cotă joasă nivelul de dezvoltare al economiei 
moldoveneşti. 

Cu toate acestea, putem vorbi de o anumită prosperitate a ţării, reflectată îndeosebi de 
informaţiile călătorilor străini (Sivori, Francesco Pastis de Candia, Reichersdorfer, Gratiani, 
Joppercourt, Baksici etc.) care au trecut prin părţile acestea în vremea domniei lui Ion vodă cel 
Viteaz (1572-1574) şi a celor două domnii ale lui Petru Șchiopul ( 1574-1579; 1582-1591) şi care 
vorbesc în repetate rânduri despre fertilitatea şi bogăţia Ţării Moldovei (2), informaţii confirmate şi 
de izvoarele diplomatice rămase, ca şi de bogatul material documentar privind activitatea comercială 
a ţării. 

Cu toată creşterea în importanță a unor ramuri de producție cum ar fi: producția minieră, 
meşteşugărească, ca şi în economia naturală, principala ramură de producţie va rămâne agricultura, 
iar ca urmare a existenței bogățiilor naturale, a produselor agricole şi meşteşugăreşti se constată 
dezvoltarea cu precădere a comerţului — valoroasă sursă de venituri pentru domn şi pentru ţară. 
Alături de un comerţ intern regulat şi un intens comerţ extern, negustorii locali împreună cu cei 


străini vor contribui tot mai mult la dezvoltarea unui comerţ de tranzit, încurajat de domnie pentru 

veniturile ce le aducea domnului din vamă şi supuşilor săi din cărăuşie. Pe lângă negustori — cei mai 
activi în prosperitatea comerțului, sprijiniți de domn împotriva oricăror abuzuri, la dezvoltarea 
comercială a Moldovei acestei perioade vor participa: domnul Petru Şchiopul care se remarcă ca 
domn-negustor şi care de nevoia banilor promova un intens comerț prin intermediari, de regulă 
vameşi, beneficiind de o serie de avantaje în calitatea sa de negustor; mănăstirile care erau sprijinite 
şi de domnie prin acordarea de privilegii, printre care şi controlul unor vămi de margine, aducând 
astfel serioase prejudicii negustorilor propriu-zişi; boieri ce provin tot mai mult din rândul 
negustorilor greci stabiliți în Moldova, îmbogăţiţi şi ca urmare a arendării vămilor ţării din vremea 
lui Petru Şchiopul şi care făceau comerţ pe cont propriu, dar şi ca reprezentanți ai domnului. Dintre 
aceştia, în afară de Sima Vorsi ce fusese vameş în timpul lui Iancu Sasul se mai remarcau cretanul 
Betti Amorozi ce împreună cu Toader Chiriac ţinea vama Moldovei în 15709, iar în deceniul următor 
era partener de vamă cu grecul Tanas Simon, vameşul din 1590, grecul Filip Covac, raguzanul 
„Giva” — Giovanni de Marini Poli — ce arenda vama Moldovei în 1590 împreună cu Nicolae Nevridi, 
important creditor domnesc (3). 

Produsele ce se aduceau pe piaţă, constituind obiectul de negoţ, erau destul de variate şi se 
vindeau la preţuri ce variau în funcție de cantitatea şi calitatea produselor comercializate. Astfel, ca 
urmare a intenselor legături comerciale dintre diverse regiuni şi oraşe, peştele ce se găsea din 
abundență şi se vindea la preţuri mici era transportat în mai toate regiunile ţării, având o situație 
similară cu alt produs ce se găsea din abundență, constituind o importantă sursă de venituri pentru 
domnie, sarea (4). Grânele a căror calitate şi cantitate varia în funcție de factorii de climă şi 
condițiile de lucru ( în caz de secetă se aduceau din Transilvania) vor avea un preţ variabil. 
Animalele şi produsele animaliere, destul de numeroase pe piaţa internă, ce se vindeau la iarmaroace 
sau la „târgul de vite”, aveau preţuri mai ridicate decât în Țara Românească, în special „boii de 
comerţ” ce erau vânduți pe piaţa externă cu 2800-3300 aspri, în timp ce preţul oilor, vândute 
preferenţial casapilor şi gelepilor turci, varia în funcţie de oferta acestora, iar preţul cailor ( nu 
constituiau o marfă, întrucât exportul lor era oprit, iar în ţară se vindeau mai rar), ajungea la 1000- 
2000 aspri, pe când un cal frumos, domnesc ajungea până la 100 zloți (5). Mai scumpe decât în Țara 
Românească erau şi vinurile de calitate — de Cotnari — care, după cum menţionează B. Brutti, într-o 
scrisoare din 14 ian. 1589, se vindea în Moldova cu 50 de taleri de argint butia (adică 6650 aspri) 
(6). 

Ca urmare a dominaţiei otomane, comerțul Moldovei se desfăşura în condiţiile create de 
existența monopolului turcesc: majoritatea produselor luau drumul Constantinopolului, principala 
piaţă de desfacere a produselor Moldovei, fără însă „a neglija” cu totul relaţiile comerciale cu 
Polonia, Transilvania, Veneţia, Rusia, Anglia etc.. Având printre altele şi obligaţia de aprovizionarea 


Porții, Moldova vindea acesteia, cu prioritate, iar anumite articole chiar în exclusivitate, sub preţul 

obişnuit al pieţii; după achiziţia din 1576 de 1600 cântare de seu comestibil, Imperiul otoman a 
interzis complet domnilor moldavi ca din 1577 să mai vândă seu în altă parte în afară de Istanbul, 
după ce în 1574 interzisese exportul de cânepă în afara Porții (7). Comerţul preferenţial impus de 
turci obliga Ţările Române la aprovizionarea cu carne şi grâne a Constantinopolului şi a 
împrejurimilor sale: un firman din 1584 arăta că de la 30.000 de oi, cumpărate de gelepii otomani din 
țările noastre se ajunsese la 500.000 de oi livrate anual Porții (8). Lungul război dintre Turcia şi Iran 
a solicitat în 1579 noi şi imense achiziţii de făină, orz, mei, cai de tracţiune, miere, unt; în 1581-1582 
Moldova trebuia să livreze Înaltei Porţi 2000 de cai (9); pe măsura intensificării atacurilor căzăceşti 
şi a distrugerilor suportate de cetățile otomane se cereau livrări mari de materiale de construcţie, 
îndeosebi, cherestea. Aceste achiziţii erau cumpărate sub preţul pieţei, ducând la sărăcirea ţării; 
cercetând preţurile cu care erau vândute oile negustorilor veniţi de la Constantinopol în a doua 
jumătate a sec. al XVI-lea, a reieşit o mare diferenţă dintre cei 100 de aspri cu cât se vindea o oaie la 
începutul sec. al XVI-lea şi 29-42 de aspri cu cât se plătea în 1591 (10). 

Pentru că moldovenii preferau comerţul cu alte ţări, cu mult mai avantajos faţă de cel cu 
Înalta Poartă, negustorii turci vor apela la un mijloc mai eficient pentru a obţine cât mai multe 
mărfuri, oi mai ales, şi la preţurile stabilite de ei — împrumutarea continuă şi cu sume cât mai mari a 
domnilor români de la negustorii greci, ieniceri, casapi şi gelepi turci, ce le condiționau împrumutul 
de restituirea în oi din diferite ţinuturi ale Moldovei. Astfel, pentru satisfacerea nevoilor financiare 
domneşti în vederea cumpărării tronului pentru nevârstnicul său fiu Ştefan, în numele domnitorului 
Petru Șchiopul, banul Iane Cantacuzino împrumuta între 15 nov. 15809 şi 1 febr. 1590 de la diverşi 
negustori sume de bani pe care apoi trebuia să le restituie în oi: de la Pervane-bei, casapul, 
împrumuta 420.000 de aspri în schimbul cărora aveau învoială să-i dea oi de la Soroca, fiecare oaie 
pentru 47 aspri „fiindcă aşa au făcut târgul”(11); de la Floro al lui Tacugi el lua 150.000 aspri „ca să- 
i dea domnul oi din ţinutul Iaşilor” cu 45 aspri oaia; în aceleaşi condiţii contractează un împrumut de 
100.000 de aspri de la Toader de la Costa, casapul de la Aiacopi în schimbul oilor din ţinutul Soroca; 
cu învoiala de a li se da oi din ţinutul Neamţului a câte 34 aspri oaia, grecii Foti şi Gheorghe acordă 
aceluiaşi un împrumut de 10.000 de aspri la 1 dec. 1589 (12). 

Majoritatea cumpărătorilor de oi erau greci din Constantinopol, turci din Caramonia (gelepii, 
casapii erau mai toţi turci), pe când Moldova exporta la Istanbul în 1579 câte 30.000 de oi, 
autorităţile otomane aflaseră că 70.000-80.000 de oi fuseseră trecute în Polonia şi 40.000-50.000 de 
oi în părțile Chiliei şi Cetăţii Albe (13). Un mare număr de „oi de contrabandă” semnalate în 1579 
erau îndreptate către ţinuturi musulmane unde preţurile erau mari ridicate faţă de cele oficiale, iar 
riscurile de transport erau mai mici. Treptat a scăzut tot mai mult interesul moldovenilor pentru acest 
comerţ cu un partener- stăpân din ce în ce mai abuziv şi mai corupt şi cu o monedă tot mai proastă 


(asprul — devalorizat oficial cu 50% şi neoficial într-o proporție mai mare) şi pentru a compensa 

pierderile suferite în raporturile oficiale cu Poarta vor fi intensificate legăturile cu Polonia, 
Transilvania, Ungaria, Rusia, Anglia şi Veneţia. 

În condiţiile în care libera circulaţie a mărfurilor prin ţară şi mai ales în străinătate era 
împiedicată de vămile interne de graniţă, deseori, negustorii apelau la drumuri lăturalnice pentru a 
evita vămile, şi de aici, intervenţia domnului sau a autorităților orăşeneşti pentru pedepsirea acestora, 
ajungând chiar la confiscarea mărfurilor. Un exemplu în acest sens ni-l oferă Petru Șchiopul ce 
proteja vameşii din motive lesne de înţeles: la 5 ian. 1583 face apel la autoritățile bistriţene, rugându- 
1 să facă dreptate vameşului de Câmpulung pentru nişte negustori de oi ce nu au plătit vama (14). 
Obstacole în calea comerțului extern apar şi din cauza nesiguranţei drumurilor, abuzurilor unor 
dregători pentru care unii negustori obțin scrisori de liberă trecere din partea autorităților respective, 
plătind numai vama cuvenită. Aşa este cazul vameşului Moldovei din 1590, Filip Cavac care obţine 
un astfel de drept din partea lui Sigismund Bathory (15). 

Comerţul Moldovei cu Polonia, destul de intens, relevant prin bogatul material documentar ce 
s-a păstrat, este foarte vechi şi se desfăşoară continuu, trecând peste monopolul turcesc, doar cu 
întreruperi sau încetiniri datorate conflictelor politice. Prin Liovul care monopolizase întreg comerţul 
polonez cu Moldova, prin târgurile de la Camenița, Smyatin, prin iarmaroacele de la Hotin, Cernăuţi 
şi Colomeea circulau mărfuri exportate de moldoveni Poloniei: vite ( comerţul cu vite era foarte 
intens), vin ( pe lângă vestitele vinuri româneşti de Cotnari şi Huşi, negustorii mai transportau şi 
vinuri de Malvasia), peşte, sare, silitră şi mărfuri poloneze ce erau destinate Moldovei: obiecte de 
lux, stofe, cupru, litere de tipar, arme şi diverse produse meşteşugăreşti (16). Deseori, produsele 
poloneze, încărcate pe carele cărăuşilor moldoveni tranzitau prin Moldova, Țara Românească, 
Silistra, Sofia şi de aici prin Belgrad ajungeau în capitala Imperiului Otoman, conduse de negustori 
greci, armeni, turci, evrei, musulmani, care în 1577 la trecerea prin Moldova lui Petru Șchiopul se 
plângeau de „feluritele şi noile feluri de vămi şi tricesime născocite în Moldova... de patru ani 
încoace”, considerate insuportabile (17). Tabloul relaţiilor comerciale dintre Moldova şi Polonia 
poate fi uşor reconstituit, urmărind şi documentele ce ni s-au păstrat, referitoare la neînțelegerile 
apărute între negustorii polonezi şi cei moldoveni, generate de neplata mărfurilor sau livrarea unor 
produse necorespunzătoare calitativ, nerespectarea contractelor cărăuşilor: plângeri, justificări, 
procese în faţa instanţelor judecătoreşti. 

Trecerea negustorilor şi mărfurilor din Moldova prin cele două puncte vamale, Câmpulung şi 
Trotuş către cele două centre comerciale Bistriţa şi Braşov, dezvăluie un comerţ puternic cu 
Transilvania, continuu şi reciproc, cu excepţia unor scurte întreruperi datorate conflictelor politice 
prin care numeroase mărfuri (vite, piei de animale, vin, ceară, peşte, sare, cereale — în perioada de 
secetă ) luau drumul Transilvaniei şi de aici în Ungaria şi Germania, în timp ce alte produse, precum: 


metale, cuie, obiecte meşteşugăreşti pentru nevoile curții domneşti, stofe, cereale - în perioada de 

foamete — erau aduse în Moldova (18). Avantajaţi în prosperitatea lor economică (transilvănenii 
găsesc produse mai ieftine în Moldova, iar moldovenii găsesc în Transilvania produsele de care 
aveau nevoie), negustorii dintr-o ţară au mare nevoie de comerțul cu cealaltă ţară şi invers, 
demonstrând astfel complementaritatea economiei româneşti , cu excepţia acelora care aduceau 
pagube uneia dintre părţi, determinând autorităţile să intervină pentru a rezolva legal diferendele(19). 

Că Moldova lui Petru Şchiopul a întreţinut relaţii comerciale şi cu Italia ( cu Veneţia, mai 
ales) ne-o dovedeşte scrisoarea lui Petru-Vodă către bailul Veneţiei la Constantinopol despre 
nedreptatea făcută de guvernul venețian din insula Cerigo unui negustor şi vameş moldovean — 
grecul stabilit în Moldova, Sima Vorsi — căruia autorităţile venețiene i-au sechestrat un transport de 
piei de bou, lână şi ceară(20). Deşi drumul comercial ce lega Moldova de Italia era destul de lung şi 
nesigur (pe Marea Neagră ce devenise „lac turcesc”), primejdiile erau şi mai mari, folosindu-se 
drumurile de uscat ce treceau fie prin Ţara Românească, Serbia şi Ungaria, fie prin Transilvania, 
Slovacia şi Austria; comerţul direct dintre cele două ţări se va menţine, aducând în Moldova 
postavuri scumpe, catifea pentru domn şi boieri, ţesături fine (21) şi alte obiecte de lux, şi exportând 
piei de bou, lână şi ceară ( frumoasele peceţi venețiene şi lumânările care au ars fără să afume 
mozaicurile şi picturile nepreţuite din splendidele catedrale venețiene erau făcute din ceara adusă din 
Moldova — după relatarea lui Boterro) (22).Ca un eveniment deosebit în cadrul relaţiilor comerciale 
externe ale Moldovei sec. al XVI-lea, remarcăm încheierea unui tratat comercial cu Anglia de către 
domul Moldovei Petru Șchiopul — cel dintâi act comercial al Moldovei cu această ţară (23) — la 27 
august 1588, prin intermediul lui Wiliam Harborne, ambasadorul englez la Constantinopol. Actul 
prevedea libertatea de negustorie a englezilor în Moldova pentru care plăteau doar 3% din valoarea 
produselor, în comparaţie cu 12% cât plăteau ceilalţi negustori străini (24). Că acest acord, deosebit 
de avantajos pentru negustorii englezi, ar fi avut consecinţe practice nu se poate stabili cu exactitate, 
ştiindu-se doar, din unele menţiuni, de prezenţa postavului englezesc în Moldova acestei perioade şi 
de afluxul de călători englezi -negustori aflați în Moldova sau în trecere pe aici (25). Arătând 
importanţa acestui acord comercial, un diplomat englez, Haklnyt opinia: „, ... este probabil cel mai 
timpuriu tratat comercial încheiat cu acest principat de oricare guvern străin, cele întocmite în 
vremurile îndepărtate ale independenţei sale, cu ţările vecine: Turcia, Polonia, Ungaria, având mai 
mult un caracter politic, de tratat de pace şi alianţă” (26). 

Valoarea reală a documentului în sine o constituie — credem noi - recunoaşterea faptului că, 
la sfârşitul sec. al XVI-lea, în pofida accentuării suzeranității otomane, Țările Române nu făceau 
parte integrantă din Imperiul otoman. Cercurile diplomatice şi de afaceri engleze, ţinând cont de 
această realitate, au considerat în mod just că prevederile capitulațiilor acordate de Poartă în 1583 
negustorilor englezi ai viitoarei Companii levantine, nu aveau valabilitate în Moldova şi în Țara 


Românească. De aceea a fost nevoie de un act special, emanat de la unul dintre domnitorii români 

pentru a extinde privilegiile negustorilor englezi şi în regiunile de la Dunărea de Jos. Aşadar, 
privilegiul comercial din 1588 reprezintă o dovadă certă a regimului aparte de care beneficiau Ţările 
Române în raporturile lor statale cu Poarta. 

În ciuda multor elemente ce frânează progresul, care vin din interior sau din afara țării, a 
opresivei suzeranități turceşti, a monopolului otoman asupra economiei Moldovei din a doua 
jumătate a sec. al XVI-lea , intensul comerţ intern, puternicele relații comerciale externe, marea 
mobilitate , mişcare de oameni şi produse din societatea românească, relevă o economie, oarecum 
prosperă pentru cadrul precar în care aceasta evoluează. 

2. SITUAŢIA SOCIALĂ 

Strâns legat de viaţa economică, politică şi culturală, întreg edificiul social al Moldovei din a 
doua jumătate a sec. al XVI-lea suferă ample modificări vizibile şi consemnate de mărturii 
contemporane, precum şi de cele de mai târziu. 

Intrând în Moldova după grele lupte pentru domnie cu lon-Vodă, Petru Șchiopul găsea ţara 
într-o situație aşa de jalnică încât l-a cuprins teama de a nu putea plăti nici măcar datoriile de 
înscăunare făcute la Constantinopol: sate şi târguri incendiate de hoardele tătăreşti, care pentru a se 
răzbuna pe fostul domn şi pe cei ce luptaseră alături de el au trecut aproape întreaga ţară prin fier şi 
foc, omorând un mare număr de locuitori, „tineri şi bătrâni, ca pe oi”(27), chinuiţi şi de o foamete 
cumplită. Cu toate acestea populaţia scăpată de masacrul turco-tătar nu voia să-l primească pe Petru 
Șchiopul la domnie, instalat de armatele invadatoare pentru că — aşa cum comunica un reprezentant 
diplomatic al Veneţiei la Istanbul, la 12 iunie 1574, „nu e de neamul lor, fiind frate cu Alexandru, 
domnul Ţării Româneşti”, motiv pentru care în toamna aceluiaşi an, Ţara de Sus se revoltă (28). 
Pentru a se putea menţine într-o ţară atât de greu încercată şi distrusă, cu populația împuţinată, 
voievodul nou-instalat a căutat să atragă prin diferite mijloace simpatia boierimii şi a clerului care 
sufereau din cauza prigonirilor şi îndărătniciilor lui lon-Vodă. Noua domnie a fost cu totul în voia 
fruntaşilor boierimii şi a clerului, după cum confirma în al său „Letopiseţ” cronicarul Grigore 
Ureche: „„... Boierilor le era părinte, pre care la mare cinste îi ţinea şi din sfatul lor nu ieşea...” (29). 
Comportându-se ca „o matcă fără ac” faţă de vârfurile ierarhiei sociale, pentru fiecare reprezentant al 
boierimii şi al clerului, domnitorul, alături de această elită socială va iniţia o adevărată campanie de 
stoarcere şi jecmănire a majorităţii populaţiei, cu mult mai accentuată decât până atunci. 

Pentru a-şi asigura un puternic sprijin politic în interiorul ţării, Petru, instrument docil al 
politicii boiereşti, se va înconjura în cel dintâi divan al său, în primul rând, cu trădătorii lui Ion — 
Vodă, răsplătiți cu înalte demnități care le permiteau să se situeze cei dintâi după domn în sfatul 
domnesc, slujbe pe care le vor menţine ani în şir. Astfel, Cozma Murgu era mare vornic al Țării de 
Jos, în timp ce în Ţara de Sus vornicia era în mâinile lui Bilăi, care în primele zile după apriga luptă 


de la Roşcani fusese trimis în funcția de caimacam al scaunului Sucevei, locţiitor de domn, până la 

venirea lui Petru pe tronul ţării la 25 iunie 1574, iar Slăvilă ajunge portar de Suceava şi hatman, 
comandantul oştirii domneşti (30). În aceste slujbe, cei trei trădători ai lui lon-Vodă sunt menţionaţi 
în primul act eliberat de domn, la 5 martie 1575 (31), care arată nominal marii dregători ai noii 
stăpâniri. Tot în acest act găsim menţionarea lui loan Golia care-şi păstrează slujba de mare logofăt 
şi Iani, cu slujba de vistiernic. Nu doar acordarea de înalte funcții în conducerea statului a 
reprezentat preţul trădării, ci şi importante măsuri pentru consolidarea averii acestora, concretizate în 
confirmări de moşii, vânzări, danii, acte de întărire de ocină din partea domului (32). De această 
bunăstare revărsată asupra boierimii din vremea lui Petru Șchiopul vor beneficia şi alţi dregători ai 
lui lon-Vodă: Ion Caraghiuzel, fost pârcălab de Hotin şi de Cetatea Nouă până în 1574, după care 
apare fără dregătorie în Sfatul ţării într-un act din aprilie 1576 (33); Toader, fost pârcălab de Roman 
va deţine sub Petru funcția de comandant al cetăţii Neamţului (34); Bucium, fost paharnic ajunge în 
1580 vornic al Ţării de Jos, întregindu-şi moşiile cu numeroase cumpărări (35). Petru Șchiopul 
mergea cu toleranța amnistiei sale până acolo încât, pe baza garanţiei, cinstei şi bunătăţii lui, va 
rechema pribeaga familie a lui lon-Vodă: doamna Maria şi tatăl ei Lupu Huru, fost pârcălab de Hotin 
— ce primea încuviințarea de a-şi administra chiar din 1575 pământurile şi robii (36). 

Urmărind tabloul marilor dregători se observă un aspect care se accentuează în vremea 
domniilor lui Petru Şchiopul: pătrunderea tot mai masivă în Sfatul domnesc a elementului grecesc 
sau grecizat, creditorii domnului de la Constantinopol. Astfel, Zotu Tzigaras, grec din Ianina, 
ginerele lui Petru Vodă a primit dregătoria de pârcălab de Hotin şi apoi pe cea de spătar (37); Iane, 
fost vistier la curtea lui lon-Vodă se va menţine în aceeaşi slujbă în timpul lui Petru, iar apoi va trece 
în funcţia de pârcălab de Neamţ, apoi de postelnic şi sub Iancu Sasul ajunge comis, pentru ca apoi, în 
a doua domnie a lui Petru Șchiopul să ajungă vistier, funcție ce i-o acordă ulterior şi Aron-Vodă 
(38). Ca pârcălab de Neamţ, Iane împărțea slujba cu un alt grec, creditor al domnului, Nicola 
Hrisoverghis, care mai înainte fusese stolnic (39). Pe lângă aceştia în Sfatul domnesc mai 
funcționau: postelnicii greci Aslan şi Coste (40), paharnicul Hristofor, ceaşnicul Benedict, 
pârcălabul Andronachi (41), dar dintre toţi un rol deosebit l-a avut albanezul de sudiţie venețiană, 
Bartolomeo Brutti, aventurier şi intrigant, ce împreună cu ruda sa de aceeaşi obârşie, Sinan-paşa l-a 
adus la tron pe Iancu Sasul în locul lui Petru Șchiopul, ca mai apoi să-l readucă pentru a doua oară la 
domnie pe cel din urmă, la curtea căruia va ocupa un rol de frunte, primind un venit anual de 12.000 
de galbeni (42). Acest aventurier a fost o personalitate, surprinsă perfect de condeiul lui N. Iorga, 
când scria despre el că a fost: „figura cea mai occidentală, spiritul cel mai inventiv şi inteligenţa cea 
mai nobilă de la curtea lui Petru Vodă”(43). Agent al turcilor şi al regelui Spaniei în peregrinările 
sale europene, devenit cel mai influent boier al Moldovei în vremea lui Petru, Brutti va îndeplini pe 
rând funția de mare postelnic — ca urmare a cunoştinţelor de limbi străine şi a experienţei 


diplomatice pe care o avea, cămăraş, căpitan de Lăpuşna, încercând să facă din Petru Șchiopul un 

„rege”, un „frate al sultanului” şi un suveran catolic, pentru că tot el iniţia încercarea de apropiere 
oficială a Moldovei de catolicism (44). În timpul lui Aron Vodă acest isteţ învârtitor de intrigi îşi va 
vedea sfârşitul generat de oamenii lui Aron-Vodă, care voiau, fie să pună mâna pe poliţele 
neachitate, fie să scape de influentul personaj ce, se pare, făcea demersuri pentru readucerea lui Petru 
Șchiopul din exilul său în Tirolul îndepărtat, şi în preajma căruia îşi simţea tronul ameninţat(45). 

Pe lângă aceşti creditori străini, Petru Şchiopul a promovat în dregătorii o boierime 
înjghebată, cultivată de el şi grupată prin încuscriri în jurul casei Movileştilor şi Stoiceştilor, cărora 
documentele domneşti le ziceau „nemeşi”. Analizând lista marilor dregători domneşti se observă la 
unii boieri o mai mare statornicie în dregătorii: Ieremia Movilă (viitorul domn) va deţine dregătoria 
de mare vornic în Țara de Sus de la 1 aug. 1583 până la 28 ian. 1590 (46); Condrea Bucium, fost 
pârcălab, mare vornic în Ţara de Jos în vremea lui Iancu Sasul, se va menţine în această funcţie şi în 
timpul celei de-a doua domnii a lui Petru Șchiopul (47); Ion Golia, fost stolnic va păstra dregătoria 
de mare logofăt din timpul lui Ion -Vodă până la 28 febr. 1580, când va fi înlocuit de Lupu Stroici, 
fost vistier, din martie 1580 până la 30 iulie 1591 (48). 

Se cuvine a se menţiona aici un aspect deosebit de important ce va caracteriza politica socială 
a voievodului Petru: mutarea dregătorilor dintr-o ţară în alta care, dacă până la voievodul Petru se 
întâmpla accidental, în timpul şi după domnia acestuia faptul va dobândi caracter de permanentizare 
(49). Primul domn din dinastia munteană pe tronul Modovei, Petru Şchiopul va promova în 
dregătoriile Moldovei boieri munteni, apropiaţi sau înrudiţi cu el, socotind aceasta o garanţie a unei 
credincioase slujiri faţă de restul dregătorilor ce-i erau necunoscuţi. Acest aspect poate fi ilustrat de 
cazul boierului loan Norocea din Piteşti (50), ginerele Chiajnei, rudă prin alianţă cu domnul 
Moldovei ( fiica sa, Velica, căsătorită cu nepotul de frate al lui Petru Șchiopul — Vlad), figură 
interesantă a vieţii politico-diplomatice din cele trei ţări române, după ce a deţinut dregătorii de 
seamă în Ţara Românească (mare postelnic şi mare logofăt în vremea lui Petru cel Tânăr — cumnatul 
său) şi a pribegit în Transilvania, a fost adus de Petru Șchiopul în Moldova unde a figurat ca pârcălab 
(1589-1591), apoi mare vornic al Țării de Sus (1591-1592). Un caz similar este acela al lui Leonte, 
zis Melentie Valica, hatmanul din celebra familie a boierilor Buzeşti din Ţara Românească (51), ce 
datorează exclusiv ascensiunea sa lui Petru Șchiopul, căruia i-a fost un foarte credincios sfetnic şi 
apărător în clipele de restrişte. Prima dregătorie însemnată pe care i-a dăruit-o protectorul său 
muntean a fost cea de mare paharnic (1574-1578), apoi cea de portar al Sucevei (1579-1581 şi 1583- 
1586). În vremea lui Iancu Sasul a fost retrogradat şi nevoit să ia drumul grelei pribegii. 

Acest proces de mutare a dregătorilor dintr-o ţară în alta ce nu trebuie confundat cu 
fenomenul pribegiilor din motive politice, constituind, după cât se pare, „un aspect nemaiîntâlnit în 
istoria altor ţări”, (52) a contribuit la strângerea relaţiilor politice dintre Moldova şi Ţara 


Românească, la o mai bună organizare a dregătoriilor acestora. 

În condiţiile în care, întărind poziţia boierimii îşi constituia un mare sprijin politic în 
interiorul ţării, domnitorul va face danii, confirmări, vânzări, întăriri de ocini, în care majoritatea 
beneficiarilor vor fi marii şi micii dregători care-l slujeau cu credinţă. Semnificativ este în acest sens 
faptul că din cele 477 de acte interne — publicate în colecţia D.I.R. — eliberate de cancelaria lui Petru 
Șchiopul, numai 30, deci 6% întăresc pământurile răzeşilor, a micilor proprietari, cea mai mare parte 
fiind acordate boierimii (53), dintre care nu vor lipsi: Lupu Stroici-mare logofăt, Pârvu-pârcălab de 
Soroca, Bilăi-mare vornic de Țara de Sus, Gheorghe-mare logofăt, Andrei-hatman şi pârcălab de 
Suceava, Ion Golia-mare logofăt, Vartic-mare vornic al Ţării de Jos şi mulți alţii (54). 

Ca o completare a politicii domneşti faţă de vârfurile ierarhiei sociale este interesant de 
urmărit şi poziţia faţă de cler şi îndeosebi față de mănăstiri. După cum menţiona Azarie în a sa 
cronică, „mulţi au primit de la dânsul binefaceri darnice, mănăstirile şi călugării s-au adăpat de 
răcoarea valului de binefaceri...” (55). După prigoana dezlănţuită de Ion -Vodă împotriva clerului 
ortodox şi catolic prin care urmărea confiscarea bunurilor clericale pentru a micşora puterea 
materială a clerului potrivnic politicii sale autoritare, Petru Șchiopul, împăciuitor va reveni asupra 
asprelor hotărâri ale înaintaşului său: mitropolitul fugar de teama prigoanei domneşti, Teofan va fi 
numit sub Petru Şchiopul din nou în scaunul părăsit cu atâta grabă, câţiva ani după 1574 (56); vor fi 
anulate actele din 1572-1574 prin care clerul şi mănăstirile pierdeau averile; scuteşte de dări preoţii 
şi diaconii din laşi, precum şi unele sate ale mănăstirilor: Agapia, Vânători, Putna, Tazlău, Probota, 
Voroneţ, Bistriţa, Moldoviţa, Pângăraţi, Galata, Berzunţ, Râşca, Suceviţa, Neamţ, Humor, Socola, 
Slatina (57); respectând tradiţia, voievodul Moldovei va avea grija şi obligația morală de a sprijini 
prin danii mănăstirile străine, mai ales pe cele de rit ortodox de la Muntele Athos — Zografu, Ivirilor, 
Karacalul, Dionisio, Lavra, Hilandar, Patmos (58); va sprijini refacerea vechilor biserici catolice şi 
direct influenţat de zelosul catolic Brutti, va încuraja încercarea de catolicizare a Moldovei. Cât timp 
pe tronul Moldovei s-a aflat evlaviosul domn, înaltele feţe bisericeşti ce l-au susţinut în politica sa au 
fost: până în 1577 mitropolitul Anastasie, urmat de Teofan până în 1587, după care biserica 
Moldovei va fi condusă de Gheorghe Movilă — mitropolitul Sucevei, Agathon — episcop de Roman şi 
Ghedeon — episcop de Rădăuţi (59). 

Cu asemenea sprijin, cârmuirea lui Petru Șchiopul s-ar fi desfăşurat în voie, dacă nu s-ar fi 
lovit de împotrivirea „celor de jos” ce nu simpatizau de fel cu acest domn care inaugurase cea mai 
cruntă exploatare fiscală cunoscută până atunci în Modova, drept pentru care căutau izbăvirea ţării la 
pretendenţii la tron veniţi din „lumea slobodă căzăcească” (60). 

Cum locul ocupat de fiecare persoană în cadrul relaţiilor sociale din tot Evul Mediu, dar mai 
ales din a doua jumătate a sec. al XVI-lea era determinat de proprietatea funciară, boierii, clerul şi 
mănăstirile au continuat pe diverse căi şi folosind diverse mijloace să acapareze pământul pe care-l 


mai dețineau micii proprietari liberi. Paralel cu aceasta s-au lărgit, accentuat şi consolidat formele de 

extorcare a țărănimii aservite, la care şi statul — reprezentant al intereselor marilor proprietari — a 
intervenit mereu în sfera relațiilor sociale, creind un număr de norme referitoare la obligațiile 
țărănimii prin care a oferit clasei dominante garantarea exploatării în voie a producătorilor aserviţi, a 
căror situație economică a continuat să se agraveze. Astfel, în ultimele trei decenii ale sec. al XVI- 
lea , întregul aparat de stat din Moldova, recrutat numai din rândul boierimii, s-a dedat la tot felul de 
abuzuri. 

Jefuirea excesivă a populaţiei, în special a ţărănimii, s-a datorat şi faptului că în ultimele 
decenii ale sec. al XVI-lea, domnii numiţi de turci erau plini de datorii. Imediat ce preluau puterea, 
căutau să-şi plătească creditorii şi să strângă sume cât mai mari. Era apoi un fapt recunoscut, intrat în 
obiceiul vremii, ca domnitorii din scaun să plătească toate datoriile înaintaşilor decedați, maziliţi sau 
plecaţi de bună voie din scaunul domnesc, la toate acestea adăugându-se: plata tributului lor, 
peşcheşurile ce aveau din ce în ce mai mult regularitate oficială, întrecând cu mult suma haraciului, 
anumite obligaţii de aprovizionare a Porții, obligații militare, de muncă şi transport, nelipsind 
totodată imensele sume de bani ce reprezentau averea domnului. Organizarea fiscală a Moldovei din 
acea vreme, strâns legată de accentuarea exploatării otomane, de lăcomia domnitorului şi a boierimii 
ce impuneau cereri exorbitante de impozite, a determinat în repetate rânduri împotrivirea maselor 
impozabile. 

Ca să poată obține tronul, Petru Şchiopul a făgăduit Porții dublarea haraciului — ne 
mărturiseşte o însemnare din Polonia din 1575 - iar o altă mărturie ne spune că, în 1573 tributul 
Moldovei a fost de 35.000 de ţechini sau galbeni venețieni şi din cauza sărăciei provocate de 
răscoala lui lon-Vodă, turcii au renunţat în 1575 şi 1576 la dublarea tributului, plătind aceeaşi sumă 
până în 1586, dar — se menţionează — marele vizir a primit odată cu înscăunarea lui Petru 100.000 de 
galbeni (61), iar paşa care l-a însoţit cu oastea ce l-a înscăunat a primit un peşcheş de 20.000 de 
galbeni. La câteva luni de la ocuparea tronului, sultanul Selim al II-lea îi porunceşte să trimită la 
Poartă câte 50.000 de florini anual, pentru că fostul domn lon-Vodă sporise haraciul cu 10.000 de 
florini, şi să achite restanța predecesorului său, însumând 388.500 de aspri (62). Astfel, obligația 
sporirii haraciului şi aceea de a achita datoriile predecesorului au devenit obişnuinţă în vremea 
domnitorului Petru Șchiopul. Pentru a obţine a doua oară tronul, Petru a sporit tributul cu 10.000 de 
ducați şi şi-a luat obligația de a plăti toate datoriile lui Iancu Sasul — peste 60.000 de ducați — iar 
celor ce l-au susținut să obţină domnia s-a obligat să le plătească în termen de un an până la 100.000 
de galbeni, bani împrumutaţi cu un procent nemaiauzit (63). Dacă în timpul Sasului Moldova a plătit 
un tribut de 80.000 de ducați, în 1582 Petru a plătit 2.180.000 de aspri, care la acea dată, dacă ar fi 
fost vorba de aspri efectivi, nu ar fi făcut decât 17.566 de galbeni (64). Ținând seama de 
devalorizarea asprului, care în 1584-1586 va deveni oficială, haraciul scade valoric, astfel că, în 


1587 acesta reprezenta doar 62% din valoarea lui din 1574-1575, în ciuda majorării nominale 

intervenite între timp (65). Într-un memoriu adresat nunţiului papal din Polonia din 1588 se 
menţiona că Petru Șchiopul trimetea la Poartă un tribut foarte mare, care împreună cu darurile foarte 
mari pe care trebuia să le facă demnitarilor Porții ar fi plătit anual suma de 200.000 de galbeni 
ungureşti. Nevoia presantă de bani a turcilor, după devalorizarea monedei otomane, determina 
schimbarea neaşteptată din domnie a lui Petru cu fiul său, nevârstnicul Ştefan, schimbare de formă, 
făcută la 2 febr. 1590, pentru care Petru a trebuit să plătească 200.000 de galbeni. Pentru a-şi procura 
banii, Petru foloseşte o întreagă reţea de agenţi speciali în operaţiile de credit, întrucât intră în hăţişul 
cămătăresc, împrumutând mereu sume mari de bani cu teama, parcă, de a nu fi surprins de o nouă 
poruncă ţarigrădeană, contribuind astfel la statornicirea, în formă opresivă, a suzeranității otomane şi 
chiar subminarea bazei materiale a instituţiei centrale — proprietatea domnească — ceea ce a dus la 
dependenţa permanentă a domnului faţă de boierii şi cămătarii ce au pătruns astfel în viaţa politică a 
Moldovei (66). 

Pentru rambursarea creditelor şi a dobânzilor şi pentru a-şi spori averea, domnitorul apelează 
în ultimă instanţă tot la masa contribuabililor săi, introducând noi impozite care înrăutăţesc şi mai 
mult situaţia majorităţii populaţiei ţării. Astfel, pe lângă vechiul impozit numit dare, Petru a introdus 
„darea împărătească” din care urmărea să plătească tributul, apoi „50 de aspri”, impozit excepţional, 
introdus înainte de a pleca din ţară în îndepărtatul Tirol, pentru cheltuieli suplimentare, plătibil doar 
pentru vecini şi curteni (67). În condiţii deosebit de grele — o mare secetă în vara anului 1586 — 
voievodul introduce un nou impozit ce avea menirea de a satisface necesarul de carne al curții 
domneşti, al trupelor şi al diplomaților în trecere prin Iaşi, perceput numai de la ţăranii vecini, de la 
slugi şi o parte din mica boierime, numit „sulgi”(68). Dar pentru a satisface, fără nici o cheltuială, 
preferinţele tuturor membrilor curții sale, domnitorul a introdus un impozit numit „sulgiul de oi” 
alături de o dare în natură din găini, percepută de la țărani (69). În condiţiile în care apropiata sa 
plecare necesita grăbirea strângerii averii personale, domnitorul introduce un impozit pe imobilele 
locuite, dar nu pe cele boiereşti sau mănăstireşti, constând din 2 zloți pentru fiecare imobil, şi tot 
acum apare obligaţia cailor de olah, suportată numai de ţărani şi orăşeni (70). 

Neţinându-se cont de necesarul întreţinerii unei familii sau a unei persoane în impunerea 
acestor impozite, plătite numai de către ţărani sau orăşeni şi rareori de către mica boierime, noile 
obigaţii financiare sunt o dovadă în plus că Petru Șchiopul nu era chiar aşa de „milostiv” şi „bun” 
cum îl înfăţişau cronicarii — şi ei reprezentanţi ai vârfurilor ierarhiei sociale — ci, mai degrabă, s-a 
dovedit a fi — şi unele izvoare contemporane o confirmă — un „calculator scrupulos”, un „sugător de 
sânge” şi un „şiret pehlivan” (71). 

În înţelegere cu marea boierime, Petru Șchiopul căuta să prade pe cât se putea mai bine ţara, 
majoritatea populaţiei acesteia care, nemaiputând de atâtea „răutăţi şi belituri” (72) va găsi izbăvirea 


în nenumărate lupte împotriva asupririi ce au îmbrăcat forme deosebite, culminând cu o răscoală a 

țăranilor din august — septembrie 1591 care — se pare — izbucnind în timp ce Petru Șchiopul îşi făcea 
pregătirile de plecare, ar fi determinat ca, odată cu el, să plece şi un număr mare de boieri (73). 
Îndreptată împotriva boierilor şi agenţilor aparatului de stat, care în cârdăşie cu domnul spoliau 
poporul, răscoala a fost localizată în partea de nord a Moldovei şi nu numai, şi măcinându-se în 
acţiuni locale a putut fi înăbuşită destul de repede de noul domn Aron-Vodă, sprijinit de forţe 
militare turceşti (74). 

Înscriindu-se drept un moment important al confruntărilor sociale, răscoala ţăranilor 
moldoveni de la sfârşitul domniilor lui Petru Şchiopul nu a adus o îmbunătăţire a situaţiei ţăranilor, 
ci chiar o înrăutățire a formelor de exploatare, mult mai evidente în vremea lui Aron-Vodă. 

Analizând atent politica socială a domnului Moldovei din a doua jumătate a sec. al XVI-lea, 
putem afirma că viaţa socială se agravează pe fondul dominării tot mai accentuate a Înaltei Porţi, a 
numeroaselor războaie, jafuri şi pustiiri care au afectat atât țărănimea, cât şi curțile boiereşti. În 
planul raporturilor cu marea boierime, ca domn de origine munteană, Petru a încercat să atragă de 
partea sa boierimea moldavă pentru a evita astfel trădările şi numeroşii pretendenți, dominat şi de 
ideea atenuării animozităţilor existente între grupările boiereşti. În timpul celor două domnii ale sale, 
situația țărănimii se agravează, obligaţiile şi abuzurile se accentuează, astfel că, la vechile dări se 
adaugă altele noi, toate acestea fiind caracteristici ale noului regim politic boieresc de la sfârşitul sec. 
al XVI-lea şi începutul sec. al XVII-lea. 

A doua jumătate a sec. al XVI-lea reprezintă pentru Moldova o perioadă de decădere 
economică, de slăbire a autorității centrale şi a capacităţii de rezistență militară, de criză şi 
instabilitate politico—instituţională, de creştere a puterii marii boierimi, ca şi de manifestarea unor 
grave contradicții politico-sociale dintre diferitele grupări boiereşti. Se erijează în acest sens o 
grupare a unei noi boierimi ce tinde să sprijine autoritatea centrală şi boierimea conservatoare 


anarhică, dominaţă doar de interesele sale imediate. 

Relaţii militare între China, SUA şi Japonia 


1941-1945 


Prof. Brezeanu Marius 


Liceul Teoretic Filipeştii de Pădure 


Al Doilea Război Mondial a însemnat în Asia luptele duse între Japonia şi SUA în principal, 
la care s-au adăugat în secundar China şi Anglia. În acest articol am ales să pun accentul pe invazia 
japoneză în China şi pe ajutorul acordat de către americani chinezilor, în lupta acestora contra 
Japoniei. 

7/8 decembrie 1941, Japonia atacă Pearl Harbor şi distruge o parte din flota americană aflată 
acolo. Paralel sunt declanşate atacuri şi în alte zone: Hong Kong, Filipine, Sigapore, Birmania etc. 

În prima fază a războiului din Pacific, Japonia a cucerit întreaga parte vestică şi sud-vestică a 
Oceanulu Pacific - cu toate insulele aflate acolo - şi ţările riverane din sud-estul Asiei. În a doua fază 
aceasta a încercat să-şi întindă controlul asupra bazelor americane şi engleze din Insulele Hawaii şi 
Australia, dar a suferit un recul din cauza bătăliilor aeronavale de la Midway şi Guadalcanal.(1). Cea 
de-a treia fază i-a găsit pe japonezi pe poziţii defensive, conform ordinelor comandanților armatelor 
japoneze din Pacificul de sud-vest, trebuiau menținute toate poziţiile ocupate în insulele Solomon şi 
Noua Guinee. Doar în Birmania aceştia s-au lansat în acțiuni de urmarire a Aliaților (SUA şi 
Anglia), dar şi acestea au avut în esenţă un caracter defensiv de prevenirea unei contraofensive 
britanice dinspre India.(2). 

Planul ofensivei japoneze, ca şi realizarea lui efectivă, beneficiase din plin de avantajul 
strategic al poziţiei geografice a Japoniei. Pentru reuşita victoriilor rapide, japonezii s-au bazat pe 
înconjurarea Japoniei cu cercuri concentrice defensive ce ofereau formidabile obstacole în calea 
oricărei încercări de invazie din partea Aliaţilor.(3). 

Din 1943, inițiativa japoneză s-a năruit, americanii au început recucerirea zonelor pierdute. 
Sub conducerea generalului MacArthur, armatele SUA, s-au apropiat de arhipelagul japonez, iar 
rezistența înverşunată a japonezilor a făcut ca SUA să decidă folosire bombelor atomoce la 
Hiroshima şi Nagasaki, pentru a reduce numărul pierderilor umane. Pe 15 august 1945, Japonia a 
capitulat şi a intrat într-o altă etapă a dezvoltarii sale. 

În China, atacul de la Pearl Harbor a adus o misiune militatră a generalului american Joseph 
W. Stilwell, şi până la tăierea „Drumului Birmaniei”, de către japonezi, o sporire a cantităților de 
ajutoare. Între India şi China a rămas numai Birmania. Britanicii erau responsabili pentru apărarea 
Birmaniei, dar importanţa Birmaniei era mai mare pentru chinezi decât pentru britanici. China a 
trimis 7 divizii la graniţa Birmaniei, iar britanicii doar două divizii şi o brigadă de tancuri. Britanicii 

şi chinezii se urau reciproc, iar locuitorii Birmaniei îi urau atât pe britanici cât şi pe chinezi.(4). 
Contribuţia americană la apărarea Birmaniei erau 100 de avioane P-40 vechi şi 100 de piloți din 
American Volunteer Group, comandat de generalul Chennault. Deşi au dus o luptă spectaculoasă, 
piloţii americani au fost nevoiţi să bată în retragere în faţa superiorității şi dominaţiei aeriene 
japoneze. 

Preşedintele american Franklin D. Roosevelt, la 6 ianuarie 1942, în mesajul anual al 
preşedintelui, adresat Congresului spune: „noi luptăm alături de bravul popor chinez, care de 4 ani şi 
jumatate rezistă bombardamentelor şi foametei şi care, în repetate rânduri, în ciuda armamentului şi 
a echipamentului superior japonez, a provocat acestuia din urmă pierderi grele."(5). El promite în 
continuare ajutor Chinei. 

Pe 23 februarie, într-un discurs radiodifuzat intitulat: „Raport asupra evoluţiei militare şi 
strategice a războiului” se reconfirmă sprijinul american pentru statele aflate în luptă contra Axei şi 
face elogiul naţiunilor care rezistau agresiunii. Despre China spune: „Marele popor chinez a suferit 
pierderi dureroase; Chunkingul a fost aproape în întregime distrus şi totuşi continuă a fi capitala 
Chinei invincibile.”(6). 

În martie 1942, Roosevelt a hotărât trimiterea unei misiuni militare în China condusă de 
generalul Joseph W. Stilwell. Acesta a mai fost în China între cele două războaie mondiale timp de 
10 ani ca inginer constructor de drumuri, în provincia Shensi în 1921. Din 1927 a fost numit 
observator al armatei chineze şi apoi a fost numit ca ataşat militar la Ambasada americana din 
Beijing, unde i-a cunoscut pe oficialii şi conducătorii militari chinezi de cel mai înalt rang. Din 1942 
este numit consilier militar pe lângă Chiang Kai-shek. El va conduce efectiv operațiunile din jungla 
Birmaniei din 1942 până în 1944, când va fi retras. 

Imediat după sosirea sa în China, Chiang Kai-shek i-a încredinţat comanda armatelor chineze 
5 şi 6. 

Strategia în campania din Birmania s-a rotit de-a lungul căii ferate ce lega nordul de sud. În 
1942 Aliaţii s-au retras din oraşul Rangoon 300 de mile spre Mandalay şi apoi 250 de mile spre 
Myitkyina. Aliaţii sperau sa stabilească un front care să taie de la est spre vest linia ferată, undeva în 
centrul Birmaniei, unde japonezii ar fi putut fi reţinuţi. Între timp frontul a început să fie împins tot 
mai mult spre nordul Rangoonului de către japonezi. Aliaţii au încercat să apere calea ferată pentru 
ca ei să se retragă în ordine. 

Frontul din Birmania era ţinut la vest de lângă India, de britanici la Prome, în centrul se găsea 
apărat la Toungoo, direct pe calea ferată, de divizia 200 chineză, în est lângă Thailanda se găseau din 
nou britanicii. Forţele pe care la comanda Stilwell erau: Armata a 5-a chineză ce era compusă din 
Divizia 200, Divizia 22 şi Divizia 96 şi Armata a 6-a chineză compusă din Divizia 55, Divizia 28 şi 


Divizia 49. 

Divizia 200 era în prima linie. Restul armatei a 5-a era dispusă în nordul Birmaniei la câteva 
sute de mile în spate. Armata a 6-a era dispusă de-a lungul graniței dintre China şi Thailanda. 

Japonezii, în atacul lor spre nord aproape că au încercuit Divizia 200, la 'Toungoo. Dar, prin 
acest atac ei înşişi s-au expus, iar Stilwell a văzut o bună ocazie pentru un contraatac. El a dorit să-şi 
concentrze forţele sale la Pyinmana de-a lungul caii ferate prin aducerea Diviziilor 22 şi 96 ale 
Armatei a S-a din nord în zonă pentru salvarea Diviziei 200. Prin concentrarea într-un singur loc ele 
ar fi putut stopa avansul japonez şi chiar recucerirea Rangoonului şi redeschiderea portului atât de 
necesar aprovizionării forţelor chineze. 

Planul depindea de abilitatea britanicilor de a menţine flancul vestic la Prome şi de 
rapiditatea contraatacului chinez. Chinezii însă şovăiau în a începe atacul, iar Stilwell a descoperit că 
autoritatea sa de a comanda era una de curtoazie, nu o autoritate de acţiune. El a decis să zboare 
înapoi la Chungking, capitala provizorie a Chinei naționaliste, şi să discute problema cu Chiang Kai- 
shek. Când a ajuns acolo Stilwell a descoperit că: „...atunci când Chiang Kai-shek mi-a spus să 
preiau comanda armatelor chineze din Birmania., am aflat că el se aştepta să-mi împărtăşească 
sfaturile şi experienţele sale benefice.”(7). Mai departe Stilwell povesteşte în Jurnalul său: „El m-a 
întrebat care este planul meu şi i-am spus că doream să concentrez trei divizii lângă Toungoo. Dar el 
nu a aprobat soluţia. Mandalay, a insistat el, era cheia situaţiei şi prefera ca diviziile 22 şi 96 să fie 
plasate acolo, ca o puternică garnizoană. l-am spus că aceasta însemna ca Divizia 200 să fie înfrântă 
ŞI ca japonezii să poată înainta până la Mandalay fără să poată fi opriţi. Dacă puteam concentra cele 
trei divizii puteam avea o şansă să-i oprim pe japonezi.”(8). Dar Chiang Kai-shek nu a fost de acord 
ŞI îi spune că: ,„... trebuie cel puţin trei divizii chineze, pentru ca un atac să aibă vreo şansă de succes, 
din cauza deficienţelor în armament, echipament şi transport [din partea chineză-n.a.]. Este nevoie de 
3 divizii chineze împotriva uneia japoneze.”(9). În cele din urmă Stilwell a primit permisiunea să 
mute doar o divizie în spatele Diviziei 200, în cazul în care simte că este necesar la sosirea lui pe 
front. 

La 23 martie 1942 Toungoo a fost atacat, iar Divizia 200 înfrântă. Sulwell a încercat să atace 
cu toate forţele şi să taie legăturile japonezilor, după ce concentrase la Pyinmana Divizia 22. 
Toungoo-ul a fost pierdut deoarece Chiang Kai-shek a intervenit din nou şi a anulat ordinul. Stilwell 
nota cu amărăciune în Jurnalul său: ,„ ...el nu se poate stăpâni; de la 1600 de mile depărtare de front, 
el scrie instrucţiuni pentru a se face una, alta, bazate pe informaţii fragmentare. El crede că ştie 
momentele psihologice; de fapt el crede că ştie totul.” (10). Din nou se întoarce la Chunking pentru 
discuţii cu Chiang Kai-shek. 

S-a reîntors pe fron pe 5 aprilie şi a regăsit frontul retras spre nord dar intact. A continuat 
refacerea planurilor de luptă şi spera să iasă din Pyinmana, unde erau forțele sale concentrate, să-i 


atragă pe japonezi într-o capcană şi dacă este nevoie să se retragă spre Mandalay. Prima sa acţiune a 

fost să inspecteze flancul estic al Armatei a 6-a, de la frontiera cu Thailanda, să fie sigur de sprijinul 
ei. A lăsat aici câţiva ofiţeri americani să se asigure că ordinele sale vor fi aplicate, şi s-a retras la 
cartierul său general să pună la punct contraatacul. Pe 7 aprilie Chian Kai-shek declara: „Stilwell are 
depline puteri asupra trupelor chineze."(11). 

Dar înainte de a pune în practică capcana de la Pyinmana, japonezii, care au primit întăriri, au 
pătruns prin flancul britanic din vest şi au distrus Divizia 1 birmaneză. Stilwell a trimis rapid rezerva 
chineză să-i salveze pe britanici, dar era prea târziu. Japonezii au presat prin drumurile înnoroiate ale 
junglei birmaneze şi au atacat flancul estic al Birmaniei de la graniţa cu Thailanda, au rupt liniile de 
apărare şi au distrus în totalitate Divizia 55 chineză. Au depăşit în viteză frontul Armatei a 6-a 
chineză spre Lashio şi s-au îndreptat spre „Drumul Birmaniei” care era nepăzit, tăind legătura de 
aprovizionare între China şi Aliați, ce se făcea pe această rută. Birmania a fost pirdută de Aliați în 
favoarea Japoniei. 

Deruta a cuprins trupele chineze, iar disciplina militară a început să se dizolve, japonezii 
controlau spaţiul aerian, iar drumurile erau blocate de refugiaţi. Stilwell a decis să părăsească 
Birmania cu trupele ce i-au mai rămas prin junglele din Birmania spre India. După opt zile de marş a 
ajuns la Imphal, în India. 

Pe 25 mai, Stilwell declara în faţa ziariştilor, la New Delhi: „...Birmania poate fi şi trebuie 
recucerită de la japonezi... Ea este zona vitală pentru a reintra în China, acum izolată de ruta de 
aprovizionare pe Drumul Birmaniei (12). Despre înfrângerea Aliaților din Birmania declara: „Noi 
am fugit din Birmania şi aceasta este o umilire a dracului”(13). 

Churchill scrie în Memoriile sale despre pierderea Birmaniei: „.... trupele au rămas marcate de 
experienţa faptelor din Birmania de sud. Pentru moment era imposibil să trimitem întăriri 
importante. Colaborarea cu chinezii nu era uşoară. Ei nu au încredere în valoarea noastră militară şi 
se arată puţin dispuşi să colaboreze cu noi.” (14). El notează în continuare: „...pierderea Rangoonului 
a antrenat şi căderea Birmaniei şi restul campaniei nu a fost decât o cursă înverşunată între japonezi 
şi ploiile sezonului musonic apropiat.”(15). 

Vara anului 1942 a trecut cu negocierile dintre guvernul american şi cel chinez pentru 
suplimentarea numărului de avioane şi creşterea aprovizionării aeriene peste Himalaya. 

Din august, Stilwell are două cartiere generale: la Delhi, în India şi la Chungking, în China. 
În India s-a amenajat un loc de antrenament pentru trupele chineze la Ramgarh, în provincia Bihar. 
Stilwell a primit un poligon de instrucție dotat cu instalaţii pentru antrenamentele infanteriei, 
artileriei şi tancurilor. Americanii au trimis instructori pentru cei 66.000 de soldaţi chinezi trimişi 
aici pentru a fi antrenați. 

Disciplina şi administraţia au rămas în sarcina ofiţerilor chinezi, iar de tehnică şi de 


antrenament se ocupau americanii. Pentru chinezi Ramgarh era un ţinut minune deorece pentru 

prima dată erau hrăniţi cu atâta mâncare, cât puteau să mănânce, dispuneau de asistenţă medicală şi 
cel mai important lucru erau plătiţi. Plata trupelor a fost scoasă din sarcina ofiţerilor comandanţi şi 
era făcută individual fiecărui soldat de către americani. Între 1942 şi 1944 au fost create şi echipate 
complet 4 divizii, iar Stilwell scria, în 30 august 1942, în Jurnalul său: „... trupele chineze învaţă 
repede şi cred că îmi vor justifica opinia mea că ei sunt tot atât de buni ca oricare alții dacă sunt 
antrenați serios."”(16). 

Din toamnă Stilwell începe şi reorganizarea armatei chineze din interiorul Chinei. Dar cele 4 
milioane de oameni din armata chineză erau înfometați, prost înarmaţi, bolnavi şi aveau o conducere 
incompetentă şi coruptă. Pentru fiecare soldat care murea pe front alți zece mureau de boli sau 
dezinterie în spatele frontului. Din cele 300 de divizii chineze, americanii au decis că 30 de divizii 
erau maximul pe care ei puteau efectiv sa-l reorganizeze. Stilwell insista ca recucerirea Birmaniei să 
înceapă imediat. Cele 30 de divizii spera să le stabilească în zona Kunming, erau desemnate cu 
numele de cod „forța Yoke”, iar odată echipate şi instruite urmau să fie trimise pe „Drumul 
Birmaniei” spre estul Birmaniei şi să efectueze joncţiunea cu forțele chineze de la Ramgarh, trimise 
din India şi să-i alunge pe japonezi. Planul său a fost amânat de conducerea militară deoarece se 
considera că încă nu sunt suficiente forţe disponibile şi încă trupele nu sunt bine antrenate. 

În mai 1943, Stilwell este chemat la Washington, la o Conferinţă interaliată în cadrul căreia 
îşi exprimă punctul de vedere în privinţa disputei de a întări forţele terestre sau forţele aeriene. El a 
optat pentru întărirea forţelor terestre pentru că: „...primul pas esenţial este de a aduce o forță terestră 
capabilă să apere şi să menţină bazele aeriene şi să deschidă liniile de comunicaţie ale Chinei cu 
lumea exterioară.” (17). Conferinţa s-a încheiat doar cu concluzia că China trebuie să fie ajutată. 

La întoarcere Stilwell a aflat că în timpul absenței sale japonezii au lansat o campanie de la 
bazele lor din China centrală peste bariera reprezentată de fluviul Yangtze, care apăra Chungkingul. 
Această campanie a îngrozit capitala, deşi a fost numai un raid de cercetare al japonezilor, a cauzat 
10.000 de victime. Chiang Kai-shek a dorit ca imediat forţa Yoke să susţină frontul în China, dar 
Stilwell a insistat ca această forţă să rămână destinată campaniei din Birmania. 

În noiembrie 1943 au avut loc Conferinţele de la Cairo şi de la Teheran, Chiag Kai-shek a 
hotărât ca Stilwell să participe alături de el pentru a prezenta situaţia din China. La Cairo, la prima 
Conferinţă, Roosevelt şi Churchill l-au convocat pe Chiang Kai-shek, în prezenţa lor, să discute 
despre războiul împotriva Japoniei. Aliaţii şi-au dat acordul pentru o ofensivă majoră în Birmania, cu 
debarcări masive ale britanicilor în sudul Birmaniei, cu participarea trupelor americane şi a forţei X 
chineze (cea de la Ramgarh-India) ce urmau să atace în nordul Birmaniei din India, şi cu forţa Yoke, 
ce urma să facă o mişcare în estul Birmaniei. După discuţii şi stabilirea planului Chiang Kai-shek s-a 
întors în China, în timp ce Stilwell a rămas la Cairo să aştepte rezultatele de la Conferinţa de la 


Teheran. La Teheran, Stalin, cu acordul americanilor a isistat pentru o debarcare peste Canalul 

Mânecii în Europa, pentru 1944. Decizia s-a mutat pentru frontul din Europa, astfel că, americanii şi 
britanicii au decis reducerea sprijinului material acordat debarcării din Birmania, prin urmare 
întregul plan a fost schimbat. 

Roosevelt şi Churchill s-au reîntors la Cairo unde a avut loc a doua conferință si unde 
britanicii refuzau să meargă mai departe fără acea debarcare din sudul Birmaniei. Stilwell a plecat 
spre China să-i dea veste schimbării planurilor lui Chiang Kai-shek. Acesta a început să ezite în 
declanşarea unei ofensive în Birmania fără sprijinul britanic şi american. Cu toate acestea s-a decis 
să-i încrediţeze, pentru prima dată, comanda deplină lui Stilwell asupra forţelor chineze din 
Ramgarh. Stilwell nota: ,„...a spus că nu va fi interferenţe şi că aceasta este armata mea."(18). 

Stilwell a decis să pregătească un atac spre nordul Birmaniei, sub comanda sa se aflau două 
divizii chineze a 22-a şi a 38-a şi încă una în rezervă în zona Indiei Centrale, în total 55.000 de 
oameni. Pe 24 decembrie 1943 au început pregătirile, iar pe 2 ianuarie 1944 atacul în junglă. Primul 
obiectiv al lui Stilwell era să atingă Taipha Ga şi Yupbang Ga, prin ocuparea acestora el dorea să 
curețe zona pentru a continua apoi ofensiva pe valea râului Hukawn. Paralel cu ofensiva lor se 
desfăşura şi acțiunea grupului de comando Merril's Marauders. 

După lupte sângeroase purtate în junglă, în condiții dificile, la 1 februarie 1944 Taipha Ga era 
cucerită. Chinezii au gustat prima lor victorie şi au dovedit că dacă erau bine echipați şi bine instruiți 
puteau fi la fel de buni ca şi japonezii. Stilwell fixează următorul obiectiv cucerirea văii Hukawn, 
deoarece aceasta reprezenta calea de comunicaţie a japonezilor, iar pierderea ei i-ar fi determinat pe 
japonezi să se retragă spre sud. 

Ofensiva a început pe 2 martie 1944, cu plecarea lui Merrill şi pe 3 martie Stilwell nota: 
„Ziua cea mare. Merrill a transmis că a luat Walawbum la prânz. La ora 20 din nou mesaj de la 
Merrill, i-a lovit pe japonezi la Wesu şi Lagang. Triumf."(19). Pe 4 martie notează din nou: „Frank 
Merrill stăpâneşte deplin Walawbum."(20). Pe 7 martie trupele regulate sino-americane ajung la 
Maingkwan. 

Chiang Kai-shek îl cheamă insistent pe Stilwell să se retragă din cauza declanşării ofensivei 
Japoneze împotriva trupelor britanice de la graniţa indiană cu ţinta aparentă de a atinge Inphal şi de a 
ocupa provincia indiană Assam. Japonezii ar fi întrerupt aprovizionarea lui Stilwell şi aprovizionarea 
Chinei, care depindea de bazele aeriene din zonă. Stilwell a decis să nu întrerupă campania din zonă 
şi zboară la Chungking unde a reuşit să-l impresioneze pe Chiang Kai-shek cu victoriile obținute 
până atunci şi să-l determine să-i aprobe continuarea atacului din junglă. Obiectivul stabilit acum era 
ocuparea Myitkyina, înainte de izbucnirea musonului. 

Data atacului a fost stabilită pe 12 mai, în apropierea începerii sezonului musonic. Primii care 
au intrat în luptă au fost soldaţii grupului de comando Marauders, conduşi de colonelul Charles 


Hunter, ce l-a înlocuit pe Frank Merrill, care s-a îmbolnăvit. Pe 20 mai Marauders a ocupat deja 

principalele poziţii în Myitkyina. Le este trimis pe cale aeriană, ca întărire Regimentul 150. Acesta 
era la prima lui misiune, iar câteva batalioane s-au confundat între ele cu japonezii şi au pierdut 
câțiva oameni în scurta luptă care a urmat. S-a întins şi panică, iar înainte ca trupele să fie din nou 
adunate japonezii au avut timp să se regrupeze şi să opună rezistenţă. Pe 21 martie Stilwell nota în 
Jurnalul său: „Veşti proaste. Panică în Regimentul 150, ei au fugit.” (21). Forţele japoneze au primit 
ordin să reziste până la ultimul om. Două luni s-au scurs până când forța japoneză a fost decimată, 
dar sezonul musonic a început, iar zona de luptă a devenit o mlaştină. Trupele chineze reuşesc abia 
pe 22 iunie să ocupe o localitate, Kaiming, din faţa Myitkyinei. Stilwell notează: „,...în sfârşit veşti 
bune.” (22). Pe 3 iulie Stilwell era îngrijorat de situaţia de frontul de la Myitkyina şi nota: „,...nimic 
nou la Myitkyina.(23), iar despre situaţia pe front: „...ploaie, ploaie, ploaie, noroi, noroi, noroi, 
dezinterie, extenuare.” (24). În cele din urmă Myitkyina a fost capturată pe 4 august 1944. 

În august, japonezii au decis să distrugă bazele aeriene din China de est, de pe care erau 
lansate raiduri aeriene asupra navelor japoneze şi chiar asupra Japoniei. Ofensiva declanşată de 
japonezi ameninţa să determine prăbuşirea Chinei. Japonezii au cucerit provincia Hunan şi 
Kweilinul unde se afla cel mai mare centru militar american din estul Chinei, deşi trupele chineze au 
rezistat cu îndârjire, cât timp americanii au distrus bazele aeriene din zonă. 

În Birmania, forţele Yoke, comandate de Dorn, au trecut râul Salween şi a făcut joncţiunea 
cu forţele X din nordul Birmaniei. Ei luptau la periferia Lunglingului. Datorită pericolului din estul 
Chinei Chiang Kai-shek a dorit să întrerupă campania din Birmania, să retragă trupele de aici pentru 
apărarea estului Chinei. Stilwell s-a opus şi i-a solicitat să fie folosite trupele blocate în zona 
comunistă şi să ajungă cu aceştia la o înţelegere şi colaborare. Această solicitare i-a fost fatală lui 
Stilwell, deoarece Chiang Kai-shek i-a solicitat lui Roosevelt înlocuirea sa. Roosevelt l-a desemnat 
ca înlocuitor pe generalul Wedemeyer. Acesta a constatat dificultatea conducerii paralele a frontului 
atât în China cât şi Birmania şi a decis împărțirea teatrului de operaţiuni în două: I) teatrul de 
operațiuni din China şi II) teatrul de operaţiuni de luptă din India-Birmania. El a împărțit şi comanda 
trupelor: Wedemeyer a devenit comandatul forțelor din China, iar generalul Daniel Sultan a fost 
numit comandant al trupelor din zona India-Birmania. 

Teatrul de operaţiuni din China a avut ca defăşurare atacul japonez, prin care japonezii au 
câştigat controlul asupra întregului sector din sud-estul Chinei Kweiling-Liuchow-Nanning, cu 
bazele sale aeriene. De aici ei au încercat să se mişte împotrivă Kunmingului spre vest. Wedemeyer 
a început să organizeze apărarea zonei, cu sprijinul lui Chiang Kai-shek, prin concentrarea trupelor 
chineze în această zonă. 

La începutul anului 1945 situaţia era în continuare precară, dar bazele aeriene americane din 
zonă au rămas operaţionale. S-a continuat reorganizarea armatei chineze, antrenarea şi echiparea ei 


de către americani şi s-a alcătuit un plan cu numele de cod Rashness, ce avea ca obiectiv câştigarea 

controlului zonei Hong-Kongului şi redeschiderea porturilor, prin care Statele Unite puteau trimite 
mai multe ajutoare, muniţie şi trupe. Wedemeyer a aprobat planul în februarie 1945, dar Statul Major 
Aliat din zona Pacificului a lui Mac Arthur a decis că prioritare sunt operaţiunile din Pacific, ceea ce 
a amânat punerea în aplicare a planului convenit. 

Presiunile din Pacific asupra japonezilor din partea Aliaților au determinat pe primii să-şi 
retragă unele trupe din China, fapt ce a schimbat planurile americanilor. În iunie 1945 Mac Arthur a 
aprobat planul prin care se urmărea cucerirea în sud a unui port, în speţă Port Bayard, care ar fi 
permis asaltul mai uşor asupra Cantonului. Amiralul Nimitz şi-a dat acordul pentru a-l sprijini. 
Planul prevedea recucerirea printr-o ofensivă a armatei chineze a bazelor aeriene din Lichow şi 
Kweilin în iulie, ocuparea Port Bayard-ului până pe 15 august şi apoi asaltul final asupra Cantonului 
pe 1 noiembrie. Când bombele atomice au fost aruncate asupra oraşelor japoneze Hiroshima şi 
Nagasaki, diviziile chineze erau la câteva mile distanţă faţă de Port Bayard. 

Pe teatrul de operațiuni din Birmania Aliaţii au decis în 1944 să deschidă împotriva 
japonezilor 3 fronturi importante în sud, centru, nord 

Frontul de sud al Birmaniei avea ca obiectiv pentru Aliați cucerirea insulei Akyab, în faţa 
Peninsulei Mayu, deoarece aceasta deţinea un port important şi un aeroport, ce erau necesare pentru 
aprovizionarea mai uşoară a trupelor aflate pe frontul din centrul Birmaniei. Insula a fost cucerită de 
către Aliați pe 2 ianuarie 1945. În continuare s-au dus lupte pentru securizarea zonelor de coastă. 

Frontul din nord a avut ca principal scop redeschiderea „Drumului Birmaniei” ce lega India 
de China trecând peste munţii Himalaya. Prin colaborarea forţelor britanice din India şi a celor 
chineze dinspre China au reuşit până pe 21 ianuarie 1945 să-i înfrângă pe japonezi ocupând 
localitățile Indaw şi Bhamo şi să redeschidă drumul necesar aprovizionării trupelor chineze. Atacul 
Aliaților a continuat spre sud şi a fost cucerit oraşul Lashio, pe 7 martie 1945. Armatele japoneze s- 
au retras deoarece pentru ele situaţia din centrul Birmaniei era critică, astfel ca la 1 aprilie 1945 
operaţiunile militare Aliate au fost oprite. 

În centrul Birmaniei luptele au fost mult mai sângeroase, japonezii opânând o rezistență 
înverşunată. Luptele au fost purtate de către britanici, aceştia folosind în acțiunile lor tancuri, trupe 
motorizate şi trupe de comando. Pe 20 martie 1945 Mandalay a fost cucerit, ceea ce a însemnat 
tăierea legăturilor japonezilor cu trupele din nord şi securizarea definitivă a „Drumului Birmaniei”. 

O ultimă operaţiune desfăşurată de britanici şi americani a fost cucerirea Rangoonului, port şi 
capitală a Birmanie, prin „Operaţiunea Dracula” ce s-a încheiat cu victoria Aliaților în mai 1945. 

Ultimele lupte s-au purtat cu trupe japoneze ce încercau să se retragă spre zona Malayeziei, 
până la discursul împăratului din august 1945. 

La 14 august 1945 împăratul japonez Hirohito a cerut să fie acceptaţi termenii capitulării 


avansați de Aliați. Pe 15 august 1945, vocea împăratului înregistrată pe bandă a fost auzită în toată 

Japonia, pentru prima dată, aununţând capitularea ţării deoarece: „...situaţia militară nu s-a întors în 
avantajul Japoniei” şi cerea tuturor compatrioților „să suporte insuportabilul.”(25). 

2 septembrie 1945, în faţa reprezentanţilor celor 4 state aliate: URSS, Statele Unite, Marea 
Britanie şi China Japonia a semnat actul de capitulare şi de dizolvare a forţelor sale armate. Pe 9 
septembrie 1945, la Nanjing, generalul Okamura a semnat actul de capitulare necondiționată a 


trupelor japoneze de pe teatrul de operaţiuni din China. Se încheiau cei 14 ani de război din China. 

TOTALITARISMUL INTERBELIC. STUDIU DE CAZ: 
FASCISMUL ITALIAN ŞI NAȚIONAL - SOCIALISMUL GERMAN 


Prof. dr. Gheorghe Râncu 


Sourcing specialist Mara Râncu 


Studiul nostru este rezultatul unei atracţii şi curiozități generate de complexitatea unui 
fenomen politic cum a fost totalitarismul specific sec. al XX-lea. 

Încă de la început trebuie afirmată ideea potrivit căreia scopul şi destinaţia intervenţiei 
noastre ne-a determinat să nu realizăm o abordare totală, de la origini, concepte şi termeni până la 
temele şi instrumentele specifice regimurilor totalitare, inclusiv cea a revizionismului şi a războiului 
ca mijloc de instalare a unei noi ordini mondiale. Din această cauză cercetarea noastră a ales din 
cadrul celor două mari familii ale totalitarismului: de dreapta şi de stânga, doar cea a cuplului 
dreptei fascismului italian şi a naţional-socialismului german. 

Incursiunea nostră şi-a propus abordarea originilor şi a conceptului de totalitarism, aspecte 
abordate şi în cadrul primei părți, pentru ca în continuare să abordăm, sub formă comparativă, cele 
două tipuri de fascisme, punând în contrapondere teme ca: problema liderului şi a mişcării, 
propaganda, antisemitismul şi rasismul, mecanisme de comandă, violenţa şi teroarea ca mijloace ale 
mişcării în a cuceri şi a deţine puterea politică. Cercetarea noastră s-a oprit şi asupra instrumentelor 
ideologice, avându-se aici în vedere problematica statului totalitar, a propagandei, a instrumentelor şi 
instituţiilor de coerciţie asupra individului şi a societăţii în general. De aceea, nu ne-am propus să 
abordăm, prin studiul nostru, tema războiului, a politicii externe specifice regimurilor totalitare. 

Considerăm că este necesară folosirea unei terminologii corecte. Putem defini totalitarismul 
ca unul din fenomenele specifice sec. al XX-lea, dar corect este să vorbim despre totalitarisme, ca de 
altfel şi despre fascisme. Nu întâmplător s-a declanşat o cunoscută polemică istoriografică în 
Germania anilor 1980 (1). 

Complexitatea fenomenului ne-a determinat să concepem studiul nostru mai mult din prisma 
unei încercări eseistice, privită prin lupa filosofică asupra totalitarismului. 

Regimurile politice nedemocratice au fost abordate în istorie prin formula consacrată de 
dictatură. Ea poate fi caracterizată prin concentrarea maximă a puterii în mâinile unui grup restrâns 
sau a unei singure persoane, precum şi printr-o reală limitare a drepturilor şi libertăţilor individului. 

Sec al XX-lea a adus în planul organizării politice, şi nu numai, un experiment nou şi unic în 
felul său, totalitarismul. Regimurile totalitare de extremă dreapta, ca şi cele de stânga au fost, în 
accepțiunea noastră „o expresie malignă” a regimurilor dictatoriale. Totalitarismul, faţă de dictatură, 


a impus până la cote nebănuite şi neatinse, controlul absolut asupra statului, asupra societăţii civile, 

asupra individului, precum şi asupra modului de a gândi şi acţiona. Faţă de dictatură, totalitarismul a 
exacerbat sinteza dintre mijloacele de coerciţie şi ideologie pentru a legitima statul total. În 
accepţiunile totalitariste, faţă de toate celelalte tipuri de dictatură, doctrina şi ideologia totalitară se 
consideră ca unică şi universală, pretinzând că posedă în mod absolut cunoaşterea legilor evoluţiei 
sociale, precum şi faptul că deţine soluţii pentru a schimba lumea. 

Apărut la frontiera dintre democrație şi comunism, dintre burghezie şi proletariat, 
totalitarismul a generat complementarităţi între fascismele extremei drepte, iar prin prisma 
totalitarismului ca fenomen politic, chiar şi cu comunismul. Vectorul comun al tuturor regimurilor 
totalitare a fost voinţa de a transforma fundamental ordinea existentă în funcție de o ideologie(2). 

Literatura de specialitate parcursă ne-a permis să putem stabili forma comparativă dintre cele 
două fascisme. Altfel exprimat, este ca şi cum am pune faţă în faţă adultul şi maturul, ca trepte 
evolutive ale unei persoane. Fascismul italian instalat la putere după primul război mondial nu a 
atins niciodată maturitatea naţional-socialismului german, chiar dacă ambelor le-au fost specifice: 
monopolul politic prin partidul unic, monopolul economic prin controlul statului asupra economiei, 
monopolul mediatic prin propagandă, cel ideologic, cel polițienesc prin forţele de constrângere 
asupra populaţiei, precum şi monopolul militar pentru a impune războiul, ca instrument şi mijloc al 
politicii externe. 

Ambele fascisme nu resping bazele tradiţionale ale puterii de stat, dimpotrivă le hipertrofiază 
până la statocraţie, termen ce decurge din formula „totul în stat, nimic în afara statului, nimic 
împotriva statului”, aşa cum afirma Benito Mussolini, în discursul său de la Scala din Milano din 22 
octombrie 1924(3). La polul opus trebuie susţinută ideea că fascismul italian nu a avut o componentă 
antisemită sau rasială de talia celei germane. La Mussolini a fost specifică mai mult megalomania 
puterii, în sensul recâştigării statutului de mare putere pentru ca la omologul său german, obsedantă 
să devină ideea imperială, universală. Aceste particularităţi dezvoltate şi completate pe parcursul 
celor trei capitole decurg din reacția comună a celor două ideologii, faţă de liberalism şi marxism, 
dar care şi-au perfecționat şi dezvoltat în mod diferit instrumentele acţiunii totalitare. 

Plecând de la psihologia răului, studiul nostru ne-a determinat să înțelegem că fără 
totalitarism omenirea nu ar fi cunoscut cu adevărat natura radicală a răului, idee pe care am întâlnit-o 
şi la Hannah Arendt(4) Demersul nostru vine în completarea unor observaţii anterioare, conform 
cărora conceptul de totalitarism a început să fie folosit după primul război mondial, mai exact după 
1925, şi că primul regim politic acceptat ca fiind unul totalitar a fost cel instalat în Rusia, în urma 
victoriei revoluţiei bolşevice(5). 

Cercetările privind fenomenul totalitar au căpătat amploare istoriografică cu precădere în cea 
de-a doua jumătate a sec al XX-lea, o nouă etapă fiind determinată şi de prăbuşirea regimurilor 


comuniste din Europa anilor 1989-1991. 

Analiza noastră a depins în mod direct de sursele bibliografice. Am remarcat o bogată 
literatura de specialitate istoriografică şi politologică, completată de studii sociologice şi de 
psihologie politică, referitoare la fenomenul totalitar. Organizarea aparatului bibliografic a avut în 
vedere: diversele colecţii de documente publicate, lucrările speciale, ca şi cele generale. De o 
deosebită importanţă au fost lucrările speciale ce au abordat problematica totalitarismului din partea 
unor autori ca: Hannah Arendt, Ernst Nolte, Richard Condenhove — Kalergi, Raymond Aron, Ion 
Ciupercă, Howard Mehlinger, Friederich Carl, Z.K. Brzezinski, Juan Linz, Pierre Milza, Serge 
Bernstein, Zeev Sternhell, Giovanni Gentile, Daniel Guerin, Henrik Eberle şi Matiash Uhl, 
Dominique Colas, Francois Furet, Paul T. Mason, Franz Neumann, Leon Poliakov, şi alţii. 

Acest tablou bibliografic poate fi completat de o serie de cuvântări făcute în epocă de Benito 
Mussolini şi Hitler. La ele se pot adăuga şi un număr impresionant de lucrări cu caracter general, 
toate menţionate în notele bibliografice sau în bibliografia generală. Abordările şi concluziile acestor 
autori s-au făcut de pe poziţiile stângii sau dreptei. Comune acestor analize au fost: aspectele legate 
de originile ideologice şi filosofice, de caracteristicile comune, precum şi de particularitățile 
specifice totalitarismului, statul şi instituţiile sale, instrumentele ideologice şi de coerciție, precum şi 
consecinţele acţiunii totalitare la nivel mondial. 

După anii 1980 întâlnim la specialiştii ce au abordat acest fenomen al secolului trecut 
utilizarea termenului de fascisme sau de totalitarisme. S-a pus întrebarea firească, cum de a fost 
posibilă instalarea unui astfel de regim?, cum a putut opinia publică să fie atât de uşor manipulată?, 
cum a fost posibil ca indivizii să îşi urmeze liderii ca nişte executanţi şi adepţi supuşi? 

Compararea familiei totalitare dinspre stânga spre dreapta eşichierului politic este mai mult 
specifică concluziilor din ultimele două - trei decenii. Prevalează studiile comparative dintre 
naţional-socialism şi comunism, cele două fiind analizate ca regimuri politice ce corespund în mod 
clasic conceptului de totalitarism, ca fenomen politic al sec al XX-lea. 

Lucrările generale ne-au permis conturarea unei imagini mai complexe asupra perioadei, ca şi 
asupra acelor aspecte care nu ţin de totalitarism, dar care pot contura şi înţelege tabloul general al 
epocii. Atenţia noastră a fost canalizată pe reliefarea diferenţelor dintre fascisme, mai ales în ceea ce 
priveşte temele şi instrumentele comune şi specifice celor două. Interesante ni s-au părut punctele de 
vedere ale istoriografiei germane, în cazul de faţă cele ale lui Hannah Arendt şi ale lui Ernst Nolte, 
care, fie în perioada imediat de după război (cazul lui Hannah Arendt), sau la un interval de peste 
patru decenii (cazul lui Ernst Nolte), să impună complexe analize ce au demarat de la cazul 
Germaniei, pentru a se putea ridica la posibilitatea de a face comparații cu fascismul italian sau cu 
comunismul sovietic. 

Specific la aceşti autori este şi concluzia lor de a nu introduce în conceptul de totalitarism şi 


acele regimuri politice de nuanţă autoritară, dictatorială, ca în cazul Spaniei lui Franco, Portugaliei 


168 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


lui Salazar, Ungariei lui Horthy, Bulgariei lui Boris, Gărzii de Fier a lui Corneliu Zelea Codreanu, 
precum şi ale dreptei croate sau slovace. 

Comună istoriografiei contemporane este şi ideea că totalitarismul s-a născut şi s-a impus la 
putere ca o ofensivă generalizată împotriva democraţiei, dar şi ca o reacţie şi o soluție față de 
marxism, ca o prelungire a războiului pe timp de pace. Deşi s-a instalat pe un teren bătătorit anterior 
de tipurile de organizare ale puterii politice, totalitarismul s-a impus ca o formulă politică nouă şi 
unică prin: un nou model de stat, de ideologie, de amplificare a teoriilor rasiale, antisemite, de 
utilizarea unor instrumente şi mijloace coercitive hipertrofiate, dar şi printr-o extraordinară şi 
nemaiîntâlnită până atunci formă de manipulare atât a individului, cât şi a societăţii civile, şi nu în 
ultimă instanţă printr-o nouă viziune asupra lumii, asupra organizării ei viitoare, inclusiv în planul 
relațiilor internaționale. 

Pentru sec al XX-lea totalitarismul ne apare în toată dimensionalitatea sa ca un fenomen unic, 
ca un experiment eşuat, ca o proliferare a răului indus până la nivelul subconştientului uman, ca o 
utopie ce a costat omenirea milioane de victime, sau aşa cum l-a descris Zeev Sternhell, „o paranteză 
a istoriei contemporane”(6). 

Istoricii şi politologii, sociologii ca şi psihanaliştii au sesizat corect că totalitarismul a folosit 
teroarea prelungită, dar şi frica, teama, dar şi spaima instituționalizate ca adevărate instrumente, 
scopuri şi mijloace ale interiorizării şi alienării individului. 

Studiul nostru comparativ a ridicat o serie de întrebări, la care recunoaştem că nu am găsit 
întotdeauna răspunsul complet sau poate cel mai adecvat, şi anume: până unde cele două fascisme 
pot fi comparabile?, care sunt temele ce le apropie sau le diferențiază, dar care fac ca ele să fie 
abordate ca regimuri totalitare? 

Eseul nostru trebuie receptat mai ales din perspectiva abordării filosofice asupra problemelor 
generale referitoare la totalitarism, având în vedere că întregul nostru incurs a avut drept scop 


redactarea studiului nostru. 


ORIGINILE ŞI CONCEPTUL DE TOTALITARISM 


Secolul al XX-lea a fost secolul unei complexe confruntări dintre două tipuri de „revoluţie” 
ce şi-au propus reorganizarea puterii politice, a societăţii în general şi a impunerii unui nou model de 
stat, democratic sau totalitar, cel din urmă, apărut ca realitate conceptuală şi impunându-se după 
primul război mondial. 

Analiza politologică a impus termenul de totalitarism, insistând însă, pe cele două nuanţe şi 
aspecte date de abscisa eşichierului politic: totalitarismul extremei stângi — comunismul şi 


totalitarismul extremei drepte — fascismul şi naţional-socialismul. Astfel, la sfârşitul anilor 30 ai 

secolului trecut, conceptul era folosit pentru a descrie şi a compara realităţile Italiei fasciste şi cele 
ale Uniunii Sovietice. Astăzi, conceptul are o abordare mult mai complexă şi nuanţată, tocmai în 
baza a ceea ce s-a spus şi se spune că, secolul al XX-lea a fost cel al „iluziei totalitare” sau un delir 
derapant al rațiunii politice. Deşi termenul se impune după primul război mondial, rădăcinile sale se 
regăsesc încă din secolul al XIX-lea, derivate din romantism, dar şi din exacerbarea naționalismului. 

Se pune, aşadar, întrebarea: cum de a putut ajunge totalitarismul un rău absolut, de strivire a 
individului şi a valorilor libertăţii? Ideologia totalitară s-a conturat în mai multe ţări europene după 
sfârşitul primului război mondial şi după modul cum s-a încheiat pacea de la Paris - Versailles. 
Aceasta a fost posibilă, deoarece stadiile parcurse de mişcările fasciste au fost: criza micii burghezii 
şi a păturilor mijlocii din sec. al XIX-lea, alianța dintre mica şi marea burghezie pentru cucerirea 
puterii, impunerea ideologiei fasciste şi socialiste ca armă teoretică a viitorului regim politic, iar 
ultimul stadiu să fie cel al autoritarismului absolut. 

În cazul nazismului, rădăcinile sale ideologice derivă din romantismul sec. al XIX-lea, a 
conceptelor lui Friederich Nietzsche despre Ubermensch ( „Super Omul”), cel care extrapola 
eroismul german medieval în contrapondere cu lumea germană a sec. al XIX-lea ce-şi căuta soluţiile 
pentru unificarea germană. Astfel, Philip Wayne Powell scria că ,, în sec. al XV-lea şi începutul sec. 
al XVI-lea un puternic val de patriotism german a fost stimulat de disprețul italienilor faţă de 
inferioritatea culturală germană”(7). O influenţă ideologică semnificativă a venit din partea lui 
Johann Gottlieb Fichte, cel care solicita pornirea unei revoluţii naţional-germane împotriva lui 
Napoleon şi a ocupantului francez din primul deceniu al sec. al XIX-lea(8). A fost , de fapt, o 
exacerbare a sentimentului naţional impus până spre formele lui absolute. 

Nietzsche a teoretizat două coduri morale: al clasei conducătoare şi al celei asuprite. 
Conceptul său de „supraom''simboliza omul adus prin educaţie, dar şi prin constrângere, prin 
intermediul trecutului eroic la capacitatea sa cea mai creativă, intelectuală, dar şi la cea productivă. 

Henry Bergson, plecând de la Ch. Darwin, considera în planul evoluţiei istorice că 
supraviețuirea aparținea celui mai adaptat. Pentru Italia mussoliniană, ideile lui Georges Sorel au 
avut o influenţă evidentă, plecând de la concluzia că societatea europeană a sec. al XIX-lea devenise 
decadentă şi dezorganizată, şi de aici, că soluţia viitoare trebuia atribuită unei conduceri formată din 
idealişti, care trebuie să se plaseze în afara stângii, cât şi a dreptei. Se impunea un neo-idealism 
politic, care în cazul Italiei postbelice, prin Giovanni Gentile, considera ca primă soluție ideologică, 
dar şi în planul praxisului social-politic, eliminarea luptei de clasă din istorie prin naționalism, 
partidul unic şi statul corporatist. 

Secolele al XVII-lea şi al XVIII-lea au fost martorele dezvoltării lente ale sentimentului 
naţional, a conştiinţei şi a statului naţional. După revoluţia franceză au luat naştere statele naţionale, 


ieşite de sub tutela monarhiilor absolutiste. Fichte vorbea de necesitatea unui Volkskrieg (Războiul 

popoarelor) în care promova excepţionalul spirit combativ german, necesitatea purificării 
germane(9). El aducea în prim-plan un antisemitism ce a traversat întregul secol al XIX-lea. Soluţia 
sa era chiar crearea unui stat evreiesc în Palestina pentru a impulsiona pe evrei să părăsească 
Europa(10). Mai mult decât atât, Fichte propunea măsuri de o violenţă extremă: „să taie toate 
capetele lor într-o singură noapte”(11), idee pe care o vom găsi reluată de către conducătorii celui 
de-al treilea Reich. Altfel spus, antisemitismul modern a crescut direct proporțional cu declinul 
naţionalismului tradițional, atingând punctul culminant în momentul în care sistemul european al 
statelor naţionale şi precarul său echilibru de forțe s-au prăbuşit(12). 

Firul conducător al istoriei sec. al XX-lea a fost ofensiva statului totalitar împotriva 
democraţiei. Mussolini, Hitler, Lenin şi Stalin au pretins a fi urmaşi autentici ai iacobinilor din 
timpul revoluţiei franceze în faza sa radicală. Privind din planul istorismului, ar putea surprinde 
constatarea noastră, şi anume aceea că, iacobinii au fost „primul partid de tip totalitar”, şi că regimul 
pe care l-au instaurat a avut caracterul de dictatură a partidului unic (Clubul iacobin), în consecinţă — 
a fost primul regim totalitar din istoria modernă. 

Deontologic, analiza noastră este obligată să facă o primă formulare constativă, şi anume 
aceea conform căreia, plecând de la ideea de dictatură în istorie şi ajungând la formula totalitară din 
secolul trecut, se impune să apreciem că, în Italia, ca şi în Spania şi Portugalia, deşi vorbim de 
dictatura partidului unic şi a liderului, este discutabil dacă acestea au cunoscut şi au atins cu adevărat 
experienţa totalitară. La mulți analişti, istorici şi politologi, am întâlnit ideea potrivit căreia fascismul 
mussolinian nu a reuşit niciodată să devină un totalitarism autentic, veritabil. Considerăm că el nu a 
atins dimensiunea totalitarismului nazist şi a celui sovietic, în cele două regimuri puterea fiind 
monopolizată în mod absolut. 

În planul universului politologi s-a ridicat un semn de întrebare: care este cel mai bun regim 
politic? Aristotel Stagiritul stabilea din antichitate trei tipuri relevante: monarhia, oligarhia şi 
republica (democraţia). Principiul de bază al acestei clasificări, ca şi în oricare alta, trebuie să-l 
reprezinte numărul celor care deţin puterea politică. În epoca modernă, Montesquieu păstra 
clasificarea aristotelică şi rolul celor care deţin puterea, el înlocuind, însă, oligarhia cu despotismul 
ce conduce la dictatură. În perioada premodernă ideea naţională va schimba raportul politic, specific 
monarhiilor absolutiste medievale sau despotismului luminat, dintre monarhie şi popor. S-a adăugat, 
în mod firesc, o nouă abordare — cea a conştiinţei naționale, care a făcut loc şi teoriilor rasiale, a 
întâietăţii unora faţă de celelalte. Statele naționale trebuie, ca o legitate istorică, să înlăture imperiile 
multinaționale, impunând noua creaţie a revoluţiei franceze — statul național. 

Se afirma ideea că naționalismul postrevoluţionar s-a transformat într-unul xenofob ce a 
contaminat naţiunile. Astfel, naționalismul extremist a transformat vechiul antiiudaism, cunoscut din 


Antichitate şi revigorat în Evul Mediu, într-un antisemitism ideologic ce căpăta, tot mai mult, forma 

unui program politic(13). Este perioada în care apar două lucrări care fac din rasismul antisemit baza 
teoretică a xenofobiei naziste: „Eseu asupra inegalității raselor umane”- Ar. Gobineau şi 
„Fundamentele sec. al XIX-lea” a lui H.S.Chamberlain. Se impuneau argumentele aşa-zis ştiinţifice 
ale rasei şi psihologiei rasiale. Evreul apărea astfel ca singura primejdie şi singurul concurent real 
pentru rasa ariană superioară(14). 

Difuzarea antisemitismului s-a produs prin excelenţă în rândurile burgheziei mici, dar şi a 
burgheziei mijlocii europene, ca şi prin partide şi curente, fie de dreapta, fie de stânga. Se arunca 
asupra evreilor responsabilitatea pentru toate contradicţiile, dificultățile şi convulsiile economiei 
capitaliste, mai ales la nivelul micii burghezii. 

Democraţia liberal-burgheză a sec. al XIX-lea nu era încă pregătită pentru a aborda şi a 
anihila aceste probleme. Ceea ce surprinde este că astfel de lucrări ce aveau ca temă psihologia 
rasială, deşi erau respinse de majoritatea specialiştilor, au avut o extraordinară percepţie la nivelul 
burgheziei naționaliste. Nu întâmplător, keiserul Wilhelm II ordona ca lucrarea „Fundamentele sec. 
al XIX-lea” a lui Chamberlain să devină obligatorie pentru profesorii prusieni. 

Gobineau acuza căderea regimului din Franţa drept cauză a degenerării rasiale, cauzate de 
melanjul rasial ce a distrus puritatea rasei ariene(15). S-a ajuns la o ireconciliabilitate între rasa 
ariană şi cultura evreiască. De aceea păstrarea purității rasiale era importantă în prevenirea 
degenerării societăţii germane. 

O altă influenţă majoră asupra nazismului, cel puţin până în 1933, a avut-o Oswald Spengler. 
Acesta a influenţat mai mult pe Benito Mussolini, atunci când scria în „Declinul Occidentului”, 
1918, că decadenţa civilizaţiei europene moderne era cauzată de prezenţa indivizilor nereligioşi şi a 
cosmopolitismului iudaic. Spengler vedea într-o civilizaţie un parcurs ciclic ce implica naşterea, 
maturitatea, îmbătrânirea şi moartea(16). 

Cum este şi firesc, atunci când era atins punctul de civilizaţie, cultura respectivă îşi pierdea 
capacitatea sa de creație, intrând în ciclul decadenţei. Era firesc ca un nou ciclu să urmeze, dar cu un 
alt tip de societate. De altfel, Spengler considera că lumea germană a lui Bismarck şi a lui Wilhelm 
II va moşteni grandoarea Romei antice. El critica marxismul, deoarece dorea „să dreseze” 
proletariatul în exproprierea proprietarului capitalist. Criticând marxismul, Spengler considera că 
adevăratul socialist este cel de formă corporatistă. 

Antisemitismul căpăta abordări atât de stânga, cât şi de dreapta, influențând atât mişcarea 
muncitorească şi socialistă, cât şi grupările conservatoare. Louis Ferdinand Celine în cartea sa 
„Ecoles des cadavres” pretindea că evreii au împiedicat evoluţia Europei spre o „entitate politică”, 
provocând toate războaiele din 843 şi până în 1938, complotând pentru ruina Franţei şi a 
Germaniei(17). Explicaţiile ce se desprind provin dintr-o situaţie interesantă a structurii ocupaţionale 


din lumea marilor averi. Astfel, evreimea din Europa Centrală şi Occidentală ajunsese la un punct de 

saturație în ceea ce priveşte averea şi bunăstarea economică. Deşi pare surprinzător, atât în 
Germania, cât şi în Austria, Austro-Ungaria, Franţa (etc.) ziarele, editurile, muzica, teatrul, cabaretul 
au devenit întreprinderi evreieşti. Legat de acest aspect, în Europa sec. al XIX-lea circula printre 
notabilii evreimii o butadă: „Nu suntem prinți, dar îi guvernăm pe prinți (18). 

Un alt aspect important al originilor totalitarismului de dreapta face trimitere la rasa ariană, 
mai ales pentru germani, care se considerau descendenţii arienilor antici. Johann Gottfried Herder 
susținea, astfel, că popoarele germanice posedă prin originea lor ariană o mare capacitate de 
înţelepciune, nobleţe şi ştiinţă(19). Arianismul german se delimita strict de cultura popoarelor 
semite. Se impunea astfel noțiunea de supremaţia albilor, o rasă de civilizaţie superioară celei semite. 

Dacă francezii au impus un tip de gândire rasială pentru războiul civil împotriva nobilimii 
medievale, gândirea rasială germană s-a axat pe ideea de a uni poporul. Aceasta a făcut ca rasismul 
german să nu se confunde cu naționalismul german. Dacă la Spengler se vorbea de decăderea culturii 
occidentale, Arthur de Gobineau prevestea dispariția omului obişnuit. Acesta introducea un nou 
concept care, după 50 de ani, avea să capete popularitate şi anume, acela a unei elite care să 
înlocuiască aristocraţia(20). Gobineau propunea înlocuirea unor prinți (cei specifici sec. al XVII-lea 
şi al XVIII-lea) cu o rasă a prinților arieni care, conchidea el, erau în primejdie de a fi copleșiți de 
clasele inferioare neariene europene. 

Apropierea războiului mondial a animat ideile protestatare ale micii burghezii de tentă 
anticapitalistă şi antidemocratică, xenofobă şi antisemită. Se conturau două spaime: cea de tip 
anticapitalist şi antiburghez cu nuanţe de stânga marxiste şi leniniste, dar şi cea a micii burghezii, 
faţă de mişcarea socialistă şi muncitorească. S-au produs interesante confuzii între cele două spaime, 
în căutarea soluţiilor de a se pronunţa pentru capitalism, dar de a respinge economia liberală şi 
democrația parlamentară sau de a se pronunţa pentru dictatura antidemocratică şi anticapitalistă ca 
singura soluție împotriva ideilor comuniste şi socialiste. Se năştea timid ideologia fascistă, desprinsă 
din naționalismul xenofob şi antisemitic, făcând, astfel, ca cele două să devină instrumentul de 
legitimare a intereselor spre care mica burghezie spira. Au existat mai multe puncte de întâlnire ale 
unor fracțiuni politice ce baleiau spre stânga socialistă şi dreapta viitor-fascistă. 

Sociologul Karl Polany în lucrarea sa „The Great Transformation” arăta că „soluţia fascistă” 
poate fi descrisă ca o reformă a economiei, realizată cu preţul extirpării tuturor instituţiilor 
democratice, atât în sfera relaţiilor industriale, cât şi în domeniul politic(21). 

Chiar dacă unele forme ale ideologiei fasciste admiteau industrialismul, toate respingeau 
democraţia civică şi politică, drepturile şi libertăţile oamenilor, contractul social dintre stat şi 
societatea civilă. 

În cazul Germaniei, naziștii au susţinut că ideologia lor a fost influenţată de conducerea şi 


vizionarismul cancelarului de fier Otto von Bismarck. Ei considerau că Bismarck s-a aflat în 


173 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


imposibilitatea de a finaliza unificarea germanilor datorită infiltrării industriaşilor şi bancherilor 
evrei. Astfel, Hitler susţinea ideile lui Bismarck de creare a imperiului german, criticând, însă, 
politicile moderate ale celui dintâi. El se prezenta în „Mein Kampf” ca un al doilea Bismarck(22), în 
sensul în care îşi propunea realizarea planului Germaniei Mari. Lumea germană a avut un parcurs ce 
a aliniat în construcția naţionalismului începând cu eroul niebelungian „Siegfried”, continuând cu 
un lung şir de gânditori ca Schelling, Schopenhauer şi Nietzshe, Hegel, Dilthey, Simmel, Scheler, 
Heidegger, Jaspers şi Max Weber. 

Critica societăţii burgheze este omniprezentă şi în opera lui Marx, cel care afirmă că acest tip 
de societate este un ,„ bellum omnium contra omnes”(23). Marx abordează tipul de societate lipsită 
de clase, prin unicitatea individului topit în marea masă a colectivităţii, în care contează întregul şi 
nu elementul constitutiv. Trecerea individului în masă este la Marx avansarea prin revoluţia proletară 
până la o formulă de dominare a societăţii prin prisma socialist-comunistă(24). 

Noua percepţie cade în sens filosofic pe om, gândit la fel ca punct de plecare, atât la Marx, 
cât şi la Nietzsche, dar atât de diferit interpretat la cei doi prin formula de supraom. Noua formulă 
impusă de Nietzsche implică teoria că cei slabi şi degeneraţi trebuie eliminaţi, noblețea puterii 
politice aparţinând supraomului sau culturii rasiale. Paradoxul este că de la cei doi s-au desprins cele 
două ideologii ale stângii şi dreptei, comunismul şi naţional-socialismul, dar care au aceeaşi 
germinare ideologică. În paralel, celor doi li se alătură Max Weber care prin punctele sale de vedere 
sfidează laşitatea burgheziei liberale, el devenind un teoretician „inconştient” al prefascismului(25). 
Marx şi Weber s-au axat pe lupta de clasă, abordată ca finalitate diferită în funcție de accentul pus pe 
rolul proletariatului la primul, sau al burgheziei la cel de-al doilea. La cei doi teoreticieni, ca şi la 
Nietzsche, Hegel, Fichte, societatea liberală este „o societate a plinului”(26), care scoate din ecuaţie 
proletariatul sau, altfel spus, nemulţumitul. Bolşevismul va marja tocmai pe această latură a 
nemulțumitului, majoritar demografic, care trebuia să impună un alt tip de revoluţie-cea a 
proletariatului. Acesta a fost sâmburele comun care a explodat ideologic după primul război mondial 
în fascism şi comunism. Masa nemulțumită a găsit prin cele două formule ideologice calea, traseul 
de a prelua puterea. Paradoxal, instrumentele şi metodele de acţiune au fost aceleaşi. 

Totalitarismul a fost rezultatul celei mai grave crize a societăţii liberale de la finele sec. al 
XIX-lea şi începutul sec. al XX-lea. Cele două extreme ale totalitarismului s-au născut din aceeaşi 
formulă de negare a societăţii liberale. 

O altă componentă a originilor totalitarismului provine din confruntarea politico-militară 
dintre cele două formule consacrate în sec. al XIX-lea ale pangermanismului şi, respectiv, ale 
panslavismului. Acestea erau nu numai proiecte de cucerire a celor două imperialisme, ci şi soluţii 


pentru organizarea viitoarelor statalități, deja multinaționale. Erau două idei a două familii 

continentale ce-şi propuneau să-şi caute „colonii pe continent”. Dacă englezii şi francezii voiau să 
domine marea, pangermanii şi panslavii voiau să domine uscatul(27). 

De fapt, asistăm la o geopolitică cu caracter mondialist, dar care îşi concepe cuceririle în plan 
continental. Altfel spus, era un concept colonial, continental, în care alături de etnia germană sau 
rusă, trebuiau afiliate şi, mai ales, asimilate toate celelalte etnii ce se aflau în zona geografică. Era 
totodată şi o interesantă delimitare, fie a unei Europe centrale germanizate, fie a unei Europe 
răsăritene şi sudice rusificate. Există aici, totodată, şi un argument al istoriei: fie Sfântul Imperiu 
Roman de Națiune Germană (Primul Reich), fie Sfânta Rusie medievală. Acest aspect glorifica un 
trecut imperial care incita la mândria celor două imperialisme. 

Mişcările pannaţionaliste propovăduiau originea divină a propriilor popoare şi istorii. În 
această accepțiune nu mai putea fi admisă ideea individului în sine, ca entitate. Individul are o 
valoare divină, doar „atâta vreme cât aparține poporului ales, ca fiind de origine divină”(28). 

Originea metafizică a omului mitic trebuia înlocuită cu aceea a marii mase. De aceea în 
regimurile totalitare individul nu există, el fiind strivit de marea masă. Individul este canalizat să 
înţeleagă că el nu există în afara masei. Fără ceilalți el nu există. Se subînţelege astfel, de ce 
rasismul, care nega originea comună a omului, a introdus conceptul de origine divină a unui popor. 
Apărea contrastul de primordialitate a unui popor faţă de celelalte, considerate ca fiind inferioare. S- 
a trecut, treptat, de la individualismul liberal la colectivismul corporatist, ce va fi unul din 
fundamentele regimurilor totalitare. 

La nivelul acestei abordări, apărea, referitor la evrei, formula de „poporul ales”. De fapt, 
Voltaire, Renan şi Taine explicau, încă din sec. al XVIII-lea, că evreii prin această formulă se 
identificau ca religie şi naţionalitate la opoziţie absolută în istorie, şi la o relație singulară a propriei 
lor etnii cu D-zeu(29). Această mândrie, pervertită, atât în plan etnic, cât şi în plan religios, era 
generatoare de reacţii fanatiste de-a lungul istoriei faţă de evreu. Creştinul, spre exemplu, nu putea 
accepta că providenţa divină l-a ales pe evreu. Aceasta a devenit o temă în care frontiera dintre 
rațional şi irațional nu numai că s-a diluat, dar ea a devenit antagonică prin instrumentele coercitive 
ce au fost aduse pentru a-l anihila pe evreu. Mitul poporului ales trebuia înlocuit cu mitul distrugerii 
sale finale. S-a ajuns astfel la o inversare iraţională în tehnica de construire a temelor antisemite. 

Primul război mondial şi perioada interbelică au impus realitatea dezintegrării modelelor 
politice anterioare cu excepţia democraţiei franceze, britanice şi nord-americane. Între stânga şi 
dreapta unei Europe abia ieşită din război, un nou tip de stat apărea, ca o soluţie, mai ales pentru 
învinşi, pentru cei care ieşiseră izolaţi sau erau nemulțumiți de modul cum se încheiase conferinţa de 
pace. 

Pentru Italia, disputele ideologice din sec. al XIX-lea erau cele specifice la nivel european. 


Unificarea Italiei, realizată pe etape lăsa o mare problemă neabordată, şi anume, capacitatea noii 

monarhii italiene de a se înrola în ierarhia marilor puteri. Aceasta explică şi oscilaţia sa între Puterile 
Centrale şi Antantă. Viitoarea ideologie fascistă mussoliniană apărea ca o consecinţă a „războiului 
social” dintre burghezie şi proletariat. Acest aspect explică de ce în plan ideologic Mussolini se 
temea de infiltrațiile marxismului de tip sovietic, el căutând „vaccinul” necesar împotriva metodelor 
moscovite pe care, de fapt, le împrumuta la scară mai mică, referitor la antiparlamentarism, 
antiliberalism şi antiindividualism, dictatura liderului şi a partidului unic. Pare un paradox, dar s-a 
acreditat ideea că, într-o lume bolşevizată, un stat fascist putea să apară ca „un azil al libertăţii”. 

Benito Mussolini se va revendica de la ideile naţionaliste ale Risorgimento-ului, dar mai ales 
de la teoriile lui Giuseppe Mazzini, sperând şi crezând că în naționalismul pe care-l preconiza va 
depăşi sfera luptei de clasă. Totodată acesta considera că, sistemul propus de el nu se baza pe vechile 
reguli ale naţionalismului specific sec. al XIX-lea, că noul tip de stat nu mai era un substitut al 
voinţei naţionale, ci dimpotrivă, unitatea naţională trebuia să fie forţa noului tip de stat. Sentimentul 
naţional se dilua în formula statului total. 

Fascismul italian a apărut în concepţia noastră ca o reacţie împotriva regimului liberal al sec. 
al XIX-lea, regim criticat în primul rând pentru faptul că la sfârşitul primului război mondial şi, mai 
ales, în cadrul sistemului de tratate de la Paris-Versailles, Italiei nu i s-a oferit statutul de mare 
putere. Gloria vechii Rome va deveni la Mussolini laitmotivul întregului său demers intern şi 
internațional. Altfel spus, între cele două viitoare fascisme există origini ideologice diferite. Astfel, 
antisemitismul german al sec. al XX-lea era total diferit la cele două state. Dacă Germania a pierdut 
războiul şi a primit măsurile dure ale învingătorilor în problema reparațiilor şi a cedărilor teritoriale, 
la polul opus, Italia a câştigat războiul, dar a pierdut pacea. Naționalismul italian ce mocnea în sec. al 
XIX-lea s-a îmbibat de mitul victoriei mutilate. Retorica fascisto-mussoliniană preciza că Italia a 
pierdut pacea din cauza ignoranței vechii lumi politice lberale(30). 

Leninismul, ca şi fascismul şi naționalismul ne apar ca erezii de la modelul politic anterior de 
organizare a puterii. Cele trei demarau din convingeri comune precum: 

- democrația liberală nu era singurul model posibil de urmat; 

- erau antiparlamentariste şi antipluraliste; 

- partidul unic era soluţia ideală pentru organizarea puterii; 

- necesitatea creării mişcării, ca o organizaţie formată din revoluționari de profesie, supuşi şi 
reuniți în jurul liderului; 

- niciuna dintre ele nu avea încredere totală în capacitatea proletariatului de a se organiza; 

- elita de partid trebuia să înlocuiască vechea aristocrație modernă a puterii (industriaşi, bancheri, 
intelectuali, comercianţi etc.); 

- în raportul dintre clase, violenţa care trebuia să inducă frica, era percepută ca instrumentul de 


bază, ca arbitrul ce va asigura supunerea individului ca şi a întregii colectivităţi. 

- Pentru că ţările lor nu erau bine guvernate trebuiau create instrumente noi ale statului, instituții 
care să se supună total idealului mişcării(31). 

Totalitarismul interbelic nu s-a putut impune decât pe extremele abscisei politice, extrema 
stângă pentru comunism şi extrema dreaptă în societăţile fragil-democratice ce au trecut la fascism. 

Paradoxul căutărilor de început trebuie înţeles în sensul că, Moscova şi Internaționala a III-a 
integrau fascismul în dreapta politică, în timp ce statele democratice şi fasciste integrau bolşevismul 
în întreaga stângă politică. Cele două extreme au dat vina una pe alta asupra întâietăţii lor, astfel 
fascismul apărea la Mussolini şi apoi la Hitler ca o reacţie, temporală — după revoluţia bolşevică. 

Conceptul de totalitarism apare ca unanimitate a punctelor de vedere numai după primul 
război mondial, perioada interbelică punând în discursul politologic compararea realităților Italiei 
fasciste şi ale U.R.S.S.. De aceea totalitarismul implică cele trei componente: cel bolşevic, cel 
fascist-italian şi cel german. Realitatea a demonstrat că bolşevismul rus s-a născut din războiul 
împotriva capitalismului, iar fascismul şi naţional-socialismul s-au născut din războiul contra 
marxismului(32). 

Benito Mussolini este cel care a consacrat formula de stat totalitar în accepțiunea italiană a 
termenului de „totalitario” şi „totalitarietta”, termeni desprinşi din discursul lui Mussolini din 28 oct. 
1925, atunci când rostea cunoscuta formulă „totul în stat, nimic în afara statului, nimic împotriva 
statului”(33).Francois Chatelet şi Evelyne Pisier, referindu-se la termenul de totalitar, consideră că 
acesta a fost folosit prima oară în ziarul „Times”, în nov. 1929, cu abordare terminologică la statul 
totalitar, fascist sau comunist, născut ca o reacţie faţă de pluralism şi parlamentarism(34). 

În literatura de specialitate întâlnim diverse puncte de vedere referitoare la caracteristicile 
totalitarismului: 

- În 1940, American Phylosophical Society, la primul său Congres, considera că noţiunea de 
totalitarism prezintă câteva trăsături semnificative: 
e Fenomenul apare ca fiind din punct de vedere istoric situat în sec. al XX-lea, deosebindu-se 

de orice alt precedent cum ar fi dictatura, despotismul, tirania... . 

e Acest fenomen desemnează două tipuri de regim politic, Uniunea Sovietică a lui Stalin şi 

Germania lui Hitler, care, fără a fi perfect asemănătoare, au numeroase trăsături comune. 

e În istoriografia de specialitate s-a căzut de acord în a nu desemna sub acest termen și Italia lui 

Mussolini. 

- În 1954, Karl Friederich, în lucrarea sa publicată, totalitarianism, desprindea 6 aspecte 
caracteristice, şi anume: 

e Un partid unic (de masă), în general condus de un lider charismatic. 

e  Ideologie oficială. 

e Controlul partidului asupra economiei. 

Monopolul mijloacelor de comunicare. 
Monopolul mijloacelor de luptă. 
Un sistem de teroare poliţienească şi politică. 


Encyclopedie des sciences sociales, Spiro consideră că există 6 trăsături esenţiale ce 


caracterizează fenomenul totalitar: 


Universalismul, deoarece pretinde că va reface specia umană după propria sa imagine. 
Participarea forţată, aleşii obțin până la 100% din voturi. 

Desființarea organizaţiilor şi a asociaţiilor neoficiale. 

Violenţa militară şi paramilitară. 

Incertitudinea, imprevizibilitatea şi insecuritatea normelor, întrucât voinţa personală face 
legea şi ea poate schimba fără încetare instituţiile pozitive. Apare astfel un sentiment de 
insecuritate care conduce la iraționalism şi teroare. 


Unicitatea scopului în opoziţie cu pluralismul regimurilor constituţionale. 


- Cel mai des citate puncte de vedere sunt cele formulate de Raymond Aron. În opinia sa, un regim 


totalitar se distinge prin faptul că: 


Un partid are monopolul activităţii politice. 
Partidul unic este animat sau înarmat cu o ideologie căreia îi conferă o autoritate absolută şi 
care devine adevărul oficial de stat. 


Statul îşi rezervă un dublu monopol: al forţei şi al mijloacelor de convingere. 


- Plecând de la studiile lui Raymond Aron, Leon Poliahov, Karl Popper, Franz Neuman şi Zbigniew 


Brzezinski, Fr. Chatelet, Milovan Djilas, Claude Lefort, Henrz Nichel, R. Calergi putem stabili ca 


elemente caracteristice ale statului totalitar, următoarele componente: 


un singur partid deţine monopolul politic; 

sistemul politic pluralist este înlocuit de cel monopartidic; 

partidul unic susţine o ideologie absolută, în afara căreia nu mai poate exista nimic; 

regimul totalitar depinde de un mecanism economic şi politic de comandă; 

calitatea de membru de partid este acordată numai indivizilor formaţi printr-un regim 
educațional ce începe în copilărie, maturitatea fiind exerciţiul unei loialității absolute; 

partidul unic vizează toate compartimentele vieţii economice, sociale, politice, culturale, 
propagandă, serviciile secrete; 

întreaga construcție politică are în capul ierarhiei pe liderul absolut față de care cultul 
personalităţii devine contrafortul întregii arhitecturi politice; 

liderul este susţinut de o mişcare paramilitară (fasciile lui Mussolini, legiunile lui Franco sau 


cele ale lui Salazar, Crucile cu săgeți ale lui Salaszi şi ale lui Horthy şi, în mod special, 

trupele S.A. şi apoi cele S.S. ale lui Hitler sau partidul clasei muncitoare în regimurile 

comuniste); 

e aparatul de propagandă este instrumentul cel mai tenace de penetrare în conştiinţa 
individului; 

e ideologia devine instrumentul care construieşte şi interpretează trecutul, modelează prezentul, 
prefigurează viitorul, remodelând conştiinţele individuale supuse voinţei dictatorului; 

e teroarea devine fundamentală faţă de oponenții regimului, fie în lagărele de muncă, de 
exterminare, fie în gulagurile sovietice, acolo unde sunt „topite” toate ideile ce contravin 
regimului; 

e statul totalitar impune un control strict asupra comportamentului cetăţeanului, informaţia 
fiind cenzurată de autoritate; 

e statul totalitar a fost unul polițienesc, ce a suspectat societatea în ansamblul său, ca şi pe 
individ, teroarea fiind un instrument ce trebuie să suprime orice tip de reacţie; 

e manipularea individului, a grupurilor sociale, etnice sau rasiale era o tehnică ce trebuia să 
inducă în conştiinţe acelaşi scop, adică zeificarea liderului şi a mişcării; 

e tipul de totalitarism ce s-a instalat într-o ţară a depins de experienţa istorică a naţiunii 
respective, de natura ideologiei, de gradul de dezvoltare economică, ca şi de acela de exersare 
sau nu a democraţiei; 

e în totalitarism individul nu există, el se supune masei, voinţei statale; 

e statul totalitar a fost unul coercitiv, bazat pe dominaţia celor trei monopoluri: constrângerea 
prin teroare, mijloacele de informare şi organizarea economică şi politică. 

Primul război mondial, abordat ca un război total a fost şi termenul extins către regimurile 
politice în care totul s-a manifestat în stat şi pentru stat. Politologii, ca şi istoricii vorbesc astăzi de 
fascisme şi  totalitarisme(35), ca urmare a caracteristicilor comune: antiparlamentarism, 
antiliberalism, antiindivid şi oponentul său marea masă, teroarea şi suprimarea oricărei opoziții, 
propaganda masivă şi absenţa oricărei critici, toate bazate pe dictatura liderului şi a mişcării. 

Istoria sec. al XX-lea a parcurs şi o interesantă evoluţie a tipurilor de totalitarism. Astfel, 
totalitarismul extremei stângi şi al extremei drepte, prin pactul Ribbentrop-Molotov a deschis calea 
războiului. La finele celei de-a doua conflagrații mondiale totalitarismul extremei drepte, fascismul 
şi nazismul, a ieşit înfrânt de pe ansamblul fronturilor. Paradoxul evoluţiei conflictului a proiectat 
totalitarismul extremei stângi ca pe un tip de regim politic rezultat din ocupaţia sovietică şi 
impunerea regimurilor comuniste în Centrul, Estul şi Sud-Estul Europei, dar şi pe alte meridiane ale 
globului. 

Bipolarizarea sistemului politic mondial în capitalism şi comunism s-a încheiat la finele 


secolului trecut prin prăbuşirea regimurilor comuniste în mai multe valuri, implicând ţările de 

dincoace de Cortina de fier în primul val (1989), U.R.S.S. în al doilea val (1991), urmat apoi de 
războiul civil din fosta Jugoslavie. 

Dacă regimurile comuniste s-au prăbuşit în Europa, aceasta nu înseamnă şi prăbuşirea 
comunismului, prezent şi astăzi la putere în forme diferite în Coreea de Nord, în China sau în Cuba. 

Conceptul de totalitarism ridică şi astăzi o complexă polemică ca urmare a abordărilor legate 
de înţelegerea extremei stângi şi a celei drepte, ca nişte componente ale aceluiaşi tip de acţiune(36). 
Din acest punct de vedere definirea totalitarismului a devenit incitantă, controversată, această 
problematică a abordării căpătând valenţe multiple, mai ales după al doilea război mondial. Aspectul 
interogativ implică o analiză foarte complexă asupra modului cum au venit la putere, cum s-au 
caracterizat sau diferențiat şi care este tipul de raport comparativ cu alte dictaturi din istorie. 
Termenul „total” îl întâlnim în accepțiunea „războiului total” din timpul revoluţiei franceze. La 
Hegel şi la Adam Muler este abordat conceptul de „totalitate organică” (totalitat), idee asociată cu 
statul, înţeles ca totalitatea forțelor vii sau aşa cum întâlnim şi în lucrările lui Marx şi Lassale despre 
„revoluţia totală”(37). 

Totalitarismul este un regim politic bazat pe o complexă birocraţie de partid, ca monopol al 
puterii(38). După al doilea război mondial pe fondul proeminenţei stângii comuniste, totalitarismul 
este înţeles ca supunerea totală a individului faţă de stat(39). În accepţia aceluiaşi autor, ideologia 
serveşte statul în definirea trecutului, explicarea prezentului şi prefigurarea viitorului(40). 

Regimurile totalitare au folosit orice tip de tehnică, fizică sau psihologică pentru a impune un 
control absolut asupra individului ca şi asupra masei. Manipularea masei este, de fapt, topirea 
individului în marea masă, ca o subordonare a individului faţă de întreg, marea comunitate. 
Cunoaşterea psihologiei individului sau a masei sociale este un obiectiv de penetrare în conştiinţa 
umană care prin teroare şi constrângere atinge idealurile mişcării. 

Totalitarismul în accepțiunea sa largă poate fi abordat ca o mişcare politică, regim sau sistem 
politic, ca ideologie în sfera puterii. Dominația totalitară este sinonimă cu controlul total asupra 
societăţii, a individului şi a instituţiilor politice. Statul totalitar este unul războinic, conceput ca unul 
permanent cu toți adversarii săi. Deşi totalitarismul apare ca o fatalitate, el a fost un rezultat al 
civilizaţiei europene, o secreție rezultată din amplificarea naţionalismelor de tot felul de la sfârşitul 
primului război mondial. El proiectează conceptul de schimbare ca rezultat, fie al revoluţiei 
bolşevice, fie a celei fasciste sau național-socialiste. Individul este „topit”, absorbit complet în 
noţiunea de clasă (U.R.S.S.), în cea de stat ca în Italia mussoliniană sau în aceea de rasă ca în 
Germania nazistă. Astfel, în totalitarismul stângii accentul cade pe om, pe când în cel al dreptei 
accentul cade pe stat şi rasă. Pentru regimurile totalitare cel mai interesant scop era de a induce în 


om frica, după motto-ul lui Caligula: „Lasă-i să urască, atâta timp cât le este frică”. 

Ajunşi aici, problema care se pune pentru istoric sau pentru politolog înseamnă căutarea 
răspunsurilor la câteva întrebări de genul: 

Secolul trecut a fost o isterie generală, de triumf a violenţei asupra raţiunii sau totalitarismul a 
fost atât de bine gândit încât a reuşit să manipuleze conştiinţele cetăţenilor? 

Cum de un lider, de la Mussolini la Lenin, de la Stalin la Hitler, trecând la dictatorii 
comunişti ai celei de-a doua jumătăţi a sec. al XX-lea au găsit milioane de adepţi care într-o psihoză 
generală li s-au supus? 

Cum de a fost posibilă imensa popularitate propulsată de cultul personalităţi? 

Cum au reuşit să transfere paranoia lor la milioanele de adepţi, şi cât de sănătoşi mintal erau 
adepţii care i-au urmat? 

Istoricii şi psihanaliştii au sesizat că totalitarismul a folosit teroarea prelungită şi teama 
instituționalizată ca instrumente ale interiorizării individului. A fost un veritabil dresaj al individului 
care a fost învăţat ce trebuie să facă şi ce nu trebuie să spună, ţinut într-o teroare comisă cu 
raționalitate până la perfecțiune şi cu iraţionalitate până la exces, victimele nemaifiind văzute ca 
oameni, ci ca fiinţe demonice sau ca nişte instrumente lipsite de drepturi(41). 

Abordarea problemei totalitarismului nu ar fi căpătat o importanţă atât de covârşitoare, cum a 
fost cazul în ultimul deceniu, dacă la baza ei nu s-ar fi aflat convingerea potrivit căreia ar exista o 
formă modernă de totalitarism în sânul căreia atât naţional-socialismul, cât şi bolşevismul ar fi, în 
esenţă, identice. Pe de altă parte, dacă două fenomene posedă atâtea similitudini în esenţă, fenomene 
care nu au rădăcini comune, nu urmăresc acelaşi scop şi nu au nici un substrat similar, atunci 
înseamnă că similitudinile sunt fie pur formale, fie unul s-a adaptat celuilalt. Ar fi posibilă 
etichetarea bolşevismului drept fascist într-un anumit stadiu şi a fascismului drept bolşevic în 
întregime? Răspunsul la această întrebare nu este posibil decât dacă noţiunile complexe de fascism, 
naţional-socialism, respectiv bolşevism, ar fi cercetate în natura lor singulară, fără a fi automat 
subordonate noţiunii formale de „totalitarism”(42). Intenţia lui Mussolini a fost contopirea 
individului cu comunitatea naţională prin intermediul instrumentelor propagandei totalitare asupra 
politicii, care nu lăsa loc disidenţei şi opoziţiei. Fascismul italian devenea astfel un model fără ca 
forţa lui intrinsecă să fie şi stâlpul dreptei europene. Completându-l, naţional-socialismul a înrolat 
masele sub semnul unei discipline colective, bazate pe o discriminare rasială, nemaiîntâlnită până 
atunci. Cea de-a treia componentă totalitară a fost aceea a stângii comuniste în care o fostă idee 
imperială, cea ţaristă a schimbat prin revoluţia de la 7 nov. 1917 doar sensul ideologic al aceleiaşi 
formule imperiale, în care dominarea nu era doar în interiorul multinațional, ci şi în cel al formulei 


că, revoluţia din Rusia trebuia să devină începutul revoluției mondiale, comuniste. 

PRINCIPALELE TEME ALE FASCISMULUI ŞI ALE NAZISMULUI 


Abordarea fascismului ca o componentă a totalitarismului am fixat-o prin formula firească a 
termenului în sine, completată însă şi prin cel de fascisme. Nu există, practic, nicio noţiune cu acest 
nume care să fi apărut înainte de primul război mondial. Capitalismul şi comunismul, liberalismul şi 
conservatorismul, ca şi naționalismul erau deja repere ideologice din sec. al XIX-lea. În 1920, în 
Europa, puţini erau cei care cunoşteau termenul de „fascism”(43). În perioada interbelică, dar mai 
ales după a doua conflagrație mondială, fascismul era abordat într-o manieră diferită: de unii era 
văzut drept reacționar, de alții drept revoluţionar. S-au născut astfel interpretări şi confuzii care au 
suscitat creşterea interesului faţă de abordarea acestui subiect. 

Noţiunea de fascism are şi în prezent o conotație nemijlocit politică, tocmai în contextul în 
care, vorbind despre fascisme, lărgim aria de analiză a fenomenului. Niciunul din marile curente 
politice europene, conchide Ernst Nolte, nu a rezultat dintr-un război(44). Liberalismul a reflectat 
ascensiunea burgheziei, conservatorismul apărea ca o reacţie faţă de revoluţia franceză, socialismul, 
ataşat proletariatului se năştea ca un rezultat din procesul industrializării, în vreme ce naționalismul 
apărea , pe de o parte, faţă de monarhiile absolutiste şi multinaționale, dar şi ca o tendinţă firească a 
tinerelor naţiuni în vederea formării statului naţional. 

Marele Război, prin complexitatea derulării sale, a modului cum s-a încheiat, inclusiv pacea 
au trebuit să facă loc unei noi apariţii politice. El apărea din fostul corp politic şi ideologic al Europei 
pe care îşi propunea să-l modifice şi să-l schimbe. Trecerea s-a făcut mai lent de la conservatorismul 
radical la fascism, în comparaţie cu cea a trecerii de la liberalismul de stânga la socialism. 

Euichetarea de fascism numai pentru cel italiano-mussolinian nu se susține, fenomenul 
extinzându-se, cel puţin în planul percepției, şi la alte state, fie reapărute după primul război 
mondial, fie nemulţumite de modul cum s-au încheiat războiul şi pacea. Vorbim despre un fenomen 
desemnat sub numele de fascism, dar care implică diverse mişcări fasciste ce s-au aşezat pe o serie 
de elemente comune, însă cu particularități specifice. Similitudinile şi diferenţele fac un corpus 
comun în accepțiunea generală de fascism. 

Fascismul poate fi astfel interpretat ca o nouă soluţie politică a adversităţii reciproce dintre 
burghezie şi proletariat, totul fiind anvelopat într-o teribilă haină antisemită. Astfel, numai în acest 
aspect al antisemitismului, până chiar şi interpretarea evreiască conchid că dacă toate mişcările 
fasciste au avut în principal acest caracter, cea naţional-socialistă le-a depăşit, în particular, pe 
toate(45). 

Unii cercetători l-au abordat ca pe un fenomen intelectual, din prisma apartenenţei sale la 
galeria „ismurilor” specifice gândirii politice de la sfârşitul sec. al XIX-lea şi începutul veacului 


următor. Alţii l-au considerat a fi un fenomen social-economic, apărut pe fondul dezastrului provocat 

de război, când unii au fost aruncaţi împotriva celorlalți, fără a fi întrebaţi. Acest tip de personalitate 
va alege după război că singurul mijloc de rezolvare era de a-şi impune propria autoritate. Aceşti 
indivizi, frustraţi şi nemulţumiţi au găsit în fascism câmpul fertil pentru însămânţarea forţei, căreia 
restul comunităţii trebuia să se supună. 

Suntem de acord cu definiţia dată de Erns Nolte potrivit căreia „fascismul este antimarxismul 
care aspiră să-şi nimicească adversarul prin dezvoltarea unei ideologii radical-opuse, dar totuşi 
învecinate, prin metode aproape similare, dar totuşi diferite şi caracteristic modificate, fără însă a 
părăsi vreun moment cadrul inexpugnabil al autonomiei şi al afirmării naţionale”(46). Continuând, 
putem stabili că, fascismul ia forma unei contrarevoluţii pe terenul revoluţiei însăşi. 

Mişcările fasciste din Europa, şi nu numai, din perioada interbelică, au fost reacții violente 
faţă de democraţie, liberalism, dar şi faţă de comunism, au negat pluralismul social-politic, ca şi pe 
cel rasial, şi-au manifestat tendinţele totalitare prin partidul unic în interior şi expansiunea 
economică şi militară în exterior. În baza acestor parametri, alături de fascismul italian şi de 
nazismul german intră în aria regimurilor fasciste şi austrofascismul lui Dollfuss şi Schuschnigg, 
regimurile lui Primo de Rivera şi Franco în Spania, al lui Salazar în Portugalia, ale lui Horthy şi 
Szalasi în Ungaria, al lui Pilsudski în Polonia, Corneliu Zelea Codreanu şi Antonescu în România, 
Pavelic în Croaţia, Tiso în Slovacia sau Metaxas în Grecia(47). Acestea erau regimuri cu un 
pronunţat caracter naționalist şi conservator de dreapta, militarist, unele dintre ele având şi o 
puternică componentă religioasă. 

Unele partide, precum Tabăra Uniunii Naţionale din Polonia, Crucile cu Săgeţi din Ungaria 
sau Garda de Fier din România, nu au preluat puterea în totalitate, dar s-au apropiat pentru scurtă 
vreme de deținerea acesteia. Aceste scenarii politice de tip dictatorial devin realități politice în 
formula lor regalistă în Jugoslavia lui Alexandru, în Bulgaria regelui Boris sau în România regelui 
Carol II. Regimurile de autoritate regală erau, de fapt, aplicaţii specifice formulei dictatoriale, 
bazate pe instituirea partidului unic, pe antidemocratism, antiparlamentarism, antiliberalism. 
Slăbiciunea structurală a democraţiei, conjugată şi cu efectele catastrofale ale crizei au condus la 
apariţia unor partide de tip fascist: Cămăşile Verzi din Brazilia, Cămăşile Aurii din Mexic, Cămăşile 
Negre din Peru, Phalangele din Columbia, Partidul Naţional Socialist din Argentina sau prin 
dictaturile lui Trujillo în Santo-Domingo, a lui Batista din Cuba şi Ubico din Guatemala(48). 

Dintre toate aceste fascisme, atenția noastră s-a îndreptat spre cele două formule consacrate, 
fascismul italian şi naționalismul german. Din acest punct de vedere ne-am propus o abordare 
comparativă a principalelor teme, dintre care am avut în vedere: 

- ascensiunea spre putere; 
- mecanismul de comandă sau tema puterii consacrate prin prezenţa liderului şi a partidului unic; 


- politica economică şi intervenţia statului în economie; 

- tema purității rasiale sau a rasismului şi a antisemitismului; 

- tema manipulării individului prin intermediul propagandei, a violenţei şi a terorii; 

- raportul cu biserica şi cu credinţa în general, 

- tema individului, dar şi a maselor; 

- organizarea statului, urmând ca în capitolul următor să abordăm instrumentele coercitive 
folosite. 

Contextul primei teme, aceia a ascensiunii spre putere, face dihotomică abordarea noastră. 
Astfel, în planul asemănărilor, atât italienii, cât şi germanii au parcurs unificarea statală în perioada 
jumătăţi de secol al XIX-lea. Ele avuseseră un parcurs medieval, caracterizat prin descentralizarea 
statală. În cazul ambelor state, unificarea s-a produs pe etape, purtând amprenta sfârşitului 
războaielor napoleoniene, dar şi a Congresului de la Viena din 1815, confruntarea cu un adversar 
comun, Austria, dar şi raporturi diferite cu Franţa celui de-al doilea imperiu. Poate fi percepută şi 
soluţia alianţei dintre Prusia şi Piemont în raport cu adversarul, Imperiul habsburgic. 

Naţionalismele celor două state, dar mai ales disputele ideologice, ca şi întreaga armătură 
filosofică sunt însă diferite. Cele mai mari diferenţe provin din poziționarea celor două state de la 
sfârşitul primului război mondial.. Astfel, Italia a făcut parte din tabăra învingătorilor şi a văzut 
eşuate ambițiile sale de mare putere europeană şi nu numai, prin conferinţa de pace de la 
Paris.Aceste decepţii conjugate cu criza imediat postbelică, cu tensiunile sociale şi politice, adeseori 
sângeroase, precum şi cu o extremă stânga socialistă ce aderă încă din martie 1918 la cea de-a treia 
Internaţională, toate au contribuit la prăbuşirea societăţii italiene, aflată în posibila situație a 
războiului civil şi a triumfului bolşevismului. 

Aflată în faţa acestei primejdii dihotomice, Italia acceptă fascismul ca pe singurul „meterez al 
ordinii”(49) , luându-şi numele de la antica legătură de nuiele (fascio), ce simboliza unirea 
oamenilor. Fascismul se construieşte prin intermediul unităților paramilitare — fascii, ce aveau să dea 
prin extenso şi numele mişcării, curentului şi doctrinei politice. 

Învățătorul şi ziaristul socialist Benito Mussolini întemeia în martie 1919 fascia milaneză de 
luptă, nu întâmplător cămăşile lor negre simbolizând doliul Italiei în comparaţie cu gloria fostei 
Rome. Recruţii fasciilor sale, ca şi în cazul naţional-socialismului, provin din rândul nemulțumiților 
din toate mediile sociale: anarho-socialişti, naţionalişti, muncitori şi şomeri, mici burghezi ca şi foşti 
combatanți dispuşi să se supună unei singure ordini. 

Precipitarea evenimentelor s-a făcut odată cu greva generală declanşată de socialişti la 1 
august 1922. Cămăşile negre zdrobesc greva, profitând de slăbiciunea regelui Victor Emmanuel III. 
După demisia cabinetului Facta, lui Mussolini i se încredinţează puterea. Marşul asupra Romei nu a 
fost decât o demonstraţie de forţă, fără ca fasciile să întâmpine vreo rezistență. Nici partidele de 


stânga, nici organizaţiile sindicale nu s-au opus marşului. 

Guvernul lui Mussolini s-a format la 30 oct. 1922, în timp ce coloanele fasciilor sale intrau în 
Roma. A fost o învestire semiilegală de tip extraparlamentar, bazată pe o coaliţie compusă din 
fascişti, naționaliști, populari şi social-democraţii lui Nitti, adepţii lui Giolitti şi Salandra, dar şi 
independenţi filofascişti, ca în cazul filosofului Giovanni Gentile. Discursul lui Mussolini la 
instalarea guvernului(50) reliefa schimbarea profundă a raportului dintre stat, parlament şi societate. 
Începea răsturnarea sistemului parlamentar şi a reprezentării politice bazate pe alegeri libere ca şi pe 
înfruntarea dintre forțele politice. Pluralismul politic liberal dispare în anii 1922-1924, trecerea de la 
democraţia parlamentară la dictatura mussoliniană făcându-se foarte repede. 

Partidele din opoziţie sunt suprimate la 3 ian. 1925, în vreme ce parlamentul devenea o 
instituție pur decorativă şi consultativă, la discreţia lui Il Duce. Se impune astfel primatul statului 
prin cel al liderului care are întotdeauna dreptate, primatul partidului ce se identifică cu statul în toate 
structurile acestuia şi primatul propagandei, controlate de Il Duce. Spiritul critic este anulat, chiar şi 
în raport cu opoziţia bisericii. Apare aici şi obiectul unei teme abordate diferit de fascismul 
mussolinian şi naţional-socialismul german. Pentru a obţine sprijinul clerului, Il Duce semnează 
acordul de la Laterano din 11 febr. 1929 care reconciliază Italia cu Sfântul Scaun. Statul recunoştea 
suveranitatea Papei asupra Vaticanului, în vreme ce Scaunul pontifical recunoştea suveranitatea 
Casei de Savoia care era reprezentată prin Mussolini. Putem susține că, Mussolini deţinea pârghiile 
puterii şi se putea consacra visului său de transformare a Italiei într-o mare putere economică şi 
colonială a lumii(51). Erau demarate reforme în administraţie, în politică, în economie şi în domeniul 
sindical, fuziunea cu naționaliștii, reforma electorală, impunerea legilor extraordinare, represiunea 
împotriva antifascismului, realizarea corporatismului şi educarea tinerei generaţii (elemente specifice 
Italiei anilor 30), a unei stări de permanente tensiuni ce sugera prelungirea războiului în timp de 
pace(52). Însăşi Mussolini afirma despre Italia că s-a aflat într-o permanentă stare de război dus 
împotriva opoziţiei, dar mai ales împotriva comunismului. 

Prelungirea acestei teme era una specifică şi Germaniei naţional-socialiste. Cele două se 
pregăteau în pace pentru război, fapt ce avea să transpară în al doilea deceniu interbelic pentru 
ambele fascisme. 

Noile instituții italiene: Consiliul Fascist, Camera Fasciilor şi a Corporaţiilor, (Consiliul 
Naţional al Corporaţiilor şi Carta Muncii erau construite mai mult pe vorbe şi nu pe fapte, 
discursurile „fanfaronice” ascunzând, de fapt, adevărata realitate. 

În Germania lucrurile au fost mult mai diferite şi mai complexe. Nazismul german s-a născut 
ca o revoltă faţă de statutul de ţară învinsă, administrat la sfârşitul războiului, de condiţiile umilitoare 
impuse de conferinţa de pace privind problema cedărilor teritoriale, a reparațiilor de război, precum 
şi a constrângerilor militare. Li s-a adăugat şi slaba reacție a republicii de la Weimar, care până în 


1934 a eşuat pas cu pas pe fondul presupusei lovituri date „pe la spate” de revolta comunistă din 

1918, a lipsei de loialitate a socialiştilor şi a social-democraţiei, precum şi a marii finanţe evreieşti ce 
a profitat de decăderea şi pauperizarea germanului de rând. 

Ca o evoluţie disparată şi diferită, istoria Germaniei interbelice a parcurs interesantele 
episoade ale aşa-numitelor nopţi germane: „noaptea pijamalelor” —Rapallo, 1922, „noaptea cuţitelor 
lungi”, iunie 1934, „noaptea de cristal”, nov. 1937 şi în finalul războiului „noaptea generalilor”. 

Impus ca un demagog de geniu, Hitler a ştiut să dea maselor ceea ce acestea aşteptau: 
eradicarea şomajului şi locuri de muncă, spălarea ruşinii de la sfârşitul războiului, reluarea mitului 
german al superiorității arianice, ştergerea dispoziţiilor conferinţei de pace, precum şi ideea revanşei. 
El a ştiut să exacerbeze spiritul războinic al germanului de rând, dar şi predilecţia lui spre ordine, 
disciplină şi muncă. A reuşit, în mare măsură, să refacă clasa de mijloc, având ca adversari 
democraţii, biserica, marea finanţă evreiască, şi nu în ultimul rând, ordinea internațională. Evitând 
democraţia şi comunismul, el a găsit o formulă îndrăzneață, dar cea mai diabolică dintre toate. 
Legislaţia sa, fără a anula Constituţia de la Weimar, impunea o legitimitate în care paradoxal, poliția 
putea opera fără justiţie, iar teroarea era exercitată fără a fi pedepsită. 

Ascensiunea nazismului spre putere şi dizolvarea republicii de la Weimar s-au produs în 
perioada primului deceniu interbelic şi începutul celui de-al doilea. În comparaţie cu fascismul 
italian, această ascensiune a durat peste un deceniu, fapt datorat şi unei societăți germane care, chiar 
dacă ieşise înfrântă din război, era mult mai bine structurată politic şi instituţional. De asemenea, 
pluralismul politic german al primului deceniu interbelic era mult mai complex decât politica ce o 
traversase Italia între 1919-1922. 

Un alt aspect, polarizat diferit, este şi cel dat de programul german, mult mai bine articulat şi 
pus în aplicare pas cu pas. Ceea ce le apropie este că atât fascismul mussolinian, cât şi național- 
socialismul german au reuşit să îngenuncheze marxismul. Nazismul german, chiar dacă l-a avut ca 
reper pe cel italian, a fost mult mai diferit, fapt ce decurge şi din sintagma - că ne putem imagina, 
mai degrabă - „un fascism fără Mussolini, decât un naţional-socialism fără Hitler”(53). 

Astfel politica germană s-a axat în jurul a trei principii: „ein volk, ein Reich, ein Fuhrer”(54). 
Primul concept - un singur popor - se baza pe regruparea tuturor germanilor într-o singură patrie, în 
cadrul conceptului de deutscher raum (spaţiu german), apoi al celui de lebens raum (spaţiu vital), 
fapt ce ar fi întins statul german în toate direcțiile(55). Al doilea concept — un singur stat — îşi 
propunea ca finalitate un stat total unificat politic şi ideologic, bazat pe o nouă reformă 
administrativă. Cel de-al treilea concept — un singur şef — viza concentrarea tuturor puterilor în 
mâinile unui singur om, politică ce implica alienarea individului în beneficiul liderului, alienare 
materializată prin formula de salut „Heil Hitler!”. 

Un alt aspect cu evidente diferențieri este şi cel rezultat din faptul că cele două fascisme au 


parcurs timpi şi etape diferite. Astfel, regimul lui Mussolini era în 1925 deja consolidat, următorii 15 

ani nefiind urmaţi de succese remarcabile în economie, înarmare, tehnică militară şi succese externe. 
Adolf Hitler şi Partidul Naţional-Socialist al Muncitorilor din Germania, instalat la putere în ian. 
1933 au consacrat al treilea Reich prin „noaptea cuţitelor lungi”(1934) care n-a beneficiat decât de 
şase ani de pace până la momentul angajării în aventura celui de-al doilea război mondial(56). 

Victoria în alegerile de la 30 ian. 1933 s-a făcut printr-o adevărată forţă, în comparaţie cu 
marşul asupra Romei. Dizolvarea la 1 febr. a Parlamentului şi incendierea provocatoare a Reichstag- 
ului pusă pe seama comuniştilor pentru a-i putea zdrobi, i-au permis lui Hitler decretarea stării de 
asediu, de suspendare a libertăţilor constituţionale şi de trimitere a oponenților în lagărele de 
concentrare. Prin lovitura de stat de la 30 iunie 1934, el îi elimina pe Rohm, Gregor Strasser şi pe cei 
77 de ofiţeri S.A., inclusiv pe adversari personali din cancelaria guvernului. 

O a doua temă este cea legată de mecanismul puterii, a centrului de comandă, cel care 
implica problema liderului şi a partidului unic. Profilurile celor doi lideri absoluţi au nume generice 
ce îi definesc: Il Duce şi Fuhrer. Ei sunt liderii absoluţi ai celor două mişcări, dar cu profiluri diferite. 
Mussolini, ca orice latin meridional, era mult mai exaltat, discursurile sale fiind mai mult teatrale. 
Avea o grijă deosebită asupra vestimentaţiei, asupra discursului şi a gesticii utilizate. La polul opus, 
deşi Hitler era mai puţin citit, avea un discurs mai natural şi mai electrizant. Acesta ştia cum şi în ce 
fel trebuia să se adreseze poporului german. Ştia să insufle mai multă încredere prin faptul că era un 
lber-cugetător în comparaţie cu Mussolini. Hitler a făcut real cunoştinţă cu mizeria şi pauperizarea 
socială, trăind prin căminele de bărbaţi, şi de aici, putând prefigura nevoile omului de rând(57). 

Programul său politic, sintetizat în „Mein Kampf”, era mult mai bine articulat cu scopuri şi 
ținte bine precizate, cu metode şi instrumente de realizare mult mai complexe. Este necesară şi 
precizarea că, lucrarea sa scrisă în închisoare, nu este nici pe departe, în privinţa conţinutului, cea 
publicată în 1925. Benito Mussolini avea idealuri înalte, subiectiv construite în comparaţie cu gloria 
antică a Romei, în timp ce Hitler se identifica cu gloria milenară a Reich-ului. Mişcarea sa a fost 
mult mai puternică decât cea din jurul lui Il Duce. Erau diferiți prin manifestări, prin duritatea, atât 
de mult temută la Hitler, ce lua forma furiei, faţă de Mussolini care prin firea sa manifesta o uşoară 
toleranță. La Hitler monomania(58) era mult mai viscerală, ura sa fiind uşor preluată de cei din jur, 
chiar şi atunci când o făcea prin intermediul discursurilor sale. Hitler a ajuns treptat stăpânul unei 
bune părți din Europa, plecând de la „zero”, el propunându-şi să întruchipeze totul şi pe toți. Astfel, 
discursurile sale aveau o extraordinară intensitate, crescendo ca tonus, dar paradoxal, credibile şi 
accesibile auditorului. El ştia să spună în faţa unei adunări ceea ce oamenii voiau să audă. 

Într-o epocă tulbure şi furioasă Hitler ajunge să fie idolatrizat, mai mult decât Mussolini, care 
mai mult promitea decât făcea. Mussolini era înconjurat de o Italie care nu avea puterea de a-l urma. 
Acesta se adresa individului ca posibil proiect al „italianului nou”, în vreme ce Hitler se adresa 


masei, ca un corp unitar. Mussolini îşi schimba des declaraţiile potrivit cerinţelor momentului, în 

timp ce Hitler minţea atât de convingător, încât , uneori, până şi democraţiile occidentale îl credeau. 
Bagajul ideologic al lui Mussolini era mult mai bine determinat de lecturile şi pregătirea sa 
intelectuală, faţă de Hitler care-l percepea pe german la nivelul dorințelor şi aspirațiilor sale. 

Ambii dictatori şi-au axat întreaga acţiune pe mişcarea sau pe partidul ce trebuiau percepute 
ca fiind ale poporului. Atât liderul cât şi mişcarea aveau în ambele fascisme obiectivul de a menţine 
o stare de tensiune permanentă. Pentru amândoi, ca şi pentru mişcările ce i-au susţinut, pacea nu era 
decât o continuare a războiului. Poporul nu trebuia lăsat în aşteptare. În cazul Italiei o astfel de 
dovadă a fost aşa - numita bătălie a grâului, începută din 1925(59). 

Mişcarea fascistă avea la bază guvernarea prin birocraţie, Il Duce, reprezentând mica 
burghezie, căuta să se identifice cu aspiraţiile acesteia. Hitler gândea o birocraţie dominată de elite. 
Este adevărat că în cele două fascisme birocraţia şi elitele nu se aseamănă cu cele de dinainte de 
război. Birocraţia, ca şi elitele sunt totalitare(60). 

Lozinca generală era „mai presus de partide”, fapt ce trebuie înţeles ca dezintegrare a 
pluralismului liberal şi a sistemului politic bazat pe partide. Mişcarea politică este instrumentul nu 
numai executantul, dar şi paznicul permanent al experienţei sale interne. Astfel, Hitler repeta deseori 
că statul şi mişcarea sunt doar un mijloc pentru un scop. Scopul este conservarea rasei”(61). Scopul 
ambelor mişcări fasciste era dominaţia totală. Ea preconizează să realizeze acest ţel prin 
îndoctrinarea ideologică a formațiilor de elită, supunerea realizându-se prin violenţă şi teroarea 
desăvârşită prin atrocitățile din lagăre. 

Atât fascismul cât şi național-socialismul aspiră ca mişcare la o armonie socială opusă 
societății împărţite în clase, sfâşiată de confruntarea dintre ele. Soluţia ambelor mişcări este 
corporatismul, temă ce implică intervenţia statului în economie şi nu numai,formulă consacrată mai 
ales în Italia. 

Criza economică începută în 1929 a determinat tot mai mult politica de intervenţie şi de 
dirijism din partea statului. Corporatismul italian a fost dat de foarte multe ori ca exemplu, 
considerat de unii ca produsul original al fascismului. El era conceput ca o modalitate de organizare 
a economiei şi a raporturilor dintre clase, în vederea depăşirii şi a concilierii conflictelor, în numele 
interesului general al naţiunii(62). Corporatismul italian apărea mai mult pentru intelectuali decât 
pentru întreprinzători, ca o „a treia cale” între socialismul de stat (de sorginte sovietică) şi 
capitalismul liberal, bazat pe economia de piaţă. Carta muncii încredința corporațiilor sarcina de a 
coordona şi disciplina producţia. Au fost practic constituite 22 de corporaţii a căror menire era 
dezvoltarea economiei. 

La antipod, politica economică a naţional-socialismului era construită ca un instrument pus în 
slujba ideii de revanşă prin înarmarea excesivă şi pregătirea războiului. Industria era vizată cu 


precădere, accentul fiind pus pe industria militară. Avântul economic era bazat pe eradicarea 

şomajului şi asigurarea locurilor de muncă. Marii industriaşi, ca şi bancherii şi cartelurile germane 
au văzut în Hitler salvatorul economiei germane şi a propriilor lor interese. 

Hjalmar Schacht, preşedintele Băncii Reich-ului şi ministrul de finanţe a promovat un 
adevărat „New deal german”(63), bazat pe o extraordinară infuzie de capital în industrie, transporturi 
şi cu precădere în tehnica militară. Eliminarea completă a şomajului a fost proiectul, dar şi 
promisiunea permanentă a propagandei naziste. Ca urmare, dacă în 1933 existau cca. 5 milioane 
şomeri, peste doar doi ani, numărul acestora scăzuse sub 2 milioane(64). 

Pentru clasa muncitoare, în național-socialism, fuziunea dintre partid şi stat a urmărit 
exaltarea naționalistă a spiritului colectiv prin muncă, completată de înregimentarea populaţiei şi în 
timpul liber prin: spectacole de teatru, concerte, călătorii şi excursii, tabere sportive pentru tineri, 
munci patriotice şi introducerea, paradoxal, a cărților de muncă, fapt ce împiedica migraţia 
lucrătorilor pe piaţa muncii. Eforturile de producţie ca şi remuneraţia au determinat o competiţie 
acerbă între muncitori în vederea câştigurilor personale, fapt ce s-a răsfrânt negativ pe distrugerea 
conştientă a tradiționalei solidarităţi a clasei muncitoare. 

Din 1936 s-a trecut la adoptarea planului pe 4 ani, prilej cu care Hitler cerea ca economia 
germană să devină net superioară faţă de restul ţărilor(65). S-a produs astfel, evident diferit faţă de 
modelul corporatist italian, o interesantă alianţă dintre blocul militar-industrial şi elita conducătoare 
nazistă. Această alianță era bazată pe o reală sarcină — victoria în viitorul război. 

Mult mai complexă şi diferită a fost pentru cele două fascisme tema rasismului, a xenofobiei, 
şi de aici, cea a raportului dintre individ şi masă. Tema rasismului este, de fapt, componenta 
esenţială a ideologiei celor două fascisme. Accepţiunea temei trebuie, în contextul de faţă, îndreptată 
şi spre xenofobie, puritate rasială şi raportul dintre individ şi colectivitate, temă tratată diferit în 
fascismul italian faţă de naţional-socialism. Antisemitismul a fost asumat ca fiind teoria ţapului 
ispăşitor, ca urmare a declinului statului naţional european. 

Încă de la început trebuie afirmată ideea potrivit căreia diferenţele sunt mult mai evidente. 
Gândirea rasială germană a devenit, odată cu venirea nazismului la putere, noua cheie a ideologiei 
germane. Înainte de primul război mondial se făcea o evidentă distincţie între oamenii de origine 
germană şi nongermani(66). În Italia putem vorbi mai mult de o dictatură naționalistă obişnuită. Este 
recunoscut faptul că, însăşi Mussolini păstrase anumite contacte cu industriaşii şi bancherii evrei. 
Tocmai din această cauză antisemitismul italian este evident diferit față de accepțiunea dată de 
germani. 

Rasismul german s-a bazat pe ura viscerală faţă de evrei, excluşi din cadrul naţiunii, la 15 
sept. 1935, prin Legile de la Nurenberg care proclamau că: 

„l. Sunt interzise căsătoriile dintre evrei şi supuşii de sânge german sau asimilat. 


2.Sunt interzise raporturile extraconjugale dintre evrei şi supuşii de sânge german sau asimilat. 

3. Infracţiunile de la art. 1 vor fi sancţionate cu muncă silnică. Infracţiunile de la art. 2 vor fi 
sancţionate cu pedeapsa cu închisoarea sau cu munca silnică”(67). 

Expansiunea germană va extinde aplicarea acestei măsuri dure în toate ţările invadate, 
provocând atrocități cu caracter de genocid la nivelul poporului evreu. 

Pentru Italia mussoliniană antisemitismul coincidea mai mult cu epurarea politică, înţeleasă 
aici ca o modalitate de înlăturare a adversarilor politici. Astfel, problema trebuie înţeleasă prin 
reducerea la tăcere a opoziţiei care includea şi personalităţile nonfasciste printre care se găseau şi 
evrei, şi cu precădere a pozițiilor antifasciste. Excesele naţionaliste sunt încadrate prin legile 
extraordinare introduse în 1925 şi 1926 ce au dat statului peninsular aspectul de stat polițienesc. 
Pretextul introducerii acestora a fost generat de cele patru atentate succesive împotriva lui Il Duce 
din 1926(68). 

Măsurile antisemite italiene sunt introduse, târziu, în 1938, când erau restricţionate drepturile 
unei minorităţi ce reprezenta cca. 1% din populaţie(69). Putem vorbi de o anumită indiferenţă a 
majorității sau, chiar în sens invers, al susţinerii tacite a evreilor. Măsurile împotriva evreilor se 
înscriu, de fapt, pe linia discriminărilor puse în practică împotriva, mai mult, a minorităților etnice şi 
lingvistice, decât împotriva evreilor. Desigur că a existat şi o aripă antisemită, încă din anii "20, prin 
Giovanni Preziosi în coloanele publicaţiei „Tevere”sau prin articolele lui Telesio Interlandi din 1938. 
„Manifestul” oamenilor de ştiinţă rasişti, publicat la 14 iulie 1938 în „Giornale d Italia” postula ideea 
existenţei unei rase italiene ariene, din care evreii erau excluşi(70). Aceste măsuri antisemite erau 
introduse în contextul alianţei dintre Germania şi Italia. 

Politica antisemită a implicat mai mult persecutarea drepturilor, marginalizarea până la exil şi 
deportarea. Evreii sunt excluşi din şcoli, din funcţiile publice, din armată, înlăturați din profesiunile 
liberale, iar bunurile lor confiscate. În oct. 1938 este adoptată chiar o declaraţie cu privire la rasă, ce 
interzicea căsătoriile mixte şi înfiinţa lagăre de internare pentru evreii străini sau italieni. 

În rasismul german, puritatea rasială devine subiect nu numai al cercetărilor, cât mai ales 
punerea în aplicare a unui program de exterminare. Problema principală nu stătea doar în 
identificarea evreului german sau a celui european, cât în abordarea mai largă a raselor. Plecând de 
la antropologie se viza o teoretizare ştiinţifică, privind viziunea rasistă despre lume. Astfel, rasa albă, 
ariană dolicocefală era singura purtătoare de măreție, în opoziţie cu cea brahiocefală, considerată ca 
mediocră, inferioară. Din acest punct de vedere rasele sunt împărțite în: a) homo europeus — elita, 
înalt şi blond, nordic sau teutonic; b) homo alpinus — provincialul, sclavul perfect şi c) homo 
mediteraneus — tot de categorie inferioară. Evreul este integrat în rasa brahiocefală, incapabil de a 
crea ceva, dar inteligent şi mare acaparator de bani(71) . 

Antisemitismul german a fost într-o mare măsură o mişcare de „întoarcere la ţară”(72). 


Istoric al culturii, Arthur Moller van den Bruck, într-o carte publicată în 1923 susţinea că: germanii 

erau cei mai importanţi creatori ai Europei; primul lor Reich, sub Otto I cel Mare formase Europa; a 
doua lor creaţie, cea a „cancelarului de fier” fusese una artificială, deoarece acceptase coruperea 
liberalismului; republica de la Weimar, ca interludiu al haosului, avea acum o nouă şansă de 
construire a celui de-al III-lea Reich ce trebuia să dureze 1000 de ani(73). 

Mişcările totalitare au urmărit pregnant să organizeze masele şi nu clasele sociale. Succesul 
asupra maselor viza colectivitatea ca parte activă la guvernare. Masa trebuia abuzată prin separarea 
ei de libertățile democratice. S-a dezvoltat astfel psihologia „omului de masă” european(74). 
Himmler, ca potent al instrumentelor de represiune ale poliției politice, considera că până şi proprii 
săi S.S.-işti, ca şi păturile largi din care-i recruta, trebuiau să nu mai manifeste interes față de 
problemele cotidiene, ci doar faţă de chestiunile ideologice importante(75). „Omul de masă”era de 
fapt o componentă a rasei. Se prefigura, astfel, o alianţă temporară şi necesară între plebe şi elită. 
Elitele trebuiau să se ridice din rândul maselor, fără a se confunda cu ele. Se stabilea o camaraderie a 
comunităţii de destin rasial. Plebea şi elita puteau să se bucure de faimă dacă aplicau acelaşi 
program. Simplificarea raportului dintre cele două componente era că, omul trebuia să fie în primul 
rând un funcționar conştiincios, dar şi un bun familist. Din acest punct de vedere cele două fascisme 
erau diferite. Astfel, statul lui Mussolini, privit din prisma individului şi al masei era mai mult unul 
etic, în comparaţie cu statul ideologic al lui Hitler. Goebbels era adeptul ideii că cele două fascisme 
se deosebesc, deoarece naţional-socialismul merge până la rădăcini, în comparaţie cu fascismul care 
este doar superficial(76). 

Compararea celor două fascisme l-a determinat pe Francois Furet să afirme că, fascismul 
mussolinian poate fi admis ca un totalitarism, ca unul dictatorial, antiindivid, dar nu şi ca unul 
antisemit(77). În Italia, antisemitismul, poziţia față de mase şi faţă de individ nu au atins nici pe 
departe amplitudinea din național-socialism(78). Antiiudaismul şi național-fascismul mussolinian nu 
au fost adversari înverşunaţi împotriva evreilor, punctul de plecare al politicii rasiale fasciste nefiind 
ura față de evrei (ca principală temă), cât mai degrabă teama de o diluare rasială în imperiu(79). 
Teama era cuplată cu poziţia faţă de individ sau masă. 

Lecturile şi studiile comparate efectuate ne determină să abordăm într-o manieră compactă 
tema propagandei cu cea a violenţei şi a terorii în cele două regimuri fasciste, ca urmare a concluziei 
noastre că ele nu pot fi separate, că decurg una din alta. 

În ambele fascisme masele trebuie câştigate prin propagandă. Aceasta, ca şi teroarea şi 
violenţa sunt fațete ale aceleiaşi monede. Astfel E. Hohn-Bratnstedt în lucrarea sa apărută la Londra, 
considera că „teroarea fără propagandă şi-ar pierde cea mai mare parte din efectul psihologic, în 
vreme ce propaganda fără teroare nu-şi are întreaga forță de lovire”(80), iar la Eugen Hadamovsky 
„propaganda şi violenţa nu sunt niciodată contradicții în sine. Folosirea violenţei poate face parte din 


propagandă”(81) . 

Numai când teroarea intenţionează să constrângă, atât din interior cât şi din afară, numai când 
regimul politic doreşte mai mult decât puterea, ci controlul absolut, teroarea are nevoie de 
propagandă. Ambele regimuri totalitare ale dreptei şi-au propus să înlocuiască propaganda cu 
îndoctrinarea, atingerea acestui deziderat, făcându-se însă diferit. În fascismul italian violenţa venea 
dintr-o răutate cinic-umană şi din plăcerea diabolică în a umili pe ceilalți.. Ea a ieşit la iveală mai 
mult ca o duşmănie nutrită de mişcare faţă de stat(82). 

Propaganda a fost o parte componentă a războiului psihologic, în care teroarea reprezenta 
ceva mai mult. În ambele fascisme ceea ce surprinde este că propaganda, teroarea şi violența au 
continuat şi după cucerirea puterii. Surprinde aici că, adevărata ei oroare constă în faptul că 
„domneşte asupra unei populaţii total subjugate”(83). 

În Germania nazistă teroarea a fost dusă până la perfecţiune, mai ales prin intermediul 
lagărelor de concentrare, de muncă şi de exterminare. Teroarea şi violenţa au reprezentat chintesenţa 
guvernării. Teroarea în nazism a jucat un rol mult mai mare faţă de cea din fascismul italian. În 
Germania teroarea nu a fost doar faţă de individ, ci şi faţă de marea masă. Naziştii şi-au propus ca 
propaganda lor asupra populaţiei să fie mai mare decât cea a autorităţilor, astfel că era mai sigur să 
devii membru al unei organizaţii paramilitare decât un supus loial al regimului. 

Liderii de masă nu mai au nevoie, în accepțiunea lor totalitară, să se mai justifice, profețiile 
lor trebuie să se şi adeverească. Acest concept a deschis calea ideii din etapa finală a războiului şi 
anume că poporul german trebuie să meargă până la capăt, chiar în contextul ruinării şi înfrângerii 
totale. 

Hitler şi apropiații săi au reuşit să facă din Germania un stat profetic. De aceea interesul lor 
era de a demonstra prin orice mijloace că profeţiile erau şi adevărate. Se crea astfel o atmosferă de 
taină pe care marea masă n-o înţelegea, atmosferă ce s-a concretizat ca prim criteriu în alegerea 
subiectelor. Masele sunt înclinate spre toate ideologiile, dar o acceptă, culmea, pe cea pe care n-o 
înţeleg, dar o exaltă, atrăgând-o spre iraționalitate. Este posibilul răspuns la întrebarea cum de a fost 
posibil ca milioane de oameni, deveniți mai mult sau mai puţin adepţi să-şi urmeze liderii în 
proliferarea răului? Cea mai eficientă ficțiune a propagandei naziste a fost intervenţia unei 
conspirații mondiale evreieşti. Deşi pare la prima vedere de-a dreptul demagogică, ea a devenit baza 
întregii ideologii germane. Atins în propria sa mândrie şi exaltat de trecutul său istoric, germanul de 
rând s-a prăbuşit în cazanul propagandei naziste. Ea a fost atât de ingenioasă, încât antisemitismul a 
devenit o stare de spirit. Mitingul de masă, întrecerile sportive, defilările şi toate celelalte forme de 
acţiune în raporturile dintre elită şi masă au devenit cele mai puternice forme ale propagandei, 
deoarece fiecare individ se simţea mai plin de încredere şi mai puternic în unitatea marii mase(84). 

Pentru ambele mişcări, propaganda totalitaristă era acumularea şi organizarea puterii. 


Obiectivele mecanismului de comandă le reprezentau crearea unor organizaţii de faţadă, dar şi 

distincţia între a fi membru, a fi un simplu simpatizant sau de a rămâne în espectativă. În ambele 
fascisme ale dreptei s-a realizat un complex lanţ de comandă ce-l avea, desigur, în frunte pe lider. 
Astfel, atât la fascii cât şi la milițiile italiene, dar şi la S.A. ori la S.S., membrii acestor organizaţii 
paramilitare se considerau ei înşişi diferiţi de ceilalţi, că statutul lor de membru era cel care le dădea 
autoritatea. S-a impus un interesant consens între tăcere şi supunere. Poliţia de orice fel, definită fie 
la italieni, fie la germani avea nu numai misiunea de a garanta ordinea, dar era şi singura instituţie 
autorizată să exercite puterea de coerciție(85). Alături de poliție, Justiţie, educaţie, ministerul 
propagandei, şi de aici presa, serviciile secrete şi poliția politică, toate au făcut ca ordinea să se 
impună prin teroare. 

În Italia mussoliniană, legislaţia pentru apărarea statului avea mai mult scopul de a nimici 
opoziţia, de a anihila antifascismul comparativ cu instrumentele şi tehnicile germane. Dacă la 
Mussolini teama trebuie indusă ca un scop în sine pentru supunerea faţă de regim, în Germania 
teroarea s-a exercitat mai ales în numele ideii de rasă(86). 

Regimurile fasciste s-au născut într-o atmosferă de teamă, în care erau amestecate 
ameninţarea comunistă, pauperizarea generală, teama față de forţa capitalului evreiesc sau 
occidental, teama de a rămâne fără un loc de muncă etc. .S-a ajuns, paradoxal, ca în Germania sub 
Hitler, germanul de rând, având siguranţa locului de muncă, să fie mai puţin preocupat de pierderea 
libertăţii sale ca persoană. El devenea captivul demagogic al ideii că, fiind alături de conducătorii săi 
în lupta împotriva bolşevismului, îndeplinea o misiune europeană(87). 

În Germania, mecanismul de comandă a mers şi mai departe, impunând un control şi asupra 
celor care-i controlau pe ceilalţi. Acest aspect a fost aplicat şi la nivelul tuturor instituţiilor germane. 
De aceea, instituţiile politice, de cultură, de tineret, de educaţie, până şi cele de externe se transformă 
în instrumente ale luptei ideologice ale mişcării(88). Această tehnică de dublare instituțională avea 
drept ultim scop ca întreaga populație să devină nu doar simpatizantă, ci şi implicată în procesul 
ideologic. Acelaşi context de creare a tainei era pus şi în centrul mişcării unde acționa conducătorul. 
Acesta era separat de gruparea de elită printr-un cerc interior al iniţiaţilor care răspândeau şi creau în 
jurul lor o taină impenetrabilă.. Acest tip de propagandă, dar şi de acţiune a impus imaginea 
conducătorului absolut care se afla deasupra tuturor. Era, desigur, o tehnică abilitată ce-şi propunea 
anularea criticii sau a opoziției. În nazism, formula consacrată era aceea că „voinţa Fuhrer-ului era 
legea partidului”(89). 

Din acest punct de vedere acest eşafodaj propagandistic era mult mai bine gândit ca plan al 
arhitecturii politice în nazism decât în fascismul italian. Se ajungea prin manipulare la ideea că 
liderul absolut devenea de neînlocuit, şi că însăşi mişcarea îşi pierdea raţiunea de a fi. Prin persoana 
sa, Fuhrer-ul întruchipa întreaga dimensiune a imperiului milenar. În jurul său, cea care rămânea 


constantă era doar teama faţă de puterea absolută a acestuia. 

Revenind la problema temerii şi a terorii, odată cu „noaptea cuţitelor lungi” s-a introdus ca 
instrument asasinatul în masă. Legile de la Nurenberg, urmate de „noaptea de cristal” au prefigurat 
deja ideea soluției finale(90). Franz Neuman considera că neliniştea şi teama deveneau 
instituţionalizate, iar constrângerea lua forma terorii(91) . În cazul procesului de la Nurenberg, 
Albert Speer afirma sub jurământ că dictatura lui Hitler a fost „prima din timpurile moderne care a 
folosit complet toate mijloacele tehnice pentru dominarea propriei țări” (92). 

Binomul ideologie — teroare permite reliefarea unei asemănări dintre cele două fascisme. Ele 
sunt ideologii mesianice, un fel de religii răsturnate care penetrează mentalitatea individului. Dar, 
dacă fascismul şi-a propus evitarea sfâşierii dintre clase prin recuperarea unității cu ajutorul statului, 
naţional-socialismul şi-a construit propriile instrumente perfecte pentru a domina statul. Nazismul 
german apare astfel ca o construcție de durată, ca un utopism ce-şi propunea să se transforme într-o 
realitate perpetuă. 

Frica trebuia menţinută ca un sentiment fundamental ce trebuia să paralizeze opoziţia 
individului, a masei, dar chiar şi a elitei. Frica împingea pe oameni, unii împotriva altora, în vreme 
ce teroarea totală distrugea spațiul dintre ei, astfel că, în guvernarea totalitară toţi oamenii trebuiau să 
devină un singur om, înţeles aici, în accepțiunea rasei ca popor. Teroarea avea la bază izolarea 
individului, distrugând comunicarea şi formele de apropiere dintre oameni, reliefând că național- 
socialismul a fost o gândire a spaimei(93). 

Atât în fascismul italian, cât şi în cel german, gândirea şi acţiunea puneau răul înaintea 
binelui. În conceptul italian, Mussolini ca şi adepţii săi urăsc din idealism, în vreme ce la Hitler 
aceasta provine din pragmatismul puterii dominatoare, ca o viziune globală asupra lumii, deoarece 
acesta nu se reduce la lumea germană, ci se extinde la scară planetară. 

În planul istorismului dintre cele două fascisme putem stabili că germanismul, dintotdeauna, 
a fost mai întâi o reacție împotriva latinităţii ca etnie, limbă şi religie universală(94). Dacă în tema 
dedicată religiei şi bisericii proiectăm acest raționament, putem înţelege de ce Mussolini a rămas 
ancorat la religia catolică, iar în plan politic ajunge, chiar la înţelegere cu Papa. La nazişti religia 
creştină nu-i avantaja, de aceea a prins tot mai mult contur mitul arian. Arianismul ridică obsesia 
purității la rang de religie. Naţional-socialismul a intrat în conflict cu biserica catolică, dar şi cu cea 
protestantă prin măsurile de eugenism, prin legile de la Nurenberg, prin lagărele de exterminare, dar 
mai ales, prin experienţele efectuate pe om, tratat ca un cobai de laborator. 

Pentru Mussolini, Italia trebuia să devină o mare putere, recunoscându-i-se revenirea în 
ierarhia marilor puteri. La polul opus, Hitler în „Mein Kampf”, scria că „Germania va fi o putere 
mondială sau nu va fi de loc”, că Germania are vocaţia dominării lumii, că „poporul german nu şi-ar 
putea înfățişa viitorul decât ca putere mondială”(95) . Drept urmare, supraviețuirea ca scop în sine nu 


se putea baza decât pe inducerea fricii şi a spaimei, a terorii şi a exterminării (n.n.). 

Dacă în cazul Italiei fasciste putem vorbi de un totalitarism de solidaritate, în cazul 
Germaniei naziste nu putem vorbi decât de un totalitarism radical. 

Parcurgând o parte a bogatei literaturi dedicate totalitarismului, deşi am căutat cu insistenţă, 
nu am găsit o abordare a problemei drepturilor omului. Aceasta şi pentru faptul că acest domeniu 
este specific doar în regimurile democratice ce-l recunosc pe individ ca motor al societăţii. În 
regimurile totalitare ideologia lor supremă este tocmai de a-l înfrânge pe om şi opiniile sale. Omul 
trebuie să rămână izolat, dominat de nelinişti şi de teamă. Primul pas în acest sens a fost tocmai 
uciderea „persoanei juridice în om”(96). 

Abordând problematica internă a celor două fascisme, italian şi german a fost firesc să ne 
întrebăm ce este comparabil între cele două fascisme. Până unde cele două fascisme pot fi 
comparabile, ce le deosebeşte şi care sunt caracteristicile ce le fac pe ambele să fie abordate ca 
regimuri totalitare? 

Credem că aceste interogaţii sunt teme ce rămân în continuare în atenţia istoriografiei, ca şi a 
politologiei şi sociologiei contemporane. 

Axându-ne pe studiul temelor interne specifice fascismului, nu am abordat şi tema războiului, 


ca instrument al expansiunii economice, dar mai ales a celei militare. 


STATUL TOTALITAR. INSTRUMENTELE ACȚIUNII TOTALITARE 


Secolul al XX-lea a fost denumit nu întâmplător „secolul iluziei totalitare”(97), ca un 
adevărat delir al raţiunii politice. Abordarea noastră are în în vedere analiza raportului dintre stat şi 
societate. Acest binom are în centrul său omul. Ceea ce s-a întâmplat în regimurile totalitare a impus 
un paradox devenit realitate, generat de faptul că, după primul război mondial oamenii nu ştiau la ce 
să se aştepte. Exista o multitudine de variante economice, sociale şi politice. 

După primul război mondial s-a impus în toate statele implicate un reper caracteristic ce are 
la bază tensiunea politică, o prelungire a războiului în timp de pace. Statul se confruntă cu tensiunea 
politică generalizată de găsirea soluţiilor necesare pentru reinstalarea ordinii. Acesta îşi propune să 
naţionalizeze mintea, simţirea şi comportamentul, atât al individului, cât şi al masei. 

În comparaţie cu regimurile democratice, statul totalitar se impune treptat ca o veritabilă 
maşină de tocat destine, în care principiul suprem este disprețul faţă de individ. S-a instalat astfel o 
adevărată ştiinţă a terorii psihice faţă de om. 

Societatea civilă este distrusă, copleşită de puterea statului. A fost un adevărat proces, ce a 
cuprins ca instrumente coercitive: statul, poliția politică, serviciile secrete, propaganda, cultura 


confiscată şi nu în ultimul rând lagărele de concentrare sau de exterminare. 

Energiile statului rezultă din forța mişcării politice, căreia trebuie să i se supună nu numai 
individul şi masa, ci însăşi mişcarea politică. Statul totalitar, atât cel fascist mussolinian, cât şi cel 
naţional-socialist a avut drept obiectiv controlul total pe toate nivelurile vieţii individuale sau 
colective. 

Ideologia totalitară a legitimat statul totalitar, focalizând instrumentele de acţiune pe 
modelarea şi transformarea psihicului uman. S-a ajuns la realitatea paradoxală a faptului că, 
individul a acceptat violenţa si teroarea ca o stare de „facto”. 

Putem aprecia că am avut de-a face, nu numai pentru perioada interbelică, ci şi pentru a doua 
jumătate a secolului al XX-lea , cu un adevărat experiment politic în care omul era introdus în 
laboratoarele modificării, nu numai a mentalități, ci şi a modului de a gândi asupra propriului său 
destin. Omul totalitar cedează propriul său destin statului, lăsându-l pe acesta să îi rezolve propriile 
probleme. Această interesantă arhitectură politică a avut la bază frica profundă, teama viscerală de a 
nu fi singuri, de a fi integrați în mişcarea politică. 

Elementul esenţial al dictaturii de extremă dreapta a fost prezenţa în fruntea statului a 
liderului. El simboliza însăşi statul. Conducătorul însemna totul pentru fiecare dintre cetăţenii 
statului, opozantul nu era acceptat ca individ în cadrul societăţii. Ideea de stat era atât de puternică, 
încât individul nu mai apela la personalitate. Avem de-a face cu statul-individ. Omul nu mai avea 
valoare decât prin masă sau prin rasă. Este exact ca în paradele de masă când mii de oameni 
executau la unison gesturi comune pe muzica orchestrată de stat. Manipularea individului devenea 
instrumentul prin care nimic nu putea exista în afara statului. S-a creat ca primă condiţie sentimentul 
legitimităţii generale. Statul devenea legitim prin legitimitatea generală a indivizilor săi, statul 
reprezentând poporul ca un organism viu, dar supus puterii. Poporul nu conta decât în contextul 
cuceririi şi deţinerii puterii(98). O altă condiţie era aceea conform căreia individul trebuia să accepte 
să se lase guvernat. Dacă în democraţie statul era un fel de paznic de noapte al libertăţilor 
individului, în statul totalitar individul nu mai avea nevoie de libertate. Aceasta era transferată 
statului, ce devenea un liber arbitru, care trebuia să facă o anestezie generală asupra conceptului de 
libertate. 

Ideologia fascistă ca şi cea de stânga, comunistă, erau construite pe respingerea individului, a 
statului, pe cultul liderului. Gentile Rocco considera că „totul există prin stat şi nimic în afara 
statului”, statul fascist mussolinian fiind înainte de toate o voinţă de putere şi de dominație, statul 
fiind, în cazul lui Mussolini, cel în care trebuia să crezi, ca un organism viu cu care trebuia să te 
identifici(99). 

În fascismul italian ca şi în cel german partidul sau mişcarea reprezentau armătura, coloana 


vertebrală sau adevăratul sistem nervos al sistemului. Pe stradă ca şi acasă, prin intermediul 

paradelor şi a defilărilor militare, a purtării vestimentaţiei în aceeaşi culoare brună , neagră sau kaki, 
omul se simţea înregimentat în dinamica generală a societăţii. 

Regimul lui Mussolini, cât şi cel al lui Hitler întregeau aspectul statului polițienesc. La prima 
vedere, analizând fascismul în galeria ism-urilor, el apare ca un fenomen intelectual în care statul 
este asemenea unui chirurg ce intervine în mecanismul de gândire. Fascismul, atât cel mussolinian, 
cât şi cel național-socialist, transpare ca o ideologie a faptei, în care cuvântul este doar linia, palierul 
pe care se aşează întreaga construcție politică. Această arhitectură politică este bazată pe binomul 
partid-stat. 

Z. K. Brzezinski şi Carl G. Friedrich considerau că totalitarismul este un regim total diferit de 
tiraniile, dictaturile şi despotismele anterioare(100). Ei identificau pentru totalitarism şase 
caracteristici politice majore: 

- o ideologie oficială ca doctrină pentru întreaga societate; 

- un sistem politic bazat pe partidul unic, condus de dictator, ca liderul unic; 

- un sistem de control polițienesc prin teroare; 

- monopolul propagandei, însumând toate mijloacele de comunicare în masă; 

- controlul centralizat, etatist al statului privind planificarea întregii activităţi economice; 
- controlul centralizat prin serviciile secrete şi totalitatea forţelor armate ale statului. 

La rândul său, Franz Neumann(101) consideră, în accepțiunea sa că, statul totalitar poate fi 

redus la cinci caracteristici: 
- tranziţia de la statul de drept la cel polițienesc; 
- trecerea de la o putere divizată, specifică statului liberal, democratic, la o putere extrem de 
concentrată, specifică regimului totalitar; 
- existenţa unui monopol al puterii prin partidul unic; 
- tranziţia de la o societate pluralistă la una controlată în totalitate de stat; 
- generalizarea instrumentelor de putere prin teroare şi violenţă(102). 
Pe acelaşi palier al analizei, abordând regimul totalitar, politologul francez Reymond Aron 
stabilea: 
- fenomenul totalitar intervine în regimul care acordă unui singur partid monopolul întregii puteri; 
- partidul monopolist este înarmat cu o ideologie ce îi conferă o autoritate absolută, care deține 
adevărul absolut asupra cetăţeanului; 
- Statul îşi rezervă un dublu monopol: al mijloacelor de constrângere şi al celor de persuasiune. 
Mijloacele de comunicare sunt concepute, comandate şi dirijate de către stat; 
- economia este terenul, solul fertil pe care statul îşi practică politica de „însămânţare” agricolă. 


Cultura obținută este aceea pe care statul şi-o propune să o pună în practică(103). 

O ultimă definiţie a sistemului totalitar este cea care aparţine lui Juan Linz, cel care consideră 

că unui sistem totalitar 1 se aplică următoarele caracteristici: 

- existenţa unui centru de putere monolit în care pluralismul instituţional este inexistent; 

- ideologia este legitimată, exclusiv prin partidul şi liderul unic; 

- mobilizarea şi activizarea generală a societăţii, centrată pe sarcina politică impusă de mişcare , ce s- 
ar baza pe voinţa rasei(104). 

Benito Musssolini scria că: „un partid care guvernează o naţiune într-o manieră totalitară 
este ceva nou în istorie şi de aceea similaritățile şi comparaţiile sunt imposibile”(105). Starea 
societăţii italiene este compatibilă cu idealurile fasciste, în care statul absoarbe toate energiile, toate 
interesele şi speranţele poporului. Pentru Partidul Naţional Fascist singura regulă era că individul 
sau societatea trebuiau să se subordoneze puterii(106). În accepțiunea sa, statul trebuia să absoarbă 
etic şi să condenseze toate activitățile spirituale, politice, juridice şi economice(107). 

În noua accepţiune despre naţiune, individul trebuia să slujească interesele statului. Era de 
fapt o respingere a pacifismului prin violenţa acceptată ca o legalizare a forţei. Ceea ce transpare la 
Mussolini, ca şi la Hitler, este faptul că statul fascist nu era doar o stare de spirit, o doctrină, ci o 
strategie a voinţei de putere. Problema principală nu era doar înfrângerea ideii comuniste, cât mai 
ales sfărâmarea definitivă a lumii burgheze(108). 

Mussolini a respins întreaga ordine burgheză anterioară, parlamentul ca sistem reprezentativ, 
precum şi întregul sistem juridic. Dictatorul italian, ca şi în cazul lui Hitler, a speculat disputa 
ideologică dintre comunişti şi social democrați, fapt ce le-a permis înfrângerea amândurora. Acest 
plan le-a permis contopirea partidului cu statul. Mussolini a rezolvat şi cel de-al doilea binom al 
statului monarhic cu cel fascist. El a menţinut monarhia constituțională, dar închisă în fortăreaţa 
statului fascist. În viaţa politică italiană, partidul fascist era de fapt însăşi statul. Astfel, ocuparea 
generală a posturilor în aparatul de stat italian, german, dar şi comunist se făcea de către membrii 
partidului fascist sau comunist. Controlul era efectuat asupra mişcării, ceea ce atrăgea după sine, 
controlul asupra întregii societăţi. 

Istoricul oficial al fascismului italian Gioaccino Volpe scria că în statul fascist au fost nevoiți 
să se integreze atât liberalii cât şi socialiştii şi populiştii, inclusiv, şi cei mai înverşunaţi adversari ai 
poporului(109). 

În ceea ce priveşte controlul partidului asupra organelor de stat, trebuie susținută ideea că, 
sistemul fascist italian a oferit un model interesant prin existenţa Consiliului Fascist Suprem. El a 
devenit organul suprem de partid, dar şi de stat, nimic nu exista în afara acestuia. 

Prerogativele sale erau transferate spre instituţiile subordonate: miliția şi serviciile secrete. 
Miliția fascistă înfiinţată în 1923 avea funcțiile unei poliţii de stat, numărând în 1926, 200.000 


membrii, pentru ca în 1939 să ajungă la peste 800.000(1 10). 

Obiectivul central al dictatorului italian era reducerea la tăcere a opoziției, fapt devenit 
posibil prin modificarea ordinii constituţionale, prin legile extraordinare, prin supunerea presei, ca şi 
prin represiunea asupra antifascismului. Opoziția antifascistă a fost constrânsă să tacă, să intre în 
clandestinitate, sau să se refugieze în străinătate(111). 

Statul fascist, devenit unul autoritar, a pus şi problema organizării din lumea muncii. 
Raporturile de muncă anulau libertatea sindicală, interziceau grevele, impunând munca ca pe o lege 
a moralei ce interzicea prin sancţiune orice tip de opoziţie faţă de sarcinile de muncă . 

Corporatismul italian, considerat ca fiind cel mai original produs al fascismului, a întrunit 
consensul majorităţii cetăţenilor. El apărea ca o soluţie pe fondul marii crize economice, bazate pe 
intervenţia statului în economie. De fapt, principala soluţie a tuturor regimurilor totalitare a fost 
etatismul, dirijismul, intervenţia statului în economie. 

În Italia anilor 1930, corporatismul a repurtat succese mai mult printre intelectuali, decât 
printre întreprinzători. El a fost soluţia ce avea ca obiectiv depăşirea conflictelor de clasă, conciliate 
în numele interesului general al naţiunii, apărând ca o a treia cale între socialismul de stat 
(comunism) şi capitalismul economiei de piaţă. 

În paralel s-a urmărit şi o fascizare a culturii. Intelectualii italieni s-au plasat pe cele două 
accepţiuni ale „onogrocraţiei” — guvernarea măgarilor (în accepțiunea lui Croce şi Bobbio) şi cea a 
lui Eugenio Garin de „nicodenism” (prefăcătorie gândită)(112). Consensul intelectualilor faţă de 
regimul italian a fost urmarea politicii coercitive asupra gândirii liberale. 

Ideea de înregimentare includea ziariştii, literaţii, artiştii, dar şi tineretul italian. Era o 
încadrare a italianului de rând din leagăn şi până la moarte, în tentativa de crearea a „italianului nou” 
. Fascizarea presei s-a făcut printr-o politică discriminatorie faţă de orice tip de opoziţie, de critică 
asupra regimului. Presa ca şi radioul, cinematografia ca şi arta deveneau instrumente ale propagandei 
în care orice idee potrivnică regimului trebuia să se topească în marele cazan al culturii fasciste. 
Omul nou în accepțiunea lui Mussolini era bazat pe exaltarea grandorii fostei Rome antice, a 
eroismului şi instinctului de războinic. 

Educaţia prin reforma lui Gentile era reorganizată ca principal instrument în formarea omului 
nou. În şcoală, regimul găsea instrumentul principal de educare a tineretului, învăţându-l să fie supus 
ŞI să se integreze în mişcare ca adept absolut. Sportul, ca educaţie pentru sănătatea naţiunii, devenea 
un instrument de agregare socială ce avea la bază glorificarea aptitudinilor individuale. 

Faţă de naţional-socialism, legile rasiale trebuie înţelese în accepțiunea unei anumite 
„indiferenţe” a majorităţii, înţeleasă chiar la Mussolini printr-o anumită toleranţă faţă de evrei. Dacă 
în ideologia germană rasismul, înţeles ca bază a teoriei pur rasiale, era obiectivul central şi de aici 


separarea indivizilor prin intermediul rasei, în fascismul italian, rasismul era integrat în domeniul 

opoziţiei politice. Opozanţii regimului, fie ei intelectuali, antifascişti, slavi sau evrei, erau contopiţi 
în acelaşi termen de opozant al regimului. 

Măsurile antisemite introduse în anii 1938-1939, considerăm că au fost introduse ca un 
omagiu adus aliatului german, atunci când Mussolini, ca şi Europa democratică, au înţeles că 
Germania lui Hitler era o putere de care trebuia să se ţină seama. Politica antisemită a regimului 
mussolinian a fost de fapt una a persecutării drepturilor şi nu atât a dreptului la viaţă. 

În viziunea lui Giovanni Gentile, teoreticianul fascismului, esenţiale sunt primatul statului, 
primatul liderului, al partidului şi cel al presei , principii în care întreaga acţiune totalitară trebuia să 
fie subscrisă(113). 

Ernst Nolte consideră că toate aceste elemente au fost posibile datorită incapacității societăţii 
italiene de a strânge rândurile la timp, pentru a se opune unei idei ce a contaminat prin forţă şi 
violenţă Italia de după război(114). 

Pentru Mussolini, diferit față de Hitler, fascismul trebuia să dureze cel puţin un secol, 
viitoarea Italie urmând să fie prefigurată de măsurile şi succesele statului fascist. Aparatul legislativ 
a fixat mussolinizarea regimului prin aşa numitele „leggi di difesa” (legile de apărare), „leggi di 
riforma constituzionale” (legile de reformă constituțională) şi „leggi di riforma sociale” (legile 
reformei sociale), toate impunând statul corporatist în care Mussolini avea poziția privilegiată prin 
dreptul constituțional(115). 

Deşi ar părea paradoxal, trebuie afirmată ideea potrivit căreia, după primul război mondial, 
fascismul italian s-a instalat ca un entuziasm al refacerii, ca un elan al societăţii italiene postbelice 
de a se reîntoarce la grandorile Romei Antice. 

Punând în contrapondere cele două tipuri de fascism, italian şi cel german, Mussolini se 
amuza teoretic „vom vedea dacă nazismul va reuşi să transforme totul într-o turmă de rasă 
pură”(116), având la bază ipoteza de lucru conform căreia „era nevoie de şase secole de căsătorii 
rasiale şi de cel puţin tot atâtea castrări rasiale”(117). 

Statul german nu a fost unul corporatist deoarece aceasta implica o distribuţie a puterii între 
diverse organisme, Hitler, nefiind dispus să împartă puterea cu nimeni. De la Hitler şi trecând pe la 
G. Rosenberg, Borman, Himmler , Heydrich, toată lumea se afla în poziţia de a spiona pe toată 
lumea, fiecare căutând câştigarea bunăvoinţei lui Hitler(118). 

Statul german îşi propunea să întrunească adeziunea unanimă, folosind ca mijloace violenţa 
şi teroarea, o legislație draconică, dublată de supravegherea sistematică a întregii populaţii. 
Totalitarismul german avea ca idee de stat trecerea la statul organic, juridic şi psihologic(119). El era 
forma negării profunde a regimului democratic. Ideea centrală era crearea unui lanţ de comandă bine 


organizat şi ierarhizat, ce avea la bază distincţia dintre membrii de partid şi simpatizanți. Însăşi 

Hitler susținea că, fiecare mişcare trebuia să îşi dividă masele câştigate prin propagandă în două 
categorii: membrii propriu-zişi şi simpatizanţii( 120). 

Istoria statului nazist poate fi abordată prin instrumentele utilizate în cadrul mişcării, astfel 
trupele SA (fondate în 1922) au fost prima formaţie nazistă despre care se spunea că este mai 
militaristă decât însăşi partidul. În 1926 s-a format SS-ul, ca formaţie de elită a SA-ului, ulterior 
separat şi pus sub comanda lui Himmler. La ele s-au adăugat unitățile „Cap de Mort”, denumite 
Waffen — SS, completate şi de poliția politică (Gestapo). Pe lângă acestea mai putem menţiona: 
Abwehr-ul (amiralul Canaris) şi S.D. (Sisherheitsdiest — Serviciul de Securitate). 

Forma paramilitară a grupurilor de elită naziste era soluţia găsită pentru a crea o structură în 
afara armatei. Hitler folosea aceste unităţi în funcţie de interesele sale, eliminând pe una sau pe alta 
în funcţie de obiectivele momentului. Fuhrer-ul deţinea monopolul nu numai a întregii puteri, dar şi 
al tuturor componentelor statului. Acesta era unul prin excelenţă militarist, modelat după specificul 
armatei. 

Conducătorii nazişti considerau că ordinea şi supunerea erau de cea mai mare importanţă. 
Statul totalitar german şi-a construit, faţă de cel italian, un mult mai bun aparat administrativ. 
Naziştii au impus o adevărată avalanşă de decrete, fără a abroga oficial constituția de la Weimar. 
Cele două surse ale autorităţii, statul şi partidul, decurgeau din acelaşi izvor al liderul unic. S-a ajuns 
astfel la o interesantă, dar şi ciudată, dublare a instituțiilor. Astfel, fiecare funcţie a administraţiei de 
stat era dublată de un organ de partid. Această realitate s-a menţinut şi după cucerirea puterii. 

Statul totalitar era instrumentul puterii exersat de lideri şi de elită. Dominația totalitară 
urmărea anularea libertăţii individului. Masele trebuiau să îl urmeze pe conducător, ca şi pe cei din 
imediata sa apropiere. Naţional-socialismul a fost o dictatură a partidului ajuns la putere. În acest 
sens se afirma: „Nu statul ne comandă nouă, ci noi suntem cei care comandăm statului”(121). Toate 
deciziile se luau în interiorul mişcării, statul fiind doar faţada dintre conducător şi mase. În statul 
totalitar rolul poliției secrete trebuia să devină unul precumpănitor. Poliţia secretă face distincția 
dintre suspect şi inamicul obiectiv. Serviciile secrete au devenit un fel de stat în stat, ele fiind 
complet supuse liderului. Sarcina lor nu era de a descoperi crime, ci de a trece la acţiune împotriva 
unei anumite categorii a populaţiei. Reprezentau, astfel, un organ executiv, o adevărată curea de 
transmisie formată din agenţi secreţi a căror menire era de a-i suspecta pe toţi, chiar şi pe cei din 
rândul elitei. Agentul nutrea o dublă ambiţie, a acelora ce vizau urcarea ierarhică în gradele de 
serviciu, dar şi în interiorul partidului. Poliţia secretă era cea care toca în laboratoarele sale destine şi 
vieţi, găsind ca soluţie a exterminării lagărele de muncă, de concentrare şi de exterminare. Lagărele 
erau menite, nu numai să extermine oameni, degradându-i ca fiinţe, cât mai ales de a fi instrumente 
ale eliminării în masă asupra raselor inferioare sau a opozanților regimului. Adevărata oroare a 


acestora consta în faptul că cei internaţi erau deja consideraţi ca uitaţi, ca dispăruţi(122). Cel internat 

într-un lagăr nu are nici un preţ, deoarece el nu mai contează, de aceea putea fi eliminat oricând. 
Lagărul de concentrare nu are în primul rând o funcție economică, cât mai ales una de eliminare 
rasială. Masele izolate unele de altele sunt tratate ca şi când nu ar exista, deoarece se avea în vedere 
uciderea persoanei juridice în om, sau altfel spus, a asasinării persoanei morale în om(123). 

Adevărata oroare a întregului sistem de tortură a început atunci când SS-ul a preluat 
administrarea lagărelor, bestialitatea fiind bine calculată în scopul distrugerii sistematice şi totale a 
individului. Ele au devenit laboratoare în care s-au testat mutații în natura umană. Cum s-a mai 
menţionat, totul era bazat pe violenţă impusă prin frică, spaimă, alienare şi teroare prin intermediul 
poliţiei politice, a serviciilor secrete, a jandarmeriei, a justiţiei şi a propagandei. Violenţa era 
necesară pentru păstrarea ordinei publice, dar cu precădere pentru pregătirea societăţii germane 
pentru război şi noua ordine mondială. Acest instrument al puterii era statal (intern), dar şi 
extrastatal, individual, dar şi colectiv, generalizat faţă de adversari şi faţă de orice opozant, rasial, dar 
şi minoritar. 

Violenţa intervenea după aplicarea manipulării în care actorul central era liderul, dublat şi 
susținut de stat şi de aparatul de propagandă. Rezultatele manipulării depindeau de abilitatea 
propagandei, a discursului mişcării, a tipologiei informaţionale disipate la nivelul societății. Aceasta 
era indirectă: mascată şi subtilă, dar şi directă, deschisă, fățişă, trecând şi prin filtrul legislaţiei 
oficiale. 

Societatea germană a fost supusă unui complex de măsuri legislative ce a cuprins: legea de 
prevenirea înmulțirii bolnavilor ereditari (1933), legea deposedării cetăţeniei germane (1933), legile 
de la Nurnberg (1935), ca principale legi rasiale ale regimului, legea cetăţeanului imperiului, legea 
privind protejarea sângelui şi a onoarei germane etc., toate având ca scop nivelarea şi asanarea pe 
baze rasiale(124). 

În comparaţie cu regimul mussolinian, statul nazist a fost un veritabil regim polițienesc, 
brutal şi cinic. El era statul arianului bazat pe războiul cu celelalte rase. Exterminarea fizică a fot 
brutală şi a luat formele cele mai diferite. Scopul exterminării nu a fost doar cel legat de zdrobirea 
evreilor, ci şi acela de a suprima indivizii „nesănătoşi””(125). Nazismul îl consideră pe cel bolnav un 
pericol, de aceea, obsedat de puritate, şi-a propus să îl înlăture. Statul serveşte în acest sens poporul- 
rasă. 

Statul a anulat autonomia locală, regională şi municipală, lichidând orice formă de 
independenţă locală. A fost creată funcţia de Gauleiter, lider de partid, dar şi aceea de conducător a 
unei circumscripții administrative, autonomia landurilor fiind progresiv înlăturată, întreaga putere 
revenind partidului. 

În planul propagandei, Jeseph Goebbels a reuşit să impună un monopol asupra informaţiei şi 


un control asupra opiniei publice. Pentru nazişti, tinerii reprezentau o reală masă de manevră ce 


202 


ANUARUL SOCIETĂȚII DE ŞTIINŢE ISTORICE DIN ROMÂNIA - FILIALA CÂMPINA 


trebuia mobilizată, exploatată prin înflăcărare în spiritul cuceririi spațiului vital. Băieţii făceau parte 
din Hitlerjungent, iar fetele din Uniunea Fetelor Germane. Valorile impuse tinerilor au fost 
obedienţa, camaraderia, simţul datoriei, dar şi sacrificiul suprem. S-a impus de fapt o militarizare a 
tineretului bazată pe o disciplină rigidă, organizaţia ajungând să înroleze circa opt milioane de 
tineri(126). 

Propaganda presupunea dezinformare şi manipulare, perfecţionându-le ca mijloace ale 
centrului de comandă. Dahrendorf Ralf, în „Conflictul social modern”, Ed. Humanitas, Buc., 1996, 
p.40 considera că Hitler şi apropiații săi au cultivat fanatismul în afara umanului. În cadrul 
binomului propagandă-teroare, fanatismul şi cenzura, dezinformarea şi manipularea erau mijloacele 
cele mai eficiente de isterizare a maselor. Fuhrer-ul a reuşit să trezească în sufletul germanului 
instinctele răului, creând în individ profilul unui cetăţean supus dar sadic, care să acţioneze fără milă, 
ca un automat, ca un executant. 

Dacă bărbatul se afla în slujba poporului, femeia se afla în slujba familiei, cei doi urmând să 
dea forţa societăţii germane. Radioul a constituit cel mai important mijloc de comunicare în masă a 
nazismului. Alături de el, un rol important l-a jucat presa, ambele fiind riguros controlate de aparatul 
de propagandă. Suprimarea libertăţi cuvântului s-a răsfrânt în literatura germană prin introducerea 
unui adevărat index, fiind întocmite aşa-numitele liste negre cu numele autorilor interzişi, 
bibliotecile fiind epurate, la fel şi editurile. Şcoala ca şi universitatea au cunoscut acelaşi proces de 
militarizare şi nazificare. Toate disciplinele erau ideologizate prin concepţia rasistă. Ele trebuiau să 
sublinieze diferenţa evidentă dintre arieni şi nearieni. 

În paralel, politica economică a N.S.D.A.P. a avut şi ea drept scop reînarmarea şi pornirea 
războiului, lichidarea şomajului mai ales prin dezvoltarea industriei militare. Muncitorii au fost strict 
organizaţi în vederea accelerării ritmului producției. Principalele eforturi ale regimului nazist au 
vizat slăbirea spiritului de clasă al muncitorimii. Hitler a avut nevoie de marele capital industrial şi 
bancar pentru a-şi putea pune în aplicare ambițiile militariste. De stat s-a apropiat şi blocul industrial 
al foştilor mari producători germani, cei legaţi de producția de armament obţinând profituri 
financiare enorme. 

Demersul nostru asupra celor două fascisme a avut în vedere o abordare filtrată prin filosofia 
instrumentelor statului asupra societăţii. 

Statul totalitar, atât în accepțiunea fascistă, cât şi cea nazistă, a fost, dincolo de toate, o 
fatalitate. Dacă Mussolini dorea să facă din Italia o mare putere, Hitler propunea o nouă ordine 
mondială. Hitler a ştiut mai bine să exacerbeze spiritul războinic al germanului, dar şi predilecția lui 
spre ordine, disciplină şi muncă. 

În finalul demersului nostru putem susţine că totalitarismul ne apare ca un experiment eşuat, 


fie la sfârşitul celui de-al doilea război mondial, prin înfrângerea celor două, sau în ultimul deceniu 

secolului, când s-au prăbuşit regimurile comuniste din Europa. Revoluţia înfăptuită de regimurile 
totalitare, fie de stânga fie de dreapta, a fost una conservatoare, antiliberală şi antuipluralistă ce şi-a 
propus să găsească soluţiile unei alternative între democraţie şi comunism. 

Dispreţul faţă de individ şi aşezarea Europei pe baze rasiale s-au dovedit şi ele utopice şi 
eşuate. Din păcate însă, preţul a fost uriaş prin dispariţia a zeci de milioane de indivizi. Regimurile 
totalitare au dezechilibrat raportul dintre om şi valorile sale morale, alterând relaţiile dintre oameni, 
dintre popoare şi dintre rase. 

În cadrul totalitarismului, atât al extremei drepte, cât şi a celei stângi un alt scop în sine l-a 
reprezentat alienarea politică, ca instrument psihologic pentru a-l izola pe individ, pentru a-l 
dezorienta şi abate de la problemele sale ca ființă umană. Inegalitatea, fie ea socială sau politică, 
proiecta societatea pe paliere diferite, ele putând fi atinse doar prin afiliere, integrare şi supunere faţă 
de mişcare. Efectele alienării s-au resimţit până la periferia societății germane, dar şi la nivelul 
zonelor de putere. Formele puterii politice bazate pe alienare au vizat: dominarea absolută, 
supunerea necondiționată, coerciția dusă la extrem, sancțiuni şi privaţiuni impuse până la 
exterminarea fizică şi morală a adversarilor, şi nu în ultimul rând, controlul total asupra societăţii. 

Totalitarismul a fost sistemul de guvernare care a tins nu numai să cucerească puterea politică 
dar şi să o supună în totalitate. Acesta s-a ocupat, ca într-un adevărat laborator de sfera intelectului şi 
a conştiinţei umane. Docilitatea absolută, ca şi adeziunea declarată a individului au fost scopuri 
precise. Omul trebuia transformat într-un instrument al puterii pentru a deveni un executant 
necondiționat implicat în mişcare. 

Deşi pare un paradox, regimurile totalitare au dedublat realitatea ca într-o lume fictivă din 
mintea omului, ca un sistem închis în raport cu mediul politic exterior. Pe fondul unui monolog al 
puterii, ideologia ca şi propaganda s-au impus graţie autorităţii care a reuşit ca în cadrul comunităţii 
de cetăţeni aceştia să se perceapă în mod reciproc ca inamici. Nimeni nu ştia cine este informator şi 
cine nu, cine te urmăreşte şi de ce? Frica profundă, urmată de spaimă, trebuia să îl deposedeze pe 
individ de el însuşi, acesta devenind un anonim, pierdut într-o masă de anonimi. 

Concluzionăm în această problemă că totalitarismul a conţinut în plan ideologic logica 
distrugerii individului, iar în final a propriei sale distrugeri. Izolarea şi alienarea, angoasele de tot 
felul, l-au adus pe individ, ca şi pe mase, într-o totală dezorientare, în care orizontul era nedefinit, 
neînțeles şi imposibil de atins. A fost un complex proces de alienare a omului de lumea 
înconjurătoare. Interesant este de văzut, dar mai ales de înţeles, cum masele au fost fascinate de 
salvatorii potenţiali. Din acest punct de vedere există şi evidente diferențieri şi asemănări, între cele 


două fascisme abordate pe parcursul capitolului doi. 

Astfel, fascismul italian, odată ajuns la putere, a folosit teroarea arareori. Poliţia secretă 
italiană O.V.R.A. nu poate fi comparată cu Gestapo, cu trupele S.A., sau cu trupele S.S., cu serviciile 
secrete, inclusiv cele sovietice: CEKA, OGPU, MUD, NKVD. 

Etatismul regimului fascist italian nu a permis plasarea poliţiei secrete în mâinile mişcării aşa 
cum s-a întâmplat în Germania, unde componentele poliției politice erau cel mai important 
instrument, chiar în interiorul propriei elite. Nu greşim atunci când considerăm că totalitarismul 
fascist italian nu a fost de talia celui german. Am întâlnit la unii autori ca Hannah Arendt, Ernst 
Nolte chiar ideea de a nu include regimul mussolinian în rândul regimurilor totalitare. 

Cele două fascisme au parcurs timpi şi etape diferite, şi au fost evident deosebite sub aspectul 
problemei rasiale şi a antisemitismului. Dacă în Germania puritatea rasială era arhitectura întregii 
ideologii şi propagande, în Italia mussoliniană antisemitismul era mai mult accidental, fiind exprimat 
prin legile din 1938-1939, care de multe ori nu au fost aplicate. În Italia faţă de Germania, evreul nu 
era perceput în mod rasial, cât mai ales ca un posibil adversar al regimului. Mecanismul de comandă, 
cu toate componentele sale, este esenţial diferit. Mişcarea fascistă era în Italia percepută printr-o 
posibilă guvernare bazată pe birocraţie, pe rolul liderului şi al partidului unic, iar în plan economic, 
printr-un etatism de tip corporatist. Dacă lozinca generală era „mai presus de partide”, trebuie 
susținută ideea că ea a fost specifică celor două fascisme în perioada ascensiuni spre putere. În 
Germania şi după 1933 mecanismul de comandă s-a consolidat şi s-a transformat chiar într-un 
monolit. Faţă de corporatismul economic italian, gândirea economică germană era construită ca un 
instrument pus în slujba idei de revanşă faţă de învingătorii din primul război mondial, prin 
dezvoltarea unei industrii, dar şi a celorlalte ramuri economice ce aveau drept scop înarmarea 
excesivă şi pregătirea războiului. 

Dacă fascismul italian s-a construit ca un entuziasm al refacerii, ca un elan peninsular de 
după primul război mondial, Germania s-a construit ca un elan al urii faţă de învingătorii războiului, 
dar mai ales pe baza unei revanşe devenite viscerală până chiar la nivelul germanului de rând. 

În Germania nazistă organizarea, ordinea şi disciplina, munca şi subordonarea, au atins cote 
inimaginabile în comparaţie cu Italia peninsulară. Faţă de regimul mussolinian, statul nazist a fost un 
veritabil regim polițienesc, brutal şi cinic. Exterminarea fizică a individului a atins în Germania 
forme pe care Italia nici nu a avut puterea şi nici curajul să le pună în aplicare. 

Regimurile totalitare au fost în planul politicii externe state revizioniste, ce şi-au propus să 
distrugă construcția versailles-eză de după primul război în vederea impunerii unei noi ordini 
mondiale. Pentru ambele tipuri de totalitarism, războiul a devenit principalul instrument de atingere a 
obiectivelor. Această politică avea însă, să „coste” omenirea o nouă conflagrație mondială. Nu 
întâmplător, Benedetto Croce definea fascismul ca „o paranteză a istoriei contemporane”(127). 


Antiiraţionalismul a devenit în plan filosofic, dar şi politic un instrument de subjugare a societăţii, un 

mijloc de mobilizare a maselor pe fondul unui pesimism cultural ce trebuia exploatat în vederea 
impunerii unei noi mentalități asupra rolului forţei, violenţei şi a terorii în viaţa organismului social. 
La început de mileniu, în noul context al globalizării, federalizarea europeană a apărut şi 
continuă să se manifeste ca o alternativă faţă de comunism. Pentru Europa , sec. al XX-lea s-a 
încheiat prin prăbuşirea succesivă a regimurilor totalitare, de extremă dreapta sau de extremă stânga, 
ca un experiment politic eşuat, dar prin consecințe multiple ce şi-au pus amprenta şi pe începutul 


noului mileniu. 

2012” — provocări imediate şi viitoare 
Tărâmul apocalipselor 
Prof. Vali Şerban 


Colegiul Tehnic Forestier Câmpina 


Ne aflăm într-o epocă în care lumea este din 
ce în ce mai agitată, în care speranţele oamenilor, 
bucuriile şi succesele se întrepătrund cu 
dezamăgirile, durerile şi pierderile irecuperabile. 
Planeta şi lumea noastră se află sub imperiul 
globalizării, un proces despre care nu ştim încă 


bine încotro îndreaptă omenirea şi care parcă 


micşorează planeta în mintea noastră. Paradoxal, 
mai multă cunoaştere aduce cu sine şi mai multe frământări interioare, întrebări şi teamă. Lumea se 
întreabă în principal „ÎNCOTRO?”. Sunt multe răspunsuri, iar multe se referă şi la dezastre, 
catastrofe sau chiar sfârşituri ale lumii. 

Ne aflăm în anul 2012, an care n-a „scăpat” de astfel de provocări. 

I. Aspecte filozofice ale conceptului de „sfârşitul lumii” sau „apocalipsa” 

APOCALIPSA Denumirea dată ultimei scrieri din Noul Testament, care cuprinde 
descoperirea facută Sfântului loan Evanghelistul în insula Patmos. Întâlnim sub această denumire şi 
scrierile necanonice: Apocalipsa lui Baruh, Apocalipsa lui Petru etc. Este o carte profetică plină de 
simboluri, figuri, cifre, metafore şi alegorii, a căror interpretare poate avea sensuri diferite şi greu de 
înţeles. De aceea Biserica a inclus-o în canonul biblic abia în sec. V, la Sinodul de la Cartagina 
(419), respingând însă interpretarea ei ca bază pentru calculele cronologice despre sfârşitul lumii şi 
veacul eshatologic. 

Conceptul de sfârşit al lumii a existat dintotdeauna în istoria popoarelor, a existat în teama 
primordială, a existat în toate cultele şi religiile, în toate fenomenele neînţelese găsindu-se semne şi 


simboluri. 


II. Evenimente naturale şi evenimente istorice ale societăţii omeneşti 

Au existat multe evenimente care au susținut acest concept de-a lungul vremurilor... 

Dacă facem abstracție de epoca umanităţii şi Quaternar (ultimele 2 milioane de ani), au 
existat mai multe perioade de extincție — de exemplu cu cca 65 milioane de ani în urmă - dispariţia a 


80% din speciile de animale, inclusiv a dinozaurilor — datorită cel mai probabil unui asteroid. 

Glaciaţiunile au reprezentat iar momente de cumpănă în evoluţia vieţii pe Pământ, cu 
dispariţii ale unor specii, adaptări ale altora. 

Inundaţiile au cuprins dintotdeauna suprafeţe mai mari sau mai mici de pământ — de aici au 
rămas în legendele multor popoare povestea potopului. Fenomenul rămâne în continuare o 
ameninţare majoră pentru oameni Şi natură. 

Năvălirile popoarelor barbare au însemnat sfârşitul lumii pentru unele civilizaţii şi milioane 
de victime (de exemplu căderea Imperiului roman, Imperiul lui Ginghis Han). De asemenea 
colonizările europenilor a însemnat sfârşitul unor civilizaţii în America, Africa, Australia. Le putem 
considera sfârşituri ale lumii? 

Eclipsele au semănat mult timp teamă şi spaimă, ca şi venirea cometelor, mai ales datorită 
ignoranței. 

În trecut, mai ales asociate cu războaiele, eclipsele erau interpretate ca semne divine. În 
prezent au devenit nişte fenomene obişnuite, necreând nici o problemă pentru planeta noastră. Printre 
cele mai importante eclipse menţionate de izvoarele istorice sunt: 

- 10 mai 2807 î.Chr. — este cea mai veche eclipsă menţionată până acum de documentele 
istorice, dar care nu a fost confirmată şi de cercetările oamenilor de ştiinţă. Cu toate acestea, 
pe baza mai multor mituri care menţionează o eclipsă totală, arheologul Bruce Masee este 
convins că aceasta a avut loc şi crede că în aceeaşi perioadă un meteorit a picat în Oceanul 
Indian; 

- 2084 î.Chr. — o eclipsă de soare ar fi avut loc în China, în timpul împăratului Zhong Kang of 
Xia; 

- 1312 î.Chr. — În Babilonia, în timpul domniei regelui Mursili al II-lea, oamenii au fost 
surprinşi de o eclipsă de soare; 

- 15 iunie 763 î.Chr. — cunoscută şi sub numele de Eclipsa Bur Sagale, aceasta a fost 
menţionată într-un text asirian şi este prima a cărei existenţă a fost demonstrată ştiinţific; 

- 28 mai 585 î.Chr. — Herodot scria că Thales din Milet a prezis o eclipsă care probabil s-a 
întâmplat la această dată, lângă râul Halys, situat în centrul Turciei moderne. Aceasta ar fi 
avut loc în timpul bătăliei dintre mezi şi lidieni, iar soldaţii celor două armate ar fi crezut că 
este un semn divin şi ar fi pus armele jos, renunțând la luptă. 

- 17 februarie 478 î.Chr. — tot de la Herodot ştim că la această dată o eclipsă a putut fi vizibilă 
din oraşul Sardes, în timp ce Xerxes se pregătea de luptă cu Grecia; 

- 1 august 477 î.Chr. — Herodot scrie şi despre o eclipsă în Sparta, la această dată; 


- 29 iunie 512 —a avut loc o eclipsă de soare în Irlanda;în vara lui 1030 — eclipsă în Norvegia; 

Cometele — între care şi cometa Halley, cu o perioadă de 76 de ani - au provocat mare spaimă 
de fiecare dată când apăreau. Practic oamenii vedeau că apare un al doilea sor pe cer, ceea ce ţinând 
cont de ignoranță şi prejudecăţi, conduceau la noi proorociri despre sfârşitul lumii. 

Cutremurele au impresionat şi şocat dintotdeauna. Se presupune că dispariţia civilizaţiei 
minoice din sudul M. Egee şi apariția legendei Atlantidei, se datorează unui cutremur de mari 
proporții. 

Erupţiile vulcanice sunt imprevizibile, chiar şi un vulcan mai mic poate provoca mari 
dezastre — de exemplu drama oraşului Pompei din anul 79. Forţele reunite ale mai multor vulcani pot 
provoca transformări drastice şi fenomene globale în atmosferă. 

Războaiele din istorie — de exemplu cel de 100 de ani şi altele — au provocat multe victime, 
suferinţe şi stagnare. 

Pe terenul fertil al ignoranței medievale, misticismului, au apărut mulți prezicători între care 
Nostradamus (14 decembrie 1503 — 2 iulie 1566), cel care este cel mai citat şi în prezent în 
susţinerea unor teorii necredibile. 

Epidemiile de ciumă au decimat de câteva ori populaţia Europei în Evul mediu (epidemia din 
sec. XIII a decimat !2 din populaţie), iar mai recent alte epidemii au pus la încercare omenirea — de 
exemplu, gripa spaniolă din anii 1918 — 1921 a făcut peste 20 milioane de victime. 

Războaiele mondiale din secolul XX au însemnat alte momente de răscruce pentru civilizaţia 
omului, cu zeci de milioane de morţi. 

Toate acestea le putem considera sfârşitul lumii? Sau începutul alteia noi? Ce poate însemna 
cu adevărat sfârşitul lumii? Ne plac teoriile conspirației? Să ne autoflagelăm? Să ne răzbunăm pe cei 
ce vor să trăiască? 

Teoriile ridicole care au apărut în ultimii ani găsesc un teren fertil în ignoranţa unor oameni 
pentru a-i acapara. S-a întâmplat la eclipsa totală din 1999 din România când au fost oameni, nu 
puţini, care şi-au făcut provizii. De asemenea, alinierea planetelor din anul 2000, mai corect alinierea 
a 8 planete (nu există cazul a 9 planete aliniate) a isterizat populaţia. În afara Soarelui şi Lunii care-şi 
manifestă atracţia prin ridicarea apelor la flux, celelalte planete au o influenţă insignifiantă asupra 
Pământului. 

Tot între diverse teorii se pune mare preţ pe numerologie, alt domeniu obscur — de exemplu 
anul 2000 sfârşitul lumii. 

Chiar dacă în diverse cercuri şi comunităţi se vehiculează expresii ca „fericit cel sărac cu 
duhul” sau „ignoranţa este o binecuvântare”, cu sensul că oamenii ar fi mai fericiţi şi liniştiţi dacă 
nu-şi bat capul cu ştiinţa şi problemele globale, este corect să-i ţinem în întuneric şi teamă? 


Oamenii de ştiinţă răspund provocărilor de acest gen 

NASA l-a ales pe Dan Yeomans, şeful programului Near-Earth Objects din cadrul Jet 
Propulsion Laboratory, pentru a răspunde ipotezelor apocaliptice populare pe Internet. 

Multe persoane cred că în luna decembrie a acestui an calendarul folosit de civilizaţia Maya 
va ajunge la final, moment ce va coincide cu un eveniment cataclismic. Acest lucru este greşit, 
afirmă expertul NASA. „Calendarul maiaş nu se încheie pe data de 21 decembrie 2012. Aceasta 
reprezintă doar finalul unui ciclu şi începutul unuia nou. Ceva similar se întâmplă în cazul zilei de 31 
decembrie: calendarul nostru ajunge la final, dar unul nou începe cu 1 ianuarie”. 

Pentru detalii asupra calendarului mayaş şi acestor profeţii, consultați Georgiana Fefea - 21 
decembrie 2012 — Apocalipsă sau coincidenţă?, în descoperă.ro, 15.09.2008. 

O altă ipoteză ce a făcut furori pe Internet se referă la o planetă imaginară, denumită Nibiru. 
Mulţi oameni cred că această planetă se apropie de Pământ din afara Sistemului Solar, urmând să 
intre în coliziune cu Terra în luna decembrie 2012. „Această planetă enormă despre care se 
presupune că s-ar apropia de Terra nu există. Dacă ar fi existat, am fi zărit-o de mult timp. Şi dacă 
această planetă ar fi invizibilă, am fi observat efectele gravitaționale pe care le-ar fi avut asupra 
planetelor din apropiere. Niciunul din miile de astronomi care urmăresc cerul zilnic nu a observat un 
asemenea efect”, a spus Yeomans. 

Acelaşi lucru legat şi de cometa Elenin (oct 2011) a condus la unele speculaţii. Aceste teorii 
nu sunt decât un non-sens, declara Yeomans, care este de părere că Elenin nu este decât o cometă de 
mâna a doua, o cometă care nu ar fi trebuit să iasă cu nimic în evidenţă. "Nici măcar nu e una 
strălucitoare", a declarat el, pentru Space.com. 

Specialistul NASA a comentat şi ipoteza conform căreia modul în care planetele şi Soarele se 
vor alinia în luna decembrie va provoca valuri gigant, cu un efect devastator asupra Pământului. „În 
primul rând, nu va exista nicio aliniere a planetelor în luna decembrie. Apoi, chiar dacă ea ar avea 
loc, nu ar avea niciun efect asupra oceanelor Terrei. Sunt doar două corpuri în sistemul nostru solar 
ce pot afecta oceanele Terrei: Luna, pentru că este foarte aproape, şi Soarele, care este masiv şi 
relativ aproape. Planetele au un efect neglijabil asupra Pământului”, a afirmat Yeomans. 

O altă afirmaţie a celor ce cred că apocalipsa va avea loc în acest an este aceea că axele 
Pământului se vor inversa pe 21 decembrie 2012. „Axa de rotație a Pământului nu se poate modifica, 
deoarece orbita Lunii în jurul Terrei o stabilizează şi nu îi permite să se schimbe. În ceea ce priveşte 
câmpul magnetic al Pământului, acesta se schimbă la aproximativ 500.000 de ani, însă nu există 
nicio dovadă că acest lucru se va întâmpla în decembrie. Dacă s-ar schimba, ar dura câteva mii de 
ani. lar acest eveniment nu ar crea o problemă pe Pământ, ar trebui doar să ne recalibrăm busolele”, 


a explicat Yeomans. 

Pentru a concluziona, Yeomans l-a citat pe celebrul astronom Carl Sagan, care susţinea că 
„afirmaţiile extraordinare necesită dovezi extraordinare”. Yeomans a adăugat: „de la începutul 
timpurilor au existat sute de mii de profeţii cu referire la sfârşitul lumii, însă iată-ne tot aici”. 

Alte sfârşituri ipotetice : 
-8 septembrie 2040 - Aliniere planetară, despre care se crede că va avea efecte nefaste 
asupra Pământului, provocând, în mod special, cutremure foarte puternice 
-2076 - sfârşitul calendarului musulman 
-2240 - sfârşitul calendarului evreiesc 


III. Ameninţări viitoare 


În perspectiva unor viitoare amenințări globale, este necesară o ordonare a acestor provocări 
o gândire pozitivă şi optimistă pentru a găsi soluţiile potrivite. Omenirea a dat dovadă mereu că 
poate să se adapteze şi să-şi revină după unele catastrofe. 

Dan Popescu în „Universul în alb negru”, tratând principalele probleme globale (între care 
războaiele, foametea, dispariţia resurselor şi altele), spune că există „trei chei miraculoase” — 
ADAPTAREA, RAŢIUNEA, ACȚIUNEA. În consecinţă viitorul stă în mâinile noastre. 

Sintetizând principalele amenințări globale, iată un clasament mai apropiat de realitate al 
principalelor 10 astfel de ameninţări: 

1.Război nuclear - Ar fi astăzi posibil un război nuclear? 

Conform estimărilor făcute de oamenii de ştiinţă ce editează jurnalul Bulletin of the Atomic 
Scientists pe Terra există în acest moment aproximativ 19.500 de arme nucleare, arhisuficiente 
pentru a ucide toţi locuitorii de pe planetă. Cercetătorii spun că există un risc alarmant ca armele 
nucleare să fie folosite în conflictele regionale din Orientul Mijlociu, Asia de nord-est şi în Asia de 
sud. Nuclear Threat Initiative, o organizaţie non-guvernamentală care pledează împotriva proliferării 
armelor nucleare, a dat publicităţii un clasament în care cele 32 de state care deţin cel puţin un 
kilogram de plutoniu sau de uraniu îmbogăţit sunt clasate în funcţie de condițiile de siguranţă în care 
sunt stocate materialele nucleare. Conform rezultatelor, ţările care lasă cel mai mult de dorit în ceea 
ce priveşte securitatea nucleară sunt Coreea de Nord, Pakistan, Iran, Vietnam, India şi China. 

2. Epidemie fatală — după experiența unor epidemii gen „gripa aviară” şi „pneumonia 
atipică”, a incidenţei unor boli tropicale extinse tip AIDS (100 mil. îmbolnăviri) şi Ebola, este 
aproape sigur că omenirea va cunoaşte şi alte epidemii, strâns legate de urbanizare, poluare şi 
despădurire. 

3. Erupţii şi furtunile solare - Anul 2012 a reprezentat un vârf de activitate solară, dar 


ameninţarea rămâne, mai ales că stratul de ozon s-a diminuat la un nivel periculos pentru omenire, 

prin prisma radiaţiilor ultraviolete, factor nociv pentru piele şi sănătate în general, pentru natură, 
pentru instalaţii (sateliți). 

4. Ciocnirea cu un asteroid mare puţin probabilă în următorii 30 de ani, dat fiind că 
majoritatea sunt sub observaţie, nu periclitează orbita Pământului. Totuşi apariţia unui astfel de 
pericol ar reprezenta un moment de răscruce pentru omenire. 

5. Activitatea vulcanică intensă sunt semnale de intensificare a activităţii unor vulcani 
(Vezuviu, în Islanda, în Indonezia) şi chiar de apariţie a unor vulcani şi mega vulcani (în Germania, 
în Yellowstone), ceea ce ar provoca individual sau prin erupții în acelaşi timp, mari catastrofe. Dacă 
un mic vulcan din Islanda a dat peste cap circulaţia aeriană în Europa timp de o lună (în 2011), ne 
putem imagina ce ar însemna un vulcan mai mare din zonă populată. 

6. Epuizarea şi lipsa unor resurse vitale petrol, hrană, apă curată — pot provoca mari dezastre 
umanitare, conflicte la scară mare, boli grave (de exemplu tensiunea din Golful Persic, seceta din 
Africa şi Asia, bolile din Asia etc.) 

7. Dependenţa din ce în ce mai mare de lumea virtuală, maşini şi roboți - poate conduce la 
dezumanizare, la pierderea identităţii, criminalitate, conflicte accidentale (inclusiv războaie). 

8. Sosirea unei civilizaţii extraterestre - poate însemna atât un lucru bun şi un progres, dar şi 
un mare pericol pentru omenire, deoarece cine poate garanta că are intenţii paşnice? 

9. Poluare şi degenerare-deoarece populaţia Globului creşte continuu, cresc cantităţile de 
deşeuri, mediul este degradat şi poluat continuu, acest lucru ne poate expune la boli, conflicte, 
scăderea calităţii vieţii şi poate chiar o degenerare continuă, cu o scădere a rezistenţei oamenilor la 
mediu. 

10. Schimbarea polilor magnetici-chiar dacă este o mişcare lentă, în mii de ani, încă nu sunt 
clare anumite efecte sau consecinţe care le poate genera, dar să presupunem că ne putem adapta în 
timp. 

Rezolvare există pentru fiecare din probleme enumerate. Dacă vom renunţa la suspiciuni, 
neîncredere, conjuraţii şi teorii ale conspirației, poate vom vedea viitorul mai clar, mai senin şi mai 
optimist. 

Între rezolvări punctăm: Predominarea rațiunii, a statelor mari, cu putere economică; 
negocieri, înţelegere; cercetări ştiinţifice avansate; descoperirea unor noi tehnologii de protecţie şi 
apărare; măsuri energice comune de protecţie a naturii şi în general a mediului înconjurător; 
echilibru şi precauţie în utilizarea mijloacelor informatice, a roboților şi a maşinilor; adaptări 
naturale, umane şi tehnologice; utilizarea resurselor în ramuri de vârf — cibernetică, industria 
spaţială, biotehnologii, energetică. 

În concluzie, avem în prezent metodele şi mijloace de a controla multe fenomene, 


cunoaştem din ce în ce mai multe lucruri, dar vor exista dintotdeauna teama, suspiciunea, 

nesiguranța. Nu putem trăi în acest fel, ci punând în prim plan încrederea în semeni, viitorul copiilor, 


al omenirii în general. 

INTERDISCPLINARITATEA 


Prof. Dr.Gheorghe Maria Mariana 
I.S.J. Prahova / C.N. “ Mihai Viteazul” Ploieşti 


Motto: 

“Cel mai puternic argument pentru interdisciplinaritate este chiar faptul că viaţa nu este 
împărțită pe discipline” J. Moffett 

Societatea în care trăim şi în care vor trăi copiii pe care îi pregătim are nevoie de oameni care 
să gândească interdisciplinar, care să treacă cu uşurinţă de la un domeniu la altul şi care să-şi 
îndeplinească cu succes rolurile sociale pentru care sunt pregătiți. Un învăţământ 
interdisciplinar poate să-i ajute pe copii să dobândească o privire de ansamblu asupra vieţii şi 
universului, să asimileze mai temeinic valorile fundamentale şi să distingă mai uşor scopurile de 
mijloace. Conexiunile interdisciplinare nu sunt univoce, în sensul că fluxul de informaţii, are o 
singură direcție spre o anumită activitate; comunicarea se desfăşoară în ambele direcţii, de la un tip 
de activitate la altul şi invers. Abordarea interdisciplinară porneşte de la ideea că nici o disciplină de 
învăţământ nu constituie un domeniu închis, ci se pot stabili legături intre discipline. 

Practic, interdisciplinaritatea apare ca necesitate a depăşirii limitelor creatoare de cunoaştere, 
care a pus graniţe artificiale între diferite domenii ale ei. Argumentul care pledează pentru 
interdisciplinaritate constă în aceea că oferă o imagine integrată a lucrurilor care sunt analizate 
separat. 

Prin interdisiciplinaritate se creează: 

Acoperirea rupturilor dintre discipline. Autosuficienţa şi caracterul închis al disciplinelor au creat 
“pete albe” pe harta cunoaşterii, formate între discipline, ori au condus la izolarea şi la lipsa 
corelaţiilor între conținuturile diverselor discipline ( scop epistemologic şi pedagogic). 

Sinergia câmpurilor disciplinare, atât la nivelul cercetării ştiintifice, cât şi la nivelul curricumului 
(scop praxiologic şi pedagogic). 

Construirea, prin educaţie, a unor structuri mentale dinamice, flexibile capabile să sprijine deciziile 
cele mai potrivite ( scop psihopedagogic). 

Rezolvarea de probleme poate fi considerată cea mai importantă forţă motrice a integrării, datorită 
relevanţei sale practice. Problemele cu care ne confruntăm în viaţa profesională, socială sau 
personală impun judecăţi şi decizii care nu sunt, de regulă, limitate în jaloanele disciplinare. Aceste 
probleme au un caracter integrat, iar rezolvarea lor impune corelaţii rapide şi semnificative, sinergie 


şi actiune contextualizată ( scop social şi pedagogic). 

În mod tradiţional, conţinutul disciplinelor şcolarea fost conceput cu o accentuată 
independenţă a unor discipline faţă de altele, adică fiecare disciplină de învățământ să fie de sine 
stătătoare. Astfel, cunoştinţele pe care elevii le acumulează, reprezintă cel mai adesea un ansamblu 
de elemente izolate, ducând la o cunoaştere statică a lumii. Aceste aspecte sunt în contradicţie cu 
varietatea mare a legăturilor şi interacțiunilor dintre fenomene şi cu caracterul dinamic al acestora. 

Interdisciplinaritatea în cadrul acestei arii curriculare înseamnă studii şi acţiuni în planul 
conținuturilor şi al metodologiilor, care să ofere cunoaşterea fenomenelor în dinamica lor, 
deschizând calea spre sinteze generalizatoare.Succesul în activitatea tinerilor este posibil, numai 
dacă aceştia pot să coreleze interdisciplinar informaţiile obținute din lecţii. 

Pentru realizarea unei bune interdisciplinarităţi se impun câteva exigenţe : 

- profesorul să aibă o temeinică cultură generală; 

- profesorul să cunoască bine metodologia obiectului său de specialitate, dar şi a celorlalte obiecte 
din aria curriculară; 

- elevii sa fie conştientizaţi de existenţa interdisciplinarităţii obiectelor de învăţământ; 

- realizarea unor programe care sa includă teme cu caracter interdisciplinar. 

În condiţiile actuale, în care profesorii trebuie să creeze programe, realizând C.D.S., 
interdisciplinaritatea în cadrul unei arii curriculare poate constitui un punct de plecare. Având in 
vedere cele arătate mai sus, consideram ca interdisciplinaritatea constituie un principiu ce trebuie 
aplicat, o modalitate de gândire si acţiune, ce decurge din evoluţia ştiinţei si a vieţii economico- 
sociale. Realizarea interdisciplinarităţii presupune aportul creator al profesorului. Aceasta se poate 
manifesta astfel: 

- la nivelul autorilor de planuri, programe şi manuale şcolare, teste sau fişe de evaluare a 
performanţelor elevilor, care pot avea caracter disciplinar sau interdisciplinar; 

- la nivelul profesorilor în procesul didactic de învăţare şi evaluare, în activităţile extradidactice şi 
alte activităţi specifice. 

Formarea viziunii interdisciplinare asupra lumii şi în acelaşi timp formarea elevilor pentru a 
fi apți să realizeze abordări de acest fel, necesită apelul la modalități de lucru care prilejuiesc 
exersarea principalelor procese ale gândirii, fără de care nu este posibilă cunoaşterea multiplelor şi 


variatelor interdependenţe dintre fenomenele lumii reale. 

